
Er kg Mletačkoj ulici u gradu Zagrebu stajala je g. 1846. 
<, razizemna kućica na pol zidana, na pol drvena, po- 
“  dignuta pnjegdje prošloga vieka. Kućarica, postavljena 
širinom uz drvena vrata, imala je prema ulici samo 
dva prozora ili bolje reći okna, za kojima je živovala stola- 
rica Jagica, odavna udovica i gospodarica kući. U dvorištu 
dakako bilo je više prozora, a u zadnjoj sobici išao je jedini 
prozor prema njekakvoj krpici zemlje, ogradjenoj graškom i 
pasuljem, gdje je cvalo nješta ruža, karanfila i dvie tri geor- 
gine. Jaga je zvala tu zelenu krpicu od njekoliko hvati svojim 
vrtijem. U toj sobici stanovahu za onda dva zagrebačka prav- 
nika, Vladimir Milković i Eugenij Petrović, sinovi plemićkih 
obitelji iz križevačke županije. Imanjca njihovih porodica 
stajahu od davnine jedno do drugoga, otcevi im bijahu žu- 
panijski častnici; djeca su dakle od malenih nogu zajedno 
boravila i prijateljevala. Roditeljem je to vrlo drago bilo, jer 
su Milkovići i Petrovići od pamtivieka zajedno u slozi živjeli. 
Kad je dakle trebalo djecu dati u glavni grad, u latinske 
škole, smjestiše otcevi oba dječaka kod udove Jage u Mle- 
tačkoj ulici u onu malu sobicu. | kad minu robovanje gim- 
nazijsko, kad im osvanu sloboda, te ih profesori počeše krstiti 
»gospodom,« nemogahu se nikako odkinuti od Jage, koja se 
sklapajući ruke i klimajući glavom čudila, kako dan danas 
djeca brzo rastu. Gdje parviste, tu boravljahu sada i juriste, 
samo što su mjesto žganaca i kisela pasulja dobivali frigane 

piliće i što se metla gospe Jage sada već nije mogla sma- 
trati žezlom. | 

Sobica bijaše, kako rekoh, vrlo malena i čedna: jedva 
si se mogao u njoj okrenuti. Uz dvie silno nakrcane postelje 
stajahu dvie škrinje, velika peć, vjesila s odielom, polica s knji- 
gami, velik stol, dva stolca i starinski kanape sa drvenim 
gotskim naslonom. O prozoru visijaše tamburica, o zidu slika 
Ljudevita Gaja i Kraljevića Marka. Na kanapetu ležaše Vla- 
dimir pušeći dugu lulu, dočim je Eugenij sjedeći na stolu vrlo 
hladnokrvno motao medju prsti debelu cigaru. 

»Nerazumijem te, dragi Eugenije,« reče Vladimir, krasan 
crnokos mladić, velikih očiju, »ti vidiš, da se sve važnije 
stvari oko nas zbivaju, kako se narod sve to jače budi i 
diže, a ti šutiš, čudno se kadšto podsmjehuješ, kan da sve 
smatraš igrarijom i dječarijom.« 

Eugenij, čovjek jak, smedje kose i blagih modrih očiju, 
komu je bradica već dobrabno bila osula bliedo lice, upre 
oči u svoga prijatelja, te će, odbiv dim svoje cigare: 

»Varaš se, brate! Tvoje korbe niesam zaslužio. Klanjam 
se istim svetinjam kao i ti, samo ponješto drugačije. Čudim 
ti se, bar me dobro poznaješ, od djetinstva smo prijatelji, 
gotovo braća, a jošt me u dušu prepoznao niesi. Ja sam čovjek 
prozaičan, ti si pjesnik; ja miran, možda kadšto trom, u tebi 
kipi krv. Eto, to ti je.« 

»Ali to nije nikakov odgovor na moje pitanje,« odvrati 
Vladimir. »Ima nas dakako kojekakvih, ali kad se uztrese čitav 
narod do dna, onda i mirnije duše planu. Il si se možda 
iznevjerio našemu biljegu, ilirskomu mjesecu sa zviezdom ? 
Jesi li možda bielu i zelenu kokardu prišio na svoje srce?« 

»Zar si toli kratke pameti, te se nesjećaš, da me je lani 
u srpnju na Markovu trgu ranio bajonet vojnika od regi- 
mente Wimpfen, da sam i ja bio jedan od onih, koji su u 
potjeru išli za razbanom Hallerom, kad je jedva iznio glavu 

krv za koju stvar, da se ta rana može zaboraviti? Krst je 
krvi najjači.« 

»Pa? 

»Pa rekoh ti, da sam prozaista.« 

»Dobro, radi ti prozom, što mi pjesmom. Ali ti se tudjiš 
i od djačkoga družtva, ti nepolaziš domorodnih zabava.« 

»Aha, — domorodnih zabava! — Ti kaniš, čini mi se, 
citirati Blažeka. Ja slabo pamtim stihove. Kako ono veli naš 
Tirtej: — »Pustmo anda plaho — biće i polumrtvo ono žiće 
u živućoj naravi« et caetera; tako će njekako biti. Je li?« 

»Ti mi se rugaš.« 

»Ni po što. Premda sam kakov takov jurista, opet mi se 
matematika nada sve mili. Ja ti računam i vazda računam, 
ne radi sebe, jer niesam sebičnjak, nego upravo radi one sve- 
tinje, za koju se svi borimo, za narodnu slobodu. Ja pazim 
na mogućnost rezultata. « 

»A taj nemože biti bolji.« 

»Misliš li zbilja ?« 

»Neprodire li naša stvar u sva družtva? Nije li mladež raz- 
paljena domorodnom vatrom? Neprianjaju li i žene i djevojke 
naše uz narodni jezik? Neimamo li liepu literaturu, vrstnih 
pjesnika, novina, neimamo li — Maticu: — odvažnu četu 
hrabrih kolovodja? Nečuješ li sve junačnije glasove po žu- 
panijskih skupštinah, nečuješ li mili naš materinski jezik i 
na kazalištu ?« 

»Tko veli, da nije bolje, nego je prije bilo ?« 

»Dapače vrlo dobro. Skora budućnost mora nam donieti 
sigurnu pobjedu. Slavenstvo je oživjelo. Jesi li zaboravio Ga- 
jevu divnu parabolu o gorostasu ?« 

»Komu glava siže do ledenog, a noge do sinjega mora? 
Je 1? Vidiš, da niesam. Ali taj gorostas za sada je Prometej. 
Jesi li i sračunao, s kim sve imamo posla, tko nam sve o 
glavi radi ?« 

»Dakako! Znam, da nas sa svih strana obliću vrane.«< 

»Da imamo u vlastitom gniezdu silu kukavica, koje nam 
najviše škode. Ja nedam ništa za deklamacije. Ja se pače 
bojim vikača, koji niesu nego prazni zvonki praporci. To se 
obično prevjeri preko noći, a najveći vikač postat će naj- 
podlijom huljom, prodat, izdat će sve. Nije uviek dobro juri- 
šati. Umorit ćeš se, suzbit će te neprijatelj. Mi smo i onako 
mnogo jurišali, ali sad bi trebalo, da ono što imamo, ljudski 
utvrdimo, pa da korak po korak otmemo neprijatelju zem- 
ljište, da možemo o sebi reći: »Mi stojimo stalno, čvrsto kao 
klisurine.« Vidiš, i ja se miešam u poeziju. Nebudemo li ta- 
kovi, klonut ćemo od prve navale, pa ćemo svoju kukavštinu 
zaklanjati krinkom domorodnih jadovanka; ja pako mrzim 
na sve pjesnike, koji plaču, koji bielo pjesmom slave, a crno 
rade.« ž 

»Misliš li možda, da ću i ja krenuti vjerom?« dignu se 
Vladimir naglo. 

»Sačuvaj Bože! Ti ćeš ostati vjeran svomu principu, 
premda si idealista.« 

»Zar je grieh biti idealistom ?« 

»Nije grieh, već nesreća.« 

»Zašto, molim, brate Eugenije ?« 

»Zato, brate Vladimire. Idealista leti kao Faeton, dok 
ostali ljudi krepko koracaju; idealista će polomiti krila, i 
dok ostali ljudi napreduju k onomu cilju, on će ostati na 
mjestu, prevaren nadom, ležat će kao ranjen soko. I takovih 
ljudi mora biti; zlo bi bilo, da ih neima, — ali oni su samo 
prednje straže velike narodne vojske, koje lako mogu po- 
ginuti. Obćemu napredku koristni, sami su obično nesretni, 
a ja bih htio, da budeš. uz narod i ti sretan, jer si skroz 
poštena duša.« 

»Idi, Eugenije, tvoje su rieči hladan pljusak na žarko 
domorodno srdce. Ti mi tu prodičeš kao kakov star fratar 
ili ćelav filozof. Žao mi te je. Mi ćemo ostati prijatelji, do 
smrti prijatelji, al u tom se nikad nesložismo. Ja tvrdo na 

tom stojim, da nam cvate skora sretna budućnost, jer svimi 
žilami naroda protiče krv domorodnim zanosom: nikad niesu 
Hrvati toli dobro stajali, kao što sad. Ti vidiš same crne 
oblake. « | 

»A ti samo rumenu zoru. Ti čuješ samo stihove, ti vidiš 
samo angjele; svaki ti je čovjek najbolji prijatelj, svako na- 
gadjanje kupuješ pod gotovu istinu, a nadaš se već sutra 
onoj sreći, koja će istom, ako Bog da, za petdeset godina 
osvanuti.« 

»Ali molim te, Eugenije, odakle tebi ta mudrolija, te go- 
voriš, kao kakav starac ?« 

»Od moga strica, župnika, koji je preklani umro. Velik 
dio svakih praznika probavio bih, kako i sam znaš, kod njega 
tamo u gorah varaždinske županije. Bijaše to vrlo čudan 
čovjek, gotovo pustinjak. Malo si kada vidio na njegovu licu 
smieha. Njegovo čelo bijaše mrko kogodj i šuma oko nje- 
gova župnog dvora; njegovo tielo bijaše suho, žilavo, čvo- 
rasto kao star grabar. Malo je kada govorio, mnogo čitao, 
puno razmišljao. Često sam ga pratio po gori, gdje je pomno 
učio prirodu i njezine pojave. Ljudi su o njem koješta bun- 
cali, njegovi ga drugovi zvali jakobincem, premda je vrlo 
pobožan bio, al je mrzio na svako robstvo. Kod tih gorskih 
šetnja otvorila bi mu se često preda mnom duša, a iz ustiju 
izlažahu tada promuklim glasom kratke izpresiecane rieči: 
»Pazi sinko, što ti velim,« reče jednom. >Kuha se. To je 
dobro. Mlado se vino miče. Al čuvaj se pjene. Mnogo će tre- 
bati vremena, dok se sve u narodu pročisti, dok bude jasno 
i krepko. Sad je to mladi mošt, poezija. Proza mora doći, 
tvrda proza. Tvrd kamen, sinko, tvrd, komu nemože dlieto 
ništa, gdje nemože svaki bies urezati svoje ime. Neračunaj 
prebrzo. Prevario bi se. Ja to znam. I ja sam bio poeta, 
ali — — —« tu starac umuknu i nastavi poslije časka: »Ja 
toga doživjeti neću; možda ćeš ti, možda i nećeš, jer se tomu 
hoće puno, puno vremena. Al bilo što bilo, ti mi stoj uviek 

uza svoj narod, uz pravicu; ozbiljno i razborito vrši svoju 
dužnost za narod. Budi čitav čovjek!« Još mi je više toga 
govorio starac. Kad umre, ostavi mi oporukom dosta veliku 
svotu novaca, krasnu knjižnicu i omašan rukopis, pisan nje- 
govom rukom. Čudom bi se čudio, prijane, da vidiš tu knjiž- 
nicu hrvatskoga seoskog župnika; ni u snu nebi pomislio, da 
je taj starac u požutjeloj popovskoj halji skupio toli divnu 
skladbu čovječjeg znanja i umjeća od zadnjih 300 godina. 
Svrnuv okom samo na naslove njegovih knjiga, upitah se 
plaho: Kakov je bio čovjek taj tvoj stric? Al tek kad sam 
stao čitkati po njegovu rukopisu! Neznam, kako da ti ga de- 
finiram. Nit je to životopis, niti su zapisci, nit učeno djelo, 
al jest nješto, što se mojega srca primilo toli silno, toli 
jako, toli strogo i oštro, što mi je dušu potreslo do dna. 
Čitao sam plemenite govore Mirabeau-a; al ne, to nije tako 
bilo. To je bilo kratko, izpresiecano, bodljikavo, toli logički, 
kao da ti je mraz pao na vrelo srce, kao da ti je sjeverna 
bura ohladila čelo, dok ležiš u vrućici; al opet je u tih redcih 
klilo. Bilo mi je, kao da iz svakoga redka vire te sive, ozbiljne 
oči mojega strica, nepomične i strašne, kao što su staklene 
oči egipatske mumije; — samo kadkad, kadkad sievnulo bi u 
njih, al onda bi sievnulo poput munje. Taj rukopis posta 
mojim evangjeljem.« 

»Gdje ti je?« 

»Kod kuće pod ključem, što ga kod sebe nosim.« 

»A šta, šta je za Boga u tom čarobnom rukopisu ?« 

»Puno, — toliko toga, da ti neumijem reći, šta je. Al pre- 
krstio me je, pretvorio me je, stvorio me drugim čovjekom. 
Da, jedne se izreke sjećam: »Tu smo; — što li će od nas biti? 
Hoće li biti dobra, hoće li biti zla, hoće li nas izjesti? Neće. 
Istina, u naših žilah ohladnjela je krv. Koliko je toga kre- 
menja postalo blatom! Ali kad niesmo ni kroz toliko stotina 
godina izginuli, nećemo ni unapried. Samo kad će nam biti 
bolje? Prije ili kašnje? Kad budemo tvrdji, da! Kad bude 

čovjek zbilja čovjek, onako od glave do pete. Srce nam je 
živo, o da je toli živa i pamet! Mi smo plima i osjeka. To 
je naš smrtni grieh. Znanje i poštenje, to su dva stožera na- 
šega spasa; svaka hinjena krika kuga je za nas. Tko si naš, 
onako ljudski naš, kao što je dren drenom, nekipi, nebuni 
se, nebudi pjenušicom, budi octom u rani naroda svoga, — 
čovjek, u kom svaka žila drhće pravicom, u koga je mozak 
hladan, vrlo hladan, u koga je srce staklena leća, što skuplja 
nebesku vatru. Komedije će puno biti, mora biti i kritike. 
Mislite li, da je svaki pokret himbena lica sjajući obraz 
istinskog proroka? Mislite li, da svaki glumac gradi poviest 
svieta? To je crno, vrlo crno i ljuto, ali je logički. Koliko 
sam ja vidio krabulja — smatrao sam ih ideali — pa sam 
ih bacio na smetište. Lutke, na čija usta drugi lažu! Ništa 
zato. Takov je sviet. Nesnebivaj se nikad! Nesanjaj, da si 
na nebu il u paklu, dok si na zemlji. Diagonala budi tvoj 
smjer, to je smjer sve djece Adamove. Al neizlazi iz kola, 
koje je tvoje, koje ti je srodno. Bit ćeš kao zviezda, koja se 
je odmakla od svoje kolotečine, koja se mora razprsnuti!« 

»Dosta, dosta Eugenije,« viknu Vladimir skočiv na noge, 
»tebi se tlapi, ti buncaš iz vrućice. Šuti za Boga!« 

» Varaš se, brate,« nasmieši se Eugenij mirno, »moje bilo 
bije posve po pravilu, ja sam samo stričeve rieči naučio na 
pamet, pa ti ih kazujem.« 

»Tvoj stric — ma tvoj stric je bio lud, Eugenije.« 

»To rekoše Žudije prorokom.« 

»I ti to sve uzimaš za istinu ?« 

»Ža svetu istinu.« 

»Na zdravlje, brate!« 

»Da, to je zdravlje, pravo istinsko zdravlje.« < 

»Ti bi mi se htio nametnuti liečnikom po receptu svo- 
jega strica.« 

. »Dakako.« 

»Od koje bolesti da me liečiš ?« 

»Od pjesničke vrućice.« 

»Zar je pjesničtvo grieh ?« 

»Nije. Maštanje je samo bolest, prava. poezija je sestra 
istine.« 

»Ja da sam sanjar ?« 

»Najplemenitiji, al ti ćeš to biti i u praktičkom životu. » 

»Pustimo budućnost, pustimo i politiku, dragi Eugenije,« 
trznu se Vladimir nješto zlovoljno. »Ti me, brate, nećeš pre- 
krstiti, a ni ja, kako se čini, nemogu svladati tvoje malo- 
dušnosti. Mladi smo jošte, pa ćemo, ako Bog da, svojima 
očima vidjeti, tko je govorio pravo. Nu da ti povjerim no- 
vicu, kojoj ćeš se zaista čuditi.« 

»Da čujemo!« 

»Jutros me pozva profesor Niemčić, prijatelj naše kuće, 
k sebi u stan. Ponajprije mi je govorio puno laskavih rieči, 
kako me sav sviet hvali i kako se njegdje roditelji mojemu 
napredku vesele, i da ću danas sutra biti vrlo sretan. Šta, 
mišljah, zar gospodin gimnazijalni profesor neima drugoga 
posla, nego udvarati se mladomu pravniku ?.Naskoro razumjeh, 
kamo taj exordium smjera. Upita me, koliko mi roditelji na 
mjesec šalju novaca. Rekoh mu, koliko, al će on na to, da je 
to za skupoću zagrebačku vrlo malo. Meni je dosta, odvra- 
tih, ja sam se sa svojim pobratimom kod njeke starice udo- 
vice vrlo jeftino smjestio. Nu profesor reče: »Dosta, dosta! 
dragi Vladimire! Šta je danas dosta? Vi nieste više dječak, 
Vas pače i profesori zovu »gospodinom«, Vama se hoće rekrea- 
cije, zabave, a podpora roditelja omjerena je li za svakdanji 
život. Dobro bi bilo, da vrh toga imate još koju forintu za 
zabavu. Vi dolazite u domorodna družtva, gdje se morate 
pokazati plemićem, Vi ste prijatelj domorodne literature, Vi 
ste i ljubitelj domaće glasbe, a svemu tomu hoće se novaca. 
Predložit ću Vam nješto, dragi Vladimire, na Vašu korist i 
mislim, da neću time Vašeg ponosa uvriediti. Ja sam davni 

prijatelj Vaše porodice, od mene morate dakle i ovu ponudu 
prijateljski primiti.« 

»A kakav je to predlog bio?« zapita Eugen nješta 
pozornije. 

»Čuj! Profesor nastavi: »Plemeniti gospodin Dobranić, 
asesor banskoga stola, zamolio me je, da mu potražim za 
njegova sina učitelja, koji i francezki umije. Sjetih se odmah 
Vas, Vladimire. Dobranić je bogat, platit će Vam na mjesec 
dvadeset forinti, što je napokon liepa svotica za mlada gospo- 
dina. Kuća je odlična, ugledna, gospodin viećnik banskoga 
stola ima znamenitih prijatelja, te bi Vam s vremenom mnogo 
mogao koristiti, a on će to i učiniti, jer je čovjek predobra 
srca. Prihvatite tu priliku, neće Vam biti žao«... Tako mi 
govoraše profesor.« 

»A što si mu ti odgovorio, Vladimire ?« 

»Oklievao sam, nehtjedoh mu namah odgovoriti, htjedoh 
tebe upitati za savjet. Nu kad me je Niemčić sve življe na- 
govarao, te rekao, da je Dobraniću obećao, da će me predo- 
biti, te da bi na njeki način ostao na sramoti, nepristanem 
li, bijaše mi dakako težko izvinuti se profesoru. Dadoh mu 
dakle ruku i rekoh: Da, pristajem. « 

»Dobranić! Dobranić!« šaptnu Eugenij, gledajući ponik- 
nute glave u zemlju; zatim se trznu: »Poznaješ li, Vladimire, 
tu obitelj ?« 

»To jest, po čuvenju i vidu. Gospodju vidjeh njekoliko 
puta u ekvipaži i na konju, gospodina sam čuo njekoliko 
puta u skupštinah.« 

» Gdje je sigurno proti narodnoj stvari govorio i glasovao. « 

»Da, sjećam se, da je lani, kod one kobne reštauracije 
u banskih dvorih, svoj votum dao magjarskoj stranci.« 

>»Pa niesi li to možebiti rekao i profesoru Niemčiću ? 
Nezna li Dobranić, da si medju djaci jedan od glavnih kolo- 
vodja Ilirstva ?« 

»Dakako. Izjavio sem svoju bojazan. Dobranić,« rekoh 

Niemčiću, »neide snarodom; kako ću ja polaziti njegovu 
kuću ? I Bog zna, bi li me i primio, da mu je moje političko 
mnienje poznato.« Na to se nasmjehnu Niemčić njekako čudno, 
da me je gotovo uvriedio. »Zato se nebojte, mladi prijatelju, « 
reče profesor, »i o tom sam govorio s Dobranićem, i on je 
možebit bolji, nego što mislite. Ja Vam svega toga nemogu 
onako tanko raztumačiti, jer su to poslovi, koje ćete istom 
pravo razumjeti, kad dozrijete do podpuna muža. Vi posve 
pravo činite, da svim žarom mlade duše pristajete uz narod 
i njegove svetinje; u politiku se sada nerazumijete, ni ne- 
pačajte se za sad u nju. Najprije učite za domovinu, onda 
istom radite za domovinu. Oprostite mi tu prispodobu, ali 
je istinita: iz puške može samo ruka pucati, koja je snažna i 
izvježbana. Kad se prije vremena puca, možeš lako i naj- 
boljega prijatelja ubiti. Nemislite za Boga, da je vikanje i 
pjevanje domorodnih pjesama sva politika, sve spasenje na- 
roda. Takva vika umine često kao hitac iz topa, koji neo- 
stavlja za sobom nego dim.« Na tu lekciju bio sam se već 
razsrdio i mal da niesam profesoru okrenuo ledja.« 

>A] profesor je posve pravo govorio,« potvrdi Eugen. 
»I u zapiscih moga strica ima takih misli. E pa što je 
; Dobranić rekao ?« 

»Još mi je Niemčić rekao i to: »Naši se starci nemogu 
njekako smjestiti u taj novi nenadani sviet. Boje se odmak- 
nuti od stoljetne kolotečine u neznani tobož kraj, što ga 
samo zračnom prikazom drže. Ima dakako puno sebičnjaka, 
koji nemare nego za svoju klasu, za svoju osobu, nu Dobra- 
nić, čini mi se, nije takav. U ostalom nežacajte se obćiti 
s njime zato, što nemisli kao i Vi. Stara je rieč: »Sto ljudi, sto 
ćudi,« a opet smo svi u ljudskom družtvu i moramo za- 
jedno živjeti. Razno mišljenje nesmije nas priečiti da medju 
sobom obćimo pristojno. Bjesnoća u socijalnom životu jest 
biljeg divljačtva i nekulture, a pravi, iskreni radikalizam, 
slobodnjačtvo do groba naći ćete prije pod gladkimi ruka- 

vicami nego u mrljavu kaputu. Dobranić zna, da ste ljut 
Iirac, zna, da pjevate gromorne davorije, zna i to, da učite 
ruski, ali zna i to, da ste pametan, prosvietljen mladić, da, 
dragi prijatelju, karakter, pa Vas hoće za učitelja. Pače on 
bi Vas htio uzeti u kuću.« 

»U kuću?« prenu se Eugenij i pogleda Vladimira. 

»Ne, neboj se, dragi brate,« nasmjehnu se Vladimir, »na 
taj uvjet nehtjedoh nikako pristati. Dok smo slobodne aka- 
demičke ptičice, neću ostaviti našega Tuskuluma kod stare 
Jage u Mletačkoj ulici. Tu smo od dječaka postali mladići, 
ove su zidine čule najskrovnije tajne srca našega, ovdje 
smo se kriepili i bodrili. Ovdje ćemo i ostati, dok nas sud- 
bina neprikuje na stalno mjesto u ovom svietu.« 

»Kad ćeš dakle, Vladimire, poći k Dobraniću ?« 

»Sutra me pred podne očekuje. Nu reci, poznaješ li ti 
te ljude ?« 

»Onako,« kimnu Eugen. 

»Pobliže zar ?« 

»To jest — —« zape Eugen. >Bijah kod tetke Bela- 
vićke na soirć-u. Ti znaš, da je ta stara tetka puna etikete, 
vrlo osjetljiva, da se moram odazvati njezinu pozivu, jer bi 
me inače odmah tužila otcu. Moj otac pako je u tom vrlo 
ceremonijozan i želio bi, da svim rodjakom i kumovom u 
glavnom gradu, kojih ima ciela vojska, pravim bar svakoga 
mjeseca jednu vizitu.. Na sreću daje Belavićka samo svake 
pol godine soirće. Tu nadjoh i Dobranićeve. Ima tomu, čini 
mi se, godina dana.« 

»Pa kakvi su to ljudi ?« 

»Otac pristar konzervativac, visok, jak, debeo, na nogo 
slab, jer trpi od uloga. To su valjda posljedice onoga doba, 
kad je, budući juratom, s našimi poslanici išao na požun- 
ski sabor. Vele, da je dobar jurista, nepije nego staro vino, 
i igra sa starimi gospodjami rado marijaš. Rekao bih, da je 
Hrvat iz prošloga vieka. Gospodja je pokvaren husarski ofi- 

cir, a i ljubi husarske oficire. Nosi kratku kosu, puši cigare, 
pije samo šampanjac, tjera sama konje, neće svilenu haljinu 
obući nego jedanput. Spava danju, a bdije noću. Najmilija 
joj je zabava »Makao» i »Pol dvanaest.« Gospodja kan da 
neima muža, a muž kanda nevidi gospodje. Pravi gospodar 
jest tvoj budući učenik, dječak od 14 godina. Majka bi ga 
stavila na tortu; ako razbije komu kamenom prozor, tvrdi 
majka, da joj je sin »genie«. Dječak tuče služinčad batinom ; 
ako šta skrivi, zaplače, i majka ga moli za oproštenje. Divlji 
je ždriebac na magjarskoj pusti.« 

»Ta to je pogibeljan individuum ?« 

»Nije najpogibeljniji. « 

»Već tko?« 

»Kći.« 

»Kakova je?« 

»Pogledaj ju sam. Al se je čuvaj!« 

»Žašto ?« 

»Brate! Ti si lako upaljiv. Ti si već imao sto ružnijih 
ideala od Dobranićeve kćeri.« 


II. 


Gospodin plemeniti Dobranić sjedjaše za svojim pisaćim 
stolom pušeći veliku lulu od stive i premećući spise velike 
parnice, koju je pomno proučavao. Kadkad bi posegao za 
omašnim zakonikom, kadkad bi se i nasmjehnuo, kad je na- 
išao na kakovo ludo mnienje branitelja. Dobranić bijaše visok, 
krupan čovjek. Njegovo tielo sjećalo te je starih hrvatskih 
junaka, prsa mu bijahu jaka, ramena široka, noge i ruke 
velike, glava velika ponješto šiljasta, a kosa kratko pristri- 
žena. Čovjek nebijaše sada liep, ali se nije moglo reći, da je 
ružan, da, u mladosti je možebiti i liep bio. Sve lice imalo 
je jake, krupne crte, bijaše žutkasto. nabuhlo, izprekrižano 
borovi, a i kraj debelih usnica, kraj jaka nosa, na visokom 

uzkom čelu bijahu upisane one oštre crte, koje niesu biljegom 
radosti. Smedja kosa počela se gdjegdje bieliti, nu guste obrve 
i spušteni brkovi nepokazivahu još znaka starosti. Malena 
soba gospodina Dobranića stajala je na kraj hodnika nje- 
gove kuće, te je bila posve odieljena i odaljena od ostaloga 
stana. Gotovo bi čovjek rekao, da je to udobna, ali vrlo ne- 
redna izbica pustinjačka. Pokućstvo, presvučeno žutim dama- 
skom, bilo je po svojoj spodobi starinsko i gdjegdje izlizano. 
Valjda se je prije jedno 30 godina sjajilo u paradnoj sobi; 


ovisoki ormar od hrastovine kan da polazi iz Napoleonovih 


vremena, dočim te je gvozdena, gunjem pokrivena postelja 
sjećala kasarne. Nad posteljom je visjela dvocievka, srebrom 
okovana sablja krivošija, grb Dobranića i malo razpelo od 
bjelokosti; podalje kod peći stojalo je cielo čislo dragocjenih 
lula od stive, a po podu, na stolu, na peći, na policah ležale 
i stajale zaprašene knjižurine u najvećem neredu. Izim go- 
spodara živio je u toj sobi još jedan živi stvor, stara zelena 


. papiga, koja je kraj pisaćeg stola na stolici sjedjela. Inače bi- 


jaše tu malo života. Bilo je tu pače vrlo tjeskobno čovjeku 
strancu, jer je duha od stare artije i duhana napunjala zrak. 
Gospodin Dobranić kan da je to svetilište krio od ostalog svieta, 
da i od zraka i sunca, jer su zelene zavjese bar danju uviek 
bile na pol spuštene. Gospodin Dobranić zvao je taj svoj 
zaklon kroz šalu sam: »refugium peccatoris« a to i pred 
ostalim svietom. Ljudi bi se tomu nazivu svaki put nasmi- 
jali, al niesu nikako razumjeti mogli, zašto da je soba gospo- 
dina Dobranića: »utočištem grješnika.« Malo bi kada izišao iz 
te izbice i to samo za poslom ili k objedu. Inače je tu sjedio, 
učio, pisao, pušio, s papigom razgovarao. Gospodin Dobranić 
nije bio prijatelj šetanju, jer su ga počele ostavljati noge; crni 
kožnati naslonjač pred stolom bio mu je, kako pjesnik veli, 
»najmiliji zakutak na ovom svietu«; tu je i poslije objeda 
driemao. Samo pod večer kan da je oživio, kan da se je u 
njegove kosti povratila mladost. Kad se je dobrano mračiti 
Šenoa. Pripoviesti VII. 9 

počelo, kad je zviezda za zviezdom skočila na nebo i na- 
pokon o pol neba i mjesec planuo, otvorio bi g. Dobranić 
prozore svoje širom. Pred njim se prostiraše o noćnom svjet- 
lilu divna krajina, zagrebački vinogradi, zaseoci i čarobna 
gora. Tu je znao dugo i dugo stajati kraj prozora. Njegovo 
se oko gubilo u čarobno svjetlo, njegovu je uhu godila ona 
tajnovita noćna tišina, kroz koju bi se samo pokadšto čuo 
kakov uzkrik čovjeka ili žubor šumskog potoka. Bilo mu 
je kan da je van svieta, a to je njegovoj duši godilo. Onda 
se opet šetao amo tamo po mračnoj sobi skrštenih ruku, 
oborene glave, brzim korakom, šapćući potiho nerazumljive 
rieči. Znali su ukućani za taj njegov čudni običaj, ali mu 
niesu smetali, pače ni pitali za razlog tomu vladanju. Gospodja 
Dobranićka, koja gotovo nikad nije zalazila u taj zaklon, 
nebi o tome svomu mužu ni rieči spomenula. Bud nije imala 
kada za takove prigovore, bud da je imala osobita razloga 
nedirnuti u minule uspomene. Nu sviet se je tomu samo- 
vanju vrlo čudio. Dobranić bijaše čovjek po svoj Hrvatskoj 
vrlo dobro poznat još od mladosti svoje. Svatko se je živo 
sjećao toga mladića herkulična stasa, aristokratičkih običaja, 
koji se je sa svojimi profesori živo prepirao o najtežih prav- 
ničkih pitanjih te ih znao zatjerati u škripac; koji je budući 
najboljim plesačem i udvoračem svakomu mladiću oteo dragu ; 
koji je ne jedanput u dvoboju ranio protivnika vojničkog 
častnika; koji je izvrstno igrao šah, wist, klavir; koji nije 
mogao živjeti bez šampanjca i vesela družtva. Već za rana 
pratio je grofa ...... ića na požunski sabor, te je tom pri- 
likom ulazio u najotmenija družtva. Magjarske grofice čudjahu 
se okretnosti, dosjetljivosti mladoga Hrvata, a on je sve njihove 
poklone primao s kavalirskom njekom nebrigom. Još većma 
čudjahu se saboraši, odkud grofu...... iću, koji u privatnom 
razgovoru nije pokazivao mnogo duha, ti klasični govori u 
u sabornici. Velikaši dakako niesu znali, da je taj klasički 
slog plod Dobranićeva pera, nu. stari grof mu se klanjao i 

divio, veleći: »Vi ćete biti znamenit čovjek, Dobraniću, Vam 
ni vrag ništa nemože!« 

Stari je grof bio istinu govorio. Dobranić je ušao u pravi 
život, kao što ladja s razapetim jedrima. Njegovo znanje 
ozbiljno i temeljito, združeno sa družtvenom finoćom i vje- 
štinom, k tomu još i znatni imetak, nasliedjen po otcu, učiniše 
toga mladog čovjeka nedobitnim Akilom. Ni ljudi strogi i 
učeni nemogahu mu prigovarati, da je površna lutka, a »zlatna 
mladež,« kojoj su pustolovine, pijanke noćne gungule bile 
ponajglavnijom zabavom, morala je kapu skidati pred tim 
vitezom, koji se medjutim nije upuštao u prostačko razbijanje, 
već se dao samo na genijalne vratolomije finije vrsti. Odre- 
šitost i vještina prokrčiše Dobraniću brzo put i do javne 
časti, do koje mu je bilo samo zbog časti, te je kod žu- 
panije »honoris causa« bez plaće služio. Tu se je u skup- 
štinah razvijao njegov neobični talenat, s aristokratičkom iro- 
nijom znao je svoga protivnika bockati na veći bies, a kad 
taj provali, kosio je Dobranić britkom logikom, mlatio je po 
neprijatelju žestinom svojih rieči, neštedeći ni starijega. Tako 
“ iznuka taj čovjek njeko počitanje, njeki strah i od svojih ne- 
prijatelja, da, sviet ga se toliko plašio, da mu nitko nije 
ni u najmanjoj stvarci prigovorio, te je postao diktatorom 
družtva, kumirom gospodja, mezimcem sreće, i dok su se 
drugi s velikom mukom popinjali od službice do službe a pri 
tom kadšto posrnuli kod županijskih izbora, Dobranić je za 
kratko postao od maloga velikim bilježnikom, od velikoga 
bilježnika podžupanom, častnikom, koji nije na svačijih vratih 
prosjačeći kupio glasove, već koga su birači molili, da tu čast 
primi. Njegovo mišljenje bijaše neodvisno, brzo, njegovi raz- 
lozi neoborivi. Posve je naravski, da su mile matere ne jedan- 
put izticale pred njim svoje kćeri, da mu se je nudjalo sto 
i sto srdaca, nu on je sve: ozbiljne ponude djevojaka deli- 
katnom rukom uklanjao, srca gospodja lakoumno primao 
i bacao bez velika škandala, te tako postao strahom i tre- 

petom dama. Nu ujedanput se pokaza, da i on ima Akilovu 
petu, u koju ga smrtno rani žena. 

Dobranić je bio vikao vazda pobiediti; nitko nije ni mi- 
slio, da bi se kakova gospodja ili djevojka mogla opirati 
Dobranićevoj sili, ma i grofica bila. Samog Dobranića toliko 
bjehu zaniele njegove pobjede, da je i sam uvjeren bio o 
svojoj nepobjedivosti. Jednog dana dobi poziv u Hrastovac 
k vlastelinki Kamenićevoj, koja mu je po majci bila daleka 
rodjakinja. Gospodja Kamenićka pozivala je vrlo rado goste 
na svoje seoske zabave — »soirće de village« rekla bi sama 
— i Hrastovac bijaše u istinu ročište plemstva ciele okolice. 
Poziv njezin, upravljen Dobraniću, bijaše ovaj put nješta ob- 
širniji, pun pauza, pitanja i uzklika. Medju ostalim reče: »Da, 
Aa propos! Ti si, mili rodjače, velik prijatelj kojekakvih kurio- 
ziteta, osobito, ako su ženskoga spola. Nepišem ti toga u 
grieh. Takova pasija posve je naravska. K meni će doći 
takov ženski kuriozitet, djevojka u istinu neobična. Zove se 
Klara plemenita Klemenićeva, jedinica u bogata otca. Nevaraj 
se, nemisli, da je to od mene samo varka, da te primamim 
u Hrastovac. Ni po što. Klara je djevojka bez para, reć bi ne- 
pobjediva. Prije dvie godine izišla je iz varaždinskog samo- 
stana, a dosele je bila kod svoje tetke u Baranji u Ugarskoj. 
Premda je mlada, prava je salonska dama, ima hira, kao kakova 
velikašica, u kratko zagonetka. Za tebe vele, da si Herkules, 
— — — da vidimo! Kušaj svoju silu; ja sumnjam o tvojoj 
pobjedi, premda bi ti ju od srca željela. Dakle adieu do 
vesela sastanka u Hrastovcu.« Dobranić je u prvi mah bacio 
tetkino pismo na stran. Bijaše njekako blaziran ; k tomu vrtila 
mu se misao oko njeke mlade udovice, bješe povrh toga opa- 
zio na plesu dražestnu djevojku, toli dražestnu, da je ozbilj- 
nije počeo razmišljati o potrebi ženitbe, koju mu je rodbina 
toli silno preporučivala. Sjedio je, sjedio, razmišljao, ljutio 
se. Udovica i djevojka bijahu u njegovu srcu ljut boj. Al 
dok su se te dvie slike u njegovoj duši komešale i medju- 

sobno se iztiskivale, pojavi se treća — Klara. Hrlo skoči na 
noge, uhvati tetkin poziv, pročita dva, tri puta zadnje redke. 
Zatim sjede pisat dva pisamca. U prvom izjavi udovici, da 
nemože sutra doći na rendez vous, u drugom zamoli ljepušnu 
djevojku, neka mu oprosti, što nemože s njom na preksutraš- 
njem plesu igrati prvu kadrilu, jer da mora rad važnih obi- 
teljskih poslova tetki na više dana u Hrastovac. »Tako=«, reče, 
zapečativ oba pisma, »sad je borbi kraj, i neka počne nova 
borba. Šta? Udovica neoponira, i djevojka mi je u prvi 
mah sklona bila: te provincije toli lako predobive nisu za 
moju vratolomnu narav. Ajdmo u Hrastovac! Da vidimo, je 
li tetka Kamenićka slagala.« | 

Dobranić, bojeći se sam svoje nestašnosti, odpremi od- 
mah oba pisamca i da ga možebiti nezateče ustmeni odgovor 
od udovice, naruči po sluzi smjesta kola, te kad je poslije 
jedno dva sata udovica zbilja pokucala na njegova zaklju- 
čana vrata, da mu stavi ultimatum i zahtieva rok vjenčanja, 
letio je mladi Dobranić daleko za Maksimirom put imanja 
svoje tetke. Gospodja Kamenićka čudila se je nemalo, da se 
je Dobranić toli brzo odazvao njezinu pozivu, te je za tri 
dana prerano došao; nu »Herkules«, ni nedočekav odzdrava 
vlastelinke, pokloni se duboko, poljubi vlastelinku u ruku i 
reče smiešeći se: 

»Evo me, draga tetko! Nebacite me napolje, što sam 
prerano došao. Svojim ste pismom postigli, što ste htjeli, a 
ja kanim postići, što Vi držite nedostiživim, to jest onaj 
ženski kuriozitet po imenu Klara. Da vidimo! Nikad nebijah 
toli ratoboran, kao sad. Neznam, je li vriedno, da sam se 
toli ljuto naoružao. Vi me valjda pitate, zašto sam Vam prije 
reda na nepriliku došao? Evo zato: Vama je bez sumnje 
poznato, da u Zagrebu imam kojekakovih galantnih konek - 
sija, koje bi me bile odvratiti mogle od ekspedicije u Vaš 
čarobni Hrastovac. Ja nebih imao sreću poljubiti svoju pre- 
milu teticu: u ruku, niti pokušati svoje junačtvo proti čudes- 

noj Vašoj Klari. Pomislite, koliko bih nesretan bio! Zato 
otresoh sav zagrebački prah i sve gradske koneksije i evo 
me ovamo k Vam, gdje nevreba na me ni Circe, ni Ariadna, 
ni Medea kakova. Preporučam se Vašoj zaštili.« 

Tetka se nasmija od srca, lupnu Dobranića po ramenu 
uvjeriv ga, da joj je dobro došao i da nije majka rodila 
toli pogibeljna i dosjetljiva prevrtljivca, kao što je on. Htjede 
mu sjedeći kod užine u vrtu potanje opisati Klaru, nu on 
odvrati mahnuv rukom: »Nemojte tetice! Negovorite mi 
ništa o gospodjici Klemenićevoj. Ja sam plemić, čovjek vi- 
težke ćudi. Bilo bi nepravično, da mi pobliže opišete gospo- 
djicu Klaru, da mi poput špiona opišete njezine slabosti, 
nebi li ju lakše svladao. Ja tražim najveće zapreke. Meni 
nepoznata neka me zateče. Borba će tako biti jednaka, ona 
nepoznaje mene, ja nje nepoznajem: dvie nepoznate vojske 
srazit će se iznenada. Vi joj valjda nerekoste, da ću ja doći, 
ona me valjda i nepoznaje ?« 

»Sačuvaj Bog!« nasmjehnu se Kamenićka. »Da, da, tako 
će dobro biti. Dvie nepoznate vojske, a ja ću tu borbu gle- 
dati iz prikrajka. Meni će to biti zaista haut gout.« 

I dodje dan zabave, krasan jesenski dan. Gosti se bjehu 
već prilično skupili u Hrastovcu, sve ljudi obične vrste, vla- 
stela, sudci, podžupani, župnici, stare načičkane vlastelinke i 
krotke im kćerke, k tomu dva tri barunića i stara njeka gro- 
fica, koja je vrlo ponosito škiljila na rt svoga nosa. Dobra- 
nić se dao po svojoj tetki predstaviti svim velecienjenim 
gostom, od kojih je svaki znao po koju laskavu reći mla- 
domu gospodinu. Dobranić je kraj tih hvalospjeva grizkao 
svoje brkove klanjajući se dosta drveno. Svi ti pokloni bi- 
jahu mu dosadni navlaš sada, gdje mu je njeka nestrpljivost 
mučila dušu. Kad su bile gospodje udarile u najžešće pre- 
klapanje a gospoda se skupila bila oko barunića, koji se je 
upravo iz Pariza povratio bio, umaknu Dobranić neopazice, 
te krenu uz šumsku stazicu, koja se nad cestom vijugala 

Na povišem brdeljku sjede Dobranić pod sjenu staro-drevna 
hrasta, gdje ga nitko nije mogao opaziti. 

Sjedeći gledaše divnu brežuljastu krajinu, koja se je pred 
njim prostirala, sve one pitome biele dvorce sred šumskog 
zelenila, gdje su stare hrvatske porodice kroz stotine i stotine 
godina u sreći i nesreći boravile. Bilo mu je čudno u toj 
šumskoj samoći, kroz koju je prodirao samo glasan, veseo 
smieh od Kamenićkina dvorca; pa ako taj krasni prizor pri- 
rode i nije raznježio njegova srca, opet se je u njem budilo 
ozbiljnije čuvstvovanje. Bio se je zadubao u čudnovate misli. 
U jedan put probudi ga štropot. Pogledav nizbrdo spazi 
silnu oblačinu praha, iz kojega se izvi visoka, tanka englezka 
kočijica, koja je strelovito cestom jurila. Četiri vatrena bjelsa 
. skakutahu pred njom zagrabce, a žvalila ih vodjicami krepka 
ali nježna ruka tanahne, al pune djevojke, crno-oke, crno- 
kose, fina, gotovo španjolskoga lica. O magjarskom nahere- 
nom šeširiću vijala se u zraku siva svilena koprena, a guste 
kite sjajne kose bijahu straga u klupko savite. Kraj gospo- 
djice na baku sjedaše odebeo sjedokos gospodin aristokra- 
tična lica, a straga na kožnatu sjedalu englezke kočije jahao 
je sluga obučen na magjarsku. Kako je cesta išla nizbrdice, 
valjalo se voziti polaganije, i po tom je Dobranić imao 
kada promatrati goste na kolih. Nu njegovo je oko malo 
marilo i za starca i za slugu, već za plemenitu kočijašicu, 
koja je s tolikom vještinom tjerala i uzprezala vilovite bjelce. 
Slutnja mu reče, da je to onaj ženski kuriozitet, da je to 
Klara. 

Ta znao je, da su u dvorcu svi gosti sakupljeni bili, 
samo Klemenićevih još nije bilo. Neima sumnje, to su oni, 
otac i kći. To je dakle Klara, ta neosvojiva tvrdjava! Do- 
branić se lako nasmjehnu. Istina, forme su joj savršene, 
reć bi salivene, mišice kan da su gvozdene; to se poznaje 
po krepčini, kojom drži vodjice; glava je ponosita, crte pra- 
vilne bez prigovora, sva je vješta, vita, gibka — ali svega 

toga ima i u drugih. Na englezkih bakrorezih vidiš dosta 
takovih djevojaka na konju i na baku lake kočije. Kočija 
bješe već uminula izpred očiju »Don Juana«, te zakrenula u 
dvorište hrastovačkoga dvorca. Dobranić se počeo ljutiti. 
Bio je tvrdo uvjeren, da se je milostiva tetka samo pošalila, 
da ga je samo izmamila bila u dosadno družtvo, kojemu će 
on morati biti »maitre de plaisir.« Klara, mišljaše, nije nego 
jedna od onih stotina plemićkih djevojaka sans consequance, 
koje će iz samostanske školske klupe skočiti na konja, iz 
uršulinskog vrta na parket plesne dvorane, gdje se djevojke 
na pazaru vrte, dok nedodju pod kapu i krov plemićkog 
dvorca, da ondje rode takvih kćeri, kakve su same bile. 

Za njekoliko časova spusti se nizbrdo i krenu prema 
Hrastovcu, zadje na stražnja vrata kraj pčelinjaka u vrt i 
podje prema dvorcu, pred kojim je u sjenatoj brajdi od 
bršljana sjedilo družtvo. 

»Liep si ti čovjek, Lacko I« doviknu mu izdaleka tetka, 
»evo se gosti skupili, a ti bludiš kojekuda po svietu. Dala 
sam te već dvaputa tražiti; al tebe nigdje. 

»Oprostite, draga tetko,« reče mirno mladić, pok:oniv se 
ostalomu družtvu, »milostive gospodje i plemenite gospodjice 
oprostit će mi. Istina, ponješto sam pogriešio. Nu bila me je 


glava zaboljela, te podjoh u šumu na svježi zrak a vraćajući 


se zaustavih se kod Vašega pčelinjaka, da razmatram revnost 
tih krilatih, žutih živinica.« 

»Ele, ele, gospodine podžupane,« reći će njeki deb:li vla- 
stelin, »vidi Vam se, da ste varošanin. Vi valjda još nieste 
vidjeli pčela, pa ovdje kraj njih zaboravljate na ljude.« 

»Ovaj put niesam, jer mi je družtvo odviše milo. Nu ja 
sam pčele već često promatrao i čudio se, kako je njihovo 
družtvo slično ljudskomu: ima radilica, koje kupe med, ima 
i bezposlenih trutova.« 

»A matica, gdje je ostala matica ?« zapita uedurve 
stara sudinja. 


Vladimir. 25 


»O njoj i netreba govoriti, milostiva gospodjo, krasni 
spol absolutno je potreban na svietu. Bez njega neima svieta, 
kako i sami znadete.« 

»Molim, molim,« razžesti se domaćica, »pustimo pčele. 
Gospodine Klemeniću, gospodjice Klaro, čast mi je predstaviti 
Vam svoga rodjaka Lacka pl. Dobranića, podžupana zagre- 
bačkoga.« 

»Ah, grata praesentia, magnifice,« izmuca Klemenić, ko- 
raknu prema Dobraniću, te mu stisnu ruke. 

Dobranić se pokloni starcu i Klari, koja mu ozbiljnim 
poklonom odzdravi. 

Klarino fino lice ostalo je pri pojavu Dobranića posve 
ravnodušno, pače kad mu se je poklonila bila s gracijom 
mramorna kipa, okrenu se odmah k svojemu susjedu mladu 
grofiću te poče uz smieh živo čevrljati, kan da je došljaka 
pozdravila s puke učtivosti prema domaćici bez obzira na 
samu osobu. Bijaše u toj nehajnosti nješta hinjena, nena- 
ravna. Ta svaka mlada djevojka, kad pred nju stupi mlad 
čovjek, omjeri ga s njekim interesom od glave do pete, kao 
po prilici kapetan novaka, a uspjeh te smotre ili je ironičan 
posmjeh, što znači, da je mladić posve propao u njezinoj 
milosti — ili dražestan poklon, što opet znači, da ga je za- 
pisala u čislo onih sretnika, koji smiju moliti za kadrilu, 
možebit i za najvišu djevojačku milost — za kotillon Klara 
neučini ni jedno ni drugo, dapuče se njezino vladanje moralo 
tim nenaravnije činiti, jer je bez sumnje čula bila — a to 
ponajprije od gospodje Kamenićke — za ljubavnu slavu i 
plesno junačtvo podžupana Dobranića; da, kad je došao u 
družtvo, povukla se Klara u zakutak brajde, te si ju jedva 
mogao vidjeti. Nu tim bolje mogla je ona iz zakutka svojih 
crnih očiju vidjeti sve a i podžupana. Dobranić je s odličnim 
i udvornim nehajstvom slušao staroga Klemenića, koji je 
gladeći svoju zlatnu burmuticu neustrašivo brbljao »de om- 
nibus et quibusdam aliis.« Na svako njegovo mp»ienje pri- 

stajao je Dobranić klimajući glavom, jer u obće nije čuo ni 
htio čuti, što Klarin otac brblja. I njegovo nehajstvo bijaše 
vrlo čudnovato. Gledao je svejednako u zemlju, ter zabadao 
svoj štapić u travu. Kadkad bi neopazice šinuo okom prema 
družtvu i tom prilikom uhvati pol Klarina pogleda, al se 
brzo okrenu, uhvati Klemenića pod ruku i krenu prema vrtu, 
da tobože razpravlja važno gospodarsko pitanje, sa čega je 
starac toli blažen bio, da mu je trbušina drhtala od uzhita. 
Tako se sastadoše prvi put Dobranić i Klara, al i on i ona 
oćuti u svojoj duši ni po što kakovo osjećanje, već njeku slut- 
nju, da su njih dvoje imali biti na tom ročištu glavne osobe 
pripravljene komedije ili tragedije. 

Lacko bijaše čovjek oštrovid, vješt svim malim zamkam 
družtvenog života, razumio je dakle i doskočicu posve dobro, 
te ju je vješto obilazio. K tomu nije mu se činilo, da je 
Klara, u koliko ju je dosele vidio bio, osobita zanimanja 
vriedna, te je tetkino hvalisanje smatrao tajnom urotom, ugo- 
vorenom medju domaćicom i starim Klemenićem S toga 
prodje dobrahan dio te seoske zabave, a da se nije približio 
Klari. I on i ona kan da su bili okruženi osebnim čarobnim 
krugom, koji im nije dao, da se jedno primiče drugomu. 
Zakoni etikete ipak su na selu mapje strogi nego li u salonu, 
navlaš u patriarkalno doba Dobranićeve mladosti, gdje se je 
živahnije i veselije igralo nego li danas. Klara se zabavljala 
najviše s mladim grofićem, koji je iz Pariza došao bio. Bijaše 
još van reda mlad, gotovo mladji od Klare, a ona prema 
njemu toli udvorna i velesborna, da je mladić bio ponješto 
u neprilici, neznajući, kakovu mu ulogu namjenjuje Klara; 
stari Klemenić pako primjeti, da je njegova Klarica danas 
van reda nervozna i grozničava, na što mu Dobranić odgo - 
vori, tako da je to Klara čuti morala, — da njegova milo- 
stiva tetka ima čudotvorne kapljice, koje se na šećeru uzimlju 
i koje bi sigurno ohladile krv gospodjice. To bijaše ljuta 
striela u Klarinu dušu. Dobranić ju pogleda izpod oka,. da 

vidi, je li otrov dosta jak. A šta spazi? Ranjenu lavicu. 
Klara kan da je porasla, tamna rumen obli joj lice, zjenice“ 
joj se povećavahu, a iz njih skoči živa iskra mržnje prema 
Dobraniću, koji stisnu ustnice na neopaziv gotovo posmjeh. 

»Klarice!« reče starac, »ti si, dušo, bolešljiva. Evo mi 
reče gospodin podžupan, da gospodja Kamenićka ima čudo- 
tvorne kapljice. Jelte, magnifice ?« 

Nedočekav Dobranićeve potvrde, planu Klara vrlo stra- 
stveno: 

»Bolešljiva, papa, tko Vam je dao pravo, da to uztvr- 
dite? .Ja sam dapače zdrava, zdravija no ikad. Vi imate, 
dragi papa, kadkada — blago rečeno — vrlo bizarne misli. 
Molim, neimajte straha za mene, govorite samo udilj s gospo- 
dinom podžupanom o repici. Hvala mu na čudotvornih kap- 
ljieah... Gospodine grofe!« okrenu se zatim prema mladiću, 
»dajte mi ruku, potražimo bolju zabavu ; bjež'mo, ta gospoda 
mogla bi i Vas i mene otrovati svojom prevelikom dobrotom !« 
Zatim provuče svoju pod grofovu ruku i odvuče ga hrlo u 
drugi kraj. i 

Dobranić je u čudu gledao za djevojkom. Klarin bies 
bijaše dražestan, u toj djevojci bijaše obilje elektro-magne- 
tične sile, a taj strastveni njezin prezir bijaše ljepši nego 
ma kakav umiljat posmjeh, te u istinu nefine rieči zvonile 
su ugodnije, nego li kakov čuvstveni uzdah. Sad se je to 
razmaženo, prpošno diete činilo podžupanu posve drugčije 
nego li ono na baku. To nebijaše više grandezza običnog, 
englezkog bakroreza, već dražestan capriccio, »koji je mesom 
postao.« Zato upravo odluči podžupan, da bude dvaputa 
hladniji. 

Pod večer se plesalo u palači dvorca. Podžupan bijaše 
vanredan plesač, Klara je plesala za čudo, dražestno. Nu 
Dobranić nepotraži Klare, a kad dodje »izbor gospodja« nije 
ni Klara došla po Dobranića. Ljudi se čudjahu, kako naj- 
bolji plesač neigra sa najboljom plesačicom. »Šteta,« reče su- 

dinja, »to bi zaista divno bilo.« Veliko družtvo sjede večerat, 
"uz Klaru dakako grofić; gospodin Dobranić daleko od nje 
medju stariju gospodu. Od silne rpe punih boca, cvieća, torta 
i svieća nije Klare ni vidjeti mogao. Dobranić se zabrblja 
strastveno sa starom gospodom o politici, o gospodarstvu, 
o zapletenih parnicah, na što sudinja prišapnu susjedi: »Ja 
sam o galanterijah i pustolovinah toga Dobranića silu toga 
čula, i bila sam u istinu željna vidjeti ga na svoje oči. Nu 
sad sam se uvjerila, koliko se u tom Zagrebu laže i maže. 
Moguće da je pametan, izvrstan je plesač, ali nikakov Adonis, 
koji bi kojoj djevojci mogao biti opasan, pače ni meni. Ta 
negovori neg o duhanu, o repici, o velikoj i maloj skupštini. « 


Možda je gospodin podžupan tu prezirnu opazku gospodje | 


sudinje čuo, jer je poniknute glave vrlo karakteristički uz- 
vinuo svoj brk, a poslije časka reče glasno svojoj tetki: 

»Vi ste, draga tetko, vrlo nepravedni. Koliko cienim 
svoje velepoštovane susjede, to volim opet u družtvu krasni 
spol. Gospoda će mi to oprostiti. Trebalo je izmiešati pri 
stolu gospodu i gospodje, te čovjeku prilike dati, da se pokaže 
galantnim prema krasoticam, jer će inače dame misliti, da 
čovjek nezna nego o repici govoriti.« 

Sve družtvo udari u smieh 

»Eh,« reče tetka, »dragi Lacko, ti si sebi sam kriv.« 

»Pa to se može popraviti,« reče Klemenić, »promienimo 
mjesta. « 

»Izaberite mjesto, gospodine podžupane!« viknu župnik. 

Cielo družtvo dignu glavu, svačije se oči uprieše u sto- 
jećega Dobranića, koji okom omjeri družtvo. Klara raztvori 
svoje crne oči te promatraše mirna lica Lacka, samo se 
vidjelo, da joj ustnice drhću. I o njoj zape Dobranićev po- 
gled, al "minu u hip dalje, kan da Klare i nevidi, i jasnim 
glasom reče podžupan : 

»Ja biram mjesto kraj gospodje sudinje.« 

Stara, krezuba sudinja poniknu nikom, po družtvu se 

razlieže pridušeni kikot, gdjekoji susjed bocnu prstom susjeda 
u rebra, njeka djevojka izleti napolje i prasnu pred vratima 
u smieh, samo Klara se okameni, njezino lice probliedi a 
oči igrahu kao žeravice. I zbilja sjede Dobranić do sudinje, 
gotovo naprama Klari. 

»M'lostiva gospodjo,« prihvati podžupan, kad se je druž- 
tvo malko stišalo bilo, »oprostite, da Vam do sada niesam 
posvetio više dužnog poštovanja. Nu Vi ćete mi sigurno tu 
nestašicu udvornosti oprostiti, ako uvažite moju situaciju. 
Kao sokol savezanih očiju dodjoh u ovo meni s veće strane 
nepoznato družtvo, gdje mi skinuše s očiju zavoj, te me pustiše 
u zrak, tako da jošte pravo nerazabiram nježnoga pliena. 
Gospodja generalica Benkovićka pripoviedala mi je puno za 
Vas na svojih soirće-ih.« 

»Vi ju poznajete ?« odmuca sudinja, kojoj su do sad 
lica od stida i biesa gorila i koja je Bogu hvalila, da je našla 
put iz toga nemilog tjesnaca. 

»] kako,« nastavi Dobranić, »dražestna gospodja, prava, 
pravcata dama. Njezine su mi zabave najmilije. Čovjek zabo- 
ravlja sav ostali sviet, te misli gotovo, da je u raju. Na 
mojem polazku podjoh generalici u pohode i ona mi strogo 
naloži, da Vas svakako pozdravim, jer ćete, reče, bez sumnje 
i Vi biti u tom družtvu. a ona da nemože propustiti da Vam, 
prijateljici svoje mladosti, pošalje na moja živa usta pozdrav.« 

»Ah! Da, da! Prijateljica moje mladosti,« uzdahnu su- 
dinja, ni nesluteći, da je sav taj pozdrav priesna laž bila, i 
da uputa gospodje generalice nije ni po što laskava bila po 
gospodju sudinju. Ali možebit je ipak sudinja nješta slutila, 
jer nije susjeda dalje pitala za svoju »dragu prijateljicu,« već 
je okrenula odmah o koječem drugom govoriti. »A gospodine 
sokole,«< nastavi brbljavo, »kako Vam se mili naš kraj? Kako 
naše krasotice? Vas nije još nikad ovdje bilo? E dakako, 
Zagreb nije. Vi varošani nemarite za selo.« 

»Tko Vam to veli, milostiva,« odsmjehnu se podžupan. 

Ja još niesam bio u tom kraju, zato mi je zanimiv, za mene 
bar Amerika. Zagreb ostaje uviek Zagreb, a ja na nesreću 
poznajem svaki zakutak Zagreba, poznajem na tanko životo- 
pis svega krasnoga spola zagrebačkoga, poznajem pače i 
koledar svih krasotica, a to je svakako mnogo. Po tom vi- 
dite, da me naš glavni grad nemože toliko zanimati, jer zani- 
mivo je samo, što je nepoznato. Ovdje sam tudj, ovdje me 
sve zanima bez razlike vjere, stališa, spola i dobe.« 

»Idite, idite!« zagrozi mu se na pol pomirena sudinja 
prstom. »Ako smo mi Vama nepoznati, nieste Vi nama. Glas 
Vašega imena dopro je i u našu županiju.« 

»Je | moguće? A šta veli taj glas?« 

»Ja Vam to mogu reći, niesam mlada djevojka. Vele, da 
se Vaše srce mienja kao mjesec, da svaki dan jurišate na 
drugo žensko srce.« 

»Molim,« odvrati smiešeći se Dobranić, »mjesec je uviek 
ciel, samo što ga ljudi vide pod razlikom spodobom. Do sad 
nije nitko proučio mojega srca, do sad neima nitko prava 
suditi o njem. Toliko Vam mogu reći, da je cielo, netaknuto.« 

»Idite, Vi se šalite, gospodine podžupane, Vi valjda ne- 
ćete reći, da još nieste imali drage.«< 

»Jesam, dakako to jest, što sviet dragom zove; što ja 
dragom zovem, nikad. Ja sam mnogo srdaca osvojio, al 
moje srce nijedna.« 

»Nevjerujem.« 

»Vjerujte! Sigurno mi možete to vjerovati, jer da je 
je koja moje srce osvojila, sjedila bi danas uza me: moja 
žena.« 

»Ah zar Vi ljubav toli ozbiljno shvatate ?« 

»Što nije ozbiljno, puka je igra. Ljubav mora ozbiljna 
biti.« 

»Nu to čudo od ženske bih htjela vidjeti, koja bi Vas 
mogla svladati.< | 

»Vjerujte, i ja, jer jošte ni ja nevidjeh takove ženske, a 
takovo samotno živovanje već mi dosadjuje.« 

»Takova ženska morala bi valjda biti krasna, bogata, 
zanimiva, naobražena, okretna, fina, krepostna i tako dalje.« 

»Prestanite, molim. Takove ženske, koja bi u sebi imala 
sve te vrline, neima na svietu. Samo lud zatravljenik može 
letjeti za takovim fantomom. Moja žena moći će imati mana, 
ali morat će biti takova, da me zahvati kao pauk muhu, da 
se nemogu maći; moja žena morat će me svladat jednim po- 
gledom, u kratko — ja Vam toga nemogu opisati — moja 
buduća žena morat će biti takova, da ću reći: Bila ti kakva 
mu drago, ti moraš moja biti, izvan tebe neima žene na 
svietu. Imao sam dosad sto robkinja; ja tražim ženu, kojoj 
ja moram robom biti.« | 

»Ja Vas nerazumijem, al se bojim, da biste se prevariti 
mogli, neproučiv buduće svoje žene.« 

»Ljubav nesmije studije praviti, ona neima kada to 
Činiti.« 

»Jeste li možda i amo došli, tražit nenadanu ženu ?« 

»Možebit; — ali ću se sutra vratiti u Zagreb.« 

>To jest, ovdje neima ništa za Vas?« 

»Ništa, žalibože.« 

»To nije galantno.« 

»Istina nije nikad galantna.« 

Taj je razgovor tekao toli živo, da je i glasan bio, te 
je Klara svaku rieč mogla razumjeti. Djevojka je čevrljala 
doduše s grofićem te praznila za čudo brzo šampanjske čaše, 
ali jedno uho bijaše joj okrenuto prema Dobraniću. Prislu- 
škivala je pomno. Kod rieči »ništa« strese se i pogleda veli- 
kim očima podžupana kao čarobna zmija. 

Dobranić je odgonetnuo taj zmijski pogled, ili je bar 
posve pravo slutio, da je svojim razlaganjem uvriedio tašto 
žensko srdce. Nu svoj razpravi bi skoro kraj, jer se gosti 


32 Vladimir, 


digoše na poziv klavira iz obližnje sobe. Klara reče posve 
glasno : 
»Hvala Bogu! Carstvo Baha prestaje i s njime ludo če- 
vrljanje o koječem i ničem. Terpsihori vraća se stara vlast.« 
Družtvo dižući se uzkomeša se na sve strane. Klara 
poleti u sobicu pred veliko ogledalo, da kosu pogladi; nu 
kad se povrati u dvoranu, gdje je najmljeni mužikaš silo- 
vitim lupanjem po tipkah upravo oglasio bio uvod kadrije, 
nebijaše već grofića, s kojim je Klara engažovana bila. Dje- 
vojka omjeri očima dvoranu i zapovjedi otcu vrlo oštro, neka 
potraži plesača. Stari se Klemenić motao zabrinut po dvo- 
rani kao uzplašeni patak, zaplićuć se medju parove, koji su 
se uprav počeli razredjivati. Badava, grofiću ni traga. Tad 
poleti starac upravo k domaćici, od koje sazna, da je grofi- 
ćeva mati poslala ekipažu uz posve kategoričku zapovied, 
da dodje smjesta kući, a mladić stideći se toli oštra tutor- 
stva umaknu kradomice poljubiv samo gospodaricu u ruku. 
Eto nesreće! Stari se Klemenić poče česati za uhom te plaho 
pozirati prema kutu palače, gdje je Klara gnjevna lica, pod- 
vinutih ruku stajala i nožicom biesno po podu lupkala. 
>»Al za pet rana božjih, moja Klarica ostat će bez ka- 
drile,« bjedovaše starac, »to je kukavno, to nije kavalirski.« 
»Ah! Ah!« sklapaše Kamenićka ruke, »ne, ne, to ne- 
može biti, to nesmije biti. Ah ta vidite! Eto pomoći. Ta moj 
Lacko stoji ondje za igraćim stolom u drugoj sobi. Ala ću 
ga! Liep kavalir. Ajdmo, ajdmo po njega!« 
Po tih riečih povuče Kamenićka za sobom starca, koji 
je od užasa brisao znoj za čela. ; 
»Lacko!« reče gospodarica. 
. »Izvolite tetko ?« odvrati podžupan krenuv glavom. 
»Magnifice!« jecaše Klemenić sklapajući ruke. 
»Lacko!« ponovi tetka, »gospodjicu Klaru iznevjerio je 
plesač. Budi mu ti zamjenikom.« 


AL 


Vladimir. 33 

»Magnifice, rogo humillime,« propenta gotovo kroz plač 
starac. 

Dobranić se nješta lecnu, ali se brzo pokloni rekav. 
»Drage volje!« i podje s tetkom i sa starcem pred Klaru, ko- 
joj domaćica razjasni svu nepriliku. 

»Dopustite, gospodjice,« reče Lacko mirno, »da budem 
zamjenikom kavalira, komu je izprva tolika čast i slast na- 
mienjena bila. Nadam se tvrdo, da ćete unapried oprostiti 
mojoj slaboj sposobnosti, koja je u ovaj par tim slabija, jer 
me je nenadani slučaj zavukao od karata u kolo Terpsihorino 
i k tomu dodielio prvakinji plesne vještine. 

>Primam Vašu ponudu, gospodine podžupane,« odvrati 
Klara kratko s njekim zloradim zadovoljstvom. »Opraštam 
Vam unapried sve mahne, kojih imate i neimate. U ostalom je 
ta izprika posve suvišna, jerbo je kadrila toli kratak ples, 
da nije ni vriedno pardonirati. Ako ste od zagrebačkih sil- 
nih plesova zaboravili koju figuru, popravit ću Vas. Izvolite !« 

Klara stavi posve junački svoju pod Lackovu ruku i 
podje s njim u red. Kadrila odpoče onim lienim taktom, koji 
kod plaćena dremovna mužikaša poslije večere drugačiji biti 
nemože. Neuredno se preplitahu parovi smijući se, čevrljajući, 
griešeći, dok su stara gospoda u drugoj sobi pušila i pila uz 
tarok, a nabubrene, načičkane matere.ponješto glupo smiešeći 
se s kraja sliedile svaki korak svojih razmaženih švigarica. 
Klara je lebdila dvoranom, a podžupan je stupao za njom 
nehajnim korakom. 

»Strašna sparina,« reče navlaš podžupan. 

»U istinu strašna,« odvrati Klara. 

»Takt nevalja.« 

»Pravo velite, užasan.« 

»Navlaš kod valcera.« 

»Jelte? To sam i ja oćutila. Gospodine podžupane ! 
pazite. Sad ide: »Tour des mains.« 

»Ah da! Pardon! Već sam i zaboravio ples.« 


Šenoa. Pripoviesti VII. 

»Zbilja? Od silne teorije o svietu. Je1*?« 

»Kako to? 

»Ta Vi ste staroj sudinji govorili silno predavanje.« 

»Ah da! Vi ste čuli ?« 

»Dakako, svaku rieč, jer ste žestoko govorili.« 

»Oprostite sto puta, da sam Vašu zanimivu zabavu s 
grofom bunio.« 

»Pazite za Boga! Double ete! Bunili? Ni najmanje. 
Zabava nebijaše toli ozbiljna. Grofić mi je pripoviedao o 
svojih doživljajih.« 

»Ah što velite? Vi ćete bez sumnje zapisati te pričice 
u svoj dnevnik.« 

»Žalim, da nemogu.« 

>A zašto ?« 

»Jer je već prepun. Zabilježila sam već unj sve Vaše 
galanterije.« 

»Koje sudinji rekoh? Vrlo sam Vam zahvalan.« 

»I Vaše teorije o ženitbi.« 

»A što sudite o njih? 

»Ja? Ništa, jer niesam o njih razmišljala. Al koliko ih 
se sjećam, slažem se s Vami bar u njekih točkah.« 

»U kojih na primjer ?« 

»Šta ono pod zadnje rekoste? Ništa. Jel? Chaine dd 
dames, gospodine. Da, da, u tom se posvema slažem. Ronde! 
Uh! Taj klavirač. Hvala Bogu; kadrila je svršena.« 

»Ja nevelim hvala Bogu! Ja velim hvala liepa!« 

» Valcer! Valcer!« vikahu mlada gospoda po palači. Kla- 
virač zažagri kroz očale očima, iztrusi čašu vina i poče opet 
lupati po tipkah. Nepitavši mnogo ovinu Dobranić svoju ruku 
oko Klarina stasa, koja kan da se je otimala. Ali krepka 


mužka ruka stisnu to jedro tielo djevičino te ga ponie u 


manitih zavitlajih preko poda, da su Klari treptile svieće pred 
očima kao okriesnice na nebu. 
»Ah!« klonu Klara na sjedalo, stavivši svoju ručicu na 

burne grudi, jeste li čuli, gospodine podžupane, Vi ste, vidim, 
zbilja zaboravili ples. Negovori se zaludu za Vas. .« 

»Šta se o meni govori ?« 

»Dah me izdaje. Ha, ha, ha! Dakako! Sad razumijem 
Vašu teoriju — onako po prilici dakako. « 

»Šta se o meni govori, molim Vas ?« 

»Radoznali ste ?« 

»Dakako, jer se to mene tiče.« 

»Govori se za Vas, da ste izvrstan plesač.« 

»To je sve ?« 

»Ža drugo i niesam pitala.« 

»Vi ste pitali za me ?« 

»Ni po što. Za zagrebačke plesove u obće, pa se tu slu- 
čajno i Vaše ime spomenulo. Molim Vas, povedite me k otcu. 
Nješto mi je pozlilo.« 

»Drage volje, gospodjice.« 

Klemenić je zdvajao, čuvši, da je njegovoj kćeri zlo, ali 
djevojka ga rieši skoro te zdvojnosti, veleći posve kategorički : 

»Papa, ja neznam, kako se vladate u družtvu. Molim 
Vas, pazite na se! Papa, dajte mi novaca, idem se kartati.« 

»Žar niesi poniela novaca ?« 

»Jesam, ali premalo ; ja želim danas hazardirati.« 

»Ali Klaro, šta ti je?« 

»Molim Vas, nepitajte, papa.« 

Klemenić preda svojoj kćerci poveću svotu novaca, a 
Klara zadje u sobu, gdje gospoda i gospodje oko okrugla stola 
igrahu ,pol dvanaest“. Tu sjede kraj domaćice i viknu gospo- 
dinu sudcu, koji je upravo banku imao: 

»Molim i meni kartu.« | 

Klara poče strastveno igrati, a pri tom je gledala pod- 
župana, koji je pozorno motrio igru i igrače, ali sam nije 
igrao. Zaludu, Dobranićevo oko nezape nikad na Klari. Sve 
veće i veće svote stavljala je djevojka, al svaki put dobi, 


da, raztepe sudčevu banku. Bila je zle volje. . 

»Ja dajem banku!« reče bacivši kup novaca nasred stola 
i uhvati karte. Oči joj sievahu kao od vrućice, ruke drhtahu. 
Sve više dobivaše Klara, banka postajaše sve veća. Klara je 
gledala na mjesto podžupanovo. Bio je otišao i nepovrati se 
više. Domaćica reče sudinji, da ga strašno boli glava, te da 
je morao ostaviti družtvo. Klara to ču, zadrhta, baci karte 
na stol i viknu: 

»To je preluda sreća! Papa ajdmo kući.« 

Gospodja Kamenićka izjavi poslije zabave svomu rodjaku, 
da se je vrlo čudno ponio, Klemenić da se čudom čudi, a 
Klara da se ljuti do zla boga, na što Dobranić kroz smieh 
odvrati, da mu je to osobito drago, i da svojoj miloj tetkici 
želi laku noć. 

Dobranić neodrža rieči, Dobranić se nepovrati drugi dan 
u Zagreb. Rano skoči s postelje. Za dva tri časa bješe 
obučen, ter zamoli tetku, neka mu dade osedlati konja jahača, 
jer da će pohoditi Klemenićeve. Domaćica izvali silno oči, 
pristane od srca na Dobranićevu molbu, obećavši, da će po 
objedu i sama doći za njim. Zagrabce odjuri Lacko i za po 


ure eto ga kod Klemenićeva dvorca, za kojim se prostirao 


krasan perivoj. | 

»Milostivog gospodina neima kod kuće,« reče sluga, »od- 
vezao se gospodinu župniku, ali je rekao, da će svakako oko 
podne doći.« 

»Zar neima nikog kod kuće ?« 

»Ima. Milostiva gospodjica. « 

»Spava li jošte ?« 

»Ah, što bi spavala! U šumici je za kućom već jedno 
dva sata, pa gadja u nišan.« 

»Gadja u nišan!« začudi se Dobranić skočiv s konja, koga 
sluzi predade. »Na konja«, reče, »povedi mi ga u staju, na- 
hrani ga, a kad se milostivi gospodin vrati, dodji po me.« 

Zatim krenu podžupan hrlim korakom prema vrtu. Pro- 
strani, inostranim drvećem i cviećem zasadjeni perivoj širio 

se za kućom po ravnici, ali dalje se uzpinjao prema bre- 
žuljku, obraštenu gustom jelovinom. Od časa do časa ozva 
se hitac iz puške, a Dobranić krenu prema strani, od koje 
je to puškaranje dolazilo. Čim se je svomu cilju bliže pri- 
micao, tim je koracao polaganije, opreznije. Napokon dodje 
do razkršća, odakle se vidjelo do dna šumice. Dobranić stane. 
Zaklonjen grmom jorgovana gledao je, šta se tu zbiva. Pred 
šumicom se prostirala liepa čistina, a sred nje stajala je ve- 
lika granata lipa, na kojoj bijaše pribita biela daska u spo- 
dobi srca. Jedno petdeset koraka od lipe stajala je Klara. 
Bijaše odjevena u sivu haljinu sa zelenimi rubovi. Preko 
ramena visjela joj lovačka torba, na glavi joj stajao zelen 
lovački šeširić, a u travi do nje ležao je krasan biel bjelcat 
hrt. Neprestano je Klara punila pušku, mjerila i pucala u 
bielu dasku. Sve je činila brzo, živo, reć bi, da se ljuti. Do- 
branić se zamisli časak, kan da u njegovoj glavi dvie pro- 
tivne misli boj biju. Napokon kan da se je odlučio. Nekrenu 
ravnim putem prema djevojci, već stranputice kroz grmlje, 
da joj dodje za ledja. Već se je bio na jedno deset koraka 
primaknuo. Upravo htjede djevojka namjeriti, al u to nađuli 
pseto uši, dignu glavu i zalaja skočiv na noge. Klara od- 
maknu pušku i krenu glavom. Pred njom stajaše Dobranić. 
Na prvi pogled trznu se djevojka, licem joj munu zagonetan 
plamen što s radosti, što s ljutosti. 

»Dobro jutro, gospodjice Klaro!« pokloni se Lacko. 

»Dobro jutro, gospodine podžupane!« odzdravi djevojka 
nješto smetena. 

»Oprostite, što sam iznenada navalio, što Vam smetam 
u toj velezanimivoj zabavi.« 

»Ni najmanje, gospodine podžupane!« 

»Evo sam prvi put došao u ovaj kraj na zabavu moje 
tetke. Tom prilikom upoznah se s mnogo vrlo ljubezne go- 
spode, navlastito s Vašim gospodinom otcem. Neznam, hoću 
li skoro imati prilike, da se ovamo svratim i zato mi nalaže 

dužnost, da se svoj gospodi susjedom moje tetke a navlaš 
gospodinu Klemeniću poklonim. Moram iskreno priznati, da 
me ovamo vuče njeki osobiti interes — — to jest uzorno 
gospodarstvo gospodina Klemenića, što ga sav sviet u velike 
hvali. Služinčad mi reče, da je gospodin otac otišao od kuće, 
ali da će se oko podneva vratiti. S toga se moram dakako 
Vama uteći, milostiva gospodjice, moleći Vas smjerno, da mi 
dozvolite kratak boravak do povratka Vašega gospodina otca.« 

»Vrlo rado, gospodine podžupane! Dobro nam došli,« od- 
vrati djevojka s prisiljenom udvornošću. »Ponudila bi Vam 
mjesto — —« 

»Da imate ovdje stolac,« nasmija se Lacko. »Molim! 
molim! Odviše ste dobrostivi.« 

»Izvolite! Podjimo u kuću.« 

»Ni po što, gospodjice. Pomislite, da me ovdje neima. Na- 
stavite samo junačku zabavu.« 

»Ne, to nemože biti.« 

»Ali ja samo pod tim uvjetom ostajem ovdje.« 

Djevojka slegnu ramenima, i kan da joj je čudna misao 
sinula glavom, namjeri pušku, odape i zrno probi drveno 
srce nasred sriede. Klara da će kliknuti, ali se spregnu te 
se obrati brzo podžupanu: 

»Vaše mi prisustvo nosi sreću. Već dva puna sata mu- 
čim se, nebi li probila sredinu toga drvenog srca. Sad do- 
djoste Vi — i evo pogodila sam ju.« 

»Vi ste zbilja kraljica Amazonka !« 

»Molim! Nu sad podjimo, podjimo.« 

»Kamo ?« 

»Ah! reče Klara« od neprilike. »Šta ću Vam ja? Vi ste 
došli, da vidite gospodarstvo, ma ja se u to nerazumijem, 
ni najmanje nerazumijem. To je posao moga otca. Ja znam 
samo toliko, da se žito žanje a sieno kosi.« 

»Pardon! Netražim ja od Vas nikakova predavanja o 
gospodarstvu. Oprostite, da sam Vam na nepriliku. Ali eto! 

Taj perivoj je u istinu divan. Englezki nasad, to mi se mili. 
Sigurno Vaš ukus ?« 

»Na svaki način.« 

»Pokažite mi dakle svu divotu Vašega perivoja, gospo- 
djice. Vi ćete mi zaista biti najboljom tumačicom.« 

.»Od srca rado, gospodine podžupane. Znate li šta? Po- 
djimo ovom jelovom šumicom na vrh. Ondje stoji mali gloriet. 
Odanle možete pregledati ne samo naš perivoj već i cieli 
okoliš. Sve ćete pred sobom vidjeti kao na zemljovidu.« 

»Eto preliepe misli! Molim, dajte mi ruku! To jest 
prije mi dajte pušku, da ju nosim, bit će Vam pretežka.« 

»Ni pod kakov način. Niesam ja slaba kukavica, pa uva- 
žite: kako će kraljica Amazonka svoje oružje dati iz ruku, 
kad je mužkarac prisutan; kako će ga mužkarcu dati ?« 

»Ta ja niesam mitički heros.« 

»Ništa za to. Izvolite moju ruku!« 

Podžupan i Klara krenuše uzbrdicom kroz šumu. Malo, 
vrlo malo je rieči palo medju njima. Ta niesu pravo ni znali, 
o čem da govore. Klara je znala za ujedljivost podžupanovu, 
podžupan pako za ljutost Klarinu. Dva tri puta poče okretni 
inače Lacko buncati o krasoti vidika, ali mu se Klara brzo 
zaleti u rieč veleći: 

»Ta tu je gusta šuma, tu se nevidi ništa, već je ta je- 
lovina poredana kao kakov bataljun vojnika.« 

I dodjoše na vrh u kinezku kućicu. Tu im puče pred 
očima čarobita krajina. Oni divni pitomi brežuljci, po kojih 
se vije živa zelena loza, one tamne šumice, koje pokazuju 
toli jasno svjetlo i sjenu, one mile dolinice, kojimi se vijuga 
potok, one kućice, priliepljene uz brieg, oni bieli plemićki 
dvorci, razsijani po kraju i okruženi kolom vitih jablana. 
Jutarnje se sunce steralo po tom kraju toli živo, toli jasno, 
kan da je rado iztaknuti svaku najmanju malicu krasnoga 
kraja. 


Dobranić se bio zadubao u svu ljepotu, dočim mu je 

Klara tumačila svako brdo, svaki dvor. svaki dol živom za- 
nositom rieči. Dobranić je gledao i slušao; samo kadkad bi 
mu oko uteklo prema Klari. Stajala je tu navrh brda, oba- 
sjana jutarnjim suncem, djevojka puna, čila, gibka, zanosita. 
U njezinih očiju sičvala je čudesna vatra, na njezinih je licih 
gorjela živa rumen. Taj mužki šeširić, ta lovačka puška, 
taj viti tanani hrt do nje, podavao joj je neobičnu dražest, 
a čudni fini profil odbijao se od plavetnoga neba. Sad 
već Dobranić nije gledao kraja, nego djevojku, samo djevojku, 
pa onda sjednu na klup, spusti glavu te je zurio u zemlju. 

»Nu gospodine podžupane, « reče napokon djevojka, spu- 
stivši se na klup do njega, »nije li naš kraj divan ? Neima li 
i van Zagreba prirodne ljepote ?« 

»Ima, gospodjice!« dignu se Lacko brzo ni nepogledav 
djevojke. »Jeste li se nadali, da ću doći ?« 

»Ni po što. Mišljah, da ćete se odmah vratiti u Zagreb. 
Tako bar sinoć rekoste sudinji.« | 

»Znate li, po što sam došao danas amo k Vama.« 

»U pohode, da pregledate naše gospodarstvo.« 

»Nije istina,« odgovori podžupan ponješto nedelikatno. 
Zatim se stavi tik pred djevojku, koja je glavicu prema njemu 
dizala. »Došao sam k Vašemu gospodinu otcu, koji dobro po- 
znaje sve obitelji okolice, da mi bude porednikom < 

»Posrednikom *?« 

»Dii. Ženim se.« 

»Vi? Gdje?« zadrhtnu djevojka. 

»U tom kraju.« 

»Ta jučer rekoste, da nieste ništa našli.« 

»Znate li, koga sam našao ?« 

»Koga, molim ?« 

»Vas.« 

Djevojka se naglo dignu, Lacko uzmaknu za dva koraka 
Klara gledaše jedan časak podžupanu oštro u oči. 

»Kako ste tako iznenada došli na tu temu? Vaš način 
je njekako neobičan.« 

» Najbolji, jer je najkraći.«< 

»Znate li, kakova sam djevojka ?« 

»Za to nepitam. Ja gledam vazda cielu sliku, nerazabirem 
nikada potankosti. Za mene vriedi vazda prvi dojam « 

»Al ipak, ipak.« 

»Molim, nikakve analize. Vi poznajete od jučerašnje za- 
bave moju teoriju.« 

»I sami ste rekli, da sam kraljica Amazonka.« 

»Jesam. Onda ću ja heros biti, koji je Amazonku svladao.« 

»Protestiram. Uzmimo, da pristajem, čega još nevelim. 
U tom slučaju reklo bi se: Amazonka je nadvladala. Ne- 
prosim ja Vas, već Vi mene. A takvu frazu ište povrh toga 
i galanterija. « 

»Dobro! Budi po Vašem. Molim, odgovorite.« 

»A da neodgovorim ?« 

»Uzeo bih Vas udvorno pod ruku, doveo do mjesta, gdje Vas 
nadjoh, poklonio bih se se duboko, povratio u Hrastovac, u 
Zagreb.« 

»Bi li Vam žao bilo ?« 

»Na svaki način.« 

»Zašto baš mene hoćete ?« 

»Jer ste takova, kakove niesu druge.« 

»Jesam li dobra ili zla ?« 

»Za to niesam pitao.« 

»Kakve su druge ?« 

»Nepitajte za to, ja sam ih sit.« 

»Druge su dakle stari sviet, a ja Amerika ?« 

»Vrlo dobro, a ja Kolumbo. « 

» Pardon, gospodine Kolumbo, oprostite Americi još jedno 
pitanje. Uzmimo, da sam pristala, čega još nevelim. Bi li Vi 
pristali, da u našem kućanstvu nebude razlike spola ?« 

»Nerazumijem toga pitanja.« 

»Čekajte! govorit ću jasnije. Nemislim na obične posljedice 
ženitbe. To sunepromjenljivi zakoni prirode. Ja mislim samo na 
jednako pravo. Ja da smijem svoj karakter razvijati kao i Vi.« 

Dobranić se malko zamisli, zatim udari u smieh: 

»Klaro! Vi ste« — — 

»Molim, nikakve analize. »Da« ili »ne« ?« 

»»Da«! Ali sad molim ja sa svoje strane »Da« ili »Ne«.« 

»Da«, reče Klara krepko i poda Lacku ruku. »Mi ćemo 
dakle biti muž i žena. Posljedice imate dakako sebi pripisati. 
Ali molim jedno pitanje.« 

»Izvolite.<« 

»Kod takovih dogovora na život i smrt govori se obično 
o jednoj točki.« 

»Molim, o kojoj ?« 

»Ta valjda o ljubavi. Nadam se, da me ljubite.« 

»O toj je točki, čini mi se, suviše govoriti. Ponajprije 
ljubi se ondje najmanje, gdje se o ljubavi govori. Osobito 
kod mene. Uvažite, da sam dosele bio pravi pravcati Don 
Juan. Vam nijesam slao cvieća ni ljubavnih pisama, Vas prosim 
onako kao iz vedra neba grom. Nije li to posve jasno? Nu 
da Vas posve umirim, obavit ćemo i taj formalitet. Da, po- 
štenja mi, ja Vas ljubim. Nu ljubite li Vi mene ?« 

»Dozvolite, da odgovor na časak odgodim. Idimo, idimo 
sad. Na cesti se nješto praši. Da, to je kočija moga otca.« 

»Izvolite.« 

Klara i podžupan spustiše se nizbrdo. Na čistini dovede 
djevojka Lacka do lipe. 

»Pogledajte to,« reče Klara pokazavši na pobieljenu dasku. 

»Sta da gledam? Vaš nišan?« 

»Kakvu spodobu ima nišan ?« 

»Spodobu srca.« 

»Čijega ?« 

Podžupan slegnu ramenom. 

»Tvojega,« nastavi Klara strastno, »tvojega, nesretni sine! 

Čula sam ja za te, znala sam, da si Don Juan. Veselih se tvo- 
jemu dolazku. Ah, al ću ga zgrabiti, kazniti, uništiti, rekoh sama 
sebi, jer da znaš, ja sam već mnogim prevrnula pamet. Spazih 
te, gledah te, a ti ništa, upravo ništa. Kamen, kamen. Toga još 
nisam doživjela. Naoštrih bodež. To bijaše još pasija. Zatim 
tvoje vladanje, tvoje bezsramne teorije, tvoje uvrede. Bilo mi 
je, da pobjesnim. Jesi 1 vidio, kako su mi kod banke karte 
u ruku drhtale? Dobivala sam, sve dobivala, i zato se lju- 
tila, jer se veli: »Sreća u igri, nesreća u ljubavi«, a ja sam 
te onda, čini mi se, već ljubila. Vozeći se kući tukla sam 
konje nemilice bičem — ja ih nikad netučem — ali tlapilo 
mi se, da su ti konji podžupan Dobranić. Niesam ciele noći 
stisnula oka, a kako sam željela san, željela sam, da te u 
snu probodem. Rano se digoh. Dadoh izrezati to drveno 
srce. To je Dobranićevo srce, rekoh. Gadjala sam, pu- 
cala sam, da to srce probušim usred sriede. Nisam ga po- 
godila, dok ti nedodje; sad mi je lakše, sad mi je dobro. 
Dodji amo, viknu Klara uhvativ objema rukama Lacka za 
glavu, dodji amo, da obavimo taj formalitet. Ljubim te, da! 
Nesretni sine!« Uz te rieči dignu se Klara na prste i poljubi 
Dobranića, da mu je krv sunula u moždane. 

»Kolumbo je osvojio Ameriku!« kliknu podžupan privinuv 
djevojku k sebi. 

»Priesna laž! Amazonka vodi sužnja u svoje dvorove. 
Dodji, molim te, nesretni sine, tu nije časa gubiti. Moram 
svomu starcu izdati shodne zapoviedi.« 

Na ulazu vrta sretoše Klemenića. Dobranić htjede da 
progovori, Klara mu zaklopi rukom usta i viknu: 

»Peapa! Šutite! Ja govorim. Posegnite u kesu, duboko 
papa! Mi se ženimo, to jest ja se udajem za njega, on za 
me; on ženi mene, ja njega. Tako je ugovoreno. Libertć, 
ćgalite, fraternitć! Tako ugovorismo. A to mora biti, odmah 
biti. Popovi neka mi mnogo nezanovietaju, jer sam nervozna. 
Papa, Vi znate dakle svoju dužnost.« 

Klemenić se kamenio od prepasti i radosti; nasloni 
se na bagrem, usta mu zinuše, izvali oči, a na njegovu licu 
pojavi se najgluplji posmjeh ovoga svieta. Istom za časak 
povrati mu se toliko sviesti, da je modrom maramom mo- 
gao utrti suze i znoj, na što Klara udari u silan grohot. Za 
mjesec dana postade Klara na obće čudo svieta podžupanicom, 
našto stara sudinja od ljutosti izgubi predzadnji zub. To bi- 
jaše prvo poglavlje Dobranićeva romana. 

Je li ljubav spojila Dobranića s Klarom? Ta barem 
jedno drugomu reče, da se ljube. Nitko im nemogaše prigo- 
voriti, da se uzimaju koristi radi; Dobranić bijaše bogat, bo- 
gata i Klara, duhovit on, duhovita ona, oboje doduše ponješto 
čudna značaja, jer je Dobranić slovio i Don Juanom i rato- 
borcem na političkom poprištu, Klara pako bijaše savršena 
Amazonka. Ali čudna ta historija ljudskoga srca pokazuje 
nam često, da se dvie protivne žive duše, planuvši u jednu 
iskru, svežu u najdivniju slogu, da mirna, trajna ljubav struji 
vjekoma po njihovu srcu te se čini, da je upravo taj siloviti 
proplamaj uništio prekomjernu strast i sve osjećanje sveo 
na pravu zdravu mjeru. Je li ljubav spojila Dobranića s Kla- 
rom ? pitaše se zabušeni sviet zagrebački. Viest o podžupa- 
novoj ženitbi dirnula je družtvo glavnoga grada kao grom 
iz vedra neba; po svih se sastancih govorilo o tom živo 
i žestoko i u mnogo slučajeva prodje gospodin Dobranić 
naravski veoma zlo. Sve majke, koje imadjahu kćeri za udaju, 
sve gospodje, kojih je ime zapisano bilo u debelih ljubavnih 
zapiscih zagrebačkoga Don Juana, srotiše se sad u zbor bje- 
snećih furija, da operušaju Dobranića, na kojem neosta ni 
krpica. Vojvodicom te hajke bijaše uvriedjena udovica, koja 
je po svih babjih kutovih kupila viesti o griesih Dobranićeve 
mladosti. Po svem tom gradivu sastavi kroniku vrlo dra- 
stičnu, dodavši silu vrlo biesnih opazaka, te ju odpremi poštom, 
gospodji Klari. Tim načinom htjede uništiti nenadanu ženitbu. 
Nu za njekoliko dana dodje joj od Klarine ruke pismo : »+Što- 

vana gospodjo, pisa Klara, »dužnost mi je, da Vam se za- 
hvalim. Vi ste griehe mladosti moga zaručnika vrlo drastički, 
vrlo zanimivo opisali. Hvala Vam za tu neobičnu točnost i 
marljivost. Ja sam te zapiske tri, četiri puta pročitala, poslije 
sam ih mojemu Lacku dala, neka se i on tim štivom 
osladi. Smijući se od srca — t. j. Lacko i ja — bacismo 
plod Vaše muke u vatru. Sada se tekar ponosim svojim za- 
ručnikom, jer mi je pošlo za rukom tolikoga Don Juana pod- 
punoma svladati. Zahvaljujući se još jednom, nadam se, da 
ćete i Vis osobitom prijazni pratiti sreću Vaše pokorne slu - 
žbenice Klare pl. Klemenićeve.« 

Ovaj odgovor probudi u udovici bies, a kod ostalih ljudi 
radoznalost. Kakova: to moža biti ženska glava, koja se don- 
juanstvom svoga zaručnika hvali i ponosi? Te logike ne- 
mogahu shvatiti mile Zagrebkinje, a konac cieloga umovanja 
bijaše: Eh sirota! Zablenula se, Dobranić ima djavolski jezik, 
te umije otrov svoje duše zasladiti šećerom finih rieči. Sirota 
Klara, kajat će se. Nek samo prodje njeko vrieme, pa će Do- 
branić biti gori nego je prije bio. 

Željno očekivahu ljudi mladence, da vide to novo čudo. 
Ali se prevariše ; Dobranić dade poslove svoje u Zagrebu po 
njekom svom prijatelju obaviti, izhodi dopust, oženi se posve, 
na tiho u putnom odielu u seoskoj crkvici kraj imanja svoje 
tetke i podje s mladom svojom ženom mimo Zagreba u Mletke, 
a Zagrebkinje zinuše opet od čuda i ljutosti. Tjedan dana 
govorilo se na sva usta, za mjesec brbljalo se manje, za dva 
mjeseca umuknu preklapanje, a za četvrt godine povratiše 
se mladi u Zagreb, gdje se Dobranić smjesti sa svojom Kla- 
rom u prijatnoj kući gornjega grada, koju je kupio i što 
udobnije priredio bio. Dobranić i Klara pohodiše sve znatnije 
poznate obitelji i za kratko vrieme idjaše po Zagrebu glas, 
da zaista neima u gradu elegantnije i finije gospodje od go- 
spodje podžupanice, dočim nitko nije mogao odgonenuti čuda, 
kako je taj prevrtljivi razkošni Dobranić mogao postati so- 

lidnim uzornim suprugom iu obće čovjekom posve ozbiljnim, 
koji bi svoja čuvstva odao samo prijaznošću i nježnošću 
prema svojoj ženi. 

Je li ljubav spojila Dobranića s Klarom? Jest, odgo- 
voriše ljudi u jedan glas; eto kakva čudesa ljubav stvara! 
Tako moradoše dakako umuknuti i najgore klevetnice po 
gradu. 

Dobranić je pazio svoju ženu kao sveticu. Svaka željica, 
koju je na njezinu licu mogao odgonenuti, postade za kratak 
čas istinom: nije se on samo brinuo kao muž za svoju ženu, 
već kao majka za svoje čedance. Klari je to milo bilo, sve- 
jednako življaše u njezinu srcu živa ona ponosna sviest, da 
je očarala i zarobila najzanimivijeg čovjeka glavnoga grada, 
za kojim se je sto srdaca otimalo bilo, ćutila se na njeki 
način kraljicom družtva i pošto su oboje k tomu vrlo imućni 
bili, nije ni znala, što znači briga, koja kadkad već i prve 
dane braka smućuje; najglavnija skrb bijahu joj toaleta i za- 
bave. Dobranić bijaše sada dakako više poštovanim nego 
zanimivim čovjekom, jer prava zanimivost mužkarca prestaje 
u onaj čas, kad pred vjenčanim oltarom veli »Da«. Radio je 
sada neumorno, jer je znao, za koga radi; njegovi poslovi 
bijahu savršeni, duhoviti, bolji no prije. Sad ga već niesu pu- 
stolovine mamile u sviet, sad ga već nije jarila ona ognjica 
promjenljive strasti ili nesvjestica duševnoga umora. Što bi- 
jaše želio, eto je postigao. Duh njegov bijaše očišćen, jasan, 
miran. Njegovimi žilami strujila je krv voljko i mirno. U 
kratko, Dobranić bijaše sada čitav čovjek. Sad ga se već niesu 
ljudi plašili, ali su ga duboko poštivali, visoko cienili. 

Na vedrom nebu njegove domaće sreće treptio je samo 
jedan jedini oblačak, od kojega se pokadšto njegovo umno 
čelo lako namrači. Da, često kad je Lacko sjedio za svojim 
stolom radeći revno i živo, uteklo bi mu oko na krasnu 
akvarelnu sličicu njegove Klare, koja je u zlatnu okvircu 
pred njim stajala. Pero bi mu tada palo iz ruke, glava klo- 

nula, a iz prsa izvinuo bi se dubok uzdah. Godina dana 
bijaše minula od vjenčanog dana, a Klara mu još neporodi 
čeda. To je bio taj oblačak. 

A Klara ? Cvala je i rasla u tom družtvu, kao što se 
stablo puno bujna lišća a bez ploda širi na sve strane. Kadno 
je ugovarala pod lipom ljubavni ugovor s Ladislavom, bijaše 
joj ponajglavniji uvjet, da bude za se gospodaricom u kući, 
da smije razvijati karakter po svojoj volji. Ladislav nije ni 
u čem povriedio te točke. Mlada gospodja Dobranićka nije 
imala djeteta, ponajglavnije zabave mlade udate žene, muž 
joj imao puno ozbiljna posla, za koji nije marila ni pitala 
stranom jer nije o tom ništa razumjela, stranom jer ni ona 
sa svoje strane nije htjela povriediti dogovora. Valjalo je 
dakle tražiti zabave drugdje, a tko ima novaca, lako će naći 
i zabave.) Klara nabavi preliep englezki kabriolet sa vilo- 
vitim četveropregom. Divno li bijaše gledati, kad je krasna 
Amazonka u fantastičnu odielu sjedeći sama na baku tjerala 
vrance put maksimirskoga perivoja, dočim je do nje čučio 
bieli hrt. Ljudi bi stali i divili se tomu gotovo čarobnomu 
pojavu. Nebijaše to više ona energična djevica 'stroga ilica, 
već umiljata, reć bi koketna žena djavolaste ćudi, koja je 
na kolih letjela i letjela, kan da je rada dokučiti se cilju, a 
po strasti, po brzini bio bi čovjek rekao, da je cilj na kraju 
svieta. Klarina ćud postajaše sve to nemirnija, strastnija. Da 
prikrati kod kuće duge časove, dade si u svome vrtu medju 
drveće objesiti viseću mrežu. U njoj se je zibala po dva tri 
sata pušeći male cigarice, čitkajući Balzaca i Paul de Kocka, 
a pušila je silovito strastno kao čovjek, koga muči njeka silna 
a nepojmljiva čežnja za nepoznatim ciljem. 

Klara je rado zalazila u družtva, ta bila se upoznala 
sa cielim otmenim svietom. Njezina prijaznost, ljubkost, nje- 
zina dosjetljivost osvoji svačije srdce, da, Klara postade gospo- 
daricom družtva. Po njezinoj volji, po njezinoj osnovi prire- 
djivahu otmenici zabave svoje, da, u brzo postade i idealom 

Žera — a to je riedkost, velika riedkost. Klara postade i kra- 
ljicom mode. »Dragi majstore!« znale bi vazda zagrebačke 
gospodje reći svomu krojaču, »moja haljina da bude točno ta- 
kova, kao što haljina gospodje podžupanice na zadnjem plesu,« 
ili bi rekla prijateljica prijateljici: »Jesi li vidjela coifuru Do- 
branićkinu prošloga četvrtka u loži? Božanstvena! I ja ta- 
kovu naručih.« Klara je to vidjela, Klara je čula ; brzo neo- 
pazice mienjala je modu za modom, da zabuši družtvo. 
Njezine kombinacije bijahu smjele, izvorne, ali dražestne i 
ukusne. Zagrebačke gospodje nemogahu dostići razlikost, no- 
vost, skupocjenost Klarinih moda. Ladislav je šutio, Klemenić 
je skakao od veselja, znojio se i znojio i znojeći se slao 
silne novce Klarici. U dražestnu boudoiru, urešenu plavetnom 
svilom, u postelji načičkanoj paučinom dragocjenih čipaka 
ležala je obično Klarica do podneva i smišljala nove zabave, 
nove pustolovine, a svaki dan točno u jedanaest sati stupila 
bi u sobu sobarica noseći na srebrnom pladnju jedan par 
parfimiranih rukavica, jedan par finih dragocjenih cipelica te 
rekla: »Ovo šalje milostivi gospodin!« Klarica bi se na- 
smjehnula pri tom često te odvratila : »Dobro je, Pavlino! Reci 
milostivomu gospodinu, da ga ljubim u srce. Pavlino, uzmi 
slobodno ružičastu svilenu haljinu, što sam ju prekjučer 
imala kod baronice X. Da, i moj bieli šešir uzmi!« Slavan 
li bijaše u kasnu jesen lov na imanju otca, po šumah muža! 
Slavan lov, a božica Diana bijaše tu Klara, za kojom je 
grnula četa od četrdeset — petdeset lovaca. Da ju vidjeste, 
kako je strastveno jurila na konju za zvjeradi, kako je ju- 
nački stajala, držeći dragocjenu pušku, u šumi na dočeku! 
Malo je koji lovac imao toli dragocjenu zbirku pušaka kao 
što Klara, malo tko toliko i toli liepih pasa kao što Klara. 
Sama ih je hranila, hranila izabranim mesom. Pa tek kad bi 
se svršio lov, u kom je Klara ubila mirne duše jelena ili 
srnu, kad bi kraljicu lova uveli u dvorac, koliko slavlja! Ej 
kako su čepovi šampanjskih boca letjeli nebu pod oblake, 

kako su veselo trubile trublje, koli živo drhtaše njezino srdce, 
koli strastveno plamtijaše njezina duša. »Gospodo!« kliknula 
bi, »ja primam vaše poklone, al vam velim, negovorite mi 
već o slabom spolu. Žena je ravna mužkarcu. To je moje 
uvjerenje, i moj mužštuje to uvjerenje !'« I zabava je šumila, 
bučila u šampanjske čaše, a Klara je dielila u veselu družtvu 
karte, banka je sliedila za bankom, pred liepom podžupani- 
com sievali kupovi od zlata i srebra i prnjave desetače i 
stotinjače. Sad dobivala, sad gubila, svejedno! »Žena je ravna 
mužkarcu !« viknula bi Klara i zapalila desetačom cigaricu. 
Jednom se nahladi Klara pri lovu, ter ležaše dva tri tjedna 
u postelji. Jednog dana unidje Ladislav u boudoir. 

»Dobar dan, dušo!« reče .nježno i ozbiljno podžupan. 

>»Ti, dragi Ladislave?« upita ga Klara sladogorko. 

»Da, kako ti je dušo?« 

»Nepitaj me, dragane, poginut ću.« 

»Zar je bolest na gore okrenula ?« 

»Nije, nije, ali dosada će me ubiti. Gdje su moji vranci, 
puške, moje partije ?« 

»Ja sam tu, dušo, tvoj muž.« 

»Ma da, da! To se razumieva po sebi.« 

»Evo ti, Klarice, za utjehu krasna nakita od diamanta.« 

»Dobro, dobro! Stavi ga na onaj stolčić.« 

»Al gledaj ga barem !« 

»Ne, ne, ne! Oči me bole, nervozna sam.« 

»Klaro! Draga ženo!« 

»Šta je? Šta je za Boga ?« 

»Klaro! Vidiš! Morao bih te ukoriti!« 

»Mene ? Molim, zašto ?« 

»Ti nepaziš na se. Ti si se nahladila loveći lov. Ti si 
žena, ti bi se imala čuvati za me, ti bi...« 

»Ladislave, dragi Ladislave,« jecaše Klara srdito, »jesi li 
došao, da me razsrdiš? Nepamtiš li našega ugovora ?« 

»Klaro!« 

Šenoa. Pripoviesti VII. 4 

»Ladislave! Ti me srdiš, srdiš! Oh, evo sad će mi glava 
pući. Molim te, dragi Dobraniću, idi, idil« 

I »dragi« Dobranić ode iz sobe. 

Dobranić se zavlačio sve više u svoju odaljenu sobu, da 
se bavi naukom i političkom znanosti. Bio je opazio, da će 
se boj protivnih stranaka u domovini sve jače razvijati ter 
bez sumnje uroditi velikimi posljedicami, a tu je htio biti 
jedan od prvih boraca. Već bješe postao prisjednikom distrik- 
tualnoga suda, pa bude izabran i zastupnikom na požunski 
sabor. Al za čudo! Koliko je Dobranić oštrouman i učen bio, 
jošte se nebješe odlučio, kojoj da pristane stranci i to upravo 
zato, što je bio pošten, pametan i hladan. On je hotio točno 
omjeriti poštenost', nade i probitačnost obiju stranaka, a 
s te bojazni nebješe jošter došao do stalna zaključka. K svo- 
joj je ženi rjedje zalazio, bud da su ga priečili poslovi, 
bud da je s njezina vladanja nješta ohladnio bio. Gospodja 
Klara nije svomu mužu ni najmanje smetala, te je mar- 
ljivo polazila soirće, a i u svom stanu je priredjivala 
bučne zabave. Dobranić bi se takovom prilikom samo na 
njekoliko časaka pokazao etikete radi, a poslije bi umakao 
u svoju sobu. Nu i tih njekoliko časaka svrnuo bi za- 
brinutim okom na sve što se tu zbiva, i nije mogao ta- 
jiti, da sva ta razkoš, sav taj sjaj pristaje više kneževskoj, 
nego li njegovoj kući. Ali je šutio. Klara je trošila svoje 
novce. Klara nije imala djece. Po tom s njeke strane nije 
Dobranić ni prava imao prigovarati Klari, a s druge strane 
imala je Klara, lišena materinje sreće, donjekle pravo prikra- 
Ćivati sebi vrieme u bučnih zabavah. 

Jednoga dana pred podne, poslije takve zabave, kad je 
Ladislav upravo proučavao važna njeka pitanja o kmetstvu 
koja su se imala na bližnjem ugarskom saboru rješavati, 
otvoriše se naglo vrata njegove sobe, a u sobu stupi go- 
spodja Klara. 

Bijaše van reda blieda i gotovo snuždena. Noćne zabave 

niesu obično naudile Klari, te se bljedoća nije mogla pripi- 
sati noćnomu bdienju. K tomu niesi nikad na njezinu licu 
vidio plahosti ili snuždenosti. 

Podžupan se ponješto začudi. Klara stupaše pomalo 
k njemu i reče podavši mu ruku: 

»Dobro jutro, dragi Dobraniću!« zatim sjede kraj njega 
na stolac. 

»Dobro jutro, draga Klaro !« odvrati Lacko udvorno. »Kako 
si se ti danas van reda rano digla? Kakov je to povod, te 
si me potražila u mojoj sobici ?« 

Klara je za časak šutila, zatim progovori s težkom 
mukom : 

«Imaš li ti važna posla, dragi Lacko? Imaš li kada 
slušati me ?« 

»Čemu to pitanje? Razgovor s mojom milom ženom 
vazda mi je najpreči posao. Kraj toga nemarim ni za što.« 

»Dobro, Lacko,« propenta Klara, »dodjoh te nješta umo- 
liti. Nesrdi se. To je prva molba, odkad se uzesmo.« 

»Drage volje, govori !« 

»Ti se dakle nećeš srditi ?« 

»Ma neću.« 

»Molim te, daj mi šest tisuća forinti.« 

»Šest tisuća ?« zapanji se Lacko uzmaknuv, »molim te, 
u koju svrhu. Svota nije malena.« 

»Istina, velika je; ali ju moram imati.« 

»Al kaži bar, zašto ?« 

 >»Reći ću ti,« odgovori žena drhćući. »Sinoć bijaše u 
mene družtvo, kako i sam znaš. Bijah van reda dobre volje, 
gorjela sam od veselja. Plesalo se, pilo se, pa se i — — —« 

»Kartalo?!« skoči Dobranić probliediv na noge. 

»Da,« poniknu Klara, »imala sam samo dvie tisuće svojih 
novaca pri sebi. Za kratak čas izgubih svu gotovinu.« 

»Pa? 

»Pa sam igrala dalje.« 

»Na vjeru? Za ime božje ?« 

»Da, na vjeru sam izgubila 6000 forinti, koju svotu mo- 
ram položiti za 48 sati. Neznam, šta mi je bilo, glava mi 
je gorjela, sviet je preda mnom sievao, njeka me vrućica 
spopade, ja htjedoh dobiti, puno novaca dobiti, pa izgubih 
više nego sve.« 

»Klaro! Klaro!« 

»I sam vidiš, da platiti moram. Izim tebe neimam dru- 
goga utočišta. Moj otac slao _mi je redovito novaca, puno, | 
vrlo puno novaca; nu u zadnjem pismu pisa mi, da mi za 
duže vremena nemože poslati ni novčića. Nerodica od više 
godina da mu je uništila sav gospodarstveni prihod. On da 
je morao uzajmiti za gospodarstvo znamenitu svotu, pa je 
morao uzajmiti i za me. Pol svoga imanja založio je na 
trideset godina. Eto, nemogoh nego k tebi doći. Vjeruj, meni 
je bilo, kao da hodam bosonoga po bielu gvoždju, kad sam 
iz svoje sobe išla amo k tebi. Oklievala sam, oklievala, ali 
šta ćeš? Mora biti!« završi Klara jecajući. 

Ladislav, .upirući se o svoj stol, slušao je niemom zdvoj- 
nosti Klarine rieči; mišice njegova lica drhtahu silovito. 

»Dakako! Platiti se mora!« reče _ Klari muklim glasom. 
Zatim sjede, blied i niem, otvori tajan pretinac pisaćeg stola 
te izvadi iz njega šest smotaka banaka, te će predav ih Klari 
mirno reći: 

»Evo šest snopića! U svakom ima sto komada desetača. 
Prebroj ih dobro. Ti si mi prije kratkog vremena natuknula 
bila, kako bi rado imala onaj krasni vinograd kod svetoga 
Duha sa villom, to da bi tvomu zdravlju dobro služilo. Ja 
sam se za taj vinograd već pogodio bio, htio sam podići i 
krasnu kuću. Novci bijahu već ovdje pripravljeni. To je imao 
biti dar k tvojemu budućemu godu. Sada dakako moram 
odustati od ugovora, sada ti nemogu izpuniti tvoje želje. 
Nesretne karte odniele su ti vinograd i villu. To _mi je žao, 
vrlo žao, Klaro!« 

Žena spusti smotak u krilo te udari, pokrivši rukama 
lice, gorko plakati. Dobraniću njekako odlanu, jer su to gotovo 
prve suze bile, što ih je u očiju svoje žene vidio, a suze su 
bar s veće strane biljezi kajanja, osjećanja. Lacko pristupi 
k svojoj ženi, uhvati ju nježno za ruku, te će joj blagim 
glasom reći: | 

»Klaro! Ženo moja! Neplači! Smiri se! Meni je drago, 
da si mi toli iskreno govorila, meni se povjerila i neupitana. 
Dozvoli i meni, da iskreno govorim, kako se mužu pristoji. 
Ti se valjda sjećaš našega prvoga dogovora, kad se u šumi 
zaručismo. Obećah ti, da ti neću nimalo volje obuzdavati, da 
ćeš biti u kući gospodaricom. A nije li tako? Jesam li te 
ikad pitao, šta radiš, šta li tražiš, niesam li pače neumoljen 
gledao, da ti izpunim svaku želju? Priznaj, da sam se po- 
šteno našega ugovora držao.« 

»Jesi, jesi!« izjeca Klara. 

»Ja ću to i nadalje činiti, a to ti budi dokazom moje 
ljubavi, koju bi drugi ljudi možebit slabošću okrstili. Nu kad 
si sama pokucala na moja vrata, kad se je sbio toli nemio 
slučaj, koji te lišava dugo željene udobnosti, mislim, da sam 
bar zaslužio toliko prava, da ti reknem njekoliko prijateljskih 
rieči —« 

»Govori, govori, Ladislave !« 

»Put, kojim si pošla, nemili mi se. Ti možeš sretno, udo- 
bno živjeti, možeš želje srca svoga namiriti. Ti ćeš u našem 
družtvu uviek stajati na mjestu, koje ide odličnu damu. Mi 
smo ugledni, imućni, ali niesmo milijunaši. Zato bi želje srca 
tvoga morale imati medju, a ta se zove razum, pa još sve- 
tiju medju — ljubav za otca, za muža. Samo to te može 
občuvati od“ stranputica, na koje si već zašla. Vjeruj, tko je 
jednom krivo koraknuo, a nepovrati se poslije prvoga ko- 
raka na pravi put, taj je izgubljen, navieke izgubljen. Strasti 
su nerazdružive sestre: kad se posestriš s jednom, uhvatit 
će te i druge u svoje pogubno kolo. Uvaži, da si već tim, 

što si lakoumno izgubila 8000 for. za njekoliko sati, uvrie- 
dila ugled svojega, mojega imena. Ja sam javan zvaničnik, 
Ja se iztičem u javnosti. Svojom strasti za karte škodiš meni, 
jer će me moji neprijatelji biediti s lakoumnosti, a lako- 
uman čovjek nije ni za zvaničnika ni za politika. Uvaži 
dalje! Tvoj je otac valjan, pošten čovjek, izvrstan gospodar, 
koji ima samo jednu mahnu, da je prema tebi slab, da će tebi 
sve, pa i sebe žrtvovati, — u kratko, da te je krivo odhranio. 
Ti si ga sada na pol upropastila. S tvoje raztrošnosti izmaklo 
mu je iz ruku pol krasnoga imanja, njegovo gospodarstvo 
ide na manje, a pošteni starac, koji bi morao pod kraj svoga 
života živjeti u miru, morat će se mučiti i znojiti, te će 
tim znojem, tom mukom prikratiti svoj život. A kako propadne 
on, tako ću propasti ja, moj imetak, moje ime, moj ugled, 
moja snaga, moja sreća. To promisli, Klaro! U tebe je dobro 
srce, ali drač hira, ćudljivosti, lakoumnosti pokrio ga je. 
Klaro! Klaro! Još jednom ti velim, jedna strast sestra je 
drugoj. Kad ljudska krv uzkipi burom, prevalit će sve medje, 
sve zakone. Ti si žena, živa vatrena žena. Zapamti to! 
Ti nepoznaješ još vrtloga toga života, ti neznaš, kako se ču- 
vati valja. Lakoumnosti čini se sve nedužnim, lakoumnost 
pasti će i žrtvom najvećega grieha, lakoumnost pogazit će 
vjeru.« , 

»Ladislave!« kriknu Klara sunuvši u vis i pogleda muža 
gnjevnim okom, ali u čas trznu se i klonu natrag na sto- 
licu. »Da,« reče težko dišući, »znam, vidim, ćutim, grješnica 
sam, velika grješnica. Zlo sam uradila, uvriedila tebe, uvrie- 
dila otca. Al zašto si ti takov ?« 

»Kako, Klaro ?« 

»Ma muž, ma gospodar!« 

»Muž? Gospodar? A naš ugovor, na koji ti se zavjerih ?« 

»Istina. Bijaše lud ugovor.« 

»A zašto si ti takova, Klaro?« 

»Zašto! Mene nepitaj!« 

»Da koga ?« 

»Moju nesretnu krv, moje nestalno srce. Neznam, šta 
mi je, al me kadšto spopadne vrtoglavica, gorim, poletjela 
bih, neznam kuda, kamo. Njeka me čežnja uhvati, nješta mi 
fali, a onda, oh onda neima pameti, neima mjere. Bacim se 
u sviet, letim za njegovimi ludorijami. Eto takova sam ti. 
Meni nješta fali. Ali Ladislave, ako sam ludo uradila, ako sam 
zgriešila, nije liepo, da si rekao onu zadnju rieč, koja mi peče 
dušu kao žeravica.« 

Ladislav uzdahne, te blago prihvati : 

»Moradoh ti sve reći, jer se sama nebi dosjetila bila, a 
najlakše je griešiti nehotice. Nješta ti fali, znam, razumijem 
žalibože. Idi, dušo, u svoju sobu, razmišljaj sve, što ti rekoh, 
možda ćeš naći utjehe.« 

»Ladislave! Druže! Rješavam te ugovora: budi svojim i 
mojim gospodarom.« 

»Neću.« 

»Zašto ?« 

»Prestao bih te štovati. Meni se je taj tvoj uvjet milio. 
Vidjeh u tom puno odvažnosti, junačtva. Dodji sama, slobodna 
do pune sviesti, do istine. Raztriezni se sama, bit ćeš većeg 
štovanja vriedna. Da te dovedem na vodiljci do istine, vrie- 
dila bi manje pred mojim očima.« 

»Ladislave! Nemoj tako! Ti znaš, kakva sam. Odustanimo 
od toga ugovora, molim te!« 

»Ne, Klaro! Idi:« 

»Idem. S Bogom !« 

Za jedno tri mjeseca poslije toga razgovora stupi Klara 
opet Ladislavu u sobu, te ga zagrli strastveno. 

»Ladislave!« kliknu, »ovaj put nedolazim kao grješ- 
nica, kao dužnica, da ti izpoviedam svoje griehe, ovaj put 
dodjoh, da —« 

»Šta? Ti drhćeš, goriš —< 

»Da, gorim, drhćem od radosti i veselja. Dodjoh, da ti 
izpovjedim, da sam — majka.« 

»Evo to ti je falilo, Klaro moja!« kliknu Dobranić za- 
grliv strastveno svoju ženu. »Sad ćeš istom biti gospodaricom, 
sad ćeš moći razvijati svoj karakter po prirodi.« 

I bilo je tako. To je falilo. Sad je Klara imala samo 
jednu zabavu, jednu brigu, svoju kćerku, koju porodi njeko- 
liko mjeseci iza onoga sretnog sastanka. Njezina čežnja smiri 
se, njezino srce kan da se je otvorilo, i ta čuvena prva- 
kinja mode, ta nepobjediva junakinja zagrebačkih salona sje- 
dila je sada, nepitajući za sav ostali sviet, kraj zibke svoga 
čeda, na tom mjestu bila se skupila sva čežnja njezina 
strastnog srca. Klara je gledala to dobro čedance, okruženo 
svilenimi vrpcami i čipkami kao amanet svoga života, Klara 
je obožavala svoju jedinicu. Već bješe minulo pol godine. Tada 
stignu iznenada pismo od gospodje Kamenićke. Ladislav i 
Klara neka brzo dodju, gospodinu Klemeniću da je zlo. Bez 
obzira pohitiše k njemu i prispješe u skrajni čas. Starcu do - 
spjelo mrieti. Još je bilo kada, da zagrli kćer i zeta svoga, 
pa kad se Ladislav nadnio bio nad postelju nemoćnoga 
starca, prišaptnu mu ovaj, da ga Klara nije čuti mogla: 

»Ladislave! zakuni mi se, da nećeš ostaviti moga djeteta. « 

»Kunem se,« odvrati Ladislav. 

»Nikad ?« 

»Nikad!« 

»Ma šta bilo, ma šta došlo ?« 

»Ma šta bilo i došlo, kunem se, da je nikad, nikad, dok 
budem živ, ostaviti neću.« 

»Hvala, Ladislave!« stisnu starac zetovu ruku, pak izdahnu 
na ruševinah liepoga svoga njekad gospodarstva, zadnji sin 
svojega plemena. 

Za dvie sretne godine porodi Klara zdrava dječka, a 
Dobraniću je oko sjalo, srce cvalo. Nikad, ni za mladih 
dana, kad je bio prvim junakom zagrebačkim, nebijaše toli 

živ, toli duhovit, toli odvažan, kao što sad, da, ratoboran 
više no ikad. U njegovu sinu zelenjelo se opet staro stablo 
njegova plemena, di, ćutio je, da se je opet pomladio, da 
njegov život za dva života vriedi. 

U taj čas valjade mu poći za hrvatskoga poslanika na 
požunski sabor. Premda mu je težko bilo dieliti se od žene 
i djece, opet ga je živa želja zavlačila na političko bojište, 
gdje se je bio žestok boj medju starim i novim svietom, i 
gdje je upravo njegovu domovinu imala zapasti znamenita 
uloga. Premda plemić u svem, bijaše Dobranić u teoriji libe- 
ralac, da, on je više puta demonstrativno iznosio ideje mo- 
derne države te je pristajao uz onu stranku, kojoj je kasnije 
četovodjom bio Košut. I u tom se srazi sa svojimi zemljaci 
Hrvati, koji su se na ugarskom saboru odbijajući centraliza- 
torni smjer magjarskih slobodnjaka držali konzervativne 
stranke u Požunu. Dobranić postade mezimcem Magjara. Sve 
ga je tražilo, oblietalo, pozivalo: Dobranić postade junakom 
požunskoga družtva pokazujući se svagdje kavalirom i trošeći 
kavalirski. 

Ta buka, taj vrtlog politike nije dakako nimalo smanjio 
ljubav i za ženu i djecu, Dobranić smatraše stvar toli sve- 
tom, da o tom nije ni smjela pasti kakova sumnjiva rieč; — 
ali po njegovu mnienju niesu obiteljski osjećaji spadali u javni 
život, niti su smjeli ma najmanje obuzdati političke ratobor- 
nosti. Političkog pokreta u svojoj domovini nije razumio, nije 
razumjeti htio. Ladislav je težio vazda za velikim, ogromnim, 
a pokušaji hrvatski činjahu mu se maleni, fantastički, politika 
hrvatskih rodoljuba bijaše mu zazorna, jer je u njoj vidio 
izdajstvo domaćega prava, opoziciju proti idejam vieka, jer 
je i on u svom slobodnjačkom zanosu smatrao, da su Hrvati 
bezćutnim orudjem kamarile. 

Gospodja Dobranićka pazeći djecu brižno, nije pitala, 
kako li se zabavlja njezin drug u saborskom gradu Ugarske. 
nego samo za to, kakovo mu je zdravlje, a Dobranić poslao 

bi redovito svaki drugi dan pismo, našto bi mu Klara isto 
tako redovito odgovorila. Tako su prolazili danci i tjedni u 
nesmućenu miru i pokoju, pa ako se je ženi kadšto izvinuo 
uzdah iz grudi, kad se je sjetila muža, koji boravi u daljini, 
ili otca u grobu, nije trebalo nego okom svrnuti na milu 
dječicu i smjesta se razvedri Klarino lice. 

Jednog dana primi Klara pismo. Pečat joj bijaše posve 
nepoznat, a po biljegu vidjelo se, da je poslano iz samoga 
mjesta. Klara ga okrenu dva tri puta, zatim otvori pismo. 
Ruka bijaše strana, svakako mužka, a pod pismom nije bilo 
imena, već samo podpis: »Vaš iskreni prijatelj.« Gospodja 
se zamisli časak. Tko je to pismo napisao? Znanaca je dosta 
imala u Zagrebu, al tim znancem bijaše slobodno dolaziti u 
kuću, bijahu to prijatelji Lackovi. Zašto nije stavio svoga 
imena? To Bog zna. Nemogući odgonetnuti tajne unapried 
uze Klara čitati: »Milostiva gospodjo! Način, kojim se k Vam 
utičem, nješto je neobičan. Ja to podpuno priznajem. Klevet- 
nici, da im to pismo dodje pred oči, mogli bi smisliti koje- 
kakve lude klevete, nu da i Vi, milostiva gospodjo, nemislite, 
da je to njeka luda doskočica, reći ću Vam, da sam star 
čovjek, od mladosti prijatelj i suučenik Vašega otca, i da 
štujem kreposti njegove kćeri. Više Vam nesmijem reći. A 
zašto ? pitate bez dvojbe. I to ću Vam izpovjediti. U ovom 
“pismu moram Vam odkriti cielu istinu, nemilu možebit istinu ; 
pa kad čovjek drugomu makar i od srca šta nemila rekne, 
porodi se proti osobi iskrenog prijatelja antipatija, da često 
i mržnja, jer nam je skinuo mrenu obmane s očiju, te uni- 
štio — dakako prividnu i lažnu — sreću. Ja pako nebih 
nikako mogao podnositi, da me jedinica moga staroga, do- 
broga prijatelja priekim okom gleda; srce bi me boljelo.« 

Klara je čitala ove rieči drhćući. Čudna tjeskoba osvajala 
je njezino srce. Naglo se dignu, prodje rukom preko čela, 
prošeta se njekoliko puta sobom, zatim sjede opet, pa čitaše 
dalje: »Nu šta da Vas, milostiva gospodjo, mučim dugim 

uvodom. Reći ću, šta je. Vi ste svoje srce poklonili ne- 
vriedniku, nesrdite se, da, nevriedniku! Dobranić ima možebit 
glad kih manira, duhovit je, okretan; to Vam je možebit za- 
varalo oči. Ali taj čovjek, kojega prošlost neću ni opisivati, taj 
čovjek, koji pred Vama nosi krinku solidnosti, te Vas hinjenim 
ozbiljem odvaja od družtva, taj čovjek vara Vas i sad. Dobio 
sam od pouzdane ruke viest iz Požuna, da se je Dobranić 
bacio u vrtlog razvraćena družtva. Da novce sipa, da po 
zabavah svoje vrieme trati, neću ni spomenuti ; ali što je gore 
od svega toga, nemogu prešutjeti. Dobranić se upoznao sa 
ženom liepom ali lakoumnom, prije glumicom, sada udatom 
baronicom, koja je ostavila muža svoga. Radi nje zavadio 
se s većinom svojih prijatelja. To Vam hijede reći Vaš 
iskreni prijatelj.« Nož prodje Klarinim srcem, ljuto zavrisnu 
i baci se plačući na divan. Žena je u obće lakovjerna, na- 
vlaš kad joj srce gine za mužem. Klara nije pitala, tko je 
to pisao, da | je sve to istina; bačena iskra uzplamti njezinu 
dušu, i kako je strastna bila, nevidje nego plamen. Mržnja, 
strah, bies, prezir, osveta, očajanje: sve se to na kratke hi- 
pove mienjalo u njezinoj duši. I opet skoči na noge, i opet 
pročita pismo do kraja, pročita ga dva tri puta, ali vazda 
nadje one iste zlokobne rieči i čim ih je više vidjela crne 
na bielom, tim joj se činjahu vjerovnijimi. Da, toliko bijaše 
razjarena, da je svoju djecu poglednula pogledom, u kom 
je sievala mržnja. Djeca su onoga izdajice, prišapnu joj nje- 
zino srce. 

»Oh ja ću mu reći, što ga ide,«< reče Klara, te uzevši 
pero i papir, sjede pisati. »Lacko!« napisa Klara, »ruka mi 
drhće, kad ovo pišem, glava mi gori, krv mi kipi ; i tebi, tebi 
možda kipi krv u ruki tvoje milostnice — ti si me izdao, 
— sramotno izdao! — Ma je li to istina? Nije li to laž?« 
.skoči Klara i za jedan čas razdere započeto pismo. I drugo 
i treće započe i razdere. Sad ju osvoji dvojba, ta ljuta zmija, 
koja kopa u srcu, taj strašni crv, koji kopa po mozgu. Danju 

bludjaše po kući kao omamljena, noću se valjala bez sna 
po svojoj postelji. Klara odluči nepisati mužu, dok nestigne 
od njega pismo. Treći dan dodje pismo iz Požuna, al nebi 
od Lackove ruke. Drhćući razmota ga Klara. Uze ga čitati ; 
probliedi, protrnu. Dobranić joj kroz šalu javi, da ga je za- 
desila mala nesreća, koja ga prieči, da piše sam pismo, već 
ga mora kazivati svomu prijatelju u pero. Reče, da se je 
povadio s njekim baronom a usljed toga da se pobiše na 
sablje. On je lako u desnu ruku ranjen, a baron ljudski u 
lice. Reče i to, da joj je sve zašutiti htio, nu da se je pre- 
domislio, jer da će se to onako u Zagrebu saznati za koje 
vrieme, pak će se Bog zna šta pridomisliti. Neka Klara od 
njega ponajprije dočuje tu viest, tako da će bar vidjeti, da 
neima ozbiljne pogibelji. U ostalom neka si za to netare glave, 
da joj strogo zabranjuje doći k njemu ; ako li bi joj to došlo 
na pamet, neka se za njega nepečali i nebrine, jer da se 
ljudi za njega liepo brinu i da ima oko sebe dosta njege 
i pazke. 

Klaru potrese ta viest do dna srca. Neopisivo čuvstvo 
zavlada njezinom dušom. U dnu srca driemala je ljubav za 
muža, koji je bio ranjen. Bojala se za njegov život. Nu kako 
je sumnja i dvojba pratila sve njezine misli, odkako primi 
ovo nesretno anonimno pismo, drhtao je u njoj svaki živac, 
da, svaka riečca probudi u njoj sumnju. Već je htjela Ladi- 
slavu pisati, al bojazan, da bi mogla izići zlokobna istina, 
zaustavi joj pero. A i ona ženska radoznalost, koja je naj- 
budnija u najkritičnijih časovih, ona želja, da dodješ kriomce 
do ciele istine, nedade joj mira, al i zaprieči, da se povjeri 
mužu. Pa i njegovo pismo! Koliko tu ima nejasnih, nepoj- 
mivih rieči! Tukao se. S kim? S baronom. Nije li to možda 
zavrgnuti muž one zlokobne baronice? Zašto se je tuko? 
Povadio se š njim. Možda radi svoje milostnice! Ona da ne- 
dodje za njim. Zašto? Možda ga je strah, da nezatekne mi- 
lostnice. Ljudi ga čuvaju, njeguju. Ljudi! Jesu | to mužkarci, 

jesu I to ženske? Je li to žena? Tako se je Klara pitala 
bez kraja i konca. Razdražena ženska fantazija gradila je 
najživlje kombinacije, misli se križahu po tom ženskom mozgu 
poput munje. To je rovalo, kopalo u njoj, to ju je davilo, 
kao kad jugovina pritiskuje moždane. Da si Klaru dirnuo, 
bila bi se potresla od prepasti; da si joj nož u ruke tisnuo, 
bila bi ubila muža, djecu, sebe; da si ju samo poglednuo 
oštrim okom, bila bi se na tebe sasula kao oblak pun vatre. 
U njezinoj duši bila je prestala razlika medju sumnjom i 
uvjerenjem, medju lažju i istinom, medju osjećanjem i razu- 
mom. A napokon bijaše Klara Dobranićka u duši još uviek 
Klarom Klemenićevom, ona čudna smjesa krepčine i prevrt- 
ljivosti, svojevolje i nehajstva, koja će te poljubiti ali poljub- 
cem otrovati. Visoko dignu glavu, kao carica kakva zaboravi 
na se, na sviet, na kuću, na pristojnost i reče krepko: 

»Veli mi, da nedodjem k njemu. Al ću ja poći. To pravo 
daje mi naš ugovor.« 

Klara se zbilja spremala na put. Naruči mjesto na 
pošti, dade si donieti putnu škrinju, postavi ju sred sobe i 
poče u nju trpati sve svoje haljine. U to se otvoriše vrata i 
u sobu unidje gospodja Ljubićka, supruga velikoga sudca, žena 
u svem vrlo prijazna i sladka, koja je imala jednu jedinu 
mahnu, da je pri svakom ljubeznom posmjehu čovjeku neu- 
godnu stvar rekla a zatim ga žalila. Dobranić nije te sladke 
milosrdne babe trpio, ali je napokon nije mogao tjerati od 
kuće, jer je Klari njekakva »deveta voda kisela« bila. Lju- 
bićka, ćuteći tu antipatiju, dolazila je riedko kad Klari, i to 
samo na imendan, rodjendan i mlado ljeto, kad si ljudi če- 
stitaju. Zato se je Klara nemalo čudila, kad iznenada pred 
sobom opazi Ljubićku, kako se sladko i milo smieši. Nješto 
ju u taj čas spopade za srce. 

»Ah dobar dan, draga moja,« klanjaše se Ljubićka težko, 
»no kako je Klaro, Klarice? Koliko te već vremena niesam 
vidjela. Eh kad čovjek toliko posla ima. Oh te vizite, te vi- 

zite još će me ubiti. Ali za pet rana božjih! Šta to vide 
oči moje? Ova škrinja! Tko tu putuje? 

»Ja, draga teto,« — Klara govoraše Ljubićki od navade 
teto, — »ja sama.«< 

»Ti putuješ, božja dušice, ti? A kamo, ako smijem 
pitati ?« 

»Idem k svojemu Lacku.« 

»K Lacku? K tvojemu Lacku? Ha! Ha! Idi! Idi! Ne- 
zbijaj šale.« 

»Kakve šale, teto? Živa je istina,« reče Klara ponješto 
uvriedjena. 

»No na zdravlje! Toga jošte nije sviet vidio. Klaro! 
Klaro! Tebi se, čini mi se, mieša.« 

»Teto, šta mi to govorite ?« 

»Pa ti ništa, ništa neznaš ?« 

»A šta da znam?« 

»Oh sirotice, moja sirotice!« poče Ljubićka milosrdnim 
glasom brbljati, tapkajući Klaru rukom po licu. Dobranićka 
uzmaknu i viknu: 

»Govorite! Šta me mučite, teto ?« 

»No, kad baš hoćeš, neka bude. Ja niesam brbljavica, to 
valjda i sama znaš. Ja ću ti napokon reći, što cieli Zagreb 
zna; i bolje je, da ti tvoja dobra tetica rekne nego kakova 
zlobna blebetuša.« 

»Teto! Teto!« kriknu Klara. 

»Ti putuješ? Za kim? Za mužem? Za čijim? Je li tvoj ? 
Dakako! Taj ima sad drugu, komedijašicu, baronicu, koja je 
svoga muža ostavila. Za nju se je tukao, ona mu rane zavija. 
Pa kakova posla imaš ti pri njem ?« 

»Tko Vam to reče, tko Vam to reče,« jecaše Klara zdvojno 
hvatajući Ljubićku za ruku.« 

»Tko? Vrabci na krovu, cieli Zagreb Jučer na zabavi 
kod gospodje obrstarice mal da niesam propala u zemlju od 
sramote. Bilo je tu gospode, koja su došla iz Požuna.« 

»Iz Požuna ?« 

»Da, ravno odanle. Kad je sve na njih navalilo, neka 
pripoviedaju novice, poče jedan podžupan požežki, koji je 
ablegat, na široko govoriti o škandalu, u kojem je tvoj muž 
igrao glavnu ulogu.« 

»Pa zbilja sve tako, kako rekoste ?« 

»Na dlaku tako, dušice, sirotice moja!« 

Klara stojaše sred sobe kao kamen. Bijaše blieda na 
smrt, oči joj, sipljući živu vatru, vrtile se neprestano, usne 
joj drhtale. Mislio bi, da ju je vrtoglavica, vrućica spopala, 
da će se sad na srušiti, ali u jedanput se prenu, stisnu zube 
i šake te iztisnu iz grla promuklim glasom smiešeći se: 

»Eh, pa dobro!« 

»Šta ti je za Boga,« viknu Ljubićka, »u pomoć! Vode! 
Octa!« 

»Šutite, teto,« odreza Klara, »čemu te ludorije ?« 

»Ti ćeš putovati ?« 

»Ah!« nasmija se Klara. 

»Vidiš! Hvala Bogu, te si se opametila. Kolika po tebe 
sreća, da sam došla! Sad si barem opametila. Da, da, taj 
Dobranić nije mi nikada bio po ćudi.« 

»Da, teto sad sam se opametila.« 

» Čuješ, Klaro! Ti si bolestna! Ja ću ove noći kod tebe 
ostati, da nebude zla.« 

»Slobodno!« 

1 Ljubićka ostade one noći kod Klare, a Klara one noći 
nepogleda prvi put svoje djece. 

s * 
* * 

Zagrebčani se čudjahu čudom. Klara Dobranićka pola- 
zila je opet sve plesove i zabave, Klara bijaše i opet kraljica 
mode, Klara se vozila opet na četiri konja, Klara je davala 
silne banke. Na saboru ugarskom plamćaše najžešći boj, 
gdje je grmio Dobranić ; u srcu Klarinu plamćaše demonski 

bies, što ga je gasila šampanjcem. Ljubićka pako bijaše 
najvjernija pouzdanica Klarina. 

Jednoga jutra, poslije večernje zabave kod gospodje velike 
sudinje, izletješe laka putna kola iz kuće Dobranićeve. Na 
njih sjedjaše Klara i mlad husarski častnik. Mladić je pratio 
gospodju  Dobranićku u kupelj, u Rogatac, te se istom 
povrati kad i ona. Na pragu dječje sobe dočeka ju Dobranić, 
mrk ali miran. | 

»Dobar dan!« reče ženi. 

»Dobar dan!« odvrati ona mirno, baciv šešir i mantillu. 

»Klaro, što si učinila?« 

»Što i ti.« 

» Tako mi Boga, laž je i kleveta.« 

»Ja za se neprisižem krivo, ja za se velim, istina je.« 

»Klaro!« škrinu Dobranić, »tako mi Boga, laž je.« 

»Razidjimo se, ako te je volja.« 

»Ne, mi moramo do groba ostati zajedno. Prisega 
me veže.« 

Klara slegnu ramenima. 

Oboje življahu zajedno za sebe, uz sebe, bez sebe. To 
bijaše drugo poglavlje Dobranićeva romana. 

Sve ove slike _nicahu iz dubine Dobranićeve duše, kad 
se je šetao po svom malenom zakloništu, svi prizori minulih 
dana prolažahu izpred njegovih očiju, a na njegovu licu po- 
javio bi se jad i čemer, jer kad je slagao i složio sve račune 
svojih doživljaja, morao je priznati, da je uspjeh tih računa: 
»izgubljen život!« da, izgubljen, da je njegovo srce prostrie- 
ljano nasred sriede. Klara je saznala, da joj se muž nije 
iznevjerio u Požunu, da su glasovi o ašikovanju sa 
baronicom pusta laž, da je cieli povod dvoboju bio skroz 
političan, da je Dobranić sa baronicom, koja je bila napu- 
stila svoga muža, jer je bio pijanica i surov bećar, samo 
dvie kadrile plesao. Klara je saznala, da je to sve bila samo 
babja spletka, osveta one zlobne udovice, koja bješe žrtvom 

Klarine ljubavi postala. Dobranić bijaše opravdan pred svo- 
jom ženom, pred očima svieta. Ali Klara? Strašću zanesena 
bila je pogriešila, bila je ime svoga muža okaljala. Za nju 
nebijaše opravdanja; ona je mogla smanjiti svoj grieh samo 
gluhim kajanjem, pravom materinskom brigom. Nu Klara 
ostade Klarom, i po svom griehu strastvenom i ponositom. 
Bučnom zabavom, razkošnim živovanjem htjede zaglušiti glas 
vapijući svoje savjesti i vazda omamljena odbijati od sebe 
strašnu zbilju. Djecu svoju njegovala je istina Bog, ali nije 
s ljubavlju triezne razborite majke, koja radi da od nježne 
mladice uzgoji zdravo, čisto stablo, već s onim sliepim, stra- 
stvenim maženjem, koje obožava djecu poput kumira, koje 
se podaje svakoj krivoj volji djece, te sve pogrješke dječije 
smatra pameću, pa ih i očito odobrava. 

Klara bučila je po zagrebačkom družtvu i dalje. Karte, 
konji, kočije, moda, šampanjac izpunjahu joj dane života, a 
pri tom se topio pod njezinim rukama novac kao snieg. Šta 
više, kad je bučni život, kad su hrle godine stale dirati u 
svježi cviet njezina lica, te je valjalo posegnuti za umjetnimi 
doskočicami, prometnu se Klara formalnom koketom iztičući 
se hinjenim sjajem i ličilom i ljubakajući na sve strane. Do- 
branić je gledao, šutio. Videći, da mu ženina razkošnost pro- 
tiplje imetak, da mu imanje pod teretom duga sve više i 
više gine, tražio je lieka u visokih službah, da mu unosna 
plaća bar donjekle zacieli ljute financijalne rane. Politička 
samostalnost njegova ode po netragu. Sve življe rastući na- 
rodni pokret uvjeri ga, da su želje narodnje pravedne, da je 
domaće pravo ugnjeteno; on je to ćutio, ali nije toga izpo- 
vjediti, nije se zato boriti smio. Financijalna nevolja učini 
ga ovisnim, plahim. Jer kako stajaše borba? Velikaši, ple- 
mići, državna moć, neuki puk stajaše proti šaci zanositih 
doduše, ali malo imućnih boraca: sistem od 800 godina sa 
svimi tradicijami i predsudami proti ilirskoj novotariji. »Želje 


su pravedne, ja sam pogriešio,« TM sebi Dobranić, »ali te 
Šenoa. Pripoviesti VII. o 

su želje idealne, neizvedive; one. niesu jake oboriti stari uko- 
rienjeni sistem, niti opirati se žilavomu magjarskomu narodu: 
Ilirci neće nikad pobiediti. Zato moram šutiti proti volji srca 
svoga, jer niesam svoj, jer me je huda sudbina odsudila, da 
robujem, — inače sam propao.« Pa ako je u Dobraniću bila 
zaostala iskra prijašnje odvažnosti, krvavi srpanjski dan 1345., 
gdje je tekla na Markovu trgu krv ilirskih rodoljuba od pu- 
šaka talijanskih vojnika po zapoviedi bana Magjara, utrnu i 
tu zadnju iskru u Dobranićevu srcu. Ilirci bijahu pobiedjeni, 
a Dobranić se morao držati mogućnika, da održi svoju 
službu, da dodje do veće službe. Sviet pako mislio je, da je 
banskoga stola predsjednik Dobranić vrio, vrlo bogat. Do- 
branić bijaše, kako rekosmo, zaduben u omašne spise težke 
parnice, kad njetko pokuca na vrata njegova zakloništa. 

»Slobodno!« reče Dobranić. 

U sobu stupi mladić i pokloni se duboko. 

»Prepokorni sluga, domine magnifice, čast mi je pred- 
staviti se Vašoj velemožnosti.« 

Dobranić dignu glavu i pogleda mladića. 

»Tko ste Vi?« zapita mladića. 

»Vladimir Milković na Vašu službu; — čast mi je ovdje 
predati preporučno pismo od gospodina profesora Niemčića.« 

»Ah!« dignu se Dobranić uzev pismo i pogledav mladića 
pozornije, »Vi ste onaj, što mi ga je profesor Niemčić prepo- 
ručio za inštruktora moga sina.« 

»Na službu.« 

»Liepo! Liepo! Gospodin profesor Niemčić hvalio mi Vas 
je veoma, Da, Vi ste i poeta.« 

»To jest, magnifice,« reče mladić porumenivši, »ja kad- 
kad pravim stihova.« 

»] latinskih ?« 

»Te sam pravio samo u gimnaziji za zadaće; sada pra- 
vim samo ilirske.« 

»Ah tako! To jest hrvatske.« 

»Da hrvatske, to je svejedno.« 

»Pa ih tiskate ?« 

»Samo njekoje.« 

»Gdje ?« 

»Mi imamo žalibože samo jedan zabavni časopis: »Ilirsku 
Danicu«. 

»A, u Gajevoj »Danici«! Vi ste dakle Ilirac.« 

»Jesam, magnifice.« 

»Pa Vi to meni tako odlučno velite ?« 

»Dakako. Ja nemogu tajiti svoga uvjerenja. « 

»Nemislite li, da bi Vam ta iskrenost i Vaše davorije 
mogle škoditi? Vi ste pravnik, postat ćete danas sutra sudac, 
činovnik, odvjetnik, pa gospoda su vrlo stroga. « 

»Znam, da se dan danas poglavito na to gleda, što tko 
misli, a ne, što tko zna. Ja se medjutim niesam odlučio za 
kakovo zvanje, istom se pripravljam za život. Ma da sam se 
i odlučio, nebi me ta odluka mogla priečiti, da izpovjedim 
ono, što mislim i za što se borim.« 

»Vi tu govorite vrlo odvažno, kan da ste sigurni za po- 
bjedu, mladi prijatelju. « 

»Oh, magnifice, i jesam dušom i srcem uvjeren, da će 
narod pobiediti, jer su njegove želje pravedne.« 

»Možete li već prosuditi, što je pravedno, što li nije?« 

»To jest, ja dakako još niesam zrio čovjek, ali moje 
srce ponukalo me je na to uvjerenje, a ja vjerujem svo- 
jemu srcu.« 

»Vi ste plemić, mladi gospodine, meni je Vaša obitelj 
poznata.« 

»Jesam plemić, magnifice.« 

»Znate li, zašto sam to natuknuo? S dva razloga. Za 
prvo čudim se, da se sin poveljenoga staleža može podati 
idejam, koje priete upropastiti plemstvo. « 

»Ja niesam jakobinac, magnifice domine, ja štujem našu 
prošlost, ponosim se njome; ta naše plemstvo davnih vjekova 
osvjetlalo je narodu lice, obranilo je domovinu. Ali vremena 

gvozdenih mačeva minula su, sada se bijemo perom, i tu bi 
plemstvo moralo prednjačiti. Vrieme je kao rieka: voda u: 
rieci teče napried, nemože stati. Tko se tomu naravskomu 
tečaju opire, mora potonuti. Ja želim jedanput prednjačiti.« 

»Želim Vam dobru sreću, mladi gospodine, ali Vi brzo 
mislite, prebrzo ; vidi Vam se, da ste pjesnik. Pazite, vrieme 
ide napried, ali samo pješice ; neleti, jer neima krila. Još jedno. 
Vi želite dakle biti učiteljem moga sina ?« 

»Želim i molim, magnifice domine.« 

»Profesor Niemčić Vam je uvjete priobćio ?« 

»Jest.« 

»Vi ste zadovoljni ?« 

»Jesam posve.« 

»Primate li se toga posla od nužde ?« 

«Ni po što, ja dobivam podporu od kuće.« 

»Zašto ste se dali sklonuti na ovo zvanje? Neprotivi li 
se učiteljstvo Vašoj plemićkoj sviesti ?« | 

»Ni malo. Ja pače mislim, da je uzvišeno i plemenito, 
kad ono malo, što znam, saobćim drugomu, koji manje zna. 
Moji roditelji stoje dobro, ali niesu bogati. Ja im neću otimati 
preko mogućnosti novaca, što im treba za gospodarstvo. 
Privredjujući više, nego mi za svakdanju potrebu davaju, 
mogu nabaviti sredstva za više naobraženje « 

»A kako kanite moga sina poučavati ?« 

»Ponajprije učit ću ga, što za školu treba.« 

»Ponajprije? A molim Vas, što poslije ?« 

»Koliko su mi naše škole poznate, moram iskreno reći, 
da mladiću treba mnogo više znanja, nego li mu naša škola 
daje. « | 

»Na primjer ilirsku politiku i poeziju ?« 

»Ni po što. Politika nije za djecu. Ona im samo smućuje 
moždane, čini dječaka drzovitim. Ako se nezrelu dječaku 
dade oštra sjekira, posjeći će bez obzira sve oko sebe. A 
poezija se neda učiti na silu, niti se da obustaviti silom. 

Ako Vaš sin, magnifice domine, ima u sebi poezije, provreti 
će to iz njega od sebe; ako li je neima, nepomaže mu ni 
Virgil i Horac niti škandiranje na prste. Pa svaki čovjek ne- 
mora biti pjesnikom.« 

»Što ćete ga dakle učiti izim školske zadaće ?« 

»Domaću poviest. Djela starih hrvatskih junaka. Toga 
neima u naših školah. Zatim domaći jezik; i za to se jošte 
slabo mari. Pa nije li smiešno, da cielo svoje školsko vrieme 
posvećujemo mrtvu jeziku, a zaboravljamo svoj živi. Bog nas 
je stvorio za Hrvate, a to moramo i biti.« 

»Vi dakle mojemu sinu nećete ništa saobćivati o Vaših 
idejah ?« 

»Hoću, koliko dječaku treba. Reći ću mu, da nije ni 
Švaba, ni Talijan, ni Magjar, već Hrvat.« 

»Šta jošte ?« 

»Reći ću mu, da mora svoju rodnu zemlju, svoj narod 
nada sve ljubiti; to jošte nije politika, već plemenito, idealno 
osjećanje. « 

»Dobro, ja Vam povjeravam sina, ja se uzdajem u Vas.« 

»A ja Vam zadajem, magnifice domine, poštenu rieč, da 
ću raditi revno i postojano, da od njega učinim čovjeka.« 

»Dobro. Predstavite se mojoj ženi, neka Vas upozna sa 
sinom. S Bogom !« 

Dobranić dade na razstanku mladiću ruku, a ovaj podje 
predstaviti se gospodji. 

Na večer se nadje Vladimir opet u svojoj sobici s po- 
bratimom Eugenijem. 

»E šta je?« zapita ovaj prijana. 

»Ugovor je sklopljen. Uzgojitelj sam Dobranićeva sina. « 

»Zbilja ?« 

»Htjedoše me posve privezati svojoj kući, da se prese- 
lim k njima.« 

»A ti?« 

»Nehtjedoh dakako pristati i to radi tebe.« 

»A_ kako je bilo? Što sudiš o tih ljudih ?« 

Vladimir pripovjedi prijatelju, kako se je sastao sa sta- 
rim Dobranićem i što mu je ovaj govorio. 

»To sam mogao misliti,« reče Eugenij, »ali dalje, šta je 
dalje bilo ?« 

»Iz samotne špilje Dobranićeve podjoh gospodji u salon. 
Bilo mi je, kan da sam došao u drugu kuću. Dočim je kod 
starca sve bilo starinsko, zaprašeno, sievala je u stanu go- 
spodjinu sama razkoš po najnovijoj modi. Gladki parket ljeskao | 
se poput zrcala, posoblje je od fina svilena damaska, zastori 
od najfinije tkanine, slike, satovi, posudje, sve je tu drago: 
cjeno, ukusno i liepo. Komorkinja me najavi i poslije časka 
povede me u treću sobu, gdje me je gospodarica dočekala 
sjedeći u veliku naslonjaču. Vidi joj se, da je njekad vrlo 
liepa bila. Crte lica i sad su fine, plemenite, oči žarke i žive, 
ali je svježost njezina lica izčezla i gospodja Dobranićka hoće 
neumoljive tragove vremena da prikriva umjetnim koloritom 
tako, da joj lice naliči donjekle krinci, što me se je vrlo neu- 
godno dojmilo. Smijuškala se i aristokratički i ljubezno, pre- 
vraćala oči, skupljala sitne ustnice i pokazivala fine nježne 
ručice. Sve to bijaše kombinacija, koketerija. Sjedjaše nehajno, 
odjevena svilenom domaćom haljinom pod kapom od bielih 
finih čipaka. U prvi čas bijaše sama. Pokloniv se duboko 
poljubih ju u ruku, možda nespretno, jer me je ta njezina 
naučena finoća ponješto zabušila bila i jer me bješe gospodja 
omjerila od glave do pete, kadno stupih u sobu.« 

»Dobar dan, gospodine! Sjednite!« kimnu mi glavom i 
mahnu rukom. 

Sjedoh na stolicu podalje od nje. 

»Vi dakle kanite biti učiteljem moga sina ?« 

»Na službu, milostiva gospodjo! Bit će mi zaista velika 
sreća. Ja sam se već predstavio velemožnomu gospodinu.« 

»Da, da! On je Vas poslao ovamo. Moj je muž odviše zao- 

kupljen svojim poslom. Za kuću se moram dakle ja brinuti, 
i ako u svom budućem zvanju imate šta tražiti, izvolite se 
samo na me obratiti. « 

Razumjeh, što je gospodja timi riečmi po prilici reći htjela, 
te odvratih smjerno : 

»Neću propustiti, milostiva gospodjo.« 

»Molim Vas,« nastavi gospodarica, »Vi ste iz plemićke 
obitelji, koliko sam razabrala.« 

»Na službu, milostiva gospodjo.« 

»To mi je drago, gospodine. Kod nas ima u istinu vrlo 
malo domaćih ljudi, koji bi dorasli bili zvanju uzgojitelja. 
Na to se davaju ponajviše samo seljački sinovi prosta roda, 
koji po svom porieklu neznaju, kako se u otmenu družtvu 
žive, koji dakle ni svoga učenika nemogu naputiti na finije 
manire. Što ćete, to je već u krvi. Budući da ste Vi plemić, 
nadam se tvrdo, da ćete momu jedincu dati takov pravac, 
da će se danas sutra bez moje sramote moći kretati u finom 
družtvu. < 

»Trsit ću se, milostiva gospodjo.« 

»Dobro ; — molim Vas, umijete li plesati ?« 

»Umijem.« 

»Dobro. Jeste li vještak glasbi ?« 

»Ponješto. Vješt sam gitari i pjevanju.« 

»Hm! A glasoviru ?« 

»Žalibože niesam.« 

»To mi je žao. Jeste li vješti francezkomu jeziku ?« 

»Jesam.« 

»Što čitate ?« 

»Viktora Huga, Berangera, Lamartina.« 

»Iskreno moram izpovjediti, da ih nepoznajem. Ja znam 
samo za Sue-a, Balzaca i Paul de Kocka. Nu molim Vas još 
jedno pitanje.« 

»Izvolite, milostiva gospodjo !« 

>»U čem ćete Vi moga sina podučavati ?« 

»Ya u predmetih, koji su mu za školu potrebiti.« 

»Tu bih imala nješta primietiti. Molim Vas, nemučite 
odviše moga djeteta. Moj sin je pametna glavica, shvata brzo. 
Al je nješto žive naravi, nješto nestrpljiv, ko što i ja. Učitelji 
zahtievaju, da djeca premnogo uče, da si knjigami slabe 
pamet.« 

»To jest, milostiva gospodjo, gdjekoji učitelji zbilja previše 
toga tovare na malu glavu zahtievajući, da diete samo buba 
na pamet, a to nije ni malo prudno za mladu pamet, koja 
se je tekar počela razvijati.« 

»Posve dobro, gospodine !« 

>Po mom mnienju mora biti zadaća pravoga učitelja, da 
nauči diete misliti i osjećati, da mu sve nauke razlaže tako 
jasno i popularno, da diete prione uz nauk te zbilja nješta 
nauči, jer se s veće strane kod nas premalo uči.« 

»Metoda je posve dobra! Nu molim Vas, nemojte opet 
premnogo. Moj sin bit će danas sutra gospodin, dobit će liepo 
mjesto po svom rodu, po naših prijateljih. On će sve to i 
poslije naučiti.« 

Neodgovorih na to ništa. 

»Da, još jedno!« reče gospodja. »U novije je vrieme naša 
mladež podivljala, njekakva joj fantazija obuze glavu. Vi me 
valjda razumijete. Ja mislim ilirske prevratne sanjarije, kojih 
nijedan uman čovjek nemože uzeti pod ozbiljnu stvar. Taj 
nesretni krapinski doktor Gaj pokvario nam je eto svojimi 
pjesmicami i novinami svu mladež. Ja neželim, da i moj 
sin bude takav fantast, da dodje još u kojekakve pogibelji. 
Ja hoću, da bude čovjek za se i za družtvo, u kojem je 
rodjen, da nesliedi smjera, koji će nam uništiti sve plemstvo 
i naše pravo izručiti prostomu seljaku. « 

»I sam si možeš misliti, Eugenije, kako mi je pri duši 
bilo pri tih riečih. Krv mi se skupi u srdcu, krv mi skoči 
na lice.« 

»A ti si šutio?« trgnu se Eugen. 

»Oprostite, milostiva gospodjo,« odrezah joj, »i ja sam 
Ilirac.« 

»Vi? Ah! Vi se šalite?« nasmija se Dobranićka.« Ta Vi 
ste uljudan, naobražen čovjek.« 

»Upravo obrazovanje moje nuka me, da mojemu plemenu 
ostanem vjeran ; ja sam Hrvat, niesam ni Magjar, ni Niemac.« 
Htjedoh govoriti dalje, ali u taj par skoči u sobu divlji dje: 
čak, žive naravi i prava prilika majčina te zakrči tako naš raz- 
govor. Mati ga poljubi u čelo, pruži mu ruku na poljubac, 
okrenu ga licem k meni i reče: 

»Evo sinko! Ovaj će gospodin biti tvoj učitelj.« 

Dječak me pogleda, mrko me omjeri od glave do pete 
i nereče ništa. 

»Ti ćeš ga morati slušati,« nastavi gospodja. 

»Slušat ću ga, ako mi bude dobar,« odreza dječak, zatim 
će mi: »Znate 1 se Vi loptati, kugljati i jahati ?« 

Lecnuh se njekako na to čudno pitanje dječakovo, al za 
časak odgovorih : i 

»Za te poslove niesam amo došao, mladi prijatelju moj. 
Vi ćete to i sami pogoditi; nas dvojica zabavljat ćemo se 
knjigami.« | 

»Eh! knjige su dosadne! Šta će mi to?« otresnu se mali. 

»Ali sinko!« ukori ga majka, »tako nesmiješ govoriti. I 
knjigom se valja baviti.« 

»Al kad je to dosadno, majko,« reče dječak, »ti si mi 
sama uzela njekoliko puta knjige iz ruke, kad me je moj 
bivši učitelj tjerao, da učim.« 

Gospodja se zažari na te rieči neznajući pravo, što će 
odgovoriti. Ja joj priskočih u pomoć, rekav : 

»Djeca se mogu igratii učiti. A nješto moramo učiti, da 
možemo u svietu štogod postati.« 

»Šta postati?« nasmija se dječak, »ja sam već sad go- 
spodin, meni netreba nauke. To mi je i sama majka rekla.« 

Sad bijaše neprilika još veća. Digoh se brzo, da se 
oprostim. Poljubiv gospodju u ruku primietih: 

»Ako dozvolite, milostiva gospodjo, počet ću svoj nauk 
sutra.« 

»Nebiste li k nama posve u kuću htjeli, gospodine ? Ja 
bih to željela.« 

»Oprostite, milostiva; ima razloga, s kojih toga učiniti 
nemogu.« 

»Nikako ?« 

»Nikako.« 

U taj par pojavi se na vratih crnooka djevica, zaista 
liepo čeljade. Opaziv me, prenu se. »Novi gospodin učitelj! 
Moja kći!« reče gospodja. Ja se poklonih, djevojka klimnu, 
— zatim odoh. Idući hodnikom čuo sam, kako se dječak 
grohotom smije. To bijaše valjda meni namienjeno. 

»Prijane moj,« reče Eugen, »ti si se dao na vele težak 
posao. Čuvati dječaka od zla, a sebe čuvati od djevojke, to 
nije šala! To gotovo znači, orati kamen.« 

Bilo je već dobrano vrieme minulo, odkako Vladimir 
svomu pobratimu izpripovjedi, kako se je prvi put sastao s 
gospodjom Dobranićkom: bilo je minulo pol godine, odkako 
je Vladimir počeo učiteljevati u kući Klarinoj. Jednog po- 
podneva sjedjaše Eugenij sam u svojoj sobici, čitkajući Vra- 
zove pjesme. Mladić se nije doduše bavio poezijom, bijaše 
triezan prozaik, ali u ono doka čitalo je sve, što je mlado i 
narodno bilo, pjesme, pače mnogi Bogom nenadahnuti domo- 
rodac zavuko se je u kolo vila, koje se niesu ni najmanje 
veselile hromim stihovom. Eugenij nebješe nikad tako sagriešio 
proti svojoj ćudi, al, kad mu se nije htjelo šta posve ozbiljna: 
raditi, posegao bi za »Guslami i tamburom,« da si osladi 
dušu. U ovaj par očekivao je pobratima, pa da nesjedi bez- 

poslen, čitao je svoga mezimca. Čekao je uru, čekao dvie, 
ali još nebijaše Vladimira. Nestrpljivo poče Eugenij listati i 
sve jače dimove odbijati iz svoje lule. I njegova triezna hlad- 
noća uzmuti se od srditosti. Bud ga je peklo, da mora ovako 
bezposleno sjediti i da mu se je prijatelj iznevjerio, bud da 
se je u njegovu srcu budio njeki ljubomor, jer ga je Vla- 
dimir od njekog vremena ponješto odnemarivao. U jedanput 
pokuca njetko plaho na vrata. 

»Slobodno!« viknu Eugenij, dignuv glavu. 

Vrata se pootvoriše polako, a gospa Jagica turi svoju 
glavu u sobu. 

>A! Viste, gospodarice!« reče Eugenij ravnodušno. »Šta 
želite? Unidjite!« 

Udovica kimnu glavom, zavuče se u sobu i reći će 
ovako: 

»Dobar dan, gospodine Eugene! Sami ?« 

»Sam.« 

»Gospodina Vladimira još neima ?« 

»Neima. Bog zna, gdje je. Evo ga čekam dvie ure.« 

»Eh bit će ondje. Učitelj je, težak posao. Nije to šala, 
drugoga učiti.« 

»Da, bit će ondje,« potvrdi mrko Eugen. >Što želite, go- 
spodarice ?« 

»Došla sam, oprostite, da Vas za nješto upitam. Neza- 
mjerite, al neimam mira, dok nebude čist račun. Vi znate, 
mladi gospodine, da ste mi Vi i gospodin Vladimir kao ro- 
djena djeca, pa kad spazim na Vašem ili njegovu licu 
žalost, prima se to i mojega srca. Eto od njekoga vremena 
nije već Vladimir onaj isti. Bies ga znao, šta mu je. Nikad 
se nesmije, malo kad pjeva, pa ako pjeva, njekako to zvoni 
kao za mrtve dušice. A što me najviše peče, često se neće 
večere ni da dodirne. Sad — ili moja kuhinja nevalja, ili mu je 
duša nječim otrovana. Od toga dvoga jedno će biti, ali bilo 
šta mu drago, srce me svakako boli. Zato sam se dugo 

smišljala, kako da se dohvatim istine, i evo sam uvrebala 
čas, da Vas nadjem na samu, pak da mi po istini reknete, 
što je s njim. Vi to morate znati; tatko će drugi znati, ako 
ne Vi. Od malih ste mu nogu prijatelj i brat. Nezamjerite! 
Liepo Vas molim, recite, šta je.« 

Eugenij se dignu, prodje dva tri puta po sobi, zatisnu 
pepeo svoje lule palcem dublje. Napokon se ustavi pred udo- 
vicom, puhnu žestoko, da je pepeo prhnuo u vis i reče: 

»Da, da! Dobre su Vam oči, gospodarice. Da, da! Naš 
je Vladimir objesio nos. Hoda po bielom danu kao mjese- 
čnjak i mrmlja koješta preda se. Nije već onakav, kakav je 
bio. Kanda mu se duša izvrnula.« 

»Eh!« nastavi Jagica, »nemislim, da se je vrgao na zlo. 
Pače mirniji je, tiši je. Dolazi ranije kući, ustaje ranije. Al 
šta je to, šta je to? Kad vidim, da se mlado, liepo lice ne- 
smieši, sve mi je krivo. Ta kad da se nasmiješ, nego za mla- 
dosti? Poslije dodje žena, dodju djeca, briga ti sjedne za vrat: 
tu se nije kad smijati. Dederte, božja dušice, dederte, gospo- 
dine Eugene, skinite mi taj strah sa srca! Šta mu je, na- 
šemu Vladimiru ?« 

>»Eh! Što me pitate, gospo Jago,« otresnu se Eugen 
ponješto zlovoljan, da se je starica čisto preplašila. »Šta znam 
ja? Šta znam ja? Niesam ga ni pitao. Takov je, no. Kao 
voda, koja kadšto stoji mirna i gladka je kao dlan, kadšto 
opet kipi i skače, da će te obasuti. Nereče mi ništa, kao da 
mu na ustih lokot stoji. Ja nepitam, i neću nikad. Žao mi 
ga je, ali što ćete. Kad se čovjek u se zatvori, nije do- 
stojno kucati na vrata ili pače prisluškivati. < 

»Eh da! Pa Vi ništa neznate ?« 

»Boga mi neznam.« 

»Vidi! Vidi! Kako se to prevrnuti može. 1 ništa ne- 
slutite ?« 

»Slutiti! Slutiti ! To je ništa, to je gore nego neznati. Da- 
kako da slutim. Valjda i Vam Vaš mali prst nješta kaže. 

Tu, tu će biti koji vrag!« viknu Eugen, pokazav prstom na 
srce. 

»Ah da, da!« kimnu Jagica. »Pravo rekoste. I čudo, te se 
jadu nedosjetih. Hvala Bogu i Bogorodici. Samo da nije moja 
kuhinja kriva. Bit će, bit će. Nejede, nepije, nepjeva, nepuši. 
Sad mi je puklo, ženska ga je občinila, nije čudo. Gospodin 
Vladimir bijaše već kao na ovoliki dječarac žigica. Dodirni 
ga se, prsnut će. Eh ženska je glava, samo da znam, koja!« 

»Koja? Bože moj? To možete i bez knjige čitati. Ta 
ona je, ona. Bies ga je naputio onamo.« 

»Ah Vi dakle mislite, gospodična Dobranićeva je.« 

»Ma da! Trebalo mu je toga! Recite mi pravo, gospo 
Jago, zašto se ljubi ?« 

»Eh šta me to pitate ?« slegnu stara ramenima. »Tako je 
Bog naredio, pa se ljubi» 

»Bog! Dakako! Ali zašto? Ja velim : Ljubiš, da .se 
ženiš.« 

»Pravo, pravo!« 

»No vidite. A da se oženiš, moraš se okućiti. Je | tako ?« 

»I Bog zna, da jest. Al znate, gospodine Eugene. Ljubav, 
ljubav! To je ciganska rieč. Ljubav jeiovo i ono. Sto puta 
nije nego mjehur od sapunice. Da nije tako pri gospodinu 
Vladimiru, A ?« 

»Da bi Bog dao! — Ali nije, nije. Mislio sam i ja, kakov 
je Vladimir, da će planuti, pa Bog! A ja! Zajelo se to du- 
boko u njegovo srdce, drži ga. Nije to šala.« 

»Pa neka — —« 

»Šta neka? Šta Vi znate? Nije to samo tako, već se 
pita: Tko? Što? Kako ?« 

»Kako ?*« nasmija se Jaga, »Bože moj! To bar nije maj- 
storija. Kod mene je bar čisto kratko bilo. Moj pokojni reče: 
»A ?« a ja rekoh: »Da« i pope blagoslovi.« 

»Kod Vas je tako bilo,« razsrdi se Eugen, >»al Vi ste Vi, 
a Vladimir — —« 

»Dakako! Pravo velite. Neide svaka čižma na svaku 
nogu. Eh šta ćemo! Ja velim samo: Hvala Bogu, da nije gore 
zlo. Ta napast napokon svaku krštenu dušu snadje, jer zašto 
nas je Bog stvorio? Tko nije pop ili opatica, neka si priveže 
dušicu za dušicu, inače je tepac. Tako mislim ja, i Bog bla- 
goslovio Vladimira. Baš Vam hvala, mladi gospodine, čisto 
sam zadovoljna. Samo da nije moja kuhinja kriva! Idem, 
idem! Ha! Čujete li? Čini mi se, da ide ptić. Službenica!« 

»5 Bogom! S Bogom!« izmuca Eugenij, kad je već Jage 
nestalo bilo iz sobe. 

Za njekoliko časaka navali Vladimir u sobu. Baciv svoj 
šešir na postelju, pohiti k pobratimu, da ga zagrli. Eugenij 
uzmaknu, pogleda ga oštro i zapita hladno: 

»Sta je?« 

»Šta je?« klikovaše Vladimir, grleći i cjelivajući žestoko 
Eugena, »dobro je, brate, oh dobro! Tako mi nije nikad pri 
duši bilo.« 

»Vladimire! Jesi li s uma sišao? Tlapi 1 ti se možda, 
da sam ženska?« reče Eugen ozbiljno izvinuv se zagrljaju 
prijatelja. 

Vladimir sjede na postelju. Poniknute glave gledaše u 
pod, njegove oči sievahu čudnovatim žarom, na licih igrala 
čudnovata rumen. Napokon mahnu rukom i govoraše kao 
bez sebe: 

»Već sam zdvajao! Ti neznaš, što je to srce pretrpjelo. 
Kao da ga je tko šakom gnječio. Ja pedagog, nevaljalu dječku 
pedagog! Dan na dan tesati gramatiku, a u srcu nosiš pje- 
sama stotinu. To je onaj Schillerov krilati konj pred plugom. 
Sto puta doviknu mi pamet: »Baci toga vraga!« al srce mi 
šapnu: »Ostaj! Zašto?« Ja ti nerekoh ništa, Eugenije, posve 
ništa! Pogriešio sam proti pobratimstvu. To bijaše prva tajna 
pred tobom, ali sam si kriv. Ti si me opomenuo, prije no 
udjoh u kuću, neka se čuvam. Ti si kriv, jer si mi pozor 
svratio na nju; ti si kriv, što svoje srce sakrivah od tebe, jer 

joj neprijaš. Ti, ti si kriv, ali hvala ti za tu krivnju. Tvoja 
krivnja moja sreća. Priznaj, da sam sretan.« 

»Neznam, o čem govoriš,« odvrati Eugenij mirno. 

»Opet taj lednik, opet ta suhoparna proza. Ti me vrie- 
djaš, Eugene.« 

»Tvoj krilati konjić nestoji pred plugom, već bije ko- 
pitom zviezde. Govori ljudski!« 

»Da, da! Zaboravih, da me Eugenij sluša, da tebi govo- 
rim. Čekaj! Čuj me! Sve ću ti po redu kazati, kako je bilo, 
sve posve logički.« 

»Logički ?< 

»Do najtanje sitnice. Bit će mi lakše.« 

»Molim, kazuj brzo, ako želiš sitnice pričati.« 

»Rekoh ti, kako se prvi put poklonih gospodji, kako se 
na odlazku sukobih s njezinom kćeri. Poslije ti već nerekoh 
ništa. Ili me je bilo stid, ili sam se ljutio na te, jer Dobra- 
nićevim, kako već spomenuh, niesi prijatelj. Vrlo se dobro 
valjda sjećaš, kako sam prvih dana iza toga sastanka odgo- 
varao na tvoja pitanja, kako mi je to novo zvanje nesnosno. 
Ti mi reče, neka ga se okanim. Neučinih toga. Kasnije me 
niesi više pitao, a to mi je vrlo drago bilo. Rekoh ti samo 
jednom prilikom, da mi se kuća vrlo mili, jer me paze kao 
rodjenoga sina. Ti si na to šutio. Valjda si nješta naslutio.« 

»Pače više,« kimnu Evgenij.« 

» Pogodio, si prijatelju. Dobranićev sin Koloman majčin je 
mezimac, razpušten, prevrtljiv dječak, komu je sve slobodno, 
nad kojim roditelji neimaju nikakve vlasti. Taj prpošni dječak 
zlostavlja cielu kuću, i otca i majku i sestru i svu družinu. 
Divlji je kao ždriebac bez uzde. | mene htjede taj mladi 
silnik spraviti pod svoju vlast i kad ga prvi put ukorih, jer 
nije naučio bio svoje zadaće, upita me posve mirno, kojim 
pravom da ga korim; da li neznam, da je on gospodin, ja 
da sam njegov sluga. U meni uzkipi krv. Mal da se nezaletih 
u njega. Bio sam tvrdo odlučio ostaviti se učiteljstva, dignem 

se naglo, da je dječak sav protrnuo od straha i podjem ravno 
gospodji, te joj izpripovjedim, šta se je sbilo. Rekoh, da moje 
poštenje toga podnositi nemože i da se zahvaljujem. Doma- 
ćica bijaše, čini mi se, uvriedjena. Koloman da je mlad, te 
buba kadkad štošta u vjetar, al da me sigurno nije uvriediti 
htio, i neka nesudim toli oštro o riečih djeteta. Ja ostah tvrd. 
Gospodja Dobranićka bijaše u očitoj neprilici, kad joj izjavih 
svoju odluku. »Idem, rekoh, idem pod svaki način. Ako sam 
i mlad, opet sam zrio te imam plemićkoga ponosa. Vi znate 
vrlo dobro, da nepostah učiteljem Vašega sina od nevolje. 
Umoljen, htjedoh da ga po najboljem znanju podučim, da 
ga uputim na poštenje. Kako da mu budem učiteljem, kad 
me neštuje. Idem!« Gospodja me uze tješiti i nagovarati, ali ja 
nepopustih. Tad se sretoh s okom njezine kćeri, koja je do 
svoje majke stajala. Šutila je mramorkom, ali njezino oko 
govorilo je živo. Kako da ti opišem taj pogled? Bilo je, kan 
da me djevojka moli, neka ostanem. Pod timi dugimi trepa- 
vicami sievala je tolika blagoća, da mi se srce smekša. Njeka 
tajna žalobnost provirivala iz te žarke zjenice, mišljah, da će 
se sad na izvinuti suza izpod vedja. »Dobro, rekoh, milostiva 
gospodjo, ja odustajem od svoje prvanje namjere, ali dječak 
mora opozvati, što je rekao, mora moliti za oproštenje!« Po- 
zvaše dječaka. Mati mu poče govoriti mekim, plašljivim 
glasom, da me je uvriedio, da toga više nesmije učiniti i neka 
joj to obeća.« | 

Koloman stajaše, gledjuć u zemlju, kao panj; ni da bi 
 trenuo okom. Majka mu progovori dva, tri puta, al on ne- 
odgovori ništa. Tad planu iznenada Lucija, njegova sestra. 
Lice joj se zarumeni od ljutine, oči zasievnuše. »A šta ga 
moliš, majko, viknu, toga nevaljanca! Je li vriedan, da mu toli 
blago govoriš? Ti bezsramni, nevaljani dječače! Kleknut bi 
morao pred majku i pred gospodina Vladimira. Hvali Bogu, 
da ti je moguće, da se što pametna naučiš. Šta će od tebe 
biti, ako ostaneš tup i glup i prazan, kao što si sad? Odmah 

moli gospodina učitelja za oproštenje!» Dječak protrnu. I u 
istinu, još nikad nevidjeh toliko odvažnosti, koliko u Lucije. 
Nije radi rieči, ali to oko, ta usta, taj žar lica, to drhtanje 
glasa bijaše toli čarobno, toli silno, da se je i moga srca 
primilo. I Kolomana smekša sestrina filipika. Vojničkim, omje- 
renim korakom pridje k meni, pogleda me ozbiljno i reče u 
pol glasa: »Oprostite!« zatim se okrenu k majci i poljubi ju 
u ruku. Gospodja Dobranićka gledala je velikim očima, šta 
tu biva, a Lucija kimnu mi smiešeći se izpod oka, kan da 
se veseli našoj zajedničkoj pobjedi. I zbilja pobiedismo div- 
ljaka bar na njekoje vrieme. Bijaše miran i poslušan, počeo 
me je pače o svačem izpitivati, dočim je prije šutio. Upitah, 
se, odakle Luciji toliko simpatije za me? Nemogoh si nikako 
odgovoriti. Radoznalost pekla me je živo. Počeh promatrati 
djevojku, i začudih se sam sebi, da je, sastavši se s njom 
toliko puta, pravo ni pogledao niesam. Krasna je, brate, pre- 
krasna. « 

»Vidjeh ju već,« reče Eugenij mirno. 

»Ti nepriznaješ, da je krasna ?« 

»Jest.« 

»Ah ti si htio možebit samo zapriečiti, da ti ju pobliže 
opišem. Neboj se! Neću ja u pomoć zvati kojekakve pje- 
sničke fraze, da ju izkitim. Lucija je djevojka posve narav- 
ska, istinska, prava protivština svoje majke. Svako kretanje, 
svaki pogled i posmjeh dolazi kod nje uviek bez priprave 
od sebe. Tako pomišljah pravu žensku ćud. Lucija nije 
jaka zatajiti ni radosti ni žalosti, ni štovanja ni prezira. Kraj 
toga ima u nje vrlo puno duha. Čudim se kadkad, kako 
težko pitati umije! To doduše činei djeca, ali Lucija pita pa- 
metno, i zna, zašto pita. Od onog dana počeh se više njome 
baviti, više s njome govoriti. Spazih, da joj je to živahnije 
obćenje milo. Zamolila me je, neka joj donesem knjiga. 

» Valjda pjesama?« upita Eugenij. 

»Da, pjesama.« 

Šenoa. Pripoviesti VII. 6 

»Dakako! Tako počinje svako ljubavno poznanstvo,« na- 
smieši se Eugenij. 

»Eto opet tvoje proze! Zar se nemožeš okaniti tih 
krpica ?« 

»Ja šutim i slušam vrlo strpljivo. < 

»Sve što joj dadoh, čitala je vrlo marljivo i gdje joj 
štošta nije jasno bilo, zamoli me, neka joj smisao protu- 
mačim.« 

»Komentar bijaše bez sumnje obilan i dramatičan. Ti 
si joj čitao Vrazove i Niemčićeve pjesme? Je 1? 

»Da.« 

»Pa — pa i svoje, je 1? 

»Jesam, jesam, nesretni sine!« 

>A ona je bez sumnje pitala za ime tvojega ideala?« 

»Nije.« 

»Zbilja nije ?« 

»Nije, velim ti. Tu te je tvoja proza prevarila. Šutila je, 
ugibala se svakoj izjavi i to toli fino, toli nježno i dosjetljivo, 
da se preplaših, premda mi je srce do vrha puno bilo. Šutio 
sam i mučio se s divljim dječakom i latinskom gramatikom. 
Oh, stoputa sam prokleo sve konjugacije i deklinacije. Pogi- 
bao sam na mukah.« 

»Žna li majka za tvoje pjesničke komentare ?« 

»Zna.« 

»Pa?« 

»Vrlo_ joj je milo, da se zabavljam toliko njezinom 
kćeri. Ponosi se, da je toli duhovita, ili, kako sama veli, ide- 
alna, i gotovo se je izmirila s ilirskimi novotari.« 

»Razumijem. A otac?« 

»Otac se nebrine ni za što. Njega kan da neima u kad 
Samo kad ljudi po poslu dolaze k domaćici, upućuje ih na 
muža svoga.« 

»A šta dalje?« 

»Napokon se riešila moja sreća.« 


Vladimir. 83 

»Da čujem.« 

»Bilo je to danas pred podne. Kao obično poučavao sam 
Kolomana. Sjedjasmo u gustoj sjeni na brdeljku, odakle 
puca krasan vidik u šumsku goru. Bjesmo se uklonili amo, 
jer su Dobranićevim sa sela u goste prispjeli bili i to čitava. 
četa tetaka, stričića i šta ja znam, u kratko, bilo ih je ciela 
kuća puna tako, da nam neosta ni mjestanca za našu la- 
tinsku gramatiku. Domaćica bila me je u jutro, čim dodjoh, 
pozvala k objedu, a ja primih taj poziv. Dječak je bio onog 
dana vanredno revan; pazio je točno na sve, što sam go- 
vorio, odgovarao je na moja pitanja, kako treba. Ja sam se 
tomu njekako čudio, a to tim više, jer je medju pridošlimi 
gosti bilo njekoliko dječaka, s kojimi je dakle moj Koloman 
puno posla imao. Po tom sam očekivao, da će moj Koloman 
biti raztresen i nepazljiv. Nu poslije si protumačih cielu za- 
gonetku. Lucija mu bješe rekla, da će mu se danas vrieme 
nauka prikratiti, ako bude marljiv i poslušan ; ako li nebude, 
da se neće smjeti ni po objedu igrati s dječaci. To je bilo 
dječaku zadalo straha, jer je dobro znao, da se Lucija nešali. 
Čitajući poglavlje iz »Gallskoga rata« od Julija Cezara, bjesmo 
upravo došli do krvave bitke sa Helvećani, kad Koloman u 
jedanput dignuv glavu reče: 

»Gospodine učitelju! Vi odsele Luciji nećete tumačiti 
onih krasnih pjesama od Stanka Vraza i Niemčića.« 

»Protrnuh, tako me rieči dječakove zbuniše.« 

»Zašto ?« upitah zaboraviv dostojanstvo svoga učiteljskog 
zvanja.« 

»Znate!« nastavi dječak tajinstveno i prignu glavu k meni. 
»Sinoć dodjoše naši rodjaci. Tetka Paulina spavala je u jednoj 
sobi s majkom, a u toj sobi spavam i ja. Mišljahu, da sam 
već usnuo, ali ja sam samo stiskao oči. Čuo sam sve. Go- 
vorile su mnogo, ali sve u jednom poslu, kako treba Lu- 
ciju udati.« 

»Udati?« zapitah, a pri tom me je srce zazeblo.« 

»Da, da!« nastavi mladić. »Jeste li vidjeli onog cifrastoga 
gospodičića ; to je njekakov tetkin rodjak iz Medjumurja. Njemu 
hoće dati Luciju. Sestra će otići. Vidite, da joj nećete više 
tumačiti pjesama.« — Lako si možeš pomisliti, dragi Eugene, 
da mi je sva krv išla u glavu. U onaj par potreslo me je, 
kan da mi je nož prošao kroz srce. Bio sam zaboravio, da sam 
učitelj, da niesam smio slušati brbljavoga učenika; bio sam 
zaboravio Galle, rimske legije, Julija Cezara i latinsku gra- 
matiku. Neznam, kako sam se vladao, ali moje vladanje mo- 
ralo je svakako biti neobično, jer me je Koloman toli čudno, 
čudno gledao. Lucija se udaje. Ta strašna misao bila je za- 
okupila svu moju pamet, ta misao kopala mi je po glavi, ta 
misao tjerala mi je svu krv u srce. Dosjetih se, da sam po- 
griešio upitujuć dječaka, te ću u kratko odrezati:« 

>E pa će otići, i neću joj više tumačiti pjesama. Učimo 
dalje, Kolomane!« 

»Dječak me pogleda još čudnije.« 

»Učimo dalje, Kolomane!« rekoh oštrije. Dječak sagnu 
glavu nad knjigu i nastavi čitati očajnu borbu Helvećana.« 

»Ja dakako niesam već ništa čuo o Cezaru, latinsko či- 
tanje Kolomanovo činilo mi se kao žubor fratarske litanije. 
Pustio sam, ga neka čita, šta hoće i kako hoće. Njekoliko puta 
upita me za ovu ili onu rieč, ali ja odgovorih i neodgovorih. 
Želio sam, da što prije obavimo zadaću. Bio sam odlučio iz- 
pričati se gospodji, da nemogu ostati kod objeda, jer da mi 
se je smučilo. U jedanput čuh kroz sjenku korake i njekoliko 
rieči. Za čas unidje Lucija a za njom onaj mladi, nacifrani 
gospodičić iz Medjumurja. Bilo mi je, da propadnem u zem- 
lju. Digoh se naglo. Djevojka se nasmieši umiljato i reče«: 

»Oprostite, gospodine Vladimire, da Vas bunim u Vašem 
poslu. Dolazim po zapoviedi majke, koja Vas moli, da za 
danas odpustite Kolomana, to jest, ako je dobar i marljiv 
bio — —< 

»Dobar je bio, gospodično!« odvratih hladno.« 

»Ah!« dosjeti se Lucija, »evo sam pogriešila. Čast mi 
je predstaviti Vam gospodina Karla plemenitog Repušića, 
rodjaka moje tetke; — gospodin Vladimir plemeniti Milković, 
učitelj mojega brata.« 

»Ja se poklonih ozbiljno a tetkin rodjak, jedva me po- 
gledav, kimnu glavom toli prezirno, toli drzovito, da su mi 
prsti počeli igrati. Neprogovoriv meni ni riečce okrenu se 
k mojemu učeniku: »A ide li Koloman već u latinske škole ?« 
»Da!« odgovori mladić. »Šta to čitate?« nastavi Medjumurac 
uzev knjigu, koja je na stolu ležala, »Julija Cezara<«! Pa go- 
vorite li već latinski?« »Malo!« odvrati Koloman pogledav 
mene. »A magjarski ?« zapita opet Medjumurac. »Negovorim !« 
reče dječak.« 

»To je zlo!« namrči se Repušić, »svaki pametan čovjek 
mora naučiti taj krasni jezik, bez kojega čovjek napredovati 
nemože i koji je Hrvatom neobhodno potreban, ako napre- 
dovati žele. To bi Kolomanov učitelj zapamtiti morao, «< 
okrenu se gizdelin prema Luciji, kan da me tu ni neima. 
Djevojka bijaše sbunjena. Pogledav me zažari se sva. Ja od- 
vratih taj pogled prezirno. Suviše sam bio uvrede čuo od 
gizdelina, a da mu neodgovorim. »Gospodine! rekoh, ja pravo 
ni neznam, tko ste i šta ste. Meni je to sve jedno. Vi ste tu 
izustili njeki prikor Kolomanovu učitelju, a to sam ja. Neznam, 
jeste li Hrvat ili nieste, premda Vam se ime svršava na »ić«. 
Nu Vaše uvrede nemogu prešutiti. Mi smo svoji ljudi, mi 
Hrvati, Bog nam je dao naš jezik, da se njime služimo, a 
to je naše prirodno pravo. Nije istina, da nam jedino 
njekakav mrtav jezik, kojega više nijedan živi narod negovori, 
može donieti spas; nije istina, da možemo samo onda sretni 
biti, ako svoj materinski jezik zaboravimo te se uz tudj, 
nama nesrodan jezik priljubimo. Samo malodušnici, ljudi 
prodajni, koji u sebe i u svoje povjerenja neimaju, opona- 
šaju tudjinstvo, da, njime se ponose. Pametan, pošten čovjek 
toga uraditi neće. Kad je mladić dozrio, neka uči jezika ko- 

liko mu drago: neka uči francezki, talijanski, englezki, druge 
slavenske jezike, u kojih ima obilje znanja čovječjega, pa 
ako mu je preostalo povrh svega toga vremena, neka u ime 
božje uči i magjarski i to zato, da se uvjeri, koliko ima u 
Magjara narodnjega ponosa, kako oni sve, što je njihovo, 
ljube i štuju, a ne da se po tom učenju otudji čovjek onomu 
plemenu, iz koga je niko, da zataji svoju kolievku zato, da 
uzmogne pri čardašu zveketati svojimi ostrugami. Ja bih sma- 
trao velikim svojim griehom, da Kolomana za sada poučavam 
drugačije, nego li hrvatski. Jeste li me razumjeli ?« Repušić 
ti na te rieči probliedi kao krpa. Osviestiv se poslije ponješto 
od te moralne ćuške, reče upravo bećarskim glasom Luciji: 
»A gdje je Vaša milostiva gospodja mati pobrala toga Ilirca, 
koji truje panslavističkimi idejami srce toga djeteta ?« Lucija 
se trznu i reče: »Kolomane! podji k materi,« a pošto je dje- 
čak otišao bio, nastavi: »Vi ste se, gospodine Repušiću, vrlo 
. čudno ponieli, ponieli tako, kako to nije običaj medju nao- 
braženim svietom. Molim gospodina Milkovića za oproštenje, 
da je u našoj kući bio tako uvriedjen. U ostalom budi Vam 
za Vaše ravnanje rečeno, da ja upravo tako mislim, kogodj 
i gospodin Vladimir.« Gizdelina potresoše te rieči silno. Za- 
žarivši se poče nješta buncati, što bi valjda izprikom biti 
imalo. Ja u istinu niesam znao, šta da radim. Bilo mi je, da 
poljubim djevojku za onu lekciju, što bješe Repušić od nje 
dobio, al se opet sjetih Kolomanovih rieči, da će se Lucija 
udati za Repušića; da, onaj oštri glas, kojim je gizdelina 
ukorila bila, probudi u meni sumnju, da tako samo djevojka 
mladiću govoriti smije, kad mu ima pravo zapoviedati. Sve 
troje stajasmo njeki čas kao tri kamena. Napokon se okrenu 
Lucija umiljato k meni i reče, kan da i ništa bilo nije, kroz 
smieh: »Da zbilja, gospodine Vladimire! Zaboravila sam posve. 
Pokazat ću Vam svoje krasne georgine. Znate, onomad sam 
Vam za njih govorila. Molim Vas, dodjite sa mnom. Oprostite, 
gospodine Repušiću! Doći ćemo odmah za Vami. Adieu!« 

»Stajah časak zapanjen, jer o georginah nije bilo nikad go- 
vora izmedju mene i Lucije. Nu u brzo dosjetih se svrsi 
njezine domišljate doskočice i uhvatih ruku, koju mi je pru- 
žila bila. Repušić pako upropašćen pokloni se vrlo smiešno 
i podje. uzbrdo u kuću. Kad je izčeznuo bio, pusti Lucija 
moju ruku i odmaknu se za dva koraka od mene, te će 
ozbiljno :« 

»Šta Vam je, gospodine Milkoviću ?« 

»Ništa,« odvratih hladno, slegnuv ramenima. « 

»Nepretvarajte se. Taj prostak Repušić Vas je razsrdio ?« 

»Takova kukavica nemože uvriediti čovjeka. Bio sam 
se ponješto razžestio, al to je minulo. Hvala Vam na obrani.« 

»Ako nije to, šta Vam je dakle?« 

»Ma ništa. Izvolite mi svoje georgine pokazati.« 

>O njih neima sada govora. To je samo tako rečeno 
bilo. « 

»Znam « 

»Znate? Pa? Šta Vam je?« 

»Meni je njekako težko bilo; niesam znao, šta da reknem. 
Napokon se dosjetih doskočici :« 

»Pustimo to,« rekoh mirno, »o tom sada nije govora. 
Nu dozvolite, da Vam čestitam. « 

»Meni ? Zašto ?« 

»Ta Vi se udajete.« 

»Ah sad razumijem! Ha! Ha! Ha!« udari djevojka pljesnuv 
rukama u glasan smieh. »Tko Vam to reče?« 

»O tom nije vriedno govoriti. Samo da je Vaša udaja 
zaključena.« 

»E pa hvala na Vašoj gratulaciji,« reče lukavo. »Vi valjda 
razumijete, da je vrlo važan čas u životu djevojke, kad ju 
kane udati, je 1?« 

»Da, da!« — odvratih jarostan.« 

»Djevojka podnimi ruke, nagnu glavicu i pristupi ko- 
rak bliže.« 

»Gospodine Vladimire,« reče mekim glasom, »ja Vas razu- 
mijem, podpuno razumijem. Vam je žao, da se udajem. Zašto ? 
Mislite 1, da sam diete? Neprimite za zlo, što ću Vam reći. 
Razumijem Vas. Vi me ljubite, gospodine Vladimire, je 1? 
Onaj ideal u Vaših pjesmah — ja sam. Je 1% 

»Da, gospodično,« odvratih poniknuv nikom.« 

»Dobro, da znamo,« nasmjehnu se Lucija. »O znam ja pre- 
dobro, da ste mi to sto puta reći hijeli, ali niste smjeli. Ja 
sam se toj izjavi uklanjala, jer sam se je plašila.« 

»Plašila ?» 

» Neznam. Bilo mi je čudno pri srcu.« 

»A šta biste bili rekli, gospodično, da sam Vam odkrio 
tajnu srca svoga ?« 

»Bila bih Vam rekla, Vladimire,« reče Lucija pruživ mi 
ručicu, »da mi je drago, da me ljubite, da i ja Vas ljubim.« 

»Vi se imate udati.« 

»Da.« ' 

»Za Repušića ?« 

»Da.« 

»A ljubav? Ljubav ?« 

»Nebojte se. Već sam odlučila. Neću se udati.« 

»Vaši roditelji i rodjaci ?« 

»Da se udajem? Mene se mora pitati. Učinih svojoj 
tetki koncesiju, neka dodje s Repušićem u Zagreb, da 
ga pogledam, da reknem »da« ili »ne«. U svom srcu bjeh 
već »ne« rekla prije, nego privolih, da nas Repušić pohodi. 
Jeste li zadovoljni, prijatelju moj ?« 

»Oh Eugene! Da znaš, kako mi je bilo u onaj čas. U 
jedan hip kao iz vedra neba dopade me sreća, za kojom sam 
toli dugo željkovao, koju gotovo nedostižnom smatrah. A ona 
mi to reče sama, čuješ li, sama — bez fraze, iskreno, priprostim 
izrazom. Mislio sam, da se je sav sviet preda mnom preobra- 
zio. Htjedoh pred nju kleknuti, zagrliti ju, poljubiti ju; bio bih 
počinio najveće ludorije od same sreće i radosti. Stisnuh tu, 
malu mekanu ruku, koja je u mojoj počivala, stisnuh ju, brate 

kao da ju gvoždjem k sebi prikovati radim i rekoh samo: 
»hvala, hvala, Lucijo!« a ona me zavuče za grmečak, odakle 
nas nitko nije mogao vidjeti, dignu se na svoje prstiće i po- 
ljubiv me živo u usta, šapnu: »Do vieka tvoja, dragane.« 

>» Vrlo energična djevojka!« promrmlja Eugen, koji je cielu 
pripoviest vrlo ozbiljno slušao bio. »Vrgla se u svoju mater.« 

»A vjeruješ li ti, Eugene, da me ljubi, da me od srca 
ljubi ?« 

» Vjerujem za sad.« 

“ >Za sad? 

»Pustimo to. Ali šta će roditelji reći, njezini roditelji, 
tvoji roditelji? Šta ćeš ti?« 

»Neboj se, brate, ljubav neima samo krila, ljubav zna i 
raditi. Moji će roditelji pristati od srca, jer neće htjeti sinu 
svomu sreću pokvariti « 

»Ali njezini? Njezini?« 

»Njezinim zapovieda ona. Imetka imam ja, ima ona, i 
nedvojim, da će me zapasti dostojno mjesto, gdje ću moći 
raditi pošteno, marljivo.« 

»Tvoja je nada vrlo brza. A poezija?« 

»Poezija? Poezija? Tvoja pitanja dosadjuju. Misliš li ti, 
da ću se iznevjeriti svojim idealom ? Držiš li me za mlitavca ? 
Jedan ideal evo dostigoh — ljubovcu, još ću i drugi, ako 
Bog da, slobodu domovine. « 

»Ti ideali, brate, često su oprečni.« 

»Nerekoh li ti prije, kako je Lucija odpravila oholog 
gizdelina, koji se je odmetnuo od svoje krvi. Može li takova 
djevojka protivna biti svetim težnjam svoga naroda ?« 

»Ali, molim, posao još nije izveden na čisto, kako se 
sve to svršilo ?« 

»Da zbilja. Podjosmo iz vrta u kuću. Tu bijaše sakup- 
ljeno oveliko družtvo. Repušić se primaknu odmah k Luciji, 
te joj je u pol glasa štošta šaputao, a ona mu je odgovarala 
vedro i veselo. Ja se zabavljah s gospodjom, pohvalih Kolo- 

manovu revnost; govorio sam o svem i svačem, možebit mi 
je i luda koja rieč utekla. S Repušićem niesam govorio; gledao 
me je samo postrance čudnim okom. Ćutio je po svoj prilici 
inštinktivno, da sam ja zaprekom njegovoj ženitbi. Za obje-. 
dom bijasmo vesele volje; Lucija je zbijala tri sta šala, sa 
mnom je vrlo malo govorila, mnogo više s Repušićem i to 
vrlo delikatno i udvorno. Kad je pri objedu Repušić s njom 
nazdravljen bio, zahvali se dugom peroracijom o sreći, ljepoti, 
i šta ja znam. Lucija smiešeći se kimnu malo glavom. Do- 
maćin Dobranić gledao je sve te prizore posve ravnodušno, 
kan da se sve to njega netiče. Po objedu se razidje družtvo 
po kući i po vrtu. Samo domaćica, domaćin i tetka zaostaše 
u gospodjinoj sobi. Slutili smo, da imaju važna razloga. Lu- 
cija bijaše medju nama u vrtu. Repušić je govorio sto udvor- 
nih fraza, kojim se je od srca smijala. Na mene se nije 
nimalo obazirala. U jedan put javi komorkinja, da ju milostiva 
gospodja zove. Djevojka probliedi malko, pogleda me izpod 
oka i odleti pokloniv se družtvu. Gospoda u vrtu bijahu van 
reda vesela i ja s njima, samo me je kadkad stegnulo pri 
srcu. Repušića je mučila nestrpljivost. Sto puta pogleda na 
prozore kuće. Na jedan put — toga časa neću nikad zabo- 
raviti — sidje milostiva tetka u vrt. Bijaše vrlo razdražena, 
blieda. Pokloniv se ceremomiozno družtvu, pridje k Repušiću 
i progovori mu nješto tiho. Stajah nedaleko od njih, te uhva- 
tih po koju rieč. »Mi putujemo sutra!« reče tetka. Gizdelin 
se prepade. »Ništa?« zapita, »ništa!« odgovori tetka, a moje 
srce poskoči od radosti toli živo, da je htjelo puknuti. Saznah, 
da sam pobiedio, bijah blažen. Veselje družtva uminu, gosti 
se počeše razilaziti. I ja da podjem kući. Odilazeći naidjoh u 
hodniku na Luciju. Gorjela je od radosti. »Svršeno je,« šapnu 
mi; — »upitaše me svečano, je 1 mi Repušić po ćudi, a ja rekoh : 
Nije. Tetka me upita deset puta kujući ga u zviezde, a ja 
rekoh, da ga neću, i kad me tetka i opet zapita, zašto, od- 
govorih, da drugoga ljubim. Htjedoše saznati, koga; al toga 

im jošte nerekoh, to ću sutra reći majci.« Djevojka htjede 
još dalje govoriti, ali u jedanput se otvoriše vrata, Lucija 
odleti mahnuvši mi rukom, a ja — ja dobrzah blažen amo, 
da ti javim svoju sreću, svoje blaženstvo. Šta, nije li to čitav 
roman ?« ' 

»Čitav nije,« odvrati Eugen mirno, »da vidimo, kakav 
će mu biti svršetak.« 

Lucija se bila u istinu vrgla u svoju mater, to jest, 
proti njezinoj volji nije bilo, nije smjelo biti prigovora. Go- 
spodji Dobranićki njekako je to godilo, gdje je vidjela svoju 
sliku i priliku, gdje se je nadati mogla, da će Lucija poći 
njezinim tragom. Nu ponješto se razlikovala kći Dobrani- 
ćeva od svoje majke: srce joj bijaše nježnije, mekše, sve je 
ona ćutila dvojakom silom, sve se je življe kosnulo njezina 
srca. U duši djevojke, koja nije bila uzgojena nježnom bri- 
gom i mudrom pazkom roditelja, već je rasla kao divlja 
ružica, u toj duši probudi se njeki strani, čudnovati ideali- 
zam, neka nemirna čuvstvenost, koja je vazda težila za roman- 
tikom. Mati i nije marila, kako se ćud njezine kćeri razvija, 
nit je kušala poviriti dublje u Lucijinu dušu, mati se je samo 
kćerci veselila, kad bi ova pokazala njeku samostalnost ili 
svojeglavost. Pa gospodja Dobranićka nije ni imala kada 
baviti se uzgojem svoje djece. Koketerija ocvale gospodje, 
zanimive zgodice u družtvu, a pomama za modom toliko joj 
zadavahu brige, da se nije sjetila svoje dužnosti. Vladimir 
bijaše mladić živ, zanosan, posve idealne žice, k tomu liep 
i fin, Vladimir bijaše prvi mladić, s kojim se je Lucija za 
prvog cvieta svoga djevovanja češće sastajala, da, Vladimir 
bijaše i pjesnik. Zato bio je predobio Lucijino srce prije, 
nego se je nadao, pa kad ju htjedoše udati za posve nepo- 
znata čovjeka, koga nije mogla ljubiti, koji nije ni imao pri- 
like, pravo se upoznati s njom, nekmo li zavoljeti ju, uzprieči 
se njezina duša, i da nadje zaklon od napasti toga prosca, 
odkri mimo djevojački običaj svoju ljubav. Roditelji baš 

se niesu mučili, da sklonu Luciju na udaju, koju je tetka 
Paulina zasnovala bila, znajući vrlo dobro, na što Repušić 
smjera. Magjarofilski, medjumurski vlastelin mišljaše, da je 
Lucija vrlo bogata partija, — jer je sviet sudeći po razkoš- 
nom životu gospodje Klare mislio, da su Dobranićevi zbilja 
bogati; — Repušić je znao nadalje, da je stari Dobranić 
čovjek važan u svojoj domovini, velik dostojanstvenik, čijom 
bi se pomoći lako do važne službe moglo doći u Hrvatskoj. 
A to je gospodin Repušić i htio. Njegovo je gospodarstvo 
propalo, njegovo imanje bilo je zaduženo, te je trebalo lieka. 
Premda je silno obožavao Magjariju i novog joj Mesiju Ko: 
šuta, premda je malo cienio Hrvatsku, a ljuto zazirao od 
novog pokreta u toj zemlji, to se je sjetio, da se njegovo 
ime svršava na »ić«, da je njegovo pleme po pravici hrvat- 
sko, da on dakle ima njekakovo pravo tražiti od nje zaslužbe 
i koristi, koje mu valjda nije htjela dati bogatija Magjarija. 
Bijaše to jedan od stotine onih odmetnika, koji domovinu 
samo onda traže, kad traže kakovu korist i čast, nu koji će 
joj ledja okrenuti, kad joj prieti pogibelj, da, koji će se uro- 
titi sa svakim vragom proti svomu zavičaju. Repušić bijaše 
povrh toga čovjek slaba duha, laka uma, pijanica i kartaš. 
Premda ga je tetka Pavlina kitila, hvalila ter kovala u zviezde, 
niesu Dobranićevi vrlo uzhićeni bili s te ponude, naslućujući 
pravu namjeru toga Polumagjara. 

Gospodja Dobranićka zapita drugog dana svoju kćer: 
»Zašto nećeš poći za Repušića ?« 

»Jer nemogu ljubiti toga gizdelina.« 

»Žnaš li ti, što je ljubav ?« 

»Žnam, majko!« 

»To jest onako iz romana i pjesama.« 

»Ni po što.« 

 »Jučer reče pred tetkom, da ga nećeš, jer drugoga 

ljubiš. « 

»Da, majko.« 

»Mišljah, da je to bila samo doskočica, da se otmeš 
Repušiću. « 

»Nimalo. To je bila živa istina.« 

»Ti dakle zbilja ljubiš ?« 

»Da.« 

»Koga ?« 

» Vladimira Milkovića.« 

»Kolomanova učitelja ?« 

»Da, majčice.« 

»Ti si diete, ti si poludila.« 

»Niesam, niesam! Ja sam sve ozbiljno promislila. « 

>»Ozbiljno ? Ti?« 

»Ma da. Ja Vam nebih inače toli mirno govorila.« 

»A molim te, što hoćeš s tim mladićem ?« 

»Eh! Udati se za njega.« 

»Al je jošte mlad!« 

»I ja sam mlada. Prije mi sama reče, da sam diete.« 

»Al čovjek još neima zvanja.« 

»Imat će ga. Pametan je, dobar je i marljiv.« 

»I ti ćeš ga čekati?« 

» Dakako. « 

»I| neće ti dugo biti čekati ?« 

»Kako bi bilo! Ja ga ljubim.« 

Gospodja Dobranićka nije mislila, da je to Lucijino čuv- 
stvo toli ozbiljno, ona je sve to smatrala mladenačkim ljuba- 
kaojem, pjesničkom sanjarijom za zanesenim mladićem, kako 
to obično biva kod gradskih djevojaka. Razumieva se, da 
taj »prvi ljubavni roman« u onaj čas prestati mora, čim 
ozbiljni prosac pokuca na vrata. Napušteni mladić izpjeva 
njekoliko očajnih pjesmica o himbi svieta, o izdajstvu, — pa 
si onda traži drugi ideal. A djevojka? Prolije njekoliko su- 
zica, uzdahne dva tri puta i podje za drugoga. Tako je 
barem gospodja Dobranićka shvatala za onda »prvu ljubav«. 
Željela je svom dušom, da se Lucija čim prije uda, ta to je 

naravska želja svih matera, kojim ljepota počimlje venuti, 
dočim se krasota kćeri sve to ljepše razvija, u kratko, kći je 
materi na putu. Za Repušića nije gospodja Dobranićka ni 
najmanje zanesena bila, jer je znala, kakov je to svat, da 
nije nego Don Quixotte, koji ide samo za novcem, dočim je 
i gospodja Dobranićka tražila novaca za svoju kćer. Vazda 
je govorila, da želi Luciju udati prema staležu i uzgoju, — 
imetka nije nikad spominjala, a valjda je za to imala i raz- 
loga. A što znači uzgoj u ustiju većine gospodskih matera ? 
Pri tom ima srce i duh vrlo malo posla. To nije nego stano- 
vita svota vanjskih družtvenih forma, prilična vještina u br- 
bljariji i gospodska raztrošnost. Tu se hoće dakako muža, 
koji se neplaši hira mode, koji se ne boji troška ; tu se hoće 
puna kesa. Tako je računala i gospodja Dobranićka, ali poe- 
tička ljubav, jača nego obično, pokvari joj račun. Poznavala 
je i predobro svoju kćer. 

Znala je, da je u djevojke kruta, neslomiva volja, živa 
strast. Lucija nije ništa tajila, izpoviedala je sve jasno i glasno, 
bez okolišanja, bez doskočica, govorila je toli krepko i od- 
lučno, da je majka po naglasu Lucijinu ćutila sve ozbilje nje- 
zinih rieči, da, pri tih riečih sjetila se je i svoje mladosti, 
svojih hira, popustljivosti svoga otca, te potiho reče: »Da, 
takva bijah i ja, da, Lucija je Klarina kći!« Ali Klara mogla 
je, smjela je tako govoriti, Klara bijaše bogatašica, bogatstvo 
nam dopušta više hira, više slobode. Nu Lucija, uboga Lu- 
cija! Nije djevojka slutila, da joj nije sudjena gospodska 
sloboda, da nužda traži od njezina srca žrtvu, znala je samo 
to, da joj je do sada svaka djetinja voljica izpunjena bila, mislila 
je: Kad mogu imati haljinu, koju mi srce zaželi, moći ću 
valjda i ljubovnika izabrati po volji, — a Vladimir bijaše joj 
kruto po volji. 

Gospodja bijaše u očitoj neprilici. U ovaj par nije ni smjela 
uzprotiviti se kćerci, znajući predobro, da bi kakovim prigo- 
vorom još većma uzjarila Lucijino čuvstvo, bojeći se ujedno, 

da bi joj oštroumna djevojka na svaki prigovor uzvratiti 
mogla: Pa ti si sve to na svoje oči vidjela, ti si to obćenje 
s Vladimirom dopuštala, pače veselila mu se, ti si morala 
znati, da će od toga postati ljubav. Zato je gospodja šutila 
rekavši samo: 

»Pustimo to za sada. Govorit ćemo više o tom.« 

»Dobro, majčice!« kimnu kći, »bit će mi drago, al ja 
ću ti uviek samo jedno odgovoriti, ja ću ti bez kraja opeto- 
vati, da ljubim samo Vladimira, da drugoga neću.« 

Gospodja podje k mužu svomu. Dobranić se začudi ne- 
malo, kadno mu žena, taj toli riedki gost, stupi u sobu. 

»Dobraniću!« reče Klara, »dodjoh k tebi, da te pitam 
za savjet.« 

»Mene? Za savjet ?« 

»Da. Radi se o sreći naše kćeri. U takovom slučaju 
moraju se roditelji svakako dogovoriti. I ti sigurno želiš, da 
bude sretna ?« 

»To pitanje posve je suvišno. Ja ljubim djecu svoju, ja 
ću joj sve žrtvovati.« 

»Čudno! A kad je Repušić došao u kuću, niesi pravo ni 
pitao, šta to biva.« 

»Bilo je i suvišno pitati. Znao sam unapried, da će Lu- 
cija, kako je pametna, toga gizdelina, toga razpikuću odbiti.« 
»Dobro. Dobraniću, odgovori mi na jedno pitanje.« 

»Pitaj!« 

»Kako mi stojimo ?« 

Dobranićevo se lice smrknu. Spustiv glavu provuče ruku 
preko čela i uzdahnu. Zatim će mirno: 

»Ti bi to morala bolje znati. Ta ti gospodariš u kući.« 

»Ja nikad neračunam. Računi su mi dosadni. Niesam 
vikla, mučiti glavu brojevi.« 

»Znam, znam !« kimnu Dobranić smiešeći se sladogorko. 
Zatim izvadi iz pretinca pisaćeg stola knjižicu i dade ju 
ženi. 

»Šta ću ja s tim?« upita ga Klara. 

»Čitaj !« mahnu joj muž. 

Klara otvori u čudu tu malu crnu knjižicu, zaviri rado- 
znalim okom u nju i pročita naslov: »Naši dugovi«. 

Gospodja pogledavši po drugi put zadnji list knjižice 
protrnu. 

»Ti si me pitala,« nastavi Dobranić mirno, »a ja ti od- 
govorih pošteno. Ti si gospodarila, ja sam plaćao, držeći se 
strogo našega ugovora, držeći se vjerno obećanja, što ga da- 
doh tvojemu pokojnomu otcu. Samo kadkad te opomenuh 
nježno iz daleka, nu ti nehtjede o tom ništa čuti. Evo si 
zavirila u ovu knjižicu. Zadnji broj dovikuje ti strašnu istinu. 
Mi već neimamo imetka, mi imamo samo dugova i bojim se 
upitati sama sebe, što li će biti; neću da odgalim zlokobni 
zastor, koji nam krije budućnost. Sviet, istina Bog, o tom malo 
znade, jer imam samo dva vjerovnika, koji šute, jer su moji 
prijatelji, ali ti vjerovnici stari su. Neka umre jedan od njih, 
neka umrem ja, svršetak računa jest očita propast, stvar 
mora izići na vidjelo i sviet će vidjeti, da sve naše bogat- 
stvo nije nego pozlaćeno ništavilo. < 

* »To je strašno! Strašno!« uzdisaše Klara. 

»Da, Klaro, strašno! I moralo je doći do toga. Prieka 
sudbina lebdi nad romanom našega života, a krivi smo 
oboje. U onaj čas, kad me strastvena ljubav potjera u tvoje 
krilo, zaboravih, da sam muž, da sam gospodar, zaboravih, 
da je nježna strogost a ne slaba popustljivost znakom prave 
ljubavi. Popuštah tvojim nesretnim hirom, bijah slab. A ti 
— ti si htjela biti više od žene, tvoja silovita ćud pregnu 
razbiti onu medju, koju narav propisuje ženskoj glavi, tvoja 
strast baci te u vrtlog družtva, gdje si vazda prvenstvovati 
htjela, tvoja strast razpiri u tebi nepovjerenje, ljubomor, po- 
taknu te na sliepu mržnju i nepravednu osvetu, po kojoj je 
majka moje djece postala nevjernicom.« 

»Šuti za Boga!« jecaše Klara. 

»Šutio sam mnogo godina, bio bih šutio i nadalje, zatva- 

rao u sebi strašnu nesreću svoje duše, da niesi pokucala na 
moje srce. Sad ti moram odgovoriti do kraja. Da, nije to sve, 
što ti rekoh. Ljubav, ta dobra vila, bješe izčeznula iz naše 
obitelji, navlaš iz tvojega srca. Tvoja prazna duša srtala je 
sve dalje i dalje u buri ovog života ; onaj nutarnji, suncoliki 
sjaj ljubavi htjela si zamieniti varavom luči plesnih svjeti- 
ljaka. Kamo te je to nagnalo? Tvoj imetak, moj imetak raz- 
plinuo se od tvoga gospodskoga mahnitanja: mi neimamo 
ništa, da, manje nego ništa, mi imamo samo dugova, mi ne- 
imamo ni korice da ostavimo svojoj djeci, naše pusto srce 
neima ni mrve ljubavi, koja jedina u sreći čovjeku utjehe 
daje i samo dobrota dvaju prijatelja i ove dvie ruke, koje 
danju i noću rade, prieče, da naša sramota neizidje na vi- 
djelo. Ali nije to sve. U metežu zabava zaboravila si, da si 
majkom. Meni poslovi nedopuštaju, da se brinem za djecu, 
tebe prieče tvoje zabave, da na njih misliš. Kako su nam 
djeca uzgojena ? Za ništa na svietu. Misliš li ti, da si izpu- 
nila svoju materinju dužnost, ako ti se sin mitom i molbom 
provuče kroz škole, pa kad stupi na prag zbiljskog života, 
vidi se, da je neznalica, koji nezna, kamo bi se djeo? Zar 
je dosta, da tvoja kći umije prstići preletjeti preko glasovira, 
čevrljati dvie tri rieči francuzki i naklapati o najnovijoj 
modi? Niesi li nikad pomislila, da je dječija duša tanko sta- 
balce, koje valja gojiti, da nezahiri, nezakržljavi ? Šta će od 
tvoje djece biti, kad ja oči stisnem, kad podju u sviet? Da 
još više! Tvoja me lakoumnost prisili, da se pred svietom 
gradim drugačijim, nego što jesam u duši. Sav narod teži 
k jednomu cilju, opire se vlasti, koja mu krati napredovati 
putem naravi i spasenja. Srce mi šapće: Pravo radi narod, 
a ja nesmijem koracati s njime, ja moram pristajati uz vlast. 
Zašto? Da tebe i djecu očuvam od propasti, da spasem 
svakdanji ovaj hljebac, što mi ga vlast daje, da nebudem 

srce, da ti je gledati tu očajnu borbu raznih osjećaja, koji u 
njem bjesne, da ti je prebrojiti sve one gorke suze, koje za 
bezsnenih noći padaju na moje uzglavlje, oh onda bi istom 
oćutila, Klaro, koliko si sgriešila!« 

Osvojen bolju klonu Dobranić na svoju stolicu i pokri 
rukama lice, a muklo jecanje prodiraše iz njegovih grudi. 
Klara se dignu naglo, ali osta na mjestu stojeći kao kamen. 
Lice joj bijaše bliedo na smrt, oči plamćahu poput noćne 
vatre, a ustnice joj drhtahu grčevito. Nereče ni riečce, a nije 
ni znala šta reći; bijaše biesna, i ćutila se krivom, zdvajaše, 
a nije si znala pomoći. Napokon iztisnu muklo: 

»Zar neima nikakova spasenja ?« 

»Spasenja,« nasmije se Dobranić gorko, »kako ga ja 
mislim, neima, jer ja smatram spasenjem poštenje, mir duše 
i srce puno ljubavi. Spasenje, kako ga ti misliš, da se bar 
na oko izvučemo iz te kukavštine, možda !« 

»Kako ?« zapita brzo gospodja. 

»To spasenje skopčano je s mojom duševnom sramotom, 
to spasenje visi o uspjehu politike, koja je protivna narodu. 
Pobiedi li narod, propali smo; propadne li narod, spaseni 
smo. Boljari znadu predobro, da moj glas ima i sada važ- 
nosti, da mogu još štošta izvojštiti, ako se dignem na noge. 
Ako predobijem kod nas znatan broj glasova u saboru, koji 
će se dići proti ilirskoj partaji, obećana mi je tolika nagrada, 
da se možemo očistiti dugova, da možemo do groba mirno 
živjeti.« 

»A ti?« 

»Ja? Ja? Oh nepitaj me! Ja se sto puta pitah — ali 
nebjeh jak, odgovoriti si. Nu pustimo to. Reci, zašto si me 
pitala, kako stojimo? Šta si ono spomenula Lucijinu sreću?« 

»Djevojka odbi Repušića, jer da drugoga ljubi.« 

»Znam ; ta fraza je uspjeh tvoga uzgoja.« 

»Nije to fraza.« 

»Da što ?« 

»Živa istina.« 

»Da zbilja ljubi ?« 

»ŽZbilja. Uvjerih se. Poznajem ju.« 

»Koga ?« 

» Vladimira Milkovića, učitelja našega sina.« 

» Vladimira ?« planu Dobranić, »Vladimira ?«  opetova 
zamisliv se. 

» Valjda uvidjaš, da je ta ljubav luda, nespretna. Mladić 
jošte neima zvanja ; istom svršava nauke, mlad je.« 

»Pa šta dakle ?« 

»Slutila sam, da nestojimo dobro. Zato te pitah. Mi ne- 
možemo djetetu ništa dati, a za sreću Lucijinu moramo se 
brinuti. Lucija je pametna i liepa djevojka. Mnogo sam već 
o tom razmišljala. Poklonika ima dosta: sva je nada, da može 
dobiti dobra muža. Izaberimo joj najimućnijega. Lucija će 
biti sretna, imućtvo zeta bit će nam možebiti spas. Ja imam 
posve osnovanih nada. Znam za čovjeka vanredno bogata, 
— nije doduše mlad — koji mi je već deset puta prišapnuo : 
»Oh milostiva gospodjo, da mogu biti Vašim zetom!« Ti 
poznaješ Topolića, nobiliziranog veletržca.« 

»Pa to, to ti srećom zoveš? Pfui, Klaro! Nije li dosta, 
da smo mi propali, da nam se je duša za vas život napu- 
nila čemerom ? Nije li dosta, da je naš život izgubljen? 1 
taj mladi, bujni život svoje kćeri hoćeš da privežeš uz dane 
izkipjela čovjeka, koga ona nemože ljubiti? Hoćeš da prodaš 
svoju kćer naše koristi radi ? Oh to bi bila gadna trgovina! 
Nesretnice! Nepoznaješ li svoga djeteta, njezine ćudi ? Niesi 
li opazila, da se je vrgla u svoju mater? Ta kakva bi bila po- 
sljedica toga braka, da ima sredstva, da ju na taj nena- 
ravni savez prinukamo? U Lucije je živo, vatreno srce, puno 
fantazije a ujedno i puno energije. Lucija je strastna i traži 
više ljubavi, no obična djevojka ; u zagrljaju iztrošenog trgovca 
nebi našla ni mrvice. Pa šta bi bilo? Tražila bi ju drugdje, 
— možda u zagrljaju konjaničkog častnika!« 

»Dobraniću !« škrinu Klara stisnuvši pesti. 

»Da, u zagrljaju konjaničkog častnika, gospodjo! Je li 
to sreća? Nije. To bi samo bio nastavak našega romana.« 

»Dosta! Dosta!< viknu Klara tražeći oduška svojemu 
gnjevu, »ja niesam amo došla, da me vriedjaš, da mi naba- 
cuješ stare historije, za koje već nitko nepita. Došla sam radi 
sreće svoga djeteta, jer je napokon prva dužnost roditelja 
obskrbiti svoje diete. Uz nevolju neima sreće. Ja da želim 
svojoj kćeri pripraviti roman, a nebi li bio veći roman, da 
ju dademo onomu nezrelomu stihotvorcu, onomu šljivarskomu 
sinu ? Kakvu bi si s njim sreću stekla? Nuder reci, što kaniš 
dakle uraditi ?« 

»Ja sam s tobom sklopio ugovor, da možeš po volji 
živjeti i gospodariti,« odgovori Dobranić odlučno, »i ti ćeš 
valjda sama priznati, da se držim točno toga ugovora, da 
ga ničim povriedio niesam, da sam se pače za to žrtvovao. 
Ali za djecu neklopismo ugovora, s djecom nećeš ti gospo- 
dariti. Ja sam tu otac i gospodar. Čudno ti shvataš sreću, 
ali je drugčije i nemožeš shvatati, jer si putem svoga života 
izgubila srce svoje. Nu ja ti velim još jednom, da svoje kćeri 
neprodajem. Šta imaš ti proti Vladimiru ? Mlad je, i naša 
kći je mlada. Ali Vladimir je pošten, Vladimir je marljiv, 
Vladimir je iz stare, čestite obitelji, koja za skroman život 
imade dosta imetka, da, Vladimir će danas sutra biti vrstan 
i ugledan čovjek i nedvojim ni malo, da će za kratko 
steći mjesto, koje će mu povrh imetka nositi liepu zaslužbu. 
Šljivaru se rugaš ? Dakako, tebi se hoće gospoštine, možda 
i barunije? Da, sada, nakon toliko gorkih izkustva, sad gdje 
mi već povratka neima, ćutim, koliko je prokletsvo po naš 
narod, da svatko teži samo za gospoštinom, za udobnošću, 
a milo tko mari za rad, malo tko je izmedju nas dosta jak, 
da obuzda svoj život prema svomu imetku.« 

»Ti bi dakle pristao, da nam Lucija podje za toga mla- 
dića ?« zapita Klara porugljivo. 

»U ovaj par jošte nemože biti govora o ženitbi. Mladi 
bi se istom mogli uzeti, kad Vladimir dodje do kakova stal- 
noga mjesta. Ali stvar se mora već sada izvesti na čisto. 
Vladimir je učitelj našemu sinu i polazi svaki dan našu kuću. 
Tajno ljubakanje medju njim i mojom kćeri bez znanja rodi- 
telja mora prestati. Bolje je, neka se očito zna, da će jednom 
svoji biti. Pogibelj je svakako manja.« 

»Ta ti tu govoriš, kan da ju je mladić već zaprosio ?« 

»Ja neću da gubim vrieme praznimi formami, a znam 
vrlo dobro, što mi valja raditi, da nepovriedim pristojnosti. 
Ali stvar se mora svršiti. Hoću da jedanput za svagda za- 
krčim put tvojim lakomim kombinacijam, i da neizvedem 
sve na čisto, umah sada nebi više Vladimir smio polazit 
naše kuće.« 

»Šta ćeš učiniti ?« 

»Prepusti to meni !« 

»Eh! radi, kako znaš! Želim ti dobru sreću! Ti ćeš od- 
govarati pred Bogom za budućnost svoje kćeri. Ako ti posao 
nepodje sretno za rukom, imat ću bar tu utjehu, da ja niesam 
ništa kriva.« 

»Ti kan da to želiš? Dosta je. S Bogom !« 

»Ti si danas ujedljiv više no ikada. Šta da odgovorim 
svojoj kćeri ?« : 

»Ništa. Ja ću odgovoriti. S Bogom! Da, reci joj, neka 
k meni dodje.« 

Gospodja ode zlovoljno i za malen čas stajaše Lucija 
pred otcem. 

»Lucijo draga !« reče gospodin Dobranić. »Ti si odbila 
Repušića ?« 

»Jesam, dragi oiče.« 

»Zašto ?« 

»Jer ga nemogu gledati.« 

»Ti reče, upitana zašto, da drugoga ljubiš.« 

»Da, to sam rekla, dragi otče.« 


J02 Vladimir, 


»A reci mi, što to znači ?« 

»Što bi to značilo, dragi otče, nego živu istinu? Da, 
otče moj! Oprosti, da ti tako govorim, ali moram, moram. 
Prije niesam toga ni sama znala; nješta sam osjećala u srcu, 
bilo mi je od njekoga vremena u duši drugčije nego prije, 
nu nemogoh nikako razabrati, zašto sam toli razdražena, ili, 
kako mišljah, bolna. Majka me nije nikad pitala, šta mi je, 
već samo za nove haljine, za nakit; uviek mi priča, da moram 
velikom, bogatom gospodjom biti, da ću imati svoju kočiju, 
mnogo svilenih haljina, dragoga kamenja, i da će se sav sviet 
čuditi mojoj ljepoti. Govoraše mi uviek, da se moram udati 
za bogataša. Meni su se te rieči vrlo milile, premda pravo 
neznam, šta je to udaja i kako se djevojka udaje. Mišljah, 
bit će tako, kad majka veli, nego si baš niesam mnogo mu- 
čila glave za to. Učitelj našega Kolomana počeo mi je uzajm- 
ljivati knjiga. Čitala sam puno, zadubla sam se u te krasne 
pjesmice, da, učila sam ih na pamet i pri tom mi je tako 
dobro, tako ugodno bilo, kan da snivam san. Onda mi je 
Vladimir dao svoje pjesme — jer da znaš, i on umije vrlo 
liepe pjesme praviti — a te pjesme išle su mene. Ja sam to 
osjetila, ali mu niesam ništa rekla; poslije mi reče to sam. 
Oh onda mi je istom igralo srce! Niesam znala, da ga ljubim, 
da on mene ljubi. Mislila sam samo, da mi se laskati želi; 
ta to čine i druga mlada gospoda gospodjam i djevojkam, 
kako sam to već sto puta čula u družtvu. I majka reče, da 
je to liep običaj. Nu kad je tetka Paulina došla s onim 
Magjarom Repušićem, kad ste me pitali, bi li za njega pošla, 
— onda — onda — mi se glava zavrtila, onda pomislih, 
kakov je Repušić, kakov Vladimir, — onda mi se smuči, te 
oćutih, da mi je Vladimir srcu drag. 

Ne, ne i stoputa ne, reklo mi je moje srce. To mi je 
srce ćutilo i prije, kad je tetka Paulina govorila majci, neka 
me uda za onoga dosadnog čovjeka, pa si rekosmo ja i Vla- 
dimir, da se radi imamo, i kad mi je on to rekao, bilo mi je, 

dragi otče, da sam najsretniji stvor na ovom svietu; pa da 
ste svi došli na mene, da ste me silom vukli k oltaru, da se 
je sve oko mene rušilo, bila bih vam sto puta odgovorila : 
»Ne, ne, ja neću Repušića, ja ljubim Vladimira!« To ti je, 
dragi otče, to je, Boga mi, ciela živa istina. Neznam, jesam 
li pravo uradila, ali drugačije niesam mogla. Oprosti mi, ako 
sam krivo uradila, ali kad je to tako liepo, tako milo i sladko, 
kad sam toliko sretna — toliko sretna!« 

Djevojka udari u plač i kleknuvši složi glavu otcu na 
koljena. Starcu se pojavi svietla suza u oku. Pogledom neiz- 
mjerne ljubavi pogleda svoju kćer i položi drhtavu desnicu 
na njezinu glavu, a ona podignu glavu, pa će kroz plač 
dalje: 

»Vidiš! To sam i majci rekla, kad me upita. Nu ona 
mi neodgovori pravo, otresnu se na me, pa me odpravi. Ta 
znaš, kako je čudna. Ti si dobar, ti ćeš me bolje razumjeti. 
Reci, otče mili, jesam li sgriešila ?« 

Dobranić je šutio jedan čas. Iskrene rieči Lucijine bjehu 
ga dirnule u srce, pa nije znao, što da kaže. Napokon se 
prenu, pa će blago: 

»Pa reci pravo otcu: Zar zbilja toliko ljubiš toga Vla- 
dimira ?« 

>Oh! Oh! I kako!« nasmieši se djevojka kroz plač, skla- 
pajući ruke. 

»Ali da to nije pravo, — da ga odpravim od kuće ?« 

Dvojbenim okom pogleda Lucija otca, da odgonene, go- 
vori li zbilju; guste suze navrieše joj na oči, zatim se baci 
na otca, vapijući: 

»Nemoj! Nemoj, tatice! Ako Boga znaš! Srce bi mi 
puklo !« | 

Otac ju dignu nježno, pogleda ju dva tri puta pronicavim 
okom, te reče: 

»Neboj se, nevaljanko! Idi! Idi! Već ćeš čuti, kakva te 
kazna čeka. Neće ti srce pući.« 

Zatim poljubi djevojku u čelo. Lucija skoknu, zagrli 
strastveno otca, poljubi ga u ruke i kliknu: 

»Oh znala sam ja, da si ti dobar! Znala sam ja!« 

»Idi, Lucijo! Diete moje!« 

Djevojka stavi ruku na srce, nasmieši se još jednom 
smieškom mladjanog milja te izleti na vrata. 

Ovaj put dokaza Dobranić, da je on gospodar u kući: ovaj 
put morade ponosita gospodja Klara uzmaknuti. Gospodin 
Dobranić pozva još istoga dana profesora Niemčića k sebi, 
te mu izpripovjedi na široko, što se je sbilo, pa ga ujedno 
zamoli, neka izpita Vladimira, a sam napisa obširno pismo 
otcu mladićevu, u kojem mu potanko razloži sgodjaje posljed- 
njih dana. »Spectabilis domine, reče medju ostalim, »neobičan 
i čudan je to put, što ga odabrah. Tako će bez sumnje su- 
diti ostali sviet. Nu po mojem mnienju nevalja se obazirati 
na ceremonije svieta; put, ako kanimo polučiti sretan cilj, 
može biti ovakov ili onakov, samo da je pošten. Zato i Vi 
nećete ovo moje pismo primiti za zlo; ta Vi vidite, da ništa 
nedržim do formula, da neznam za oholost. Nedvojim, da 
Vam je i Vladimir o tom pisao, nu njegovo pismo bit će 
plod fantazije, plod mladenačke ljubavi, koja negleda trieznim, 
hladnim okom na snošaje svieta. Ufam se tvrdo, da, sudeći 
po mojoj iskrenosti, nećete posumnjati, da se namećem, da 
svoju kćer naprtiti želim. Ni po što. Izpitao sam djevojku svoju, 
koju u dušu poznajem, uvjerio sam se, da je u nje ljubav 
iskrena, živa, da to nije prolazno ljubakanje po modi, a i 
Vašega sina poznajem: znam, da je čestit, iskren mladić, da 
je pun dara i revnosti, ter da će skorim zauzeti dično i do- 
stojno mjesto u domovini, a moja će biti skrb, da mu pri- 
bavim zvanje, po kojem će se moći ženiti. Proći će do toga 
još koje vrieme. Šta zato? Mlad je, mlada je i moja kći, pa 
ako još počekaju godinu dana, neće biti kasno, nu svakako 
želim, da se posao već sada izvede na čisto pred svietom. 
Zašto ? netreba mi dokazivati Vašemu izkušanomu razboru. Vi 

ćete mi priznati, da to ište čast moje a i Vaše kuće, čast 
naših obitelji, posvećena od starine, do koje ljudi dan danas 
žalibože već malo drže, te nije čudo, da naše domaće obitelji 
jedna za drugom toli brzo propadaju, pa se vrlo bojim, da 
će hrvatska zemlja doživjeti generaciju, koja će služiti tudjin- 
stvu, zaboraviv stara načela poštena i zdrava života. 

Da se uvjerite, spectabilis domine, kako je ovo moje 
pismo ozbiljno mišljeno, da neostane u Vašem srcu ni naj- 
manja sumnja o mojoj namjeri, odkrit ću Vam tajnu, za 
koju malo ljudi znade, tajnu, koja će Vas možebit zabušiti. 
Ali mi moje poštenje nalaže iskrenost. Uzmimo, da pristanete 
na ženitbu, za koju Vam pišem. Posve je naravski pri takovu 
poslu, da roditelji pri tom nepitaju samo za osjećaje svoje 
djece, već i za to, kako će se imetkom osigurati budućnost 
djece, to jest, Vi ćete reći: »Ja dajem svomu sinu toliko ; 
koliko miraza dajete Vi svojoj kćeri ?« Vi ćete me za to pitati, 
jer morate, jer je to posve pravo, a ja Vam moram na to 
posve pravo odgovoriti. Oh koliko me taj odgovor stoji muke, 
kako mi pero pri tom zapinje! Gotovo se stidim, i da niesam 
uvjeren, da bi ta udaja mojemu djetetu pravu sreću donieti 
mogla, šutio bih, nebih pristao na taj savez. Al ovako moram, 
da se danas sutra neuztrebam biediti s grieha, da niesam po- 
kušao svoju kćer učiniti sretnom. 

Spectabilis domine! Ja nemogu svojoj Luciji ništa dati 
na put budućeg života, jer sam siromah, jer sam zadužen, 
jer sam propao. Vi ćete se dakako čuditi, Vi ćete možda te 
moje rieči smatrati varkom, Vi ćete možebiti reći: »Skupac 
taj laže, on je bogat!« Moja obitelj, moje ime Vam je po- 
znato. Ja sam od roditelja nasliedio liep imetak, a i moja žena 
bijaše baštinicom bogata otca; ja sam već od mnogo godina 

avni zvaničnik a sadanje moje zvanje je znatno. K tomu 
ste čuli valjda i to, da Zagrebčani moju kuću sjajnom, go- 
spodskom smatraju. Sve je to istina, — ali znajte, da se je moj 
i ženin imetak razplinuo, jer — zašto da Vam to zatajim 

— jer imam raztrošnu ženu. Da, ja sam i zadužen, i ako mi 
spomenete sjaj moje kuće, odgovorit ću Vam poslovicom : 
»Nije sve zlato, što se sjaji,« pa ako me dalje upitate, 
zašto se tolik sjaj tjera i dalje, mogu Vam na to odgovoriti 
samo to, da je čovjeka strah iznieti pred sviet svoju propast; 
ta i umirući čovjek želi da produži svoj život barem za jedan 
časak. Mogao bih i više odgovoriti za svoje opravdanje, izišo 
bih možda čišći pred Vašim licem, ali nesmijem. Tu tajnu 
svoga života moram zakopati u svoje srce, moram ju kroz 
sve muke života nositi do groba, kao što sužanj vuče za 
sobom verige svoje. Evo Vam zadajem tvrdu vjeru, da je 
sve istina, što Vam evo rekoh, a Vaša je sada izreći, hoće 
li Lucija biti Vladimirova žena. Vi vidite, da sam iskren, nu 
molim Vas, bila Vaša odluka kakova mu drago, nemojte 
pred sviet iznositi onu gorku istinu, koju Vam povjerih ovim 
pismom. Vi ćete me dakako pitati, zašto želim svoju kćer 
upravo s Vašim sinom svezati, nemogu li joj drugoga muža 
naći? Da, mogao sam, bilo je prilike, nedavno ju zaprosio 
vlastelin; da, ima i njekoliko meni podčinjenih činovnika, koji 
bi smatrali velikom mojom milošću, da im dadem svoju kćer 
i bez svakoga miraza. Nu ja toga neću. Ja želim, da se moje 
diete neudade bez ljubavi, ja želim, da ju uklonim iz kruga 
ovoga zagrebačkog družtva, koje se diči samo vanjskim sjajem, 
a srca neima, koje živi i trati od dana do dana, nepitajući, 
što će sutra biti, koje nemari za dužnost, za sreću srca, koje 
nije ni hrvatsko, ni švabsko, ni magjarsko; ja želim, da se 
dobra moja Lucija povrati za vriednu majku i domaćicu 
onamo, gdje smo svi nikli, u onaj skromni, plemićki, drveni 
dvorac, gdje još ima poštenja i ljubavi, gdje neima komedije 
i lakoumnosti: ondje će — to tvrdo znam — sretna biti uz 
Vašega sina. Da, gospodine, ja se vruće molim Bogu, da je 
nepostigne onakova nesreća, kakova je snašla moju obitelj. Vi 
ste star, vriedan Hrvat, Vi me razumijete sigurno. Neobazirite 
se na to, da nestojim u onoj političkoj stranci, za koju se 

Vi borite, u stranci naroda. Gvozdene kliešte sudbine drže 
me u skupu ljudi, koji bez obzira na narod rade za se. 
Ja se nemogu odavle maći. Bog mi oprostio taj grieh, s kojeg 
se u srcu kajem, ali nevjerujte, da svomu narodu neželim 
sreće, nevjerujte, da se odrekoh svoga staroga hrvatskoga 
plemena. Znam, da ću propasti, da će narod pobiediti, da će 
se izvinuti na slobodu iz onih muka, koje ga odasvuda biju. 
Bog blagoslovio narod! Ja mu nemogu doprinieti druge žrtve 
do onih muka i jada, koji razdiru moje srce, ja mu nemogu 
doprinieti nego svoje gorko uvjerenje, da sam svoju nesreću 
zaslužio. Novo će pleme osvanuti u Hrvatskoj, na novo će 
se po njem preobraziti naša domovina, a ja samo jedno 
želim, da nova generacija bude srcem plemenita, kao što je 
stara imenom bila, da ono poštene jezgre, što je od starine 
ostalo, spoji s idejami novoga vieka. Ja sam mrtav, ja 
rob svoje nesreće, ali moje diete je živo, dobro; moje diete 
nije zaslužilo nesreće. Naše je doba vrieme prevrata, prielaz 
iz staroga u novi sviet. To se pjeni, kuha, to vri i kipi. Da 
svoje diete bacim u taj vrtlog? Neću. Želim ga zakloniti, 
uzčuvati, a najbolja zaštita bit će joj Vaš sin, Vaša obitelj. 
Evo to su moje misli, moja čuvstva. Povjeravam ih Vama. 
Dudite, razabirite, važite! Pa ako ih shvatite s onim živim 
osjećajem, s kojim je to pismo pisano, zaista ćete primiti moju 
Luciju u krilo svoje obitelji.« 

Dugo, dugo pisao je Dobranić to pismo. Ne jedanput 
zape mu pero na artiji, ne jedanput sustade mu drhtava ruka, 
ne jedanput posegnu desnica, da razdere izpovied sramote, 
grieha i nesreće, ali se brzo sjeti Dobranić Lucije, priegor 
mu tisnu s nova pero u ruku, a na trepavici muža pojavi 
se suza, sveta suza posvećena djetetu. Pa kad je stavio pod 
sve te čemerne redke svoje ime, kad je smotao list, da 
može poći u sviet, uzdahnu gospodin Dobranić duboko, kan 
da je odvalio kamen od srca, ali zadrhta u isti čas, jer hoće 
li to pismo uroditi plodom? Hoće li ta strašna žrtva, ta iz- 

povied grieha donieti sreću? Neće li njegova suza pasti na 
suh kamen ; ne prinosi li u ludo žrtvu, te je i sebe poružio 
bez koristi pred svietom, a prevarena će nada razdirati do- 
broj djevojci srce ? 

Dugo je oklievao, dugo se je kolebao gospodin Dobranić, 
držeći u ruci to kobno pismo. Napokon se prenu i odpravi 
pismo Vladimirovu otcu. 

Još veća bojazan spopade Dobranića, kad je pismo otišlo 
bilo. Korio se na njeki način s lakoumnosti, da je tajnu 
svoga života povjerio bio posve stranu čovjeku, mužu, koji 
bijaše poznat zatočnik ilirske stranke. Kako je hrvatska krv 
u obće lako upaljiva, kako je stranačko bjesnilo za ono 
doba pod noge metalo svaki obzir, jer se tu bio boj na život 
i na smrt, mogao se je Dobranić posve temeljito bojati, da 
će politički protivnik u javnost iznieti njegovo toli iskreno 
pismo, u kom je Dobranić priznao svoj grieh proti narodu, 
svoju slaboću, po kom se je očito vidjelo, od kakovih se ljudi 
sastoji stranka protunarodna i koli je kukavno uvjerenje nje- 
zinih pristaša. Dobranić morade i to priznati, da to od sta- 
roga Milkovića baš nebi velik grieh bio, jer nije bio vezan 
na nikakov obzir prema Dobraniću. Zato proživi Lucijin otac 
ono njekoliko dana, dok nedodje odgovor, upravo na mukah. 
Pa i kad je taj zapečaćeni odgovor držao u svojih ruku, 
drhtao je kao šiba, bojao se je skinuti zavitak s pisma, kan 
da je u njem zapečaćena kuga. Ali napokon ga skinu, na- 
pokon pročita odgovor. Bijaše iskren i karakterističan. Evo 
što stari Milković odgovori: »Velemožni gospodine! Hvala 
Vam na Vašem pismu. Pokucali ste na moje srce, odkrivši 
svoje srce. Hvala Vam, razumijem Vas i žalim Vas. Nepo- 
znajem ni Vas pobliže a ni Vaše kćeri. Moj Vladimir pisao 
mi je doduše o njoj. Kako; to ste Vi vrlo dobro unapried 
pogodili. Dječko je stihotvorac, pa je Vašu Luciju ljepše 
opjevao, nego što je majka božja na oltaru. Medjutim je 
svaka šala pol istine, i Vašoj gospodjici kćeri čast! Da Vi, 

magnifice, moga dječaka, koga inter nos veoma ljubim, sma- 
trate poštenim, pametnim i marljivim čovjekom, godi kruto 
mojemu otčinskomu srcu. Vidim iz njegova pisma, da se je 
mlada glava silno upalila, pak mi je to, vjerujte mi, mnogo 
draže, nego da računa na prste, koliko će mu njegova mlada 
donieti tvrdih škuda. Ja sam Vam stari Hrvat, pa velim, ter 
velim: Bez srca neima života. Neka im dakle bude po volji, 
kad se rado gledaju; nebude li sreće — to samo Bog zna — 
sami su krivi, mi peremo ruke. — Za tu ženitbu neka Vas 
dakle neboli glava; ja bar nekasnim ni časka, već blagosliv- 
ljem mlade povratom pošte od srca. Pak da i forma podpuno 
pred svietom bude sačuvana, naložio sam svomu Vladimiru, 
neka brže bolje obuče crni frak ili surku, gladke rukavice i 
svietle čižmice, i neka se dakle in plena forma predstavi 
Vašoj Velemožnosti, da zaprosi ruku Vaše gospodjice kćeri. 
Nedvojim, da će dječak oklievati, i ako malko zakasni, bit 
će valjda zato, što je od same radosti obukao lievu čižmu 
na desnu nogu. S tim bi dakle bili gotovi. Nota bene, spalio 
sam Vaše pismo, te Vam se netreba nimalo bojati, da bi ga 
tko treći čitati mogao. Ad vocem politika! Kad ste već dir- 
nuli u tu nemilu žicu, reći ću Vam i ja svoje mnienje. Ja 
sam doduše stare škole čovjek, ali Boga mi korjenit Ilirac. 
Meni duša neda drugačije. Kad onako u svojoj tihoj sobi 
sjedim pak mislim, kad svoje srce zapitam, onda mi je težko 
pri duši, onda si sto puta velim: »Bože dragi! Što će biti 
od te siromašne hrvatske zemlje? Na sve ju strane motaju i 
miešaju, svakamo ju snube. A to je Boga mi od vjekova. 
Jesmo li zbilja samo zato na svietu, da soldate i štibru da- 
jemo, jesmo li zbilja samo »misera contribuens plebs«? Ja 
velim sudeć po živoj naravi: Konj je konj, slon je slon, niti 
hoće da bude slon konjem, niti konj slonom. A zašto bi mi nješto 
drugoga bili ili postali, nego što jesmo od starine; zašto bi 
mi zavrgnuli svoje običaje, svoj materinski jezik, za što da 
budemo tudja podrepina? Kruto se čudim gospodi zagrebačke 

županije. Čini mi se, da su poludili. Mi da govorimo i pišemo 
magjarski? A molim Vas, zašto? Hoćemo li biti pošteniji, 
pametniji ? Magjari niesmo, to Bog zna; Hrvati da nebudemo, 
za naše ime da nas je sram! A što dakle k vragu? Majmuni 
i mazge, magnifice, velim ja. Da, mazge, to je prava rieč. 
Pol konja, pol magarca, niti pošteni čisti magarci. Neznam, 
hoće li biti bolje! Bojim se, jer mi smo se Hrvati malo kada 
boljega dočekali. Ali napokon gore biti nemože, pak ajde, da 
bude barem malo drugačije. Dok je tekla stara latinska lita- 
nija, bilo je pak je bilo; al kad me tko šilom bocne do krvi, 
k vragu, onda mi je dosta! Medjutim ufajmo se, da će Bog 
sve na dobro navrnuti. Vi se meni izpričavate, da nemožete 
za domovinu tako raditi, kako Vam srce kaže, da Vas je 
sudbina zaplela u klupko ljudi, koji nemare za svoj narod, 
već vjeruju u vječnost okamenjenih privilegija, koji misle, da 
je samo njima slobodno živjeti na tom svietu. Žao mi je, da 
je toli vrstna glava, kao što Vi, oteta narodu, žalim Vas od 
srca. Nieste toliko Vi krivi, koliko obćenita naša nesreća. Ko- 
liko vrstnih glava, koliko vrelih srdaca mora u našem narodu 
Šutiti, nemože se iztaknuti u borbi naroda, jer ih siromaštvo 
sili, da služe, jer onaj svakdanji hljebac, kojim obitelj hrane, 
visi O milosti vlasti! Njima nemogu slabosti toliko u grieh 
upisati, koliko koriti moram druge, kojih nevežu nikakve spone. 
Ima kod nas bogataša, boljara, koji živu od znoja siroma- 
škoga puka, ali se stide pribrojiti se onomu narodu, u kojem 
se njihovi otci proslaviše; koji preziru narod i njegov jezik, 
koji neimaju srca za domovinu, koji se pače pred stranim 
svietom stide priznati, da su Hrvati. U njihovih kućah ne- 
ćete naći ni hrvatske knjige ni novina, njihova imena nećete 
naći u nijednom domorodnom družtvu, ni novčića niesu dali 
na oltar domovine, i hrvatski samo onda govore, kad svomu 
kočijašu opsuju Boga. To su pravi grješnici. Ali ima i drugih: 
ima ljudi, koji Vam hodaju u crvenih surkah kao raci, koji 
viču te se nadimlju po svih kavanah i krčmah, koji se svaki 

dan opiju za milu našu narodnost a ništa nerade, nu kad 
prodje njeko vrieme, zašute, te postaju za novac uhode pro- 
tivnika naroda, postaju Jude svoga roda. Oni će služiti za 
plaću i Bogu i vragu, nu popuhne li vjetar malo drugačije, 
vikat će na sva usta, da su od kolievke silni domorodci, te 
ištu u ime nagrade mastnu kakovu službu, premda bi zaslu- 
žili dvadeset i pet vrućih batina. To je prava kuga medju 
nama, to su najveći grješnici. Nu dosta te žalosti! Ako je 
Boga, bit će bolje. Vi pako, magnifice, nezdvajajte. Ufam se, 
da će naša djeca sretnija biti. Bog ih blagoslovi! A sada pre- 
poruča se u prijateljstvo Vaše Velemožnosti Vaš preponizni 
sluga Ivan plemeniti Milković.« 

Kad je Dobranić ove redke pročitao, zadrhtaše mu ruke, 
navrieše mu suze na oči. Njeko tajno, nepojmivo čuvstvo 
osvoji njegovo razkidano srce. Na jedan čas kao da je za- 
boravio sve svoje jade; najživlja želja ljubljenoga djeteta, 
najživlja želja njegova srca postat će istinom. Ali onda ušulja 
mu se u srce tajna tuga. Iskrene, krepke rieči hrvatskoga 
šljivara dodirnuše se njegova srca. I on je tako mislio, tako 
ćutio, ali je morao šutiti, morao je nositi na svom obrazu 
krinku. Misao ga zanie u minule dane, u doba snage i zdravlja, 
u doba imućtva. Oh da se povrate ti liepi, zlatni dani, da 
kao njekad može srnuti u boj, da može sve svoje sile po- 
svetiti narodu svomu! Ali zlatni ti dani minuše u nepovrat; 
od one zlokobne stranputice, na koju ga dovede taština, strast, 
ljubav za ženu, sada neljubljenu, nije ga mogla spasti smrtna 
ruka. Gvozdeni usud skuči ga pod nemio jaram, što ga je 
morao nositi do groba proti ćućenju, mišljenju, do kojeg 
ga dovede triezni muževni razbor. Ovog dana nepokaza se 
Dobranić nikomu; budan prosnivao je bjegunice ure, mirne 
suze tecijahu niz to navorano čemerom lice i samo san ga 
rieši one tihe, tajne pečali, koja je sada sladogorko nicala u 
njegovoj duši. 

Veselo pozdraviše mladi radostnu viest; ta njima je sjala 

samo ljubav, ona žarka zviezda na nebu života, od koje 
nevidiš ništa drugo. Šta su oni znali za krvave tajne čo- 
vječjega srca, šta su marili za preplet i zaplet svieta, za onu 
biesnu borbu, koja odvaja sina od otca, brata od brata? Kad 
Vladimir pred starim Dobranićem nataknu zlatni zaručni 
prsten na Lucijinu ruku, kad ju je smio poljubiti u djevo- 
jačko lice pred roditeljem, oh kan da su zapjevale u jedan 
glas sve ptice ovoga svieta, onda je snivao mladić, da to 
sunce na nebu nemože više zalaziti gledajući njihovo bla- 
ženstvo, onda je mislio, da mu sav život mora biti svietao 
i jasan. 

Ali već u prve trenutke te jasne sreće pade sjenka i to 
sa lica gospodje Dobranićke. Klara je šutila, znajući, da joj 
ovaj put Dobranić neće popustiti. K tomu se je ponjekle i 
bojala suprotnuti se mužu. Zar je imala k tomu i pravo? U 
skrajnjem zakutku njezine duše driemala je savjest, a ta ne- 
umoljiva pratilica roda Adamova prišapnu oholoj Evinoj 
kćeri: »Tu ti neimaš prava govoriti. Ti si se potitrala sa srcem 
svojega muža, ti si mu raztepla sve, ti si od bogataša uči- 
nila siromaha, pače više, ti si ga prevarila, pogazila zakon- 
sku vjeru. Sa tvojih grieha stenje sada pod jarmom biede i 
nevolje; njegov obstanak visi o niti, o hiru sudbine, jedan 
zadnji izdisaj stara čovjeka treba samo — i ciela sramota izići 
će na sviet.« To je šaptala savjest i Klara se je u duši jela, 
ali je šutila. I ona je gledala zaruke, i ona je blagoslovila 
djecu kao kad čovjek neskrušena srca brblja rieči molitve 
Gospodnje. I ona je gledala, kako su ta dva mlada lica od 
sreće sjala, ali trak toga nevinoga blaženstva nedodirnu se 
kamenog srca. Bludeći po vrtlogu bučnoga života, gdje po- 
mamna strast dotjeruje živce do biesa, gdje se prolazne na- 
slade redaju bezsvjestice u srcu, obnemože — i srce joj za živa 
umre. To blaženstvo činjaše joj se ludom djetinjarijom, prvim 
uzplamajem mlade krvi. Nju je dapače sva ta sreća ljuto 
pekla. Mrazna joj oholost bila je smislila toli liepu kombina- 

ciju, po nesreći djeteta htjela je opet naći svoju sreću, ako 
se srećom može nazvati nezasitljiva sebičnost, koja sve pro- 
ždire sebe radi. Bogat zet, to bijaše njezin ideal, jer bi bogat 
zet mogao spasti i punicu, njezine kočije, svilene haljine, 
soirč-e, hire strasti. Pa nebi li i Lucija bolje prošla? Ta 
bezbriga je istom prava sreća: poljubci ohladne po vremenu, 
zagrljaji samo su ceremonija naravi, da se stiče potomstvo, 
ako ga baš treba; žena uzimlje muža samo zato, da joj po- 
dade pečat zakonitosti pred svietom, jer kod zrele žene 
nećeš toli lasno opaziti krilatost vremena, koliko kod stare 
djevice. 

Eto tako mišljaše, snovaše gospodja Klara. A sad ? Razbila 
joj volja muževa čitavu osnovu, svu nadu: sad će biti Lucija 
kukavna šljivarka, koja će biti sita, ali će stanovati u drvenu 
dvoru, paziti na krave, plaćati težake i sama dojiti djecu. 
Da, oko njezina glasovira gradit će pauci svoju mrežu, deset 
punih godina nosit će na nedjelje i blagdane svoju jedinu, 
starovječnu haljinu a, na sajam neće se voziti u elegantnoj 
kočiji već u »Arhi Noemovoj«, koju je Vladimirov djed 
nabavio. To je dakle imala biti budućnost njezine kćeri Lu- 
cije plemenite Dobranićeve! 

Gospodja Dobranićka smiešila se pred svietom nada- 
jući se tobože Lucijinoj sreći, ali taj smieh sjao se na nje- 
zinu licu kao slabo sunčano svjetlo na ledu, srce nije 
znalo za taj smieh. Što više, u duši je mrzila šljivarskoga 
Vladimira, koji je bio kriv, da je prekrasna njezina osnova 
pokvarena; mrzila je napokon svoje rodjeno djete, jer je po 
Luciji htjela vratiti u kuću prijašnje obilje, a ovamo je Lu- 
cija ludo ljubila dječka. Kći je više puta promatrala izpod 
oka majku, da uhodi tajnu njezine duše, jer je gospodja Klara 
od zaruka bila za čudo mučaljiva, sumorna i ćudljiva; da 
jedanput ju upita: 

»Majčice! Reci za Boga, šta ti je?« 

»Meni? Ništa!« odgovori Klara. | 

»Ne, ne, ne! Nješta te boli. Vidim to. Tvoje neveselje 
daje mi se na žao, upravo sad u taj čas, gdje je moja sreća 
odlučena.« 

Gospodja Dobranićka neodgovori ništa. 

»Ded, majko! Govori!« privinu se Lucija nježno majci. 
»Gotovo mislim, da ti je žao, što sam zaručena s Vladimirom. 
Reci, zar se neveseliš sa mnom ?« 

»Veselim! Veselim!« odvrati Klara zlovoljno, gurnuvši kćer 
od sebe. »Molim te, idi, ti govoriš odviše ludo.« 

Lucija nije dalje pitala; to neljubezno gurkanje uvriedi 
njezino djetinje srce živo, djevojka pogodi, — a u toj dobi 
ženske najbolje pogadjaju, — da nije svojoj majci u volji. 
To bijaše prva sjenka za prvih vedrih dana ljubavnog bla- 
ženstva. 

Vladimir odsele češće polažaše Dobranićevu kuću, te 
bude svietu javno predstavljen Lucijinim zaručnikom. Kolo- 
manove lekcije bijahu sada dakako nješto kraće, jer se raz- 
govoru ljubavi hoće puno vremena. Za se je učio Vladimir 
vrlo mnogo, da poluči svoj cilj, jer su se roditelji dogovorili 
bili, da će se mladi istom onda vjenčati, kad Vladimir steče 
kakovo mjesto, a trebalo je skrbiti, da se Luciji barem, da- 
kako iz oka iz boka, pripravi kakova oprema. 

»Bilo što mu drago,« reče jednom Klara svomu mužu, 
»kad već svoju jedinicu udaješ za toga mladića, valjda je nećeš 
pustiti iz kuće kao kakvu prosjakinju, da nam se ti šljivari 
još pošteno narugaju. Dobavi još tih njekoliko kukavnih fo- 
forinti; to je onako jedino, što Luciji daješ.« 

Sbilo se, te je u to doba tetka Pavlina opet pohodila 
Dobranićeve. Dobranić se nije pravo ni brinuo za nju, Klaru 
je taj posjet veselio, i nije veselio ; bilo je težko Pavlini, vrlo 
jezičavoj ženi, govoriti svu istinu, nu bar ponjekle mogla je 
bližnjoj rodjakinji odkriti jade srca svoga.. Jednog dana sje- 
djahu Klara i Pavlina same u vrtu, prvi put same. 

»Ti udaješ dakle Luciju?« zapita tetka. 

»Da,« reče Klara mrko. 

»Za koga to?« 

»Za Vladimira Milkovića.« 

»Milkovića? Šta je taj čovjek ?« 

»Ža sada ništa.« 

»Ništa? Ele, ele! Ja toga nerazumijem! Je li možebiti 
bogataš ?« 

»Ah!« mahnu Klara, »kakov bogataš! Jurat! Šljivarski 
sin!« 

»Nu kako je to došlo? Moga Repušića odbila je luda 
djevojka. Taj je bar njekakov vlastelin. K tomu si mi vazda 
govorila, da kaniš svojoj Luciji pribaviti bogata muža, pa si 
zato i Repušića dosta slabo podupirala.« 

»Molim te, nepitaj me mnogo, draga Pavlino? Sve je to 
prekrasno. Za Repušića mi negovori mnogo, zadužen je do 
zla Boga. To ti valjda najbolje znaš. Pustimo radje to nemilo 
pitanje. Da, ja sam svojoj Luciji htjela pribaviti bogata muža, 
imala sam pače i kandidata, ali — — —« 

»Nu šta >»ali« ? 

»Djevojka se zaljubila u učitelja moga Kolomana, u fan- 
tastična mladića — —« 

»Ah to je dakle onaj drugi, onaj pravi, o kom je govo- 
rila, da ga ljubi!« 

»Da,« kimnu Klara. 

»Pa?« 

»Pa Dobranić hoće pod svaku cienu, da djevojka za 
njega podje.« 

»Dobranić! Zar je Klara prestala biti gospodaricom u 
ovoj kući ?« 

»Ovaj put da! I sama se začudih njegovoj energiji.« 

»Tebi to dakle nije po volji ?« 

»Nije ni najmanje. Ta moje su ti ideje poznate.« 

»Pak zaprieči stvar.« 

»Prekasno. Mladi su već zaručeni.« 

8* 


116 Vladimir. 





»Pa šta zato! Ala si čudna. Koliko se tih zaručenih parova 
već razišlo prije svatbe. Ja se zbilja čudim toj lakoumnosti 
roditelja. Juratu dati diete!« 

»Ta ne sada, već kad dodje do mjesta.« 

»Tebi bi drago bilo, da se to razvrgne ?« 

»Da pravo kažem, bi.« 

»E pa razvrgni.« 

»Dobranić nebi privolio.« 

»Učini to proti njegovoj volji.« 

»Kako? Očito nemogu !« 

»Ah, potajno — mislim.« 

»Ali kako, kako ?« 

»Prepusti to meni! Ja imam dobru metodu. Samo da 
nebude brzo svatbe. Pristaješ li ?« 

»Pristajem. « | 

»Dobro! Neboj se! Sve će izići na dobro.« 


IV. 


Napokon nadje se ona zemlja, koju je Košut badava na 
zemljovidu tražio — zemlja Hrvatska. Malena Gajeva pjesma: 
»Još Hrvatska nij' propala« bijaše živa kapljica, koja pade u 
mrtvo more narodne nesvjestice, a sada vrijaše zanosito more 
narodne samosviesti, dižući silne talase. Opjevana dičnim 
Pavlom Stoosom »tužna majka domovina« sbaci sa sebe 
ruho žalobe i trnov vienac, te se odjenu živim grimizom i 
zlatnom krunom: Hrvatska zanemarena, zaboravljena, zgažena 
i skovana Hrvatska izadje na vidjelo svieta, podignu smjelo 
svoje čelo poslije stogodišnjeg sanka, Hrvatska doviknu tu- 
djim nametnikom i domaćim izdajicam: »Evo me! živa sam. 
Neće me satrti ni vrag ni bies!« Bijaše to godina četrdeset 
i osma, ona godina, kad se silno srce naroda, donle ne- 
razevali pupolj, pod zrakami obće slobode širilo i razvilo u 
punu, prekrasnu ružu. Onaj duh, koji odpuhnu spletkara Louisa 

Filipa sa priestolja Francije, dopre i do zelenih lugova našega 
doma. Petofijeva pjesma »petnaesti ožujak« razplamti Magjare, 
Metternichovo silničtvo razdrobi se od prve navale u prah i 
pepeo, a i po Zagrebu gradu klicahu ljudi: »Evo slobode!« 
Da, žedan od vjekova poče uzhićen narod srkati taj čudo 
tvorni napitak. Divna li sna! Samo grješnik može ga pre- 
zreti, samo bezdušnik može ga prokleti. Tko nije onog časa 
doživio, nemože ni sanjati o njem; tko ga nije, makar dje- 
tetom, oćutio, taj nesmije govoriti o njem. To bijaše čudan 
svetak, tad bijaše svaki dan svetak, tad se nije razmišljalo, 
— jer nije bilo kada: — tad se je samo pjevalo. I drugi 
pjevahu o slobodi, i Niemci i Talijani i Magjari, i mi pje- 
vasmo o slobodi — ali drugačije, jer oni pjevahu opielo, a 
mi im odgovorismo gromom puna, zdrava života. Sav sviet 
bijaše kao velika ogromna crkva, u kojoj se propovieda evan- 
gjelje slobode: ali oni drugi potisnuše se napried vičući: »Mi 
smo pravovjerni slobodnjaci, a oni Hrvati do vrata ondje 
roblje su, oni nisu vriedni slobode!« 

Nu ta krika farizejskih duša po svietu, koje misle, da 
je sloboboda povlast samo pnjekim narodom od Boga podie- 
ljena, dočim su drugi narodi tobož odsudjeni, da do vieka 
trpe, šute i robuju — ta krika neustraši hrvatske duše i 
smjelom rukom posegnu naš narod, da ubere zasluženi plod 
sa drveta obćenite sreće. | 

Sav je glavni grad kipio, ništa se nije radilo, vesele 
budnice ozivahu se do kasne noći po ulicah zagrebačkih ; 
svako diete, svaki starac, svaka žena nosila je na svojih 
prsih, na svom šeširu obilježje narodno — trobojnu hrvatsku 
kokardu. Dan na dan bilo svirke i slave, profesori ostaše bez 
djaka, škole postaše glavnimi stražami i kasarnami, veći djaci 
uhvatiše pušku, manji koracahu ponosito za velikim bubnjem, 
noseći na glavi nizku plavetnu kapicu sa hrvatskom trikolo- 
rom, a na prsih tri četiri svilene kokarde. »Imamo konštitu- 
ciju!« vikalo se bez obzira na sve strane i tom rieči, koje 

možebiti nije ni svaki deseti čovjek razumio, htjelo se reći, 
da je osvanuo raj na zemlji. Odsada će sve dobro biti, miš- 
ljaše svatko, odsad će se lakše disati, živjeti, sad je prestala 
svaka briga i muka. Nu oni protivnici narodni, kojim bijaše 
narodna kokarda trn u oku, koji dosele mišljahu, da nije 
moguće, da će Hrvat uzkrsnuti vedra lica iz prašine muni- 
cipalnih prava, prestraviše se ljuto od tolikog narodnjeg 
slavlja; oni mračnjaci uzmakoše u svoje zakutke, da se uklone 
zaglušnomu glasu naroda, ili se razletješe kao upiri na sve 
strane svieta, nemogući podnositi svjetla onoga jasnoga dana, 
koji je svemu narodu osvanuo bio. Narod nije pitao, kamo 
sve to smjera, narod se je samo veselio želeći, da to veselje 
traje do vieka. 

Sve je onda bilo vojnikom. Kroz Zagreb prolažahu silne 
krajiške čete u Italiju, bilo je tu crnog remenja svake vrsti, 
narančevih zavratnika iz Karlovca i Ogulina, tamnocrvenih 
iz Banovine, ružičastih iz Gradiške, žutih iz Like, sivih iz 
kitnjastoga Sriema. Narod zagrebački, oduševljen slobodom, 
pozdravljao je kličući te vrle krajiške junake, koji su hrlili gu- 
biti glavu proti slobodi. Čudne li zagonetke, u kojoj se vazda 
vrtimo! Stara »gradjanska garda«, koja se je više od pol 
vieka šepirila u svojih frakovih, raztepe se u jedan mah, jer 
je sada prestala svaka povlast. »Narodna straža« počela se 
skupljati. Tko bijaše jak nositi oružje, morao je stupiti u 
»narodnu stražu«. Samo »mlada gospoda«, samo djaci do- 
baviše se privilegija, samo djaci stvoriše posebnu četu »djačku 
legiju«. 

Jednog popodneva mjeseca ožujka 1848. vrvila je sila 
naroda po cjelini gradske »Ciglane« kraj carske barutane. 
Prvi put se je skupljala »djačka legija« pod oružjem. Svaki 
od »mlade gospode« pravnika i filozofa bio je nataknuo na 
glavu crven fes s modrom kićankom, svaki je imao na 
prsih vrpcu crvenu bielu i modru, svaki je imao težku pušku, 
bud piemontezku, bud francuzku od vremena Napoleona 

Ponosito stojahu mladi junaci, gledajući ozbiljno u razigranu 
svjetinu oko sebe, kan da su odlučili osvojiti čitav sviet, 
premda još niesu ni sanjali, kako se puška nabija. A i svje- 
tina divila se je mladoj četi, i svjetina mišljaše, da će djačka 
legija zbilja osvojiti sviet. U prvom redu čete stajahu do 
sebe dva mlada pobratima — Vladimir i Eugen. Iz Vladimi- 
rovih očiju sievaše čudesan zanos. Dvojaka ga je ljubav 
oduševljavala: ljubav domovine, ljubav vjerenice. Eugen gle- 
daše ozbiljno preda se, slušajući rieči zapovjednikove. Oba 
prijatelja stupiše za malo vremena u svoj stan u Pivarskoj 
ulici. I jedan i drugi stavi težku svoju pušku u kut. Eugen 
baci svoj fes na postelju te prodje rukom preko čela, dočim 
je Vladimir pridržao crvenkapu na glavi, sjeo k prozoru, 
uhvatio tamburicu te slagao davoriju: »Prosto zrakom ptica 
leti«; Eugen stajaše pred njim, promatrajući mirno zanos 
svoga pobratima. Iz Vladimirova grla razliegala se žarka De- 
metrova pjesma poput bure: svaki stih, svaka rieč plamtila 
je na njegovih ustih. Te velike sjajne oči svjetlucahu de- 
monskim plamom, mlada lica obasjavala je nježna zorolika 
rumen, a prsa mu se nadimahu silovito. Pa kad sa treptećih 
ustana planuše rieči: | 

Znam, da moji pradjedovi 

Cielim svietom gospodjahu ; 

A ja — unuk da njihovi 

U robskome plazim prahu? 
obujmi divlji zanos mladića. Baci tamburu, baci crvenkapu, 
podignu ponosito glavu, suze mu navrieše na oči i zanesen 
zagrli živo pobratima svoga: 

»Oh! da mi je sada mrieti! Tolike sreće neću nikad do- 
živjeti, ma i sto godina živio! Brate! Druže! Pobratime! 
Veseli se sa mnom! Jedva i vjerovati mogu. Ja sam ti naj- 
bogatiji čovjek na svietu. Tebe imam, pobratima svoga, desno 
krilo moje! Vjerenicu imam, srce moje! Slobodnu domovinu 

imam, zviezdu moju. Pred mojim očima lebdijahu njekad 
ti ideali moji. Bojah se, da će me iznevjeriti sreća, da će 
mi bar jedno oteti, jer punog blaženstva na ovom svietu 
neima. Ali sada, dragi brate, dovinuh se tim idealom. U svom 
naručju držim tebe, pobratima, u svom srcu nosi me draga, 
a domovina je slobodna.« | 

Eugen se izvinu nježno zagrljaju svoga pobratima ; bijaše 
tronut. 

»Vladimire! Brate!« reče, »razumijem zanos tvojega srca. 
Tvoja je pjesnička duša kao čisto jezero, u koje se ogledava 
nebo božje. — Kad je nebo vedro, kad ono zlatno sunce na 
nebu sja, tvoja se duša veseli, tvoje srce klikće, ali kad se 
nebo natmuri, te se munje križaju nebom, i duša ti se na- 
mrači, srce plače i bjesni. Danas nam sja sunce bolje nade; 
tko ti jamči, brate, da se neće sutra nadviti oblak na naše 
nebo? Čas je u istinu ozbiljan, sav se sviet potrese do dna, 
ali pazi! prva električna iskra nije potekla od nas, već iz 
Francije. Uvaži samo jedno. Svi narodi svieta svezani su kao 
karike lanca: dodirne li se munjevna struja prve karike, pro- 
strujit će vatrena sila i dalje, ali kako žar mine na prvoj, 
prestat će i u ostalih karikah Da nebude i sad tako! Istina, 
nada nam se javlja sada u liepoj slici, nada je sada vjerov- 
nija; ali, brate, nade i želje nevalja nikada zamieniti s isti- 
nom, jer iz toga potiče najveća nesreća.« 

»Zar si i sada pesimista ?« zapita ga u čudu Vladimir. 

»Niesam. Ali ja promatram svaku stvar do dna. Poviest 
mojega naroda kaže mi, da ga je sreća sto puta prevarila; 
zato se plašim svake prevelike sreće. A tako i sad. I moje 
je srce ovih dana življe poskočilo, — i pred mojim očima za- 
drhtalo je zlatno svjetlo, jer ti valjda znaš, da je u mene 
srca. Ali kadgodj mi se dovikuje na sva usta: »Dobit ćeš sve ,« 
bojim se, da neću dobiti ništa. Vidiš, kad smo danas.na Ci- 
glani stajali u redu, mi »mladi vojnici slobode«, razmišljah 
o svem, što tu biva i nehotice svrnuh okom na staru pušku, 

koju mi daše. Stara je kremenjarka francezka, a neima ni 
kremena. Šta ću s njom? Tom mrtvom luntom da obranim 
pravo svoje domovine! Da, da, to ti se vazda ponavlja, a ja 
mrzim komediju. Sapienti sat. Jedno nesmetni s uma. Neve- 
seli se, nežalosti se nikada odviše; — kad drugi najviše klikću, 
kad drugi plaču od zdvojenja, ti, brate, najviše razmišljaj i 
brani se onda od tudjega mnienja, od tudjega osjećaja. Ni- 
koga nedrži kumirom, jer je svaki takov kumir samo čovje- 
kom, koji ima hira, strasti kao i drugi ljudi, da, možebiti 
krije se za tim likom kukavna duša. Čuvaj se onih, koji naj- 
više viču i rogobore: oni su ti kao ludi vojnici, koji ono 
malo svoga puščanoga praha raztroše u prvi mah, da grmi 
na sve strane bez cilja, a kad dodje zbiljska pogibelj, bace 
pušku, klekru pred neprijateljem i mole sklopljenih ruku za 
milost. Takovih duša ima kod nas kao blata. U obće zaviri 
svakomu u dušu. Kadkad je čovjeku surka s vana svietla i 
čista i, kako si vatren, dat ćeš glavu, da je najčišći svetac, 
al kad tamo, razderana mu je podstava njegove duše. Ja ti 
jesam prijatelj. To valjda znaš, jer mi neživemo od jučer 
zajedno. U moje prijateljstvo možeš se uzdati kao u tvrdu 
pećinu, koja nikad pod tvojom nogom klonuti neće. Zato mi 
vjeruj. Pjesnik si, a ja, premda niesam pjesnikom, priznajem 
rado, da je pjesničtvo najuzvišenije zvanje ovoga svieta, po- 
vlast njeka oi Boga, od koje i najljući silnik mora strepiti. 
Narod, dok imade pjesnika, živ je, narod mora imati pjesnika, 
ali cieli narod nesmije biti pjesnikom, cieli narod nesmije 
letjeti po oblacih, jer će golubinja njegova ćud povjerovati, 
a svatko će ga prevariti. Iluzije, fata morgana, smrt su na- 
roda. Nu i pjesnik se nesmije odvrnuti od naravi, od istine. 
Neobuzdana fantazija, koja se vazda koleba medju plačem i 
smiehom, nije pravo pjesničtvo. Pravi pjesnik prorokom je 
istine, koju božanskom zrakom rezsvjetljuje, zato mora i sta- 
jati na tvrdu tlu, mora da bude podpun čovjek. Mi evo sto- 
jimo na pragu života; ja idem polaganije, ti koracaš brže. 

To je i posve naravski, takova ti je ćud. Ti ćeš skoro uhva- 
titi svoje mjesto u čovječjem družtvu, ti ćeš se skoro oženiti. 
Nepišem ti toga u grieh, drago mi je dapače, da se ženiš 
s ljubavi, jer samo takov savez vodi k sreći, ali od potrebe 
je, da svoj novi život ozbiljno shvatiš. Ti gradiš obitelj. To 
može biti naš jedini spas. Obitelj neka ti bude tvrdjava tvoja ; 
dok ona stoji živa i zdrava na okupu, neboj se vraga. Svoju 
ženu, svoju djecu nadahni duhom poštenja, slobode i rodo- 
ljublja, nitko ti nauditi neće; — pa dodju li gorki časovi na te, 
obitelj bit će ti sigurnim zaklonom proti svačijoj napasti. 
Tu na srcu svojih možeš se sit naplakati, bit će ti lakše, 
ali svaka suza tvoja past će poput blagoslovljenoga zrna u 
čuvstveno srce i rodit će plodom ljubavi i odvažnosti. Kad 
svaka obitelj hrvatska bude takova tvrdjava, onda je blizu 
dan spasenja. A ti širi taj zakon ljubavi i poštenja medju 
narodom, to je dužnost svih misaonih Hrvata. Šta marim ja za 
šarenu surku domorodkinje, kojoj narodne vrpce lete na plesu 
oko glave, kad pod tom surkom neima živa srca, kad bi ta 
vriedna domorodka radi sladkoga pogleda, radi uniforme ko- 
jega stranoga poručnika sbacila surku u isti čas? Šta marim 
ja za one majke, koje radi domorodstva, tobože, prikazuju 
prve junakinje u naših dobrovoljačkih predstavah, a kod 
kuće im djeca neznaju ni »otče naš« hrvatski moliti? Šta 
marim ja za one nadobudne mladiće, koji će u školi od sa- 
moga junačtva i rodoljublja poskidati zviezde s neba — dakako 
samo jezikom, koji, neznajući ništa o životu i svietu, drzo- 
vitim se smiehom rugaju misaonu čovjeku, ali kad izpuznu 
iz škole, misle samo na debelu plaću, na mastne komisije, u 
kratko, na punu kesu i gospodsku večeru? Kazat ću ti jedan 
primjer. Poznajem ti odvjetnika. Prije bio je strahovit rodo- 
ljub, govorio je samo o sreći narodnoj, o slobodi, o civilizaciji, 
sto puta je razlagao, koliko ima umna dara u našem puku 
i kako ga valja pridizati. Čitao je Thiersa i Migneta, umio 
je sve davorije na pamet, ali je najviše pjevao »marseillaisu«. 

Jean Jacques Rousseau, Mirabeau, Volney bijahu njegovi svetci, 
da, pripoviedao mi je jedan njegov prijatelj, koji je sada ko- 
tarski sudac, te mi je toga svata opisao, da je taj vatreni rodo- 
ljub često branio i Robespierre-a. Nu odkad odvjetnikom 
postade, odkad je stupio u praktički život, gdje se istom vidi, 
što čovjek  vriedi, dere i guli vatreni rodoljub siromašni, 
seoski puk do krvi. »Kako to,« upita ga jednom prijatelj 
sudac, »ti si patriot, demokrat, prijatelj puka, a onamo guliš 
narod, da je prava strahota ?« »Eh,« odgovori odvjetnik na 
to, »teorija je liepa, i ja i sad čitam takove stvari, ali drugo 
je praksa. Ja ti hoću dobro da živim, a moja me savjest nimalo 
nepeče, jer je naš puk glupa marva, koji nezaslužuje van da 
ga čovjek pošteno guli.« — Takav ti je dosta velik dio naših 
domorodaca.« 

»Ti, ti sve na crno obraćaš. Ima te pljeve medju nami, 
ali ima i čiste pšenice. A opet nije sve tako zlo, kako misliš.« 

»Ima dobrih ljudi; ta gdje bismo bili, da neima dobrih 
ljudi medju nama. Ali nije precrno, što rekoh. Možda ćeš 
se sam o tom uvjeriti. Neželim ti toga, ali bojim se, da bi 
moglo nadoći vrieme — — —« 

»Ti sve govoriš po zapiscih onoga staroga župnika.« 

»Da. U njih ima pameti. Pa gledaj! Drugi narodi biju 
se za slobodu proti nam, mi ćemo se biti za svoju slobodu 
proti njim; tko se bije za pravu slobodu? Drugi nas grde, 
da smo silnici, a mi grdimo druge narode, da su silnici. Tko 
je silnik? Ali dosta je toga. Iz srca sam ti govorio, nesrdi 
se. Znam, da nije čovjeku milo, da mu smućuješ čašu radosti 
kapljom ozbiljna pelina, ali uvaži, ove su rieči poputbina 
najboljeg ti prijatelja na dugom putu života !« 

»Da iz srca teku, znam. Zapamltit ću ih!« kliknu Vladi- 
dimir živo zagrliv pobratima. 

Godine 1848., gdje se je sve na politiku bacilo bilo, gdje 
je sve Kkipjelo i vrelo, počivao je reć bi svakdanji posao; sve 
je samo letjelo u javnost, da nasiti svoju političku žedju, sav 

sviet živio je gotovo cieli dan u kavanah, krčmah ili bar na 
ulici. Ponajživlja mjesta, kako to obično biva kod svakoga 
prevrata, bijahu kavane zagrebačke. Danju i noću stajahu 
vrata širom otvorena, danju i noću gorjele su tu svjetiljke, 
vijao se gust dim, a o zidu visio je u svakoj kavani zemljo- 
vid jugoslavenskih pokrajina, koje da svoju slobodu steći 
mogu. Svjetina, ugrijana viestmi o hrlih, svjetobornih dogo- 
djajih, prikraćivala si je tu vrieme, pušeći, pjevajući, igrajući, 
psujući i gradeći fantastičke političke osnove. U Beču se bila 
podigla pučka vlada, u Pešti stajao je na čelu pokreta 
Ljudevit Košut, te je sabirao honvede, u Bačkoj i Banatu 
bjesnio je rat proti Srbom, trojednoj kraljevini bude imeno- 
van ban Josip Jelačić, a vladalac, koji ga bješe na priedlog 
narodne skupštine u zagrebačkoj »Dvorani« imenovao, taj 
isti vladalac skinu ga s časti. Narod je kipio od jarosti, vikao 
na izdaju, a još većma pobjesni, kadno bude u lipnju 1848. 
izaslan baron Hrabovski za vladina komesara proti Jelačiću, 
da odvrati hrvatski narod od bana i da ga pokori ugarskomu 
ministarstvu. Glavni grad Zagreb skoči na noge. Vieće grada 
Zagreba baci pravednim gnjevom pod sto! pismo Hrabovskoga 
izjaviv, da će krepko stajati uz zakonitoga bana Jelačića ; 
vieće izdade za vladinim komesarom tjeralicu kao za kakvim 
zločincem, te pozva sve gradove i županije, neka isto čine, 
da zaprosi i vladu srbske vojvodine, na čijem se tobož zem- 
ljištu nalazio Hrabovski, neka toga buntovnika i izdajicu 
uhvati i predade hrvatskomu sudu. Kad se je pako pročulo 
bilo, da dolazi zlokobni komesar iz Krajine, dignu se narodna 
garda i gradjanska straža prema Maksimiru da uhiti kome- 
sara. Najzad pade kobna rieč. »Gospodo! Hoćete li rat s Ma- 
gjari ?« upita Jelačić ban, i iz tisuću grla ozva se: »Hoćemo!« 
Sav narod skoči na oružje, čudesna pomama osvajaše dušu 
njegovu. 

Ponajživlje bijahu u ono doba djačke kavane. Jedna 
stajaše na potoku tik kaptolske pivare. Kavana ta zvala se 

je medju djaci »k biskupu straga< jer je sprieda bio trgo- 
vački dućan sa cimerom »k biskupu zagrebačkomu«. Druga 
po imenu >»vražja kapelica« bila je u »tornju Bele četvrtoga« 
na južnom šetalištu kod Dveraca. Od mnogo godina sasta- 
jahu se bradati zagrebački pravnici i filosofi u zadimljenoj 
»vražjoj kapelici«, te ondje obavljahu orgije svoje. Medju go- 
rostasnimi presvodjenimi zidinami te stare kule, bielo okre- 
čene i s vremenom požutjele, bilo je vrlo malo kukavna po- 
kućtva, sve klupe i stolovi kao u kakvoj kasarni, seoska 
prosta ura o zidu. Sa svoda je visjela žalostna uljenica, u 
razklimanom staklenom ormaru vidjelo se njekoliko čašica, 
njekoliko bočica pokvarena ruma i rakije i tanjir dvopeka, 
koji je bar pol godine stajao na istom mjestu. Usred kavane 
širio se star dugačak billard, komu je mastno sukno na sto 
mjesta bilo zakrpano. Billard taj služio je nadobudnoj mla- 
deži, kad je trebalo, i za postelju, osobito, kad bi se vino ili 
rakija komu tomu vilin-sinu zaplela medju noge. Gospodar 
toj kavani bijaše u prijašnje vrieme vrlo čudan svat, po za- 
natu kavanar, ali uz to velik lihvar i još veći domorodac 
Zvao se Hržić. Tko nije umio hrvatski, nije dobio kod njega 
ni kapljice crne kave, da, stari Hržić bijaše tolik purista, da 
mlada gospoda niesu smjela tražiti »kipfela«, »zemljičaka« i 
»cigara«, već samo »rožčića«, »krušaca« i »smotaka«, i kad- 
godj je stari Hržić čuo kakovu tudju rieč, sasuo bi na ovog 
ili onog mladog gospodina cielu filipiku o izdaji domovine, 
jer da mladi sviet zanemaruje svoj materinski jezik. Od onog 
doba postade »vražja kapelica« stecištem radikalnih mladića, 
a Hržićev puristički duh vladao je u tornju Bele četvrtoga i 
onda, kadno Hržić ostavi onu zadimljenu špilju svomu nasljed- 
niku Dianiću, takodjer radikalnomu domorodcu sa strahovitom 
trbušinom, komu bjehu Zagrebčani lucus a non lucendo prišili 
nadimak >»Deutschbick«. Ni stari Dianić nehtjede nikada ni 
riečce njemački govoriti, ilirska crven-kapa s mjesecem i 
zviezdom bijaše mu svetinja, uprkos vanrednoj trbušini nosio 

je težku pušku narodne straže s osobitim ponosom, u kratko, 
bijaše to junak, koji se nije bojao ni vraga — već samo 
svoje plećate žene. Pred njom je u istinu drhtao, jer stara 
krupna »Dajčpekovica« imala je uz svoj crveni nos i strašno 
žilave šake, koje niesu nimalo znale za obična pravila eti- 
kete, i nejedanput padale su pestnice te ljubezne megere na 
široka ledja Dianićeva sve »ccram populo«. 

Njeko popodne u srpnju g. 1848. bilo je u >»vražjoj 
kapelici« silne buke, da su stari svodovi kavanski sve grmili. 
Vrieme bijaše oblačno, kiša je silno padala, te je svatko 
tražio to zadimljeno zaklonište. K tomu važne novine sa svih 
strana, rat na Magjare zaključen, sva Krajina diže se listom, 
narodna se vojska skuplja na vrat na nos i djaci da se pri- 
jave dobrovoljno za vojnike. 

Nije dakle nikakovo čudo, da je ta četa od jedno četr- 
deset mladića, sabijena u toli uzkom prostoru i zanesena ob- 
ćenitim zanosom burne dobe, silno bučila. Kraj ormara sje- 
djaše »Dajčpekovica«, zarudjena lica, podnimljenih laktova. 
Snene oči bludjahu po kavani, po kojoj se savijahu oblaci gusta 
dima. Debeli gospodar pod crven-kapom bio se prislonio na 
billard, te je na trbušini motao palce. Samo kadkad klipsao 
je k ovomu ili onomu stolu, da donese crne kave, šljivovice 
i kako se već zvahu sve vrsti njegova kiselog nektara. Za 
dugačkimi stolovi i u dubokih izdubcih prozora sjedjahu 
gosti, pravnici, filozofi i mnogo jurata, sve sama smjela, od- 
važna čeljad, ponajviše bradata, a odjevena ponajviše fanta- 
stički. U njekom dubku prozora, podalje od ostale družbe 
bilo se je za stolom skupilo pet do šest mladih ljudi. D jed- 
nog izmedju njih bijaše lice široko, krepko, oči velike, kosa 
i brkovi crni kao gavranova krila. Nije imao na sebi surku 
kao ostali, nego modru poljsku čamarku, razgaljena prsa i 
konfederatku na glavi. Držao je glavu visoko, gledao je smjelo 
oko sebe, iz njegova oka sukljao je čudan plamen. 

»Kakvi ste vi ljudi?« upita susjeda svoga, čovjeka suha, 
mrka, dugoljasta lica, rodom Ličanina. 

»Zašto?« odvrati mu Ličanin, poniknute glave mirno. 

»U vas neima pravoga duha. Revoluciju treba praviti, 
po Zagrebu barikade graditi. To je istom pravo veselje.« 

»Proti komu?« zapita opet Ličanin. 

»Ta, ta, ma proti komu god.« 

Ličanin slegnu ramenima, ali drugi susjed, žestok crnoma- 
njast filosof iz Primorja viknu lupivši Poljaka po ramenu: 

»Ta zašto da se mi u Zagrebu bunimo! Mi idemo preko 
Drave proti Košutu, ondje ćemo imati posla, toga nam vlada 
nebrani, pače nas podupire, daje pušaka, praha — —« 

>Eh! Eh! To nije pravo; ti bi morao, Mijo, u Primorje, 
pa dizati narod na revoluciju, a ti, Maksime,« okrenu se Po- 
ljak Ličaninu, »ti idi u Slavoniju kao povjerenik prevratnog 
odbora, da organizuješ ustanak.« 

»Objesili bi me,« odvrati Ličanin mirno. 

»Ta to bi za te prava čast i dika bila,« viknu Poljak 
pljesnuv rukama. 

»Hvala liepa za tu slavu!« odsmjehnu se Ličanin. 

>U vas neima pravoga duha!« nasmija se Poljak, iz- 
trusiv svoju čašicu. 

»Čujmo! Čujmo, gospodo!« viknu od drugoga stola ode- 
.beo, plavokos Zagorac rumena lica, »ah! ah! ah! Ele liepe 
pričice. Kako je naš Lazo danas izpit položio. Daj, Lazo!« 

»Kazuj! Kazuj, Lazo!« odazvaše se sa svih strana glasovi. 

Na to se dignu velika ljudeskara, poviša od svih ostalih. 
Lice mu je bilo koštunasto, oči tamne i žarke, glava okrugla 
a brada mu padaše do pojasa. U njem kan da je sve plam- 
tilo i drhtalo. A za veće čudo, taj čovjek bijaše obučen kao 
pravi pravcati serežanin kordunaš. Crvena kapa, plavetne 
dimlije, a za pojasom dvie male puške, srebrom okovane. 
Svatko bio bi dao glavu, da je to serežanin iz Vališsela 

ili Rakovice, ali u istinu bijaše to Lazo Kovačević, pravnik 
iz Sriema. 

>Eh, braćo, kad želite, hoću,« reče Sriemac. »Kako znate, 
dozvoliše nam praviti examen. To je liepo, rekoh ja, ali ima 
tu vražka zadjevica, treba svakako nješta znati. Kad sam 
onako gledao svoja scripta, gdje mirno leže na stolu, a na 
njih se uhvatila prašina i paučina, sve mi se činilo, da u tih 
artijah mnogo stoji, što u mojoj glavi nestoji, pa rekoh: 
Lazo brate! Lako bi bilo, ajde dč, da te pitaju za »cvik«, 
»ferbl« i »billard«, ali »jus naturale, romanum, hungaricum« 
— jok, to neraste u tvojoj tikvi. Njekako mi klonu duša, pa 
da neidem na examen. Da vidim, je 1 to težko, rekoh. Pitam 
ja dakle prijana Milivoja, nek mi štogodj priča ex jure hun- 
garico, da mi se uho njekako privikne. Govorio je koješta, 
neznam, je 1 pametno, je 1 ludo, tek znam, da toga nikad 
čuo niesam. Bome zlo. Ali se na sreću predomislih. Šta se 
bojiš, Lazo! rekoh. Jus naturale, naravsko pravo, — treba 1 
to učiti? Jok. Ta valjda svatko od nas zna, što je naravski. 
Jus romanum, rimsko pravo? Niesu li Rimljani već davno 
umrli? Umrlo i njihovo pravo. Jus hungaricum, magjarsko 
pravo? Ta mi idemo sad na Magjare, šta da učimo njihovo 
pravo ? Lazo diete! Idi na examen, šaptala mi duša. Kad mi 
u dobar čas krojač donese evo ovo serežansko odielo, jer 
ću, kako znate, za dobrovoljca u banovu vojsku. Eh kan da 
je od Boga bilo! Natučem crvenkapu, udarim toke na se, 
ogrnem evo ovu kabanicu, zataknem evo ove dvie uzdanice 
okovane, pa putuj na examen. Bože! Bože! Ali gospoda na 
me izvalila oči kao u svjetsko kakovo čudo. Nu ja zato i 
nehaj, već izvadi kubure svoje pa položi preda se, na stol, 
da me pomažu kod examena. Gospoda njekako čudno klimala 
glavom pa pitaj, a ja odgovaraj, Bog sveti znao, šta. Da, 
stari ćelavac upita me nješta za »oppositio«, a ja mu rekoh, 
da smo sad u opoziciji proti Švabam, na što mi odgovori: 
Kako da to neznam? A ja ću mu: Dosta je, clarissime, kad 

mi velite »oppositio«, da neidem po toga vraga u apoteku. 
Gospoda pogledaše mene, pa onda sebe i rekoše mi napokon: 
»Primam habet«. Prvi red! Izvukoh se, hvala Bogu. Samo 
neznam, da li sam to magjarsko pravo znao ja ili moje ku- 
bure, da li su moje kubure prvi red dobile ili ja! Eh neka je, 
šta je! Tko zna bolje, rodilo mu polje! Slava Bogu! Još 
sam vaš, pa onda putuj Lazo u banovu vojsku. Gospodaru! 
Danas plaćam ja! Nosi pivnicu svoju. A Vi, braćo, ded! Što 
komu duša poželi! Živjela domovina! Živio Jelačić ban! Smrt 
izdajicam naroda !« 

»Živio Lazo!« zagrmi grohotom ciela kavana; od poma- 
mna veselja skočiše mlada gospoda na noge i za jedan tren 
podigoše Lazu na ramena svoja, dočim je gospodar od težka 
smieha objema rukama trbušinu držao. Pijana »Dajčpeko- 
vica« pako sunu iz svoje mamure u vis, te je od čuda iz- 
valila oči na serežanina, koji je praćen od cike i vike svojih 
prijatelja u zraku lebdio. Vesela svojta uhvati se u kolo, 
zaigra biesno oko billarda, te udari pjevati u jedan glas: 

»Igra kolo naokolo 

U dvadeset i dva.« 
Bijaše to paklena hajka sred gusta dima pri treptećoj ulje- 
nici, bijaše to prizor iz Tartara. 

U taj čas otvoriše se naglo vrata i u kavanu stupiše 
dva mladića, Vladimir i malen grbav čovjek, šiljasta nosa, 
žacavih očiju, odjeven surkom i bielimi hlačami, a pokriven 
finim cilindrom. Taj mladić držao je pod rukom Vladimira. 
Obojica se zaustaviše kod vrata, nu čim ih spazi družtvo, 
razleti se, te doviknu došljakom : 

»Zdravo, braćo! Dobro nam došli!« 

Četa okruži prihodnike, propitkujući i rukujući se š njima, 
te ih napokon povede k stolu 
»Hej! Šta vide moje oči? Vladimir dodje medju nas! 


Jeste li čuli? Sad će biti skoro konac i kraj svietu ? Odakle 
Šenoa. Pripoviesti VII. 9 

si se pobrao, ti zaljubljeni pustinjače ?« čevrljao je ovaj krupni 
Zagorac. 

»Jelte ?« zapiskuta mali ovaj grbavac. »Pravo nevidjeno, 
nečuveno čudo! Naš djevičanski pjesnik dovuko se u ovu 
»špilju razbojnika«, kako sveto pismo veli. A znate li, čija je 
to zasluga ? Dedte, pogodite? Moja, na moju dušu, moja. Ja 
sam ga dovukao u vaše kolo. Sad vidite, da ću s vremenom 
biti dobar fiškal. Nije htio, priečio se kao konj, nećkao se 
kao mlada, ali ja ga smotah.« 

» Nebrbljaj toliko, Milivoju,« ukori ga Vladimir srdito gle- 
dajući grbavca, 

»Ah šta ti, mudrijane, šuti!« otresnu se grbavac. »Ti već 
jesi takov žalostni fratar. Čujte, ljudi! Prava je sramota. Naš 
poeta laureatus htio je umahnuti bez traga, ni da nam nerekne 
s Bogom!« 

»Ah! Ah!« začudiše se svi. 

»Da se ženi, znate. Dobio je mjesto, to jest u križe- 
vačkoj županiji će ga dobiti. Sada ima štalicu i kravicu. 
Lako si ga njemu, joj si ga nama. Za koji dan odlazi, ja sam 
to nanjušio. Šta, da se s nama neoprosti? Ti moraš medju 
svetce u vražju kapelicu, rekoh mu, da pijemo bar u dvoje 
zdravlje.« 

»Liep si ti svat!« klimaše Zagorac. 

»Milivoj je brbljavac,« reče Vladimir dignuv se, »ta Vi ga 
poznajete odavna. Vjerujte, da se niesam htio odšuljati kao 
zločinac, da bih se svakako bio oprostio sa drugovi mojih 
djačkih ljeta, ako baš ne u vražjoj kapelici. Milivoj navali u 
moj stan, pa me dovuče amo. To Vam je. Ta ja i onako 
istom za njekoliko dana odlazim. Dakle nevjerujte tomu ne- 
opranomu jeziku. « 

Grbavac htjede skočiti na noge, ali ga stisnu jaka šaka 
Ličanina. 

»Pijmo dakle u zdravlje našega Vladimira,« viknu Lazo 
skočiv na billard dignuv punu čašu. »Živio, pjesniče naš! Cvala 

ti sreća do sudnjega dana! Cvala ti vreća puna dukata! 
Cvala ti mlada i savijala se oko tebe kao što ruža oko ze- 
lenog bora! Dao ti Bog dječaka, što u šipku koštica. Evala! 
Ljudina si! Živio, brate Vladimire!« 

»Živio Vladimir!« klikoše svi, samo grbonja ostade sjedeć, 
podupirući laktima glavu, Zagorac pako udariv se po trbuhu 
zapjeva: 

»Primi, Vladko, čašicu, 
Ter nam napij zdravicu, 
Bog zna li k letu 

Cemo u veselju 

Skup živjeti!« 

I Vladko primi čašu i odzdravi: 

»Mila braćo! Hvala na zdravici vašoj od srca! Primam 
ju, vraćam ju! Vi svi ste prijatelji mladosti moje, s vami se 
pobratih mladić! Mi svi smo sinovi našega roda, slavnog 
hrvatskog naroda! Svjedoci ste sreće i radosti moje u ovaj 
par, kad sam koraknuo u zbiljski život, gdje mi valja doka- 
zati, da sam pošten Hrvat, da ću pošteno raditi za svoj 
dom! Nu nemarim govoriti o tom u taj svečani čas. Crni 
se oblaci nadvijaju nad naše glave, narod kipi i vri u sveti 
srćući boj! Sloboda nam poda krila! Braćo! Da pijemo u 
zdravlje naše majke, koja nas rodi i hrani, kojoj smo dužni 
posvetiti život, za koju nam valja, ako uztreba, mrieti! Pijmo 
u zdravlje te slavne, nesretne Hrvatske zemlje, koja je više 
prepatila no ikoja, više sreće zaslužila no ikoja, jer od one 
krvi srca, što joj preosta od stotine krvavih: rana, davala je 
hrane još i drugim. Štujmo ju, ljubimo ju, presveta nam je. 
Pokažimo, da smo vriedni sinovi svaki na svojem mjestu, da 
smo jaki odbiti one sotonske navale, koje se od vjekova 
oko jadne majke naše sapliću. Prisegnimo, braćo! Živjela naša 
domovina.« 

»Živjela domovina!« zagrmiše burna srca mladića. Čaše 
zveknuše, suze skočiše na oči, mladići se izljubiše a sa za- 
nesenih ustiju orijaše se pjesma: 9% 

»Još Hrvatska nij' propala.« 

Samo grbonja sjedjaše mirno, prezirno promatrajući to družtvo. 

»Gazdo! Nosi vina!« viknu Lazo, »vina nosi!« pa zapjeva 
glasovito: | 

»Ustaj, ustaj slavski rode, 
I duboki san svoj stresi!« 

Družtvo se razredi u kolo, svaki dizaše čašu, svaki pjevaše 
od srca. Rumena lica mladića plamćahu svečanim žarom, a 
Oči im se prevraćahu od divljeg zanosa. Pilo se i pilo. Samo 
grbonja sjedio je kao kamen. Tada priskoči Poljak ljutit i 
gurnu ga u rebra, ter viknu: 

»A šta nepjevaš, šta nepjevaš, žabo ?« 

»Da, što sjediš kao panj ?« riknu Lazo. 

Malić probliedi izprva, ali se brzo prenu, skoči i uhvati 
čašu. Svi zašutiše mramorkom. 

»Dragi ljudi,« prihvati Milivoj smiešeći se, »oprostite mi! 
Ja niesam poeta; s mojega jezika neteče med, a poslije to- 
liko sladkih rieči moga predgovornika, komu jezik majstorski 
leti, bit će mi težko žacnuti vaša srca. Dam, što znam. Ja 
velim, lako prisizati, lako pjesmice kresati i čašice prazniti, 
ali sve su to trice, a mi smo kukavice. Danas nek se pije 
samo u zdravlje junaka, koji će srnuti u boj za domovinu, 
koji se ne biju samo jezikom već i desnicom. Ja velim, Bog 
živio našega dobrovoljea Lazu i sve druge dobrovoljce, a ne 
sjediti u zapećku sa ženicom! Ja« — — ali grbonja nedoreče, 
jer ga Lazina šaka toli silno rinu, da je odletio u kut. Ža- 
mor zavlada kavanom. Razigran vinom ji gnjevom skoči 
Vladimir pred grbonju, koji se je medjutim škripljući izpra- 
vio bio. i 

»Koga to misliš, koga misliš?« upita drhćući Vladimir. 

Grbonja se nasmjehnu porugljivo. 

»Govori! Govori!« škripaše Vladimir. 

»Tebe!« izkesi se grbonja. 

Vladimir skoči k stolu, da popadne nož. 

»Pusti hulju!« zaustavi Lazo Vladimira. »Čuj, huljo!« 
kriknu zatim grbonji, »ako neočistiš mjesto, slomit ću ti rebra. 
Taj čovjek nesmije umrieti, već mora živjeti za narod.« 

»Neslušaj ga, Vladimire! Napolje!« vikahu drugi. 

»Ne! Ne! Ne! I stoputa ne!« kriknu Vladimir lupiv ša- 
kom o stol. »Šutite! Ja da niesam vriedan dati krv za svoj 
narod! Ja da se uklanjam u zapećak, dok se drugi biju! Ne! 
Evo tako mi Boga! Tako mi domovine! Tako mi poštenja 
moga! Evo vam prisižem, da ću s banom Jelačićem u rat. 
Ja se prije oženiti neću, dok se nesvrši rat.« 

»Nemoj! Nemoj!« škrinu Lazo, al grbonja će mirno 
kroz smieh: 

»Prisegao je.« 

Bura zabuči kavanom, nejasni glasovi razdražene čete 
miešahu se burno, strepeći pritiskao se grbonja u kut, a sred 
kavane stajaše blied Vladimir, hvatajući se za srce. U taj 
par provali u kavanu Eugen, koji je posljednje rieči čuo bio. 
Gnjevan poskoči k pobratimu, uhvati ga za ruku i viknu: 

»Ti si poludio.« 

»Ne, ja idem u boj.« 

»A Lucija ?« 

Vladimir klonu na stol. Medjutim bijaše se grbonja iz- 
vukao iz kavane. Hrlim korakom, gotovo bježeći, krenu prema 
Pivarskoj ulici i nakašlja se pred njekom kućom tri puta. U 
prvom spratu otvori se prozor. 

»Šta je? Vi ste, Milivoju?« ozva se glas tetke Pauline 
magjarski. 

»Da,« odvrati Milivoj magjarski. »Dobra ptičica sjednu 
na ljepak. Neće oženiti Lucije. Sutra više. Laku noć!« 

»Hvala Bogu,« nasmija se Paulina, »laku noć!« 

Milivoj pako poleti prema Jurjevskoj ulici, jer iz daleka 
ozivahu se glasovi goneće ga mladeži. 

Dok je cielom domovinom plamtio obćenit zanos, te oba- 
rao svaki i najmanji narodu protivni pojav, popadala je do- 

maće protivnike narodnjega pokreta prepast i strava. Još im 
je svitala nada, dok je novo magjarsko ministarstvo izdavalo 
zapoviedi po Hrvatskoj, nu kad zaori ratna trublja sa svih 
strana, kad se je narod hrpimice jatio pod zastave, ostavi ih 
i ta zadnja iskrica nade. Gnjev naroda diže se na njih osobito 
onda, kad se je saznalo, da je zagrebački načelnik Kamauf do- 
bio potajni nalog od ugarskoga ministarstva, da ima četrdeset 
najodličnijih domoljuba uhvatiti te pod vojničkom pratnjom od- 
premiti u Peštu. Starac toga neučini i zasluži sebi hvalu naroda. 
Najvećma je kipjela jarost naroda ra one Hrvate, koji su 
bezočnim cinizmom htjeli komad po komad Hrvatske baciti 
u tudjinsko ždrielo. Gospoda zagrebačke županije šiljahu u 
Požun i Peštu obširne tajne predstavke, gdje su svaki pojav 
narodnjeg pokreta dojavili ugarskoj vladi, gdje je od biskupa 
Haulika sve do zadnjega pisara u Zagrebu opisan svaki čo- 
vjek, koji se nije slagao s intencijami Košutove stranke. Ali 
tajna neostade tajnom. Ono njekoliko pisara. koji u županiji 
ostadoše vjerni narodnoj stvari, zavuče se noću u pisarne, 
gdje su predstavke pod ključem stajale. Tu prepisaše potajno 
sve denuncijacije, a biskup Haulik i narodna stranka imala 
je prepise tih tajnih predstavaka prije u svojih ruku, nego 
su u Ugarsku odpremljene bile. Ban Jelačić raztjera napokon 
županijsku gospodu. 

Videći se tako lišeni svoga zadnjega uporišta razletješe 
se protivnici roda na sve strane. Njekoji uskočiše preko 
Drave, da budu dionici magjarskoga pokreta, njeki potražiše 
u Štajerskoj mirno zaklonište, mnogi se zavukoše na svoja 
imanja, da ništa nečuju i nevide u svietu. Nu kako je vazda 
u takovo burno doba, zavlada proskripcija, s koje postrada 
mnogi po značaju inače pošten čovjek, koji nije razumio 
nove struje, vjerujući u vječnost feudalizma, dočim se s druge 
strane okoristiše plienom njeki tobož narodni vikači, koji 
poslije postadoše najvjerniji skutonoše njemačkoga absolu- 
tizma. A ta skrajnost bez hladna razbora zavuče domovinu 

na put, gdje se počimalo zaboravljati staro pravo naše kra- 
ljevine, te se utirao put onomu času, kad se je imala po 
drugi put pojaviti ideja Josipa Drugoga, gdje je naša domo- 
vina imala spasti na austrijsku pokrajinu. 

Gospodin Dobranić osta u Zagrebu, on nije nikamo 
bježao. Srce mu nije dalo, da učini, što su hrvatski prijatelji 
Košuta od njega zahtievali; on nije radio potajno proti na: 
rodu, a opet se je stidio javno izpovjediti, da mu je srce 
pristajalo uz narod, jer, reče u sebi, tko će mi vjerovati, da su 
moje rieči iskrene, ako izjavim sada, gdje su moji dosadanji 
drugovi poraženi, da pristajem uz narodnu stvar; da, reći 
će se, da sam lažac, da sam se prevjerio osobne koristi radi. 
Dobranić je šutio i šuteći strašne muke trpio. I na njega izli 
se obćenita jarost. Četa ugrijanih mladića razbi mu prozore, 
svake noći ozivahu se pod njegovim prozorom davorije, u 
kojih se proklinju »izdajice naroda«, a svaka kletva, grmeći 
kroz tihu noć, dodirnu se bolne njegove duše poput otrovne 
striele. Već je počelo bilo pristaše protunarodne stranke ba- 
cati sa službe, da, spomenulo se uz psovke i njegovo ime. 
Rodjakinje, dolazeći Klari, donašahu dnevice sve nove i nove 
novine, navlaš tetka Pavlina, koja se je stalno u Zagrebu 
nastanila bila. A ta .dobra duša« znala je turobna lica puna 
milosrdja i žalosti Klari izbrbljati sve, što se je nepovoljna i 
neprijazna o Dobraniću po gradu šaptalo i šuškalo, te bi 
kadkad pri tom zmijske suze prolila. Klara da pobjesni. Sa zlo- 
radim njekim veseljem saobći mužu svomu kap po kap toga 
ljutoga otrova, svaku psovku, svaku kletvu, a konac svakog 
zloradog govora bijaše oštar, ujedljiv ukor, da je Dobranić 
sam svojoj nesreći kriv, jer da je odbio bogata zeta. Da, 
napokon odluči uz pomoć Pavlininu riešiti se Vladimira, i 
primamiti opet bogataša, te prevariti Vladimira, Pavlinu i 
muža svoga. 

Dobranić medjutim nebješe skinut sa službe. Bilo je uz 
svu graju i viku nješto razboritih ljudi, koji poznavahu od 

prije njegov um, njegovu učenost, njegovo poštenje, koji na- 
vlaš izticahu to, da nije nikad bio biesnim strančarom, da 
je u svom zvanju bez obzira na politiku vazda sdušan i 
pravedan bio. Odlanu mu bar donjekle od strašnih muka, na 
koje ga je navijala vlastita žena i pokorna savjest. Dok je 
bio u zvanju, opet su ga vjerovnici štedili, opet je imao 
prehrane za svoju obitelj. Dobranić bijaše jedan od onih 
slabih ali plemenitih karaktera, kojih živa strast ili nehajstvo 
baci na krivu putanju, odakle im povratka neima, .nu koji 
će, ma i skučeni sudbinom, i na tom krivom putu uzčuvati 
dobro srce, te gledaju što manje griešiti. Zajamčen bijaše 
Dobraniću obstanak, ali mu oteta nada, da će ikad polučiti 
veće, izdašnije mjesto. Život mu dosadi, duša mu bijaše 
umorna od tolikih jada. Samo da uda kćer, samo kćer da 
uda, svoju miljenicu, pa onda da može leći u grob! Sin mu 
Koloman slabo je mario za nauke, zato ga odluči dati u 
vojnike, i Koloman dobi zbilja bezplatno mjesto u vojničkom 
zavodu. A Klara? To ime probode Dobranićevo srce kao nož. 
Njekad mu je zvonilo kao glas srebrna zvona — danas na- 
punjalo mu je dušu gorčinom i mukom. »Što će biti od Klare, 
ako umreš?« upita se Dobranić. »Zar je ona pitala, kamo ću 
ja dospjeti?« odgovori si gnjevno. »Neka je, šta je. Nemarim. 
Dok sam živ, držat ću prisegu zadanu njezinu otcu, vući ću 
ju za sobom, kao odsudjenik okove svoje, ali na pragu moga 
groba prestaje ta dužnost; u grobu ću mirno spavati, a ona 
neka traži milosrdja od Boga milosrdnika. Lucija, taj nježni 
cvietak nesmije poginuti u buri toga života Oh tu sreću mi 
je barem Bog dosudio, da ju vidim spasenu, zaklonjenu u 
naručju čestita muža.« 

Tako je razmišljao Dobranić sjedeći u svojoj sobici. U 
jedanput otvoriše se vrata silovito, u sobu provali Klara. 
Bijaše uzrujana, oči joj sjahu čudnovato, te se nije moglo 
znati, da 1 se srdi, da 1 veseli, samo oko ustiju javljao se 
zlorad rug. 

»Eto! Eto !« govoraše strastno i ujedljivo. »Sad je na moje 
izišlo. Dakako, tvoje kombinacije su mudre, ti si mužka glava, 
a ja glupa i luda žena. Ti snatriš o sreći svoga djeteta, mi- 
sliš tu u zakutku, da je ljubavna igrarija lakoumna mladića 
živa istina. A sad — sad! Oh sramote !« 

»Šta je za Boga?« viknu Dobranić probliediv i skočiv 
na noge. 

»Šta?« nasmjehnu se Klara podnimiv ruke. »Vladimir je 
imao za koji dan poći na svoje novo službovanje. Je 1? 

»Da.« 

»Imao je za kratko oženiti našu kćer. Je 1? 

»Ma da, da! Poći će, oženit će se.« 

»Ha! Ha! Ha! Neće, neće,« grohotaše Klara. 

»Jesi li poludila?« odvrati Dobranić drhćući. 

»Ja sam dapače vrlo pametna ; ja sada vidim, da sam i 
prije vrlo pametna bila, pametnija nego drugi ljudi. Negovo- 
rim od šale.« 

»Nemuči me, ženo! Govori jasno !« 

Gospodja sjede i poče suhoparno: 

»Dakle da znaš. Vladimir, tvoj mili Vladimir odlučio je 
neprimiti službe, već se je upisao za dobrovoljca u vojsku 
ilirskoga bana Jelačića, da, zakleo se je javno, da se prije 
oženiti neće, dok se nesvrši rat. To je živa i ciela istina,« 
doda gospodja pogledav oštro muža svoga. 

Dobranić zavrti glavom, klonu u stolac i prodje rukom 
preko čela. 

»Nu šta sad velite, dragi gospodine supruže? A? Tko 
je pravo govorio, ja ili ti? Hoću li i danas dobiti lekciju 
kao što onda? Cvate li tvojoj kćeri sreća? Oh kad pomislim 
na to, kad pomislim na jadno svoje diete, srce mi hoće da 
pukne. Kakva sramota! Po čitavom Zagrebu trubilo i bub- 
njalo se o toj nesretnoj ženitbi, kojoj sam u srcu vazda 
protivna bila. To je lakoumno, to je prievara, grieh do Boga!« 

»Vladimir! Vladimir da je to učinio!« reče Dobranić. 

»Da.« 

U to pokuca njetko na vrata. 

»Slobodno!« reče Dobranić trznuv se. 

U sobu stupi blied, smućen Vladimir. Klara se dignu 
brzo i ošinu mladića ljutim okom. 

»Vladimire!« viknu Dobranić bolnim glasom, »jeste li Vi 
to zbilja učinili ?« 

»Jesam, velemožni gospodine!« odvrati mladić ponik- 
nute glave. | 

»Nesretniče!« uzdahnu Dobranić. 

»To je ružno, sramotno, nepošteno!« planu Klara. 

Vladimir dignu glavu ponosito, pogleda gospodju oštro, 
te će zatim mirno: 

»Oprostite, milostiva gospodjo! Vaše su rieči oštre i mo- 
žebit nepravedne. Vas, velemožni gospodine, molim, da me 
saslušate, pa da onda sudite. Spremao sam se, da podjem na 
mjesto, gdje me je služba čekala, na mjesto blizu moga ot- 
činskoga doma. Kako sam rekao, imao sam prekjučer krenuti. 
Sjedjah sam u svojoj sobi osvojen sladkom mišlju, kako sad 
u ovaj čas, gdje nam na novo cvate sloboda, stojim i ja na 
pragu sreće svoje. Za malo vremena zagrlit ću svoju Luciju, 
djevojku, koju ljubim nada sve na ovom svietu, koja izpunja 
svu moju dušu, osvaja sve moje misli. Privest ćeš ju veselu 
u stari dvor svojih otaca i ondje sretno trajati dane svoga 
života. Bilo mi je, kan da me je nebeska ruka uljuljala u 
blažen san. Vidjeh u svojoj fantaziji cieli taj maleni, divni 
raj buduće sreće. Tad banu u moj stan Milivoj — ta Vi ga 
poznajete, milostiva gcspodjo, onog ujedljivog grbavca — i 
udari vikati na me, da je sramota, što se neoprostih od svojih 
drugova, da sam oholica, da stare prijatelje prezirem, pošto 
sam se liepo smjestio. Neka nebudem kukavica, neka podjem 
s njime, jer da me prijatelji već čekaju. Otimah se dosadniku, 
za koga nikad pravo mario niesam, jer je neiskren čovjek, 

otimah se i otimljući čudjah se njegovu sladkomu prijatelj- 
stvu, gdje mi inače niesmo mnogo obćili. Ali on nepopusti, 
te mi se svom silom svoga dosjetljivog jezika pope na dušu. 
Klonuh, jao zašto sam klonuo! Proklet onaj čas! Milivoj me 
zavuče_ u družtvo prijatelja, koji me klikujući dočekaše. 
Ondje se pjevalo, pilo, nazdravljalo. I mene nazdraviše. U 
jedanput sbaci Milivoj svoju sladku krinku rekavši, da ne- 
valja nazdraviti onih, koji sa ženom ostaju u zapećku, već one 
plemenite mladiće, koji idu kao dobrovoljci krv proljevati za 
domovinu. Ta me ubode u srce, jer se ticala mene. Ja ga 
upitah oštro, koga misli, a on nakesiv svoje djavolsko lice, 
izjavi bezočno, da misli mene. Bijah ugrijan pjesmom, zano- 
som, vinom. Krv mi skoči u glavu, srce mi zadrhta, oči mi 
se smutiše, plamćah sa takve rugobe. Na očigled tolikih mla- 
dića nabaciti mi, da sam kukavica, da sam strašivica, da se 
kanim toviti i sladiti, dok drugi proljevaju krv za slobodu 
doma! Moj se ponos uzprieči, prenuh se u svoju muževnu 
snagu i zakleh se javno, da ću poći u sveti boj, da se ože- 
niti neću, dok se nesvrši rat.« 

»A je li ta prisega valjana u takovu stanju?« upita zlobno 
gospodja. 

»Vi se varate, milostiva gospodjo; moja pamet bijaše 
čista i evo Vam kažem, da je Lucija plačući kraj mene stajala, 
da je svoje mile ruke oko mojega vrata savila, tako mi Boga, 
i opet bih se zakleo bio. Zar sam mogao, smio inače, zar 
bih vriedan bio pokazati se u družtvu ljudi, da niesam taj 
pakleni rug utjerao u laž? Nikad niesam htio biti vojnikom, 
moja se ćud opire tomu stališu. Htijah mirno služiti domovini 
svojoj, ali te sramote podnositi nemogu, da mi se nabacuje, 
da niesam jak žrtvovati za domovinu, koliko i drugi, da 
tražim toplu peć, dok drugi lete pred ždriela topova. Da, 
kad mi je kob tako ukobila, i na to mjesto me potisnula, hoću 
da dokažem, da imam srčanosti, koliko i drugi, da sam sin 
stare junačke obitelji. Ljubim Luciju, tako mi Boga, ljubit ću 

ju do vieka, ali više ljubim domovinu svoju; nikad neću 
ostaviti sladke svoje žene, kad mojom bude, ali nikad neću radi 
žene ostaviti domovinu svoju. Srce mi puca, zdvajam, moje 
oči nevidješe sanka, misli mi razdiru pamet, da je zloba — 
oh znam nije to slučaj — morala naslati upravo u ovaj čas 
to izkušanje, al ja nemogu drugačije, poštenje, prisega me 
veže — ja moram u boj!« 

»Eh pa idite si u taj boj!« reče gospodja Klara zlorado, 
»ali nerecite, da moje diete ljubite; priznajte, da je sve Vaše 
ljubakanje komedija bila, kojom osramotiste moju kćer pred 
svijetom. Vama je dakle ta Vaša domovina, ta imaginacija 
draža, nego gospodska, plemenita kći! Idite s tim svojim ilir- 
skim banom, jer bih gotovo povjerovala, da Vam je ciela 
domorodna igra samo zgodna izlika, da se izvinete zada- 
noj vjeri.« 

»Milostiva gospodjo!« planu mladić, »nemojte dalje! Ja 
takve uvrede neću i nemogu podnositi. Možebit neznate Vi, 
što znači sveta rieč domovina, pa mojega čuvstva nerazu- 
mijete. Znam, da Vam niesam po ćudi; ja niesam gladko 
počešljan gospodičić, koji smrdi samo po pomadi, ja niesam 
zagrebački sin, komu je najmilije zvanje služiti u družtvu 
gospodja poput harlekina ili majmuna, pa ako sam i priprost 
mladić, to niesam kukavica, i ja Vam zabranjujem, da moje 
najsvetije čuvstvo stavljate na ruglo, da toli svetu stvar kao 
što je borba za slobodu domovine upotriebim izlikom, pod 
kojom bih sramotno ostaviti mogao Luciju, djevojku milu i 
dragu, koju ću ljubiti do vieka, koja će mojom ženom biti, 
kad se s banom pobjediteljem u svoju slobodnu domovinu 
povratim.« 

>Oh i to!« zagrohota Klara, »to je suviše, mladi gospo- 
dine! Mislite li, da je Lucija toli luda, da će na Vas čekati ? 
Izbijte si to iz glave. Ja Vam velim, niti će se Jelačić po- 
vratiti kao ban pobjeditelj, niti će Lucija Vaša žena biti.« 

»Da neće? Mislite! O gospodine Dobraniću, govorite Vi. 

Vi ste muž, Vi ste otac, gospodar! Vi ste jaki ocieniti moja 
čuvstva bolje, nego Vaša gospodja! Govorite Vi.« 

Dobranić se probudi kao oda sna. Nemila viest bila se 
je poput striele dodirnula njegova srca. Bijaše kao omamljen. 
Prenuv se reče samo u kratko: 

»Klaro, izidji, — pa poslije pošlji Luciju.« 

»A zašto nebih« — — suprotnu se Klara. 

»Izidji, velim ti,« zapovjedi Dobranić. Gnjevno izidje go- 
spodja, lupivši silovito vratima. Dobranić i Vladimir bijahu 
na samu. 

Gospodin Dobranić dignu se i prošeta dva, tri puta po 
sobi amo tamo, zatim se zaustavi pred mladićem i reče: 

»Vi ste veliku nesreću počinili, mladi prijatelju, veću 
nego možebiti i sami slutite.« 

»Jesam li ja toj nesreći kriv ?« 

»Ponješto jeste, to jest, Vaša fantazija je kriva. Vi ste 
poeta, idealista. Pred Vašima očima lebde sami ideali.« 

>Oh gospodine! nemojte tako! Šta vriedi, recite mi, 
mladić bez ideala, šta vriedi muž bez uzvišena cilja života? 
Kamo li bi dospjelo ljudstvo, da sve samo hladnim razborom 
mjerimo, a srca nikad neupitamo ? Recite mi, jesam li mogao 
drugačije ?« . 

»Srce mi puca od žalosti,« reče Dobranić ganut, stavivši 
ruku na Vladimirovo rame, >»ali priznajem, da nieste mogli 
drugačije uraditi. I ja bih na Vašem mjestu isto učinio bio. 
Da, da, to je sudbina.« 

»Hvala Vam za Vaše priznanje, velemožni gospodine ; to 
mi je ponajjača utjeha u toj težkoj borbi; ali nevjerujem, 
da je to sudbina, da je to sliep slučaj. Sve mi se sluti, 
da je to himba, spletka i zavist učinila, ona prokleta, kod 
nas toli česta zavist, koja nepoznaje veće radosti nego zlo- 
pakom nogom sgaziti — pa i bez razloga — sgaziti sreću 
bližnjega.« 

» Vama se sluti? Moguće! Imate li dokaza ?« 

»Neimam, samo sumnjam, da me je Milivoj zaveo u 
stupicu. Ali možda mu činim krivo, jer je uviek bio pecav i 
zlopak. To je već u njegovoj naravi.« 

»Bilo što mu drago, govorimo ozbiljno. Vi ćete ići, to 
znam, jer ste karakter. Neće Vas pratiti moja kletva, već 
moj blagoslov. Idite povratite se zdravi i cieli. Vi neznate, 
kamo će Vas sudbina ponieti, a tko će to znati! Medju na- 
rodi svieta zapodjela se krvava razpra, krvav metež Pleme 
udara na pleme, a svako veli, da se bije za svoju slobodu. 
Pazite! Čija će sloboda nadvladati; hoće li sloboda nadvla- 
dati, neće li robstvo? Neće li medjusobna mržnja, medju- 
sobna nepravičnost uroditi otrovnim plodom? Ja se bojim. 
Vjerujte mi, imam i suviše izkustva, zavirio sam u koječije 
karte. Da, da — Vi me gledate u čudu. Nitko nesumnja o ple- 
menitosti namjere, a namjera je zamet, pričekajte plod. Ja ve- 
lim, treći će žnjeti.« | 

»Oh Vi toli crno slikate, velemožni gospodine! Što da 
se radi, može li se drugačije raditi?« 

»Nemože, istina je. Kob je tako Hrvatom ukobila, da iz 
jedne skrajnosti lete u drugu, da vagu potisnu sad na ovu, 
sad na onu stranu, i jezičac njihove tezulje nestoji nikad na 
pravom mjestu. Mi smo slabi, vrlo slabi i onda, kad se cie- 
nimo najjačimi, mi samo služimo i služimo sav svoj viek, a 
nikad sebi. Plemenit je uzplamaj sadanjih dana, nu pitajte 
za deset, pitajte za pet, za dvie godine, gdje je taj plamen, 
nije li samo nješto pepela ostalo? Vama je to dakako crno. 
Eh da. Mladosti je sve crno, što nesieva poput zlatnoga sunca, 
i tko se posumnjati drzne, da niesu svi ideali namah izvedivi, 
izdajica je domovine. Ali doći će ljeta, i Vi ćete biti hladniji 
i mirniji kraj svega Vašega pjesničkoga zanosa, i Vi ćete vi- 
djeti, koli daleko stoji želja i nada od istine i uspjeha. Za- 
pamtite ove rieči, sjetite ih se, kad mene više nebude.« 

Mladić stajaše zamišljen pred Dobranićem, ali brzo po- 
dignu glavu. 

»Biedite li me, da hrlim, kamo i drugi ?« 

»Nebiedim. Vaš je naum plemenit, pa — sad su svi ljudi 
kod nas fantaste, pjesnici, djeca; nu Vi ćete jednom biti 
muž, doći će drugi dani; onda budite trezniji, hladniji: nas 
može spasti samo razbor, muževnost i ponos. Vječito to ko- 
lebanje ubija naše sile.« 

» Velemožni gospodine!« odvrati mladić tronut, »hvala Vam 
na tolikom povjerenju, što mi izkazujete u čas, gdje sam 
nehotice Vašemu srcu zadao ljutu bol; otčinske su to rieči, 
koje izlaze iz Vaših ustiju. Nikad neću zaboraviti nauka, što 
mi evo dadoste. Znam, da izlazi iz plemenita srca. Poznajem 
ja svu biedu jadne svoje domovine i jer ju poznajem, jer 
znam, da će se moj narod izkopati iz zla samo, ako mu 
svaki sin pregne raditi s podpunom snagom i znanjem, ako 
bude pripravan žrtvovati sve, upravo zato odlučih i ja po- 
svetiti svojoj rodnoj zemlji desnicu svoju. Da Bog da, da se 
ova sveta zemlja, koju je huda sreća i tudja zavist raztrojila 
i razčetverila, opet sklopi u jednu sretnu, slobodnu cjelinu. 
Nu pustimo sada to. Dozvolite, da Vam govorim o Luciji. 
Vi ste čuli one okrutne rieči, što je netom izustila Vaša go- 
spodja supruga. Mislite li i Vi tako? Kanite li i Vi oteti mi 
Lucijino srce , oteti Luciju, te muke, koje mi srce ciepaju, 
povećati. Nesmijem li se nadati, ako se zdrav povratim, da 
će me dočekati mili naručaji Vaše kćeri, da ću moći od bo- 
jišta poći k oltaru? Ne, ne, Vi nemislite tako! Oh u Vas je 
srce dobro, plemenito. Vi nećete ubiti moje nade.« 

Dobraniću skočiše suze na oči i podav ruku Vladi- 
miru reče: 

»Ne, mladi prijatelju, nemislim kao moja žena, neubijam 
Vaše nade. Ali Lucija neka sama govori.« 

Zatim otvori vrata i viknu: 

»Lucijo! Lucijo! Dodji.« 

Za malen časak unidje djevojka blieda na smrt zapla- 
kanih očiju. Koracala je polagano, grudi joj se silno nadi- 


1 44 Vladimir. 


male, a stupiv u sobu pogleda mladića okom, punim boli i 
žalosti, okom, kakovim gleda na smrt ranjena srna lovca. 

»Lucijo!« reče Dobranić, »Vladimir polazi za dobro- 
voljca u rat.« 

»Znam,« dahnu Lucija i u isti čas iztisnu joj se suza 
na oko. 

»Tvoja se svatba nemože sada ovršiti.« 

»Znam!« jecaše djevojka tiho. 

»A što veliš ti?« zapita otac. 

Djevojka neodgovori u prvi čas, zatim pogleda mladića 
i baci se otcu na grudi kriknuvši: 

»Oh ja sam nesretna, neizmjerno nesretna, otče!« 

Otac pritisnu diete jače na svoje grudi i poljubi djevojku 
u čelo, a Vladimir, blied na smrt, drhtaše kao šiba. 

»A što veliš na to?« zapita Dobranić nježno, »bi li ga 
zaustavili ?« 

»Pridržali ?« planu Lucija, ali nastavi turobno: »Znam, 
da to nije moguće. Kad idu svi, mora i on, ta zakleo se je.« 

»Rješavaš li ga njegove zadane vjere ?« 

»Traži li on, da ga riješim ?« 

» Netražim, netražim!« planu mladić, »draga vjerenice 
moja !« 

»Oh onda, onda ću čekati, dok se povrati!« reče dje- 
vojka iskreno, pruživši mladiću desnicu. »Da, otče! Čekat ću 
ga, jer mi je drag, otče, ah vrlo drag. Oh reci i ti, da ga 
čekati smijem. Reci mi tu rieč, molim te Boga radi, jer se 
plašim majke.« 

»Majke ?« 

»Da. Kivna je na Vladimira, neće o njem ni da čuje. Grozi 
mi se. Veli, da ga ostaviti moram, a ja nemogu, nemogu, 
prije bi mi srce puklo.« 

»Neboj se, kćeri«, reći će starac. »Ti ga ljubiš, pa mo- 
žeš na njega čekati.« 

»Oh po sto puta Vam hvala,« kliknu Vladimir i skoči 

Dobraniću cjelivati ruke, »Vi ste moj drugi otac, Vi ste mi 
najveći dobrotvor na svietu.« 

I strastno zagrli mladić djevojku, koja spusti glavu na 
njegova prsa. 

»Evo! kunem Vam se, gospodine Dobraniću,« reče mla- 
dić tronut staviv ruku djevojci na glavu, »da ću Lucijine 
ljubavi vriedan biti, da će me njezina slika obodravati u lju- 
tom boju, da ću joj do groha biti štitom i obranom, ako se 
sretno povratim iz rata.« : 

Dobranić položi ruke na glave mladih i progovori: 

»Djeco moja! Nadah se, da će vaša sreća brža biti, ali 
eto na pragu njezinu snadje vas težko izkušanje; sudbina 
odmaknu sreću dalje i stavi medju vas dugotrajan možda, 
krvav rat. Nu pregorite to izkušanje, pokažite, da vam je 
srce jako, da se zbilja ljubite. Bog će dati, da to izkušanje 
savladate, a vaša sreća bit će veća, čim su ovi časovi gorči. 
Podjite, Vladimire, u sveti boj za domovinu našu, borite se 
junački i povratite se zdravi, a ja ću moju milu kćerku ču- 
vati kao zenicu oka i s njom zajedno moliti za Vaše zdrav- 
lje, za pobjedu, za Vašu i Lucijinu sreću. Sada, djeco, idite 
pa si recite, što vam je na srcu, a ti, Lucijo, kaži majci, neka 
k meni dodje.« 

Oboje poljubiše Dobraniću ruke te podjoše zajedno u 
vrt, Klara pako stupi za kratak čas opet u sobu svoga muža. 

»Ti si me zvao ?« 

»Da. Sjedni. Imam ti nješto priobćiti.« 

»Da čujem,« odvrati Klara sjednuvši. 

»Ti si se ružno poniela prema mladiću.« 

»Onako, kako je zaslužio.« 

»Nije istina. Ti neimaš srca, neznaš uvažiti njegovih 
osjećaja za domovinu.« 

»Šta je meni do domovine, meni je do djeteta moga.« 

»A meni, misliš, nije? Nu pustimo to. Ja slutim, da je 


mladić naveden bio u zanjku.« 
: 10 


146 Vladimar. 


»Neznam, nepitam. Bješe mu se čuvati « 

»Ako udjem u trag spletci, joj si ga onomu.« 

»To govori onomu, koga se tiče. Ja neznam, nepitam 
za to. Molim te, govori o stvari. Neimam kada čekati. Moram 
još obaviti njekoliko pohoda.« 

»Dobro, govorit ću ti u kratko. Zapamti, da je vjen- 
čanje naše kćeri samo odgodjeno; poslije rata će se mladi 
uzeti.« 

»Dobraniću, ti si poludio!« viknu žena skočivši na noge. 

»Mir! velim ti!« zagrmi Dobranić, »ni rieči više, to je 
moja tvrda volja. Da se niesi usudila ni najmanje suprotnuti, 
niti djevojci dosadjivati ili odvraćati ju. Jesi li razumjela ?« 

»Al ako ti na vrat dodje bankrot ?« 

»Otale! Otale! Nesrećo moga života!« kriknu Dobranić i 
pokaza joj vrata. Klara ode nerekavši rieči. 


VI. 


U ranu zoru dignu se vojska iz Zagreba. Visoko se vijahu 
hrvatske zastave, gromorno udarahu bubnjevi, a zvukovi 
trubalja prodirahu jutarnji zrak. Veselo je lepršala zastava 
rumena biela i modra, vijala se poput čudesna cvieta nad 
glavami junaka. U rano jutro stupaše pod svetom zastavom 
i mlad hrvatski dobrovoljac Vladimir. Puška mu bijaše laka 
poput pera, telećak ga nije tištio, ta stupao je sa sto i sto 
plemenitih srdaca, stupao je k najsvetijoj žrtvi za slobodu . 
svojega naroda, a pred njim skakutaše po bistrom zraku o 
zlatnom suncu hrvatski stieg — stara ta svetinja. Glasovito 
zasvira svirka davoriju: »Prosto zrakom ptica leti!« a uz to 
klicaše narod oduševljen, razdragan; uz njega stupaše po- 
bratim Evgenij, da ga izprati na pohodu dokraj Zagreba. 
Lucije nije bilo uz njega, ali na svom srcu imao je milu joj 
sliku, mekan uvojak njezine kose i ružicu, koju mu dade 
djevojka na razstanku, u svom srcu nosio je Lucijinu pri- 

segu, da će mu vjerna biti do groba, nosio je onu žarku ne- 
odoljivu ljubav, koja ga je sokolila na sveti boj. Zato stupaše 
lako, zato se poigravao s težkom svojom puškom. Lice 
mu je cvalo, srce skakalo, grlo kliktalo u žive glasove hr- 
vatske davorije. Gotovo si mislio, mladić ide na pir. Ali 
Evgenij nebijaše toli veseo. Poniknute glave stupao je uz 
svoga druga, premda nije ostavljao drage, premda je osta- 
jao u domovini. Nakraj grada umuknu svirka, zaniemiše 
bubnjevi. Bataljun se zaustavi. Vojnici spustiše puške na 
zemlju, bilo im je dano mirovati njekoliko časaka, i za 
to kratko vrieme dieliti se od svojih dragih. Tu se je 
imao i Vladimir oprostiti od svoga pobratima. Evo još stoji 
četa ciela. Bože! Krasni, birani momci. Živa krv, svaki nosi 
u svom srcu nebeski plamen. Kako im oči sjaju, kako im je 
vedro čelo, kako sievaju bajoneti i ljeska se lašteno remenje! 
Sad, sad će misliš udariti na juriš, oboriti neprijatelja. Ali 
dodje zadnji časak mira. Majka stoji kraj sinu, žena do muža, 
tu kane tiha suza, tu zadrhta nježan šapat, tu provali jecaj. 
Kako da tu neklone i najsrčanije srce, kako da se tu ne- 
smuti i najbistrije oko? Ta ljudi smo. Tu stoji četa na sve- 
tom tlu zavičaja svoga, ali što će biti ondje u stranom svietu, 
gdje odasvuda zieva crno zjalo smrtonosna topa, gdje se iz 
svakoga grma peri ubojit nož, gdje je biesno kopito spremno 
bez smilovanja pogaziti najuzvišenije srce, gdje te na vratih 
očekuje smrt? Oh liepo je junački mrieti za slobodu, za do- 
movinu svoju, ali i junak umire težko. Liepa četa! Kakva li 
će biti, kad se povrati? Hoće li donieti zastavu cielu i slavnu, 
neće li mnogo tih milih očiju zaludu tražiti svoje drago, 
s kojim se oprosti na ovom mjestu? Vladimir stajaše na 
strani držeći pušku pri nogo, a uz njega Evgenij. Prijatelji 
šućahu. Kad je srce prepuno, vazda se šuti. Dva, tri puta 
kan da se je Vladimir pošaliti, nasmjehnuti htio, al kad mu 
oko zape na zvoniku svetoga Kralja, kad spazi u daljini Za- 
10% 

greb, gdje pliva u jutarnjem rumenilu, preleti mu preko čela 
oblačak, smuti mu se oko. 

»Ti ćeš mi pisati, Vladimire ?« iztisnu Evgenij. 

»I ti meni,« odvrati dobrovoljac. 

»Da.« 

»Jesi li našao Milivoja ?« 

»Niesam; hulja umaknu iz Zagreba a nezna se, kamo.« 

»Molim te, pohodi kadšto Luciju i otca. Piši mi sve na 
tanko, čuješ li, sve. Sjećaj ju mene. Reci, neka svaki dan o 
zapadu sunca spomene ime moje, i ja ću u taj čas njezino. 
Tako ćemo barem u duhu biti zajedno.« 

»Hoću, hoću,« kimnu Evgenij glavom. »Neimaj brige. 
Čuvat ću djevojku, bit ću ti zamjenikom.« 

>Oho!« pošali se Vladimir, »to je vrlo opasno, prijatelju. 
Takvi si zamjenici kadšto prisvajaju podpuno gospodstvo, te 
znadu iztisnuti onoga, koga zastupaju.« 

»Neimaj brige! Ja niesam poeta, ja sam prozaik.« 

Na časak zašutiše oba. Častnici se počeše skupljati, za- 
povjednik je dielio zapoviedi. Vidjelo se, da će četa skoro 
krenuti. Svakoga je zgrabilo za srce. Evgenij uhvati Vladi- 
dimira za ruku: 

»Brate!« reče, »čas je blizu, dieliti se je. Prvi put se die- 
limo ovako — mi, koji smo zajedno porasli od malih nogu. 
Niesam mislio, da ću te ovako izpratiti. — Vladimire! Tebe je 
tudja zloba jarila, tvoje mlado pjesničko srze uzplamti i po- 
tjera te u boj. Plemenit si, slava tebi. Bog te blagoslovio na 
tvom putu, Bog te štitio pri svakom koraku, ali čuvaj se i ti. 
Tvoja je ćud lako upaljiva. Nesrni ludo u pogibelj! Sjećaj 
se Lucije i svoga pobratima. Povrati nam se pobjeditelj, do- 
nesi na svojoj puški ne samo krvavi lovor-vienac nego i 
maslinu sretnoga mira. Čuvaj si glave, vriedna je, da mislii 
snvje još dugo godina o sreći naroda. Tebe uznieše krila 
fantazije, ti si se ugledao u Niemca Kčrnera. Oh koliko .vruće 
želim, da tvoji ideali postanu istinom, ali ideal pjesnika toli 

je krasan, toli sjajan, da ga se mirna pamet gotovo boji. 
Čuvaj se za rod, za rad. Nosit ćeš pušku, junački ćeš ju 
nositi, ali ti niesi rodjen za pušku. Bog zna, kakvi će dani doći 
na nas, jer smo promjenljivi, lakovjerni. Možda dodje mrtvilo 
na nas, pa će trebati plamenih duša, da nas ogriju nebeskom 
vatrom. Takva je tvoja duša.« 

»Idi, idi, molim te,« nasmjehnu se pod silu Vladimir, 
»liepo li me sokoliš na rat. Znam ja, da neidem na dvoranski 
ples, gdje čovjeka samo liepe oči rane; ali vjeruj mi, ja svoje 
glave toli jeftino prodati neću. Čekaj, čekaj samo, brate! Sje- 
dit ćemo mi još kao starci i susjedi na svom imanju u za- 
pećku pušeći duge lule, pa ću ja našoj dječici pričati, kako 
smo pod Jelačićem Košuta tukli. Čekaj, čekaj -— —< 

U to zagrmi bubanj. »U red!« zaori zapovied. Vladimi- 
rom prostruji vrela krv poput munje, srce mu se stisnu. Živo 
zagrli Evgena i poljubiv ga tri puta, dahnu: »5 Bogom, brate!« 
— »Sretno pošo! Bog te pratio i povratio.« Sad se iztrgnu Vla- 
dimir prijatelju iz naručja, pogleda prema Zagrebu i još jed- 
nom iztisnuv: »Čuvaj mi Luciju!« pohrli u red. 

»Pozor! Na počast!« zaori zapovied. I opet zagrmiše 
bubnji, zasvira svirka. Sad viknu zapovjednik: »Na rame 
Desno kret! Napried stupaj!« Vladimir mahnu Evgenu, narod 
klikovaše, a četa krenu u daleki kraj. U tihoj sobici pako 
sred Zagreba padahu u taj čas iz djevojačkih očiju vrele 
suze na meko uzglavje, Lucija plakaše za svojim Vladi- 
mirom. 

Gospodja Klara nije prigovarala Lucijinim suzam. S jedne 
strane bojala se je ponješto muža svoga, s druge se je uvje- 
rila, da djevojka Vladimira zbilja ljubi. Istinska tuga tjerala 
je dakle njezinoj kćeri suze na oči, a takve suze teku bez- 
obzirce, takvih suza nemožeš zaustaviti; prigovori mogu samo 
pomnožati bol, povećati ljubav. K tomu se plašila oka 
Evgenova, koji je često pohodio Dobranića i pri tom tješio 
Luciju. Kadno donese prvo kratko pisamce Vladimirovo, pi- 

sano poslije prelaza Jelačićeve vojske kod Drave, kliktala je 
djevojka od veselja, da, bijaše toli uzhićena, da ga je polju: 
bila pred Evgenom, primjetivši vrlo naivno, da će ratu sva- 
kako skoro kraj biti, kad je ban u toli kratko vrieme pre- 
valio toliko puta, neizgubiv pri tom nijednoga momka. Evgen 
se pri tom nasmieši gorko, ali nehtjede ni riečce prigovoriti 
djevojci, nehtjede joj ukloniti izpred očiju koprenu te sladke 
obmane. Šta je ona znala, gdje je Ugarska, kolika je Ugar- 
ska; šta je ta zanesena djevojačka pamet znala, da se tu bije 
boj na život i smrt, biesan boj bez smilovanja! Ta njezino 
mlado srce nije imalo širokog svjetskog vidika. I otac pri- 
stajaše uz njezino blaženo vjerovanje, misleći, da je neznanje 
djevojci najbolja utjeha. A tek kad je sama bila u vrtu, ne- 
vidjena, nečuvena od nikoga, kako je taj kratki u taboru 
olovkom pisani listić pritiskala na svoje srce, kako je vjerno 
i pobožno promatrala svako slovce, kan da iz svakoga pis- 
mena sieva Vladimirovo oko. Kratko bijaše to pisamce, ali 
u tih vjekoliko priprostih rieči htjede Vladimir skupiti sve 
osjećaje srca svoga. »Premila, presladka Lucijo,« pisa, »draga 
vjerenice moja! Nemogu ti pisati nego ovo malo rieči. Ne- 
dadu mi zli ljudi; sad mi valja držati pušku a ne pero. Šta 
da ti reknem? Da te ljubim i sto puta ljubim. Neznam ni 
sam, kako sam amo došao. Ništa niesam vidio ni čuo, nego 
tvoju milu sliku vidio, Lucijo, nego čuo one zadnje rieči na 
razstanku: »Vladimire! Uztrajat ću do smrti! Do vieka ću 
te ljubiti!« Malo je koja noć prošla, a da niesam o tebi sni- 
vao. Jesi li ti o meni, mila djevojko? Oh znam, da jesi. Misli 
na me, snivaj o meni, moli Boga za me. Znam, da ću onda 
ostati zdrav, kao što sam sad. Poljubi ovo pismo, i ja sam 
ga poljubio. Ljubi me, ljubi, ljubi, kao što tebe tvoj Vla- 
dimir.« 

Inače pisa Vladimir svomu pobratimu : 

»Evo me na pragu,« reče, »na pragu krvavog hrama, 
gdje će Davoru pasti tisuće žrtava. Hoću li ija medju njima 

biti? Težko bi mi bilo umrieti, ti znaš, zašto, ali nebih mario 
poginuti, ako samo moja domovina sretna, slobodna bude. 
Nejedanput opomenuo si me, da se čuvam iluzija, vazda si 
me krstio idealistom. Bojim se, da si bar ponješto pravo go- 
vorio. Čudno je, da ti hrvatski mladić, polazeći u boj, tako 
piše. Nije to Boga mi kukavština, ali inače nemogu ti pisati. 
Je li već koja od želja narodnih izpunjena ? Imamo li Krajinu, 
imamo li Dalmaciju ? Hoćemo li ju skoro dobiti? Tako ja 
pitam sto puta ljude, koji bi to mogli znati. Sve mi vele: 
Pričekajte, bit će svega, sada u ratno doba nije tomu hora: 
Bit će gaće, ali kad će? Neće li nam poslije reći, sad je pre- 
kasno. Ti valjda pitaš, što li me nuka, da tako pišem? Čuj, 
evo zato. Na Dravi nam uzeše naše hrvatske zastave i da- 
doše crnožute. Šta to znači? pitam ja. Zar nije kraljevina 
Hrvatska naviestila rat? Zar nije ta trobojna zastava vriedna 
i dostojna, da se pronosi svietom? Jesam li jošte hrvatski 
junak, ili vojnik pod tudjom komandom? Častnici Nehrvati, 
koji su krotki bili, dok smo u našem zavičaju bili, koji bi 
se nasmiešili, kad smo viknuli: »Živio!« sada čudnovato dižu 
glavu i gledju mrko našu hrvatsku uniformu. Da, brate, preko 
noći se to promienilo, toplomjer mojega zanosa pao je znatno. 
Medjutim bilo što bilo, natrag nemogu, dužnost me zove, ja 
moram zajedno s tom bujicom plivati. Bog dao, da nepoto- 
nem, da živu glavu iznesem na brieg, gdje me moja Lucija 
čeka. Oh, brate, pazi na nju, molim te, pazi. Mi ćemo sada 
hrlo napried i nedvojim, da će biti skoro okršaja. Svakako 
ću gledati, da ti pošaljem njekoliko redaka.« 

Eugen pokaza Vladimirovo pismo Dobraniću. Stari go- 
spodin pročita ga pozorno, pa reče napokon uz turoban po- 
smjeh: 

»Da, idealista je naš dragi Vladimir; eto već mu je na 
pol klonula duša. Svi smo Hrvati manje više idealiste: sva- 
komu vjerujemo, svatko nam se smije. Stara je to pjesma, 
prijatelju moj. Mnogo i mnogo će trebati vremena, mnogo 

kajanja i gorka izkustva, dok dodjemo do prave, zdrave pa- 
meti. Vjerujte meni. Niesam nikakov pesimista, niti sam ne- 
prijatelj naroda, koji navlaš pesimistički govori, da potjera 
narod u drugu skrajnost, ali imam izkustva od mnogo godina, 
poznajem i naše ljude. Čuvajte se na putu svoga života, vje- 
rujte samo malo, da Vas nada neprevari preljuto. Znam, da 
ste hladniji nego Vladimir, komu se krila široko i visoko 
krile pod oblake. Jedno Vas ipak molim, nepokazujte toga pisma 
Luciji, a još manje mojoj ženi; a meni priobćite svaku naj- 
manju viest o Vladimiru. Ljubim ga, kao da mi je rodjeni 
sin; pošten je, pametan je skroz i skroz. A i njegovu otcu 
pišite revno. Starac, premda je rodoljub, zdvaja. Drugomu ne- 
govorite ništa o njem. Vi znate, kakvo je vrieme, kako kod 
nas kipi. Tko u toj graji izrekne samo jednu samostalnu 
misao, bude odmah proglašen izdajicom. Rieka se izvila 
iz svoga vrela i teče burnim mahom; kamo će izteći, to 
Bog zna.« 

Evgen nije medjutim imao prilike javiti Dobraniću daljnih 
viesti o Vladimiru. Samo dva tri puta dao je po ranjenih 
častnicih, koji se od ratišta u Zagreb povratiše, pozdraviti 
pobratima i dragu. Častnici pripoviedali, da je čovjek junačan, 
da je povišen na čast poručnika, da su ga na pohodu samo 
mimogred vidjeli, gdje nije bilo prilike pisati. Ali pisma ne- 
bijaše ni poslije. Ljut boj bio je planuo na svih stranah 
Ugarske i Italije, a i sam carski grad Beč pobuni se. Ljuto 
se hrvahu širom Ugarske čete, bojna sreća nagibala čas na 
jednu čas na drugu stranu; sva Europa plamćaše živim pla- 
menom; tko je tu mogao 'nagadjati, gdje će konac biti 
i kakov? 

Grad Zagreb življaše u to doba u vrućici, u nadi, u 
strahu. Svatko je njekoga miloga i dragoga imao u vojsci. 
Sve novi i novi bataljoni narodne vojske skupljali se po žu- 
panijah, sve je hrlilo na medju. U Zagrebu gotovo nije bilo 
vojske, već je službu obavljala narodna straža. Samo kadkad 

prolazile bi krajiške čete u Italiju i Ugarsku. S Jelačićevom 
vojskom gotovo nije saveza bilo, van što su dolazile službene 
depeše i kratki buletini. Još nebješe dovedena munjevna žica 
do Zagreba, još nebješe ni parovoza. Putem trome pošte do- 
lazile su viesti u glavni grad, kadkad samo dva tri tiskana 
zagonetna redka, pomno sastavljena, dvojbena, nerazumljiva. 
Možda se je kod glavnog zapovjedničtva više znalo, ali nije 
se javiti htjelo. A ti se suhoparni redci tiskali, liepili po 
uglovih, dielili medju narod. Pa ako je kadkad i koja po- 
bjeda dojavljena bila, ah tu bijaše samo broj mrtvih i ra- 
njenih naznačen. Ali tko je ranjen, tko li poginuo, toga nije 
spomenuo taj kratki, nemilostivi broj. Evgen je služio tada 
kod županije, radio je od jutra do mraka, ali u ono malo 
vremena, što mu je preostalo bilo od posla, učio je i učio 
sve novine, viesti, buletine, kao da ih na pamet kani naučiti. 
Pomno je sliedio svaki pokret Jelačićeve vojske na zemljo- 
vidu, razpitivao se kod častnika, u bojnom odsjeku banskoga 
vieća. Badava. Dobio je viesti u obće; o Vladimiru, o nje- 
govoj četi nije ništa mogao saznati. Kako li mu bijaše pri 
duši, kad bi svaku večer stupio u stan Dobranićev, kad bi 
mu blieda, zaplakanih očiju na susret izletjela Lucija, kad bi 
drhćući upitala: 

»Šta je? jeste li čuli za Vladimira?« a on joj morade 
odvratiti : 

»Ništa.« 

Njekog dana stupi Klara iznenada u Dobranićevu sobu 
i stavi, nerekavši ništa, list novina na njegov stol. 

»Šta je?« zapita ju muž u čudu. 

»Čitaj,« odvrati žena mirno. 

Dobranić pogleda pobliže i spazi mjesto crvenkom obi- 
lježeno. »Bitka — juriš na bajonete. — Naši tri puta suzbiti, 
ponoviše juriš. Nadvladaše uz velike žrtve. Palo je žalibože 
dosta častnika, medju njima junački poručnik Vladimir 
Milković.« 

Dobranić protrnu. Novine mu padoše iz ruku. To bijaše 
strašan, nenadan udarac. Al nereče ništa. 

>Eh! Pa šta veliš?« zapita žena hladno. 

»Ja — ja —« pentaše suprug prošav rukom preko znoj- 
nog čela i zašuti. 

»To je konac tvoga romana. Slutila sam, da će tako 
biti. Vladimir bijaše žestoke krvi, nije se štedio, našao je smrt. 
Žalim ga. Toli mlad, pa mrtav!« 

»Ali Bog zna, je 1 istina. Novine lažu.« 

»No hvala Bogu, valjda ta debela pismena neće lagati.« 

»Da, da! Pravo veliš. Ta debela pismena nelažu. To je 
prava pravcata smrt! Jadni mladiću! To je strašno, užasno.« 

»Ali naša kći! Naša kći.« 

» Valjda joj niesi rekla?« 

»Niesam luda. « 

»Ali napokon joj moramo odkriti našu zgodu.« 

»Dakako, ali pametno.« 

»Bože! Bože! Glava mi se vrti. Je | to prst božji?« 

»Jest. Okrutna je ruka božja. Hvala Bogu, da ja ništa 
kriva niesam.« 

»Klaro!« kriknu Dobranić biesan. 

»Smiri se! Neviči! Neću više o tom govoriti. Bilo je 
tako sudjeno. « 

»Sudjeno, zar zbilja sudjeno ?« 


»Da što?« 
>»Oh! Oh! Da sam to slutio! Moje nade! — — Moja 
.Lucijo! — — Prokleta bila bjesnoća naroda, koja za žrtve 


ište nevinu krv! Toli mlad, toli mlad! Pa mrtav! Pa ništa! 
Lucijo! Moja Lucijo!« 

Dobranić klonu u se, kan da ga je dirnuo grom. Bilo je, 
kao da ga je spopala tiha nesvjestica, grozna čama. Sjedio je 
poniknute glave kao kamen, samo kadkad bi se trznuo, samo 
kadkad uzdahnuo. Klara stojaše pred tim čovjekom niema, 
Klara gledaše te podrtine junačkog njekad čovjeka hladnim 


am 

okom bez samilosti. Gotovo bi čovjek pomislio, da joj nje- 
govo očajanje godi, da mu se veseli. U zakutku ustnica te 
ocvale naličene dame, kan da je tajna ruka upisala zlo- 
paku izpovied: Drago mi je, da je na moje izašlo, da će biti 
po mojoj volji. 

Dok se to zbivalo u Dobranićevoj sobi, unidje Evgen u 
stan gospodje Klare kao svaki dan. U prvoj sobi nenadje 
nikoga. Podje u drugu. Tu sjedjaše Lucija vezući za gjergje- 
fom. Evgen se pokloni smjerno. 

»Dobar dan, gospodjice! Marljivi i uviek marljivi.« 

»Ah Vi, gospodine Evgene,« reče djevojka dignuvši glavu. 
»Dobar dan! Da sam marljiva? Šta da radim? Vrieme teče 
lagano. Kažite mi za Boga, hoće li jednom kraj biti tomu 
strašnomu ratu? Zašto se ljudi toliko trzaju i tuku?« 

»Hoće, hoće, ako Bog da!« utješi ju Evgen. 

»Ako Bog da! hvala na takvoj utjesi! Ali ako Bog 
neda? A! Molim Vas, što pišu novine ?« 

»Oprostite mi, gospodično! Danas niesam još ništa čitao 
Ub, glava mi jcš i sad šumi. Od rana jutra do mraka bio 
sam u uredu, niesam ništa ni jeo, van njekoliko zalogaja u 
kancelariji. Trebalo je jedan bataljun odpremiti na Dravu. 
Sluga mi donese novine. Evo ih! Još su smotane. Vidite, da 
pravo govorim. Ali reko bih, da neće ništa važna biti.« 

»Dajte, da vidim!« Lucija uze novine otvori list i uze 
čitati. »Kako da nije ništa važna? Nevidite li na čelu lista, ta 
debela pismena s ratišta! Vi ste sliep čovjek.« 

»Eh, Vam kuca srce pojače! Da vidimo! Čitat ću.« 

»Hvala liepa! Mogu i sama. Bitka! — vidite li! Žestok 
juriš na bajonete! Naši tri puta suzbiti — juriš, nadvladaše ! 
Jao! Isuse!« kriknu djevojka, uhvati se za srce i klonu bez 
sviesti u naslonjač. 

»Šta je za Boga!< priskoči Evgen prestravljen, zgrabi 
list, zaviri unj, zgnječiv ga lupi se šakom u čelo i kao da 
mu trista otrovnih striela prorazilo srce zajauknu : 

» Vladimire! Moj Vladimire!« 

U taj par doleti gospodja Klara. U jedan tren pregleda 
cieli prizor. 

»Šta je, gospodine Petroviću ?> 

»Šta je? Na, čitajte! Vladimir, moj Vladimir, Lucijin Vla- 
dimir mrtav, oh Bože, mrtav.« 

»Znam! Ali za Boga, kako ste to smjeli Luciji reći? Lu- 
cijo! Moja Lucijo! Osviesti se! Čuj! Majka ti je tu! Nečuje 
ništa. To je nespretno bilo, gospodine Petroviću. Kako ste 
mogli — — — ta Vi znate, da još na njega misli. Uh! Kako 
ste mogli!« 

»Niesam ja! Niesam, milostiva gospodjo! Dadoh joj no- 
vine! Niesam ni sam znao. Kako i bih, da sam samo slutio. 
Bože, Bože! Ne, ne, to nije moguće! Moj Vladimir mrtav!« 

»Kako nije moguće, kad je njegovo ime debelo u no- 
vinah štampano ? Svakako je nespretno bilo. Trebalo je pomno 
čitati. Ta i sami znate, kako Vam rekoh, da djevojka još 
uviek na njega misli.« 

»Još misli, gospodjo?« odvrati Evgen kroz gorak posmjeh, 
»kako Vi to velite, još misli? A jeste li se nadali, da će 
prestati na njega misliti, da će uspomenu toga plemenitoga 
mladića ikad izbaciti iz svojega srca ?« 

»Molim Vas, kad je mrtav.« 

»Mrtav! Mrtav! Mrtav!« zarida Evgen, »da, da, s mojom 
krivnjom mrtav! Mlado mu je srce uzkipjelo bilo od rodolju- 
biva zanosa, te je srnuo u smrtonosnu pogibelj, a ja ga nie- 
sam zaustavljao. Ja, ja sam kriv njegovoj smrti.« 

»Molim Vas, gospodine Evgene, pustite to naricanje ; po- 
mozite mi radje, da osviestim kćer! Što bi Vi krivi bili? 
Sam si je kriv. Nebješe mu poći u boj! Ta pomozite, za 
Boga, vidite, kako bez sviesti, blieda leži. Bože, Bože! Brže 
dajte octa! Doktora! Sad valja ponajprije pomoći živim, a 
onda istom oplakivati mrtve.« 

Sve to govoraše Klara njekim nehajnim hladnim glasom 

motajući se oko Lucije, ali tako, kao da je poput glumice 
sve te pokrete naučila bila. Evgen stajaše časak niem i svrnu 
okom na tu bezćutnu, pomodnu komedijašicu, okom najve- 
ćeg priezira, zatim poleti k vratima; ali kako ih otvori, po- 
javi se na pragu gospodin Dobranić. Strašno li se bješe izo- 
brazio. 

»Šta je?«< izlanu drhćućim glasom, »Lucija zna —< 

»Zna, zna,« potvrdi Evgen glavom. 

»Pustite me!« reče starac, pokroči snažnim korakom 
napried, odrinu silovito Klaru od djevojke i kleknu pred kćer. 
Shrvan od težke boli spusti siedu glavu u djevojčino krilo i 
viknu kroz plač: 

»Oh Lucijo! Jedino uzdanje moje! Lucijo, mila kćeri 
moja! Što smo Bogu skrivili, te njegova ruka na tvoju, na 
moju glavu toli težko pada!« 

Gorko plakanje starčevo zaguši se u krilu djevojčinu. 

»Ali Dobraniću! Molim te, šta tu plačeš kao malo diete ! 
Nije li te sram ?« reče Klara, kad je Evgen po liečnika oti- 
šao bio, »ta nije ti umrla kći!« 

Dobranić dignu glavu i zapilji veliko svoje oko u Klaru. 
Zatim skoči na noge, uhvati ženu za ruku i iztisnu škripljuć : 

»Kći mi nije umrla, da! A gore je, nego da mi je umrla. 
Znaš li ti, što to znači srce, hudi demone moga života, što 
znači živo ljubeće srce? Ah!« doda smijući se grohotom, 
»tebe pitam za srce, tebe, koja niesi nikad srca imala, tebe, 
koja si me prvim cjelovom zavarala. Znaš li ti, da će se ova 
djevojka, tvoja krv, od zdvojna sna probuditi na najstrašnije 
kine i muke? A tko joj zada sve te strahotne jade, tko joj 
izmami te krvave suze, tko joj sgazi to bujno, iskreno srce ? 
Ti — ti! Njezina mati, koja je htjela njezinom svodiljom biti.« 

»Dobraniću! Dobraniću! Zar si pobjesnio !« 

»Šuti, naličena megero!« viknu starac biesno stišćuć poput 
gvoždja Klarinu ruku. »Da, ti! Oh! Ti me smatraš starim iz- 
kipjelim tupoglavcem, koji nije jak domisliti se himbi. Al kad 

sam bezsnen ležao u postelji i zurio u taj crni, nemilostivi 
mrak, onda mi se razplitahu misli poput tanke paučine, onda 
mi puče medju očima, ter se dosjetih istini. Tvoje je to djelo, 
tvoja spletka, tvoja himba. Uklonit si htjela mladića, a sada 
pada kaplja po kaplja rumene mu mlade krvi kao proklet- 
stvo na tvoju glavu, al i kaplja po kaplja kao otrov u čašu 
toga mladog, nježnog života. A to se zove majka! Jesi li 
zbilja to diete pod srcem nosila, il ti je podmetnuto, te si mu 
gora od tigrice ?« 

»Dobraniću! Dobraniću!« škripaše plamtećih očiju žena. 

Tad unidje Evgen sa liečnikom. Oboje se prenuše u mir. 
Doktor obadje djevojci bilo, stavi uho na srce i reče: 

»Octa!« 

Donesoše ga. I natare djevojci sljepočice, stavi joj octa pod 
nos. Srce poče jače kucati. Lucija se trznu dva tri puta, na- 
pokon otvori oči i pogleda u čudu oko sebe. 

»Šta vam je,« reče slabim glasom, »šta me toli čudno 
gledate? A čemu gospodin doktor? Ta niesam bolestna. Uh, 
ala sam imala strašan san. Snilo mi se, da je Vladimir po- 
ginuo, vidjela sam, gdje krvav, mrtav leži na zemlji. Strašno 
mi je bilo, htjela sam da i ja poginem. Hvala Bogu, da je 
san,« nasmjehnu se blago. 

Nitko neodgovori, ali djevojka oštro pogleda otca i Ev- 
gena i reče: 

»Nu recite, recite, da je san!« 

Te skrenu okom na pod. Tu ležahu sgnječene novine. 
Djevojka zadrhta, sunu u vis, zaleti se k novinam, zgrabi list, 
pogleda, vrisnu, baci ih, uhvati se za glavu i zavapi iz dna 
srca svoga: 

»Ne, ne, ne, ne! Nije san, nije san! Istina! Jao! Bože! 
Vladimir, moj Vladimir mrtav! Ubiše ga, ubiše mi srce moje.« 

Liečnik priskoči, da pridrži djevojku, koja u njegovo na- 
ručje klonu. 

»Milostiva gospodjo!« reče Klari, »priredite postelju za 

gospodjicu. Smjesta mora da legne. Žestoka bol potresla je 
njezine živce toliko, da se bojim opasnih posljedica. U koliko 
mi bude moguće, radit ću, da odklonim pogibelj. I zbilja od- 
premiše Luciju u ložnicu. Kako doktor proreče, uhvati ju 
žestoka vrućica. Kao mahnita buncaše djevojka cielu noć 
dozivljući stoputa dragoga sad biesno, sad milo, sad kroz 
smieh, sad kroz plač. A svaki vapaj plamtećih očiju bijaše 
oštar nož u srce Dobranićevo, koji poput vjerna stražanina 
bdijaše cielu noć kraj jedinice svoje. No prema jutru izdade 
ga snaga i kad je svieća gotovo dogorjela bila, klonu mu 
težka glava na razjadjena prsa. 

Ljuta bolest hrvala je uztrajno nesretnu djevojku, da, za 
prvo vrieme bijaše vrućica toli žestoka, da se je i sam lieč- 
nik bojao za Lucijin život. Nu djevojka bijaše jaka, krepki 
joj organizam ote se žestokoj navali i bolest se prevrnu na 
bolje. Za sve ovo vrieme pazio i čuvao je Dobranić svoju 
kćer reć bi zavidnim okom te je, koliko je moguće bilo, 
uklanjao od nje Klaru. Strašne muke prepatio je uz to 
ljubeći otac, kojim bijahu žive svjedočice crte njegova lica. 
Taj njekad živi, duhoviti obraz bijaše sada žut, navoran, 
drhtav, žarke one oči, koje za mladjih godina ponosito plam - 
ćahu u sviet, sada se smutiše, pobliediše. Tužne bludjahu po 
zemlji, kan da nješta traže, a kad je Dobranić za tihe noći sam 
sjedio uz driemajuću kćer, svrnuo bi okom na miljenicu 
svoju i po koja vruća suza kanu na njegovu ruku. Toli 
nježno, toli milo negleda ni majka svojega čeda u kolievci. 
I kako nebi! Za njim stajaše izgubljen život, u njem življaše 
jošte sviest, da je po svojih sposobnostih mogao postati 
dičnim čovjekom, pred njim se neotvaraše put sretne buduć- 
nosti, već bieda i nevolja. Domovina ga prezire, žena začet- 
nica svega zla, izdala ga, lakoumna ćud nedarovita sina ne- 
obećavaše mu nade, stari ga prijatelji odnemariše, samo 
jedno ljubeće srce, jedna iskrena duša bila mu je ostala, 
njegova kći, a i nad tim blagom lebdila je smrt. Bijaše sa- 

trven, mlitav, bijaše diete bez volje; samo jedna želja živjela 
je u njegovoj duši, da spase, da izbavi ljubljeno diete, kojeg 
mu je prieka kob navalice srce ranila bila. Još i to da pro- . 
padne, oh onda je mogao samo požaliti, da se je ikad rodio 
na sviet, onda je valjalo poluditi ili ubiti se, jer mu se kri- 
vično činilo, da se njegova slabost ljuće kazni, nego mnoge 
opačine velikih zlotvora i izdajica. Ali na sreću ukloni što 
jakost tiela, što vještina liečnika smrtnu pogibelj od mile 
Lucijine glave. Oh koliko mu je kliktala u potaji duša, kad mu 
rekoše, da će živjeti dalje, kad je vidio, da se mironosan 
san spušta na vedje toga bliedog angjela, koji ga je jedino 
vezao s ovim svietom. 

Medjutim je radio i tražio Evgen na sve ruke, da sazna 
pobliže viesti o smrti Vladimirovoj, koja je u ratnom bule- 
tinu toli strašnom kratkoćom javljena bila. Napokon saznade 
potankosti, da se već nije sumnjati moglo o smrti nesretnoga 
mladića. Sve viesti javiše, da je kumpanija Vladimirova 
bila žestoko navalila na selo, gdje su magjarski pješaci ušan - 
čeni bili. Poslije drugoga juriša provališe naši krajišnici u 
selo, te po kućah i ulicah uzplamti žestok boj. Već su počeli 
Magjari uzmicati, naši ih bezobzirce gonili, a pred svima Vla- 
dimir sa svojom četom. Tada nahrupi iznenada četa hon- 
vedskih husara u naše redove i mnogo naših bude sasječeno. 
Husarski častnik izpali svoj pištolj na mladoga poručnika 
Milkovića, koji se mrtav sruši u jamu kraj puta. Krajišnici 
moradoše ostaviti selo i svoju mrtvu braću, ranjenike nje- 
kako sretno ukloniše. Evgen nezadovoljan time, dade pisati 
u Peštu, nebi li dobio kakovih glasova, ali saznade samo 
toliko po magjarskih novinah, da su Krajišnici kod sela U. 
potučeni bili od husara, da je palo mnogo Hrvata, medju 
njima i njekoliko častnika i da su svi na seoskom groblju u 
jednoj jami zakopani. Za imena njihova nije se dakako znalo, 
jer su husari sve ranjenike i uhvaćenike posjekli, te nije bilo 
koga pitati za ime i zavičaj mrtvih. Sve to dojavi Evgen 

staromu Dobraniću a i Vladimirovu otcu. Dobranić slegnu 
ramenima, razširi ruke i reče turobno: 

»Mrtav! Bog je tako htio. Tu neima lieka ni utjehe. 
Strašna zbilja neda se zabašuriti, neda se tajiti od svieta. 
Vjerujte mi, mladi prijatelju, da me Vladimirova smrt stoji 
njekoliko godina života, a moju kćerku stoji cielu njezinu 
sreću. Molim Vas, štedite ju, da bar spasem vjerenicu Vašega 
prijatelja. Ja sam star i slab, ona mi je sve, što na svietu 
imam ; pomozite mi pri tom poslu.« 

Lucija se oporavljala pomalo, ali se napokon oporavi 
posve. Na mlada joj lica povratiše se opet rumene ružice, 
crne joj oči počeše opet sievati, ali duša je svejednako bo- 
lovala. Čitave dane znala je u svojoj sobi poniknute glave 
sjediti i skrštene ruke držati u krilu. Bijaše ohladnila, otu- 
pila za ovaj sviet, njezino srce kan da je zamrlo bilo. Niti 
je pitala, nit se brinula, što po svietu biva. Samo kadkad 
sinula bi joj suza u oku, samo kadkad izvadila bi iz stolčića 
svoga Vladimirove pjesme, čitala ih, poljubila i suzami oro- 
sila, a onda opet zaniemi, kan da je na javi snivala. Jednom 
kasno u večer, kad je tako sama sjedila, udje Evgen u sobu. 

»Ah dobar dan, gospodine Evgene !« pozdravi ga djevojka 
slabim glasom, »kako da nieste prije došli? Očekivala sam 
Vas ja i moj otac. S Vama mogu barem o Vladimiru razgo- 
varati; Vi, njegov pobratim od djetinstva, znate toliko o njem 
pričati, a svaka najmanja crtica o milom mi vjereniku godi 
mojemu srcu.« 

»Oprostite, mila gospodjice, da niesam prije, da sam toli 
kasno došao, i to na kratak čas.« 

»Na kratak čas? Kako to?« 

»Dodjoh oprostiti se, gospodjice,« reče Evgen tronutim 
glasom, uhvativ djevojku za ruku. 

»Oprostiti!« prepade se djevojka. 

»Da, moram već sutra u Slavoniju, gdje me čeka služba. 


Nemislim, da će me skoro zapasti sreća, vidjeti Vas i Vašu 
Šenoa. Pripoviesti VII. 11 

vriednu obitelj. Ostajte zdravi, gospodjice Lucijo, uz milu 
sliku pokojnoga Vam vjerenika pridržite i njegova vjerna 
pobratima u pameti. Ta nas dvoje bijasmo najbliži Vladimi- 
rovu srcu. Bog Vas štitio i okriepio. Do vieka bit ću Vam 
vjeran prijatelj !« 

»Dakle me i Vi ostavljate,« odvrati djevojka turobno, 
»i tu utjehu da izgubim, a moj otac je star, pa mu i samomu 
utjehe treba. Sve oko mene vene i gine i ja ostajem sama 
na svietu kao samotno, suho drvo sred polja. Zašto nije i 
mene bolest skončala, bolje bi bilo.« 

»Nemojte tako, gospodjice! Vi ste mladi, krepki. Svaka 
rana zacieli po vremenu, svaka se težka bolest preboli. Vi 
imate otca i majku! Bar za njih morate živjeti.« 

»Živjeti! Molim Vas, je li to život? Ja neživem, ja bro - 
jim samo dane. Moje srce je otupilo. Tu, tu!« nastavi pokazavši 
na srce, »neće nikad više ljubavi biti, nikad. Vjerujte. Zbilo 
se što mu drago, moje srce nije nego raka, u kojoj je Vla- 
dimirovo ime zakopano. Ostajte mi prijateljem, molim Vas 
liepo. Bit će mi vazda utjehom, da diše stvor na svietu, koji u 
svom srcu nosi ljubav prama Vladimiru, kao što ju ja nosim, 
da jedan dio boli, koja mi težko pritište dušu, pada i na Vaše 
srce. S Bogom, dragi gospodine Evgene.« 

»Gospodjice Lucijo!« reče mladić poslije časka, »mi smo 
sad sami. Dozvolite mi rieč i nepišite mi je u grieh.« 

»Govorite samo!« 

»Da! medju mojim i Vašim srcem postoji svet savez: 
veže ih ljubav za junačkog mladića, koji je pao za slobodu 
domovine, komu se duša medju zviezdami vije. Hoćete li, da 
taj savez nerazdruživ bude, da zajednički posvetimo život 
uspomeni prijatelja ?« 

Djevojka ga pogleda u čudu. 

»To jest,« reče, »Vi prosite moju ruku.« 

»Da! Nepišite mi toga u grieh. Nije to sebičnost, kunem 
Vam se. Ja hoću da budem Vašim zaštitnikom.« 

»Nesmatram ja to uvredom moga srca, sebičnošću .Ni 
po što! To je u mojih očiju plemenita žrtva, koju mi nudjate. 
Ali hvala Vam, nemogu, neću. Ja Vas ljubim kao brata, ne- 
mogu kao vjerenika ; i Vi me neljubite, znam. A sav svoj 
život želite mi pokloniti! Ne, ne Evgene, ja nesmijem te žrtve 
primiti. Ja bih sgriešila. Vi sebi morate naći srce, koje će Vas 
iskreno ljubiti, Vaša plemenita duša zaslužila je tu nagradu 
od sudbine. Ja nemogu ljubiti, niti ljubavi hiniti. Sta će 
Vam neveseo, nujan stvor, koji pod silu grleći živoga misli na 
mrtvoga ?« 

»Ali vrieme pokriva grobnicu travom, rana će zacieliti, 
a nitko na svietu neće Vam misli na Vladimira manje u grieh 
upisati, nego ja.« 

»Neću, Evgene, neću. Prije bih mogla žrtvovati se dru- 
gomu, koga neštujem, neljubim, nego li Vam.« 

»Pa s Bogom. Lucijo, Bog Vas štitio. Odbiste me, ali 
zato bit ćete mi mila i draga kao i prije.« 

»I Vi meni, dragi prijatelju! S Bogom.« 

Evgen poljubi djevojku u ruku i izadje naglo, a ona 
oćuti, da je u onaj par i opet izgubila iskrenu dušu. 


VIL: 


U Zagrebu življaše tada njeki gospodin Topolković ili 
možebiti plemeniti gospodin Topolković; bar je imao ple- 
mićku krunu nad monogramom svoga pečata i svojih džepnih 
rubaca, a pisao se vazda: »de Topolcovich«. Nije se pitalo, 
odkuda je, šta li je, jer je imao novaca, vrlo puno novaca, i 
jer je zagrebački magistrat za putni list običavao pitati samo 
ljude, koji su bili uhvaćeni na kakvoj kradji. Težko je bilo 
opisati Topolkovićevu sliku, kogodj i ćud; u istinu poznavalo 
ga je samo vrlo malo ljudi skroz i skroz. Bijaše čovjek ovi- 
sok i žilav. Na pomno obrijanom žućkastom licu nije bilo ni 
brade ni brkova, tako da se nije razabrati moglo, bil ti 

brkovi plavi ili sivi bili; da ih ima. Ni po kosi niesi mogao 
ništa pogoditi, jer je gospodin »de Topolcovich« imao plavu 
gladku vlasulju. Hodao je krepko, gledao je svojim sivim 
očima sigurno, pače drzovito, bijaše tanan i vit, — njeki go- 
vorahu, da si poput ženske tielo stezuje; nikad nije nosio 
nego svietle rukavice, gladke cipelice, vazda bijaše odjeven 
po »journalu«, a iz prsnog džepa virila mu je uviek svi- 
lena marama. Govorio je kratko, hladno, ponosito, kadkad 
i nebi ni progovorio, već bi se samo ozbiljno nasmiešio. 
Oponašao je u obće reć bi englezkog »gentlemana«. U kratko 
bijaše to slika nejasnih obrisa i bliedih boja, koju ćeš od- 
mah zaboraviti, čim ti se izmakne očima, nu Zagrebčani 
pamtili ga vrlo dobro, jer ga je svagdje vidjeti bilo. Strasti 
niesi nikad vidio na njegovu licu, i nije moguće bilo uvrebati, 
kakve je ćudi. Da li je naobražen ili nije, nikako se nije 
znati moglo; govorio je njekoliko jezika, dakako s nješta dia- 
lektičkim prizvukom ; bacio bi koju o politici, znao je dosta 
zemljopisa ter je opisivao vrlo živo Pariz, Rim, Mletke, Cari- 
grad, pače i Boston, jer je valjda sam ondje bio. Često bi 
spomenuo vrlo prijateljski ime ovog ili onog stranog posla- 
nika ili generalnog konzula. Bijaše osobit prijatelj liepe knji- 
ževnosti, gotovo >bel esprit«. U kazalištu je imao svoju 
ložu, kod svakog koncerta si ga vidio; sa vojničkimi častnici 
se je biljario, s umirovljenimi činovnici šahirao, sa starimi 
gospodjami vistirao. Premda Hrvat, nije nikad pokazivao, 
kojoj političkoj stranci pripada; prijateljevao je s kolovo- 
djami svih političkih stranaka, da, polazio je razne kuće, 
koje se niesu nimalo slagale u politici. Ljudi su to gledali 
bez prigovora, premda bi se komu drugomu takov politički 
indiferentizam u grieh upisao bio. Za njegovo pravo zvanje 
nije se znalo, jer u obće ništa ozbiljna radio nije. Njeki go- 
vorahu, da je austrijski politički agent, koji sve u Beč javlja, 
šta u Zagrebu biva. Nu sviet je za ono doba u sav glas po 
ulicah i kavanah vikao sve, šta misli, da nije ni trebalo taj- 

nih agenata, pa Bog zna, da li je u gospodina »de Topolco- 
vich« dosta fin nos bio za političkoga uhodu. Kadkad bi da- 
kako uzeo u ruke koje strane novine, te si ovo ili ono za- 
bilježio u svoju bilježnicu, ali samo onda, kad su ga ljudi 
gledali. Za dvoje znalo se sigurno, prvo, da je neženja, jer 
se je ciela njegova obitelj sastojala od stara ćorava sluge i 
bolonjezkog psića, koji ga je čitav dan pratio; drugo, da je 
bogat, jer je bio gospodski uredjen, jer je silno i hladno- 
krvno trošio, gotovim plaćao, te bijaše kumirom svih mar- 
kera i konobara. Šta više, gospodin »de Topolcovih« imao 
je u svojoj službi pet do šest zakutnih mešetara i mešeta- 
tarica, koji njegove novce na zaloge, mjenice, obveznice 
uzajmljivahu lakoumnoj gospodi uz sto i još više postotaka. 
Sam svojom rukom nije nikad uzajmljivao i u istinu je malo 
ljudi znalo za to njegovo poslovanje. Sviet se je čudio, da 
u Topolkovića neima osobite pasije, kako ju svaki imućan 
čovjek ima i imati može; materam bijaše uzorom solidna 
mladoženje. Zato je i rado gledan bio na kućnih zabavah, 
gdje je bilo kćeri za udaju. Nu sviet se je u tom varao. 
Kad je spetio prvi put kakovu mladu ženu ili djevojku, za- 
treptile bi mu odebele ustnice, munuo bi žar žućkastim licem, 
a oči bi mu sievnule, kao mački o tamnoj polnoći. Istom 
onda stao je žensku mjeriti, je 1 krupna ili nježna, je 1 žarka 
ili sentimentalna, je1 požudna ili bladna. Za taj posao zna- 
djahu samo njegove žrtve, ali su i znale, da je Topolković 
»vukodlakom«, u kom gori potajni oganj, koji sve užiže i 
i uništuje. Uništivanje bijaše mu hranom života. Bijaše sličan 
čovjeku, koji bez milosti utrgne svakog dana najljepši cviet, 
da ga može zataknuti za dugme, a na večer ga baci na 
smetište. Topolković je tražio svoje žrtve svuda neplašeći se 
nikakvih zapreka, a za obično veselje služile su mu njemačke 
glumice ili talijanske pjevačice, koje su se u Zagreb zablu- 
dile bile po svom zanatu. Toj zabavi posvećivao je osobitu 

revnost i diplomaciju, i smišljao je u pojedinih slučajevih 
osobite doskočice. 

Nad Dobranićevom kućom hvatao se mrak sudbine. 
Duše staroga Dobranića primala se bezćutna melankolija, 
kao što se hvata mah staroga hrasta. Sina mu iztjeraše sra- 
motno iz vojske radi ciganskih dugova. Govorilo se, da je 
stupio u francezku legiju stranaca, te da je po svoj prilici 
zaglavio u ratu na Kabile; smrt ote negovoj jedinici poštena 
vjerenika, djevojka bijaše svejednako turobna, a njegova 
žena bijaše mu sada sto puta odurnija, jer se je i sad izti- 
cala u družtvu svojom gadnom koketerijom, kao kakva stara 
kazalištna kulisa, koja jošte pokazuje tragova njegdanjeg 
grimiza i zlata. Voljela je gladovati i nukati kćer i muža si 
na gladovanje, samo da može objesiti na se pomodnu krpu ; 
ta i njezino srce nebijaše nego krpa. 

Pomalo izčezavahu zrake snivane i željene slobode u 
nevid; — umorena, proriedjena povrati se hrvatska vojska u 
svoj zavičaj i razidje se tiho. Narodne stečevine počeše se 
topiti poput leda, nad žrtvami od g. 1845. iztrunuše krstovi. 
Bože moj! Sve je to bajka bila, sve su to bila »fata mor- 
gana« u pustinji narodne poviesti. Na obzorje dizao se po- 
malo mrk oblak — absolutizam i uzanj stran jezik, strani 
ljudi, koji su nas imali navlačiti na tudj kalup. Zagreb, taj 
bučni, živi Zagreb oniemi, riedko tko se jošte mrgodio, većina 
dobrih Zagrebčana priučavala se nemisliti ništa, da misao 
neutekne na jezik. Zaniemiše davorije pred omjerenim ko- 
rakom novorodjenih žandara, dočim su njegdanji častnici 
narodne vojske prepisivali tudje sastavke, dočim je slavljeni 
njekad Lisinski gladovao, a Vraz sve više uvidjao, da neima 
komu pjevati, dočim je ban Jellačić sjedio satrven u svojih 
dvorih, čujući samo u snu klicanje blaženog naroda. 

U ono doba poče gospodin Topolković češće polaziti 
Dobranićevu kuću. Bijaše od vajkada gost u toj kući, a go- 
spodja Klara mislila je posve ozbiljno kao mnoge majke, da 

će moći toga bogataša privezati uz Luciju i spasti po tom 
i sebe. Da, bilo je toli daleko došlo, da je zagonetni gentle- 
man izjavio, da će uzeti Luciju. Nu romantička epizoda sa 
Vladimirom zakrči svaku dalnju razpravu o tom poslu. Ni 
Klara, ni Topolković nedodirnuše se toga pitanja. Bogataš 
dolazio doduše rjedje, ali neizosta nikada. Kad se je pročulo, 
da je Vladimir poginuo, bijaše Topolković opet češći gost. 
Dočim je prije dolazio svakih osam dana, sad si ga mogao 
vidjeti svaki drugi dan kod Klare. I sada nije bilo govora 
o Luciji, pače je Topolković njezinoj materi govorio toli 
sladko i sentimentalno, da je sviet već šaptati počeo, koliku 
eto sreću ima Dobranićka pod stare dane. Lucija, pogružena 
u svoju žalost nije ni marila, što se u kući radi, djevojka 
nije mislila nego na Vladimira. Klara nije tomu ni malo 
prigovarala, pače je davala kćeri novaca na mise za spas 
Vladimirove duše. Al opet je snovala, kako bi Topolkovića 
mogla svezati s Lucijom, jer se napokon uzrok njezine na- 
mjere nije ni malo promienio bio. Klari je bilo samo do toga 
stalo, da se otme financijalnoj propasti, da može kao i prije 
gospodski živjeti. Klara je tu sliedila osobitu taktiku. S jedne 
strane htjede svojim duhom i dosjetkom — jer ta kukavna 
duša bijaše svakako duhovita — razigravati živce blaziranog 
bogataša, s druge strana pokazivala mu je liepu svoju jedi- 
nicu, koja se je po svojoj turobnosti za ljude Topolkovićeve 
vrsti »pikantnom« zvati mogla. Tako će se, umovaše gospodja 
Klara, Topolković sve više približiti Luciji i moj naum poći 
će mi napokon za rukom. Nu i gospodin »de Topolcovich«, 
vještak u toj struci, shvatio je Klarine namjere, te im se 
podao posvema. Izprva počeo je manje nježno govoriti materi, 
te je više puta spominjao kćerino ime, zatim se govorilo o 
budućnosti djevojke, kako je vrla i vriedna, kako bi za to- 
liku žalost sreću zaslužila, i da se napokon udati mora. Logič- 
kim putem došlo se opet na prvanju namjeru ; gentleman, 
stisnuv nježno majci ruku, izjavi, da je pripravan oženiti kćer. 

Tad se sbiše u kratko vrieme od dva mjeseca dana 
gilovite promjene u Dobranićevoj kući. Jednog jutra bude 
mu saobćeno, da je umirovljen; njegovo mjesto dobi Niemac 
iz Beča, jer se govorilo, da Dobranić nespada u novi viek ; 
malo zatim umre jedan od njegovih glavnih vjerovnika, a 
pri kraju drugoga mjeseca odkaza mu drugi vjerovnik, bivši 
takodjer umirovljen, glavnicu. To bijaše za Dobranića očita 
propast. Bilo mu je, da poludi. Nit je pravo jeo ni pio, go- 
vorio je bez saveza, noću nije oka stisnuo, a vazdan je na 
cielom tielu drhtao. Samo pred Klarom se je sprezao. Njoj 
javi posve mirno: 

»Ženo! propali smo. Mene baciše u mir, glavnice su 
nam odkazane, a neimamo novaca. Kuću i sve, što imamo, 
prodat će nam. Kad dodje sud na ovrhu, treba sve dati 
popisati, nijednu stvarcu da mi nezatajiš, a najmanje svoje 
krpetine i zlatne nakite. Mi ćemo imati na godinu dvje sto 
forinti, jer sto forinti morat ću dati vjerovnikom. Ako me 
sreća posluži, naći ću si mjesto pisara kod odvjetnika. To 
ti velim, da znaš. Po tom uredi naše gospodarstvo.« 

Klara neodvrati ništa. Te suhe, strahovite rieči starca 
muža saletješe joj pamet, dušu i srce toli silovito, da nije 
mogla od užasa iztisnuti rieči. To bijaše dakle tragični svr- 
šetak njezina veličja! Danas jošte stajala je kuća Dobrani- 
ćeva, danas jošte živu sve uspomene njegdanjega sjaja, a 
gutra survat će se sve to u nepamet, ljudi će zaboraviti to 
ime, i ako ga spomenu, bit će samo sramota, a slavna 
Klara, kći staroplemićkog roda, uzor svih pomodnih dama, 
želja svih gizdelina, slavna ta Klara zaglavit će svoje dane 
neveselo u sobici pod krovom. Nerekavši ništa podje u svoju 
sebu i baci se na divan. Silne suze provrieše iz tih očiju, 
koje su njekad znale samo za smieh, zamamljive te oči blu- 
dile su sada po pustinji izgubljena života i svaka stvarca, 
koja joj se nametnu u taj par očima, sjećala ju je prošlih 
dana, ter probudi u njezinoj duši gorku uspomenu na njeg- 

danje gospodstvo. Sto prizora iz boljeg života munu joj gla- 
vom. Gotovo se je pokajala, ali je bilo prekasno. 

U to najavi služkinja Topolkovića. Klara skoči hrlo na 
noge i obrisa si oči. Na glas toga imena sievnuše joj oči. 
Došljak koraknu klanjajući se prema gospodarici, prihvati 
desnicu i poljubi ju. Zatim stavi šešir na stolčić i spusti se 
posve nehajno kraj nje na divan. 

»Kako Vam služi zdravlje, milostiva gospodjo ?« 

»Nješto me glava boli, ali dobro, prijatelju,« odvrati go- 
spodja pod silu. 

»Ali Vaše oči su crvene, Vi ste plakali. Šta Vam je?« 

»Ništa, ništa!« reći će gospodja. 

»Ne, ne! Recite mi, šta je. Ja to želim znati, Klaro.« 

Gospodja se neodazva njegovu pozivu, već se baci licem 
zdvojno na uzglavje divana i udari u glasan plač. 

Topolković promatraše jedan časak mirno plačuću ženu. 
Napokon dignu se i reče prijaznim glasom: 

»Vi dakle neimate prijateljskoga povjerenja prama meni ? 
Eh kad nećete Vi, a ono moram ja govoriti.« 

Žena dignu u čudu glavu. 

Da, da,« nastavi bogataš, »niesam se tomu nepovjerenju 
od Vas nadao. Dopustite, da ja odgonenem tu zagonetku 
Vaših zaplakanih očiju. Gospodin Dobranić je, kako čujem, 
u financijalnoj neprilici. Ponajprije ga umiroviše, zatim pri- 
tisnuše ga vjerovnici — —« 

»Tko Vam to reče?« planu kao uvriedjena gospodja. 

»Dosta je, da Znam, a ja znam, da je to živa istina.« 

»Jest, oh jest! To je strašno!« potvrdi Klara zdvojno. 

»Ugodno nije nikako, to dopuštam. Ja sam medjutim 
već od više vremena znao, da se primiče katastrofa, nu kako 
sam delikatan, nehtjedoh ništa o toj stvari spomenuti. Ne- 
razumijem medjutim, zašto ste mi to zatajili. Kako smo in- 
timni, nebi medju nama smjelo biti tajne. Čini se, da me 
nesmatrate onolikim prijateljem, kolik Vam u istinu jesam.« 

»Ja Vas nerazumijem pravo.« 

»Vi vrlo dobro znate, da sam bogat, da sam bogatiji, 
nego li možebiti mislite. S druge strane ste valjda uvje- 
reni, da Vašoj kući svako dobro želim, da, moja je tvrda 
odluka, svezati se s Vašom obitelji. Ja, koji sam toliko godina 
života potratio samujuć, došao sam do te dobe, gdje čovjek 
čezne za kućnim mirom, za domaćom udobnosti, koja je ne- 
ženji uzkraćena. Ja sada faktički živem na ulici, u gostioni 
ili u stranih kućah, a kod kuće samo spavam. Vidite, to mi 
je već dodijalo. Znam, da me Lucija neće ljubiti kao kakav 
ideal, kakvoga svoga plesača. Nu pošto je Vladimir poginuo, 
nije joj srce nitko zaokupio, bar nitko živ, a mrtvoga su- 
parnika nebojim se ni malo. K tomu bit će djevojka valjda 
toliko pametna, da će se sklonuti na taj savez, kad joj raz- 
ložite, da Vam propast prieti i da je samo ona kadra spasti 
roditelje od sramote. Njezino je srce od naravi meko, a tim 
mekše sada, gdje ga je žalost silno potres'a. Preuzet ću pod 
tom pogodbom Vaše dugove, zapisat ću za slučaj svoje smrti 
Luciji sav imetak, a stanovati i gospodarit ćemo zajedno. 
Mislim, da će Vam taj arangement po volji biti.« 

»Ah Topolkoviću, Topolkoviću!« uhvati gospodja gizde- 
lina za ruku, »Vi ste naš dobrotvor. Još nevidjeh plemeni- 
tijegu srca. Kako da Vam zahvalim? Šta bi od nas bilo, 
da Vas nije? Vi ste pravi andjeo čuvar naše obitelji.« 

»Nehvalite mi odviše,« nasmjehnu se Topolković, »pri 
tom ima i nješta egoizma, jer želim Luciju imati. Nu hoće li 
ona zbilja htjeti? To mi valja svakako znati.« 

»Kako neće? Valjda nije poludila. Mora,« zabrblja se 
Klara posve vesela. »Prepustite to samo meni.« 

»Dobro. Sutra ću doći vo odgovor. Adieu, Klaro!« reče 
Topolković, stisnu ženi ruku i ode uz gracijozan poklon. 

Vesela srca koracaše Klara po svojoj sobi. Sve je spa- 
seno, ona će održati u družtvu dostojno mjesto. Te i takove 
misli motshu se staroj koketi po glavi, dok je Dobranić u 

svom zakutku zdvajao od paklenih muka, dok je Lucija, za- 
dubena u minule dane u svojoj sobi radila. Klara se postavi 
pred ogledalo, naravna svoju koifuru, utre ostanke suza i podje 
ravno k Luciji. Djevojka se tomu pohodu ponješto začudi, 
jer majka nije nikada dolazila k njoj. Gospodja Dobranićka 
sjedne na stolčić, poče posve mirna lica po stolu bubnjati 
i prihvati: 

»Draga kćeri! Imam ti reći ozbiljnu rieč. Ali molim, 
budi mirna i razborita.« 

»Šta je za Boga, majko ?« 

»Radi se o tvojoj budućnosti, o sreći tvojih roditelja. 
Tvoj je otac ostario a ni ja niesam više mlada. Ti si dospjela 
do godina, gdje se druge djevojke udavaju, ti pače vidiš, da 
je mnogo tvojih vršnjakinja i prijateljica udato. A neudata 
nemožeš ostati, jer si gospodski, jer niesi na rad uzgojena. 
Tvojim roditeljem ipak treba podpore, da, podpore, moje diete. 
Velika je nesreća došla na nas, veća nego i pomisliti možeš. 
Tvoj je otac izgubio službu.« 

»Izgubio službu! Za ime božje!« viknu djevojka skočivši 
na noge. 

»Da, to jest, bacili su ga mir. Mjesto njekoliko tisuća 
imat će dvjesta forinti na godinu; to je toliko, koliko ništa. 
Mi smo tvojoj gouvernanti prije više plaćali. Ali nije to sve. 
Mi smo zaduženi, vrlo zaduženi, vjerovnici traže novce svoje, 
mi ih neimamo. Prodat će nam kuću, prodati sve, da isto 
uzglavlje, na koje tvoj siedi otac polaže svoju zabrinutu 
glavu Propali smo.« 

»Majko! Majko!« briznu djevojka u plač, »za ime božje, 
to je strašno, užasno! Zar neima pomoći, zar neima prija- 
telja !« 

»Neima, kćeri; samo sretni ljudi imaju prijatelja. Da, 
tvoj otac neće imati gdje počivati, tvoji roditelji neće imati 
kruha. Prstom će ljudi na nas pokazivati.« 

»Prestani, majko, za ime božje, prestani! Poludit ću. Al 
ne, ne, ja sam mlada, krepka, imam zdrave ruke, ja ću raditi, 
ja ću Vas hraniti.« 

»Nevaraj se, kćeri moja, tvoje ruke niesu za rad, tii 
neznaš ništa, čim bi nas hraniti mogla.« 
| »Zar nas nemože nitko spasti?« 

»Može.« 

»Tko, za Boga ?« 

»Ti, Lucijo.« 

Lucija uzmaknu plaho, pogledavši majku. 

»Ja? Ja, majko? Ta hoću, hoću! Ali nerazumijem te. 
Reci, kako ?« | 

»Jedan put si živo ljubila, i samo jedan put ljubi se 
istinski, a i to samo za vrieme. Mi ti učinismo po volji, htje- 
dosmo te Vladimiru dati. Ali nije ti bio sudjen, ugrabi ga 
smrt. Znam, da drugoga ljubiti nećeš.« 

»I neću, majko!« 

»Ali udati se moraš.« 

»Ni toga neću, majko, nikad neću.« 

»Moraš, Lucijo, velim ti. Poslušaj me mirno. Roditelji 
te nemogu hraniti, niti ti njih, pače ni same sebe nemožeš 
hraniti. Da si bogata, nebih te nutkala; udaja nije najveća 
sreća. Šta ćeš ovako bez korice hljeba? Živjeti moraš. Slu- 
žavkom nemožeš biti, služba bi te ubila. Mogla bi se zako- 
pati u samostan. Ali uvaži: ti imaš otca i majku, koji će 
stradati bez pomoći, ti imaš roditelje, «koji su ti život dali. 
Imadu li ti stariji pravo tražiti, da im milo vratiš za drago ? 
Imaju, i božja zapovied nalaže djeci. Žrtvuj se za otca, ako 
već nećeš za mene. Pa nije to ni žrtva. Ljubavi nemožeš 
dati, netreba ti je ni žrtvovati. Udaj se, bit ćeš obskrbljena 
za sav svoj viek, a s tobom i tvoji roditelji. Priučit ćeš se 
pomalo prijateljstvu svojega budućega druga; mjesto slasti 
ljubavi uživat ćeš slasti svieta. Pa koliko ih se udaje bez 
ljubavi!< Klara zašuti i pogleda kćer. 

»Oh majko! Ja da se udam, gdje me još peče rana na 
srcu! Nemojte, majko, tako Vam Boga, nemojte me ubijati. 
Možda ima ipak kakovo drugo sredstvo.« 

»Neima, Lucijo! Sve sam promislila i nebih ni bila 
amo došla, da ga ima. Ako neuradiš, kako ti velim, pro- 
sjaci smo.« 

»Majko! Majko!« uhvati se djevojka za glavu, »ta to je 
strašno, užasno.« 

»Jest, al se to mienjati neda.« 

»A za koga da podjem? viknu djevojka koraknuvši 
napried. 

»Ža vriedna i čestita, za imućna čovjeka, koji te obo- 
žava — za gospodina Topolkovića.« 

»Ne! Ne! Ne!« kriknu djevojka, braneći se rukama, »za 
svakoga na svietu, ali za njega neću.« 

»Zašto? Što ti je skrivio ?« 

»Ništa,« jecaše djevojka klonuvši na sjedalo i pokrivši 
rukama lice, »ništa, ali kad se nasmjehne, kan da vidim 
vraga pred sobom; kad me njegovo oko pogodi, kan da me 
se hladna zmija dodirnula. Udajte me za kogagod, uzmite 
mi tielo i dušu, ali za Topolkovića nemojte.« 
| »Ali drugoga neima, a što si tu spomenula, nije nego 
antipatija, koja će s vremenom minuti. Samo slušaj, kako je 
dobar. Zapisuje ti sav svoj veliki imetak, kad umre ; izplatit 
će otcu sve dugove, ti ćeš živjeti kao grofica — —« 

»Dosta, dosta, majko! Netreba mi gospodstva, volim ži- 
vjeti o suhu hljebu, nego plivati u obilju, što si ga moram 
kupiti grleći odurna mi čovjeka. Vladimire! Moj Vladimire! 
To li ima biti tvoja zamjena! Nebi li se digao iz groba, da 
me prokuneš, kad bi takovim savezom osramotila tvoju uspo- 
menu? Neću, majko, ma šta bilo, neću.« 

»Nikako nećeš!« iztisnu jadljivo gospodja dignuvši se 
brzo. 

»Ne!« 

»Dobro. Učini, što znaš. Ali ti velim, nenadaj se od mene 
smilovanju ni suzi, nedodji mi na moje grudi, kad bude 
sgrbljen, skučen, star, gladan hodao tvoj nesretni otac na 
prosjačkom štapu po ovom gradu, gdje su mu se njekad go- 
spoda klanjala, kad bude zaludu kucao na zatvorena vrata, 
koja su se njekad pred njegovom kočijom razletjela, kad budu 
njegove suze padale na tvrdi kamen; nedolazi mi onda pred 
moje lice, kad budu ljudi šaptali: »Jadni starac neima ni 
kruha. Kći, kojoj je dao život, mogla ga je spasti, a nije 
ga htjela spasti radi lude ljubavi za mrtva čovjeka, koji u 
grobu gnije,« kad budu ljudi prstom na te pokazivali vičući: 
»To je ta prokleta, bezdušna kći!« 

»Majko! Za ime Boga!« vapijaše Lucija kleknuvši pred 
gospodju. 

»Moram ti reći sve — sve. Tvoj otac nespava, nejede, 
nepije, već obilazi kao lud po svojoj sobi. Poludit će, a tomu 
ćeš ti kriva biti i samo ti! Radi, što ti drago, ali nenadaj 
se božjoj milosti!« Polagano stupaše gospodja prema vratima, 
dočim je Lucija plačući klečala i mladu svoju glavu na koljena 
spuštala. 

Klara se zaustavi kod vrata držeći kvaku, kan da nješta 
očekuje. U njezinu srcu nebijaše smilovanja majke, koja u 
toli užasnu času sažaljiva diete, u njezinu oku sievala je ona 
hladna, vrebajuća iskra sebičnosti, koja nemisli nego na svoje 
želje. Djevojka se strese u jedan mah kao od groznice, po- 
dignu glavu i dignu se na noge. 

»Stanite, majko!« reče pod silu mirno, drhćući na cielom 
tielu. »Evo me, uzmite me! Činite od mene, što hoćete, neka 
je po Vašoj volji!« 

»Lucijo! Kćeri!« razširi Klara ruke i baci se na kćerine 
grudi! »Oh milo, drago diete moje! Spasiteljice naša! Znala 
sam ja, da je u tebe meko, ćutljivo srce, da ćeš se žrtvo- 
vati za svoga oica.« | 

Još je dulje gladila i milovala kćer, ali kad ju ostavi, 

da javi svomu intimnomu prijatelju Topolkoviću radostnu 
viest, pade djevojka natražke na stolicu i zavapi iz dna duše: 

»Vladimire! Moj Vladimire! Zašto si me ostavio ?« 

Na skoro idjaše po gradu tajni šapat, da se neukrotivi 
lav gospodin »Topolcovich« ženi, Lucija Dobranićeva da ga 
je sretno ukrotila, ali šapat bude sve glasniji i prometnu se 
napokon javnim govorom. Sto i sto pitanja sasulo se na go- 
spodju Klaru, na »sretnu majku«, kako joj ljudi govorahu. 
Klara ponajprije slegnu ramenom, poslije se nasmieši, poslije 
žmirnu, poslije potvrdi samo glavom, a najzad pokazivaše 
krasne darove, što ih Topolković ravno iz Beča donese Lu- 
ciji. Lucija gledaše hladno, mirno preda se, susretajući To- 
polkovića ponositom udvornosti, dočim je on od dana do 
dana bivao sladji i dosadniji. Dobranić bijaše spasen: budući 
mu zet izplati dugove, to jest, dade hipotekarne dugove pre- 
nieti na svoje ime. Dosta ga dražili i bockali njegovi prija - 
telji, pred kojima se prije zakleo, da te ženske neima, koja 
bi ga stalno privezati mogla, nu »nepobjedivi lav« nasmjehnu 
se genijalno i reče: »Radite vi, kako znate; ja znam, što ra- 
dim. Lucija je jedan od najpikantnijih pojava u Zagrebu i 
vriedi svakako, da čovjek donjekle promieni svoja fratarska 
načela.« 

Stari Dobranić, komu žena nepriobći svoga dogovora, 
nije ni slutio, koliko je Lucijino srce s te buduće udaje 
razjadjeno. Znao je doduše, da je to od kćeri žrtva, 
ali mišljaše, da je ta žrtva laka. Nije doduše Topolkovića 
rado gledao, ali ta antipatija nebijaše mu u toj nevolji 
dovoljnim razlogom, da se uzprotivi savezu, koji ga je na- 
pokon spasao od propasti. Topolković, poznavajući ćud star- 
čevu, izkazivaše mu osobito, gotovo sinovlje počitanje, i 
nikad ga nebi drugačije zvao van: »Dragi papa!« Govorio je 
puno o budućem gospodarstvu, o imanju u Zagorju, za koje 
se pogadja i gdje će svi skupa ljetovati, samo prve godine 
da će s Lucijom putovati u Italiju. Pitao je više puta Klaru, 
kakve boje da bude pokućtvo u salonu, kakove da se tapete 

stave u boudoir i više toga. K tomu bi svaki put djevojci 
donio kakav dar. Klara bijaše blažena, blaženija no ikada, 
jer stojeći na rubu gotove propasti, eto se opet povrati u 
staro veličje. S kolikim triumfom gledaše, vozeći se u novoj 
kočiji Topolkovićevoj, na znanice, koje su prije malo časa 
bud zlorada lica šaptale o skoroj katastrofi, bud gledale ju 
okom hinjena milosrdja! 

Jednog dana dodje Topolković opet u Dobranićevu kuću. 

»Draga mama!« reče Klari, »danas je prekrasan dan. Ja 
sam već odredio, da popodne moja kočija dodje. Vi se mo- 
rate sa papa-om izvesti u Maksimir. Svježi zrak služi mu 
izvrstno. Rumen se vraća na njegova lica.« 

»Drage volje, ali Lucija je boležljiva. Već tri dana _ muči 
ju glavobolja, ta i Vi predobro znate, da joj je liečnik za- 
branio izlaziti iz kuće.« 

»Znam, znam, da, mama, pa nebih ni za živu glavu do- 
pustio, da se mila moja zaručnica izveze. Lucija mora sva- 
kako kod kuće ostati, a zato morate se Vi izvezti. Ja Vas 
dapače molim, ja to zahtievam, mama. Ta Lucija rado sa- 
muje, pa je i služinčad kod kuće. Da zbilja, danas svirat 
će vojnička glasba u maksimirskom perivoju, pa da se pred 
zavidnim svietom nječim pohvaliti imate, donio sam Vam 
nov shawl. Najnovija je parižka moda. Dobio sam ga od 
svoga agenta iz Beča. U Zagrebu o toj novosti još ni ne- 
sanjaju I« 

Po tih riečih izvadi Topolković iz škatulje, koju je sa 
sobom donio bio, u istinu liep shawl. | 

»Ah Topolkoviću! Topolkoviću! To je prekrasno, to je 
divno!« kliknu Klara ogrnuvši se odmah novim darom i gle- 
dajući se preko ramena, »Divim se Vašemu ukusu. Oh kako 
će naše gospodje popucati od jeda! Hvala, dragi Topolkoviću ! 
Primam Vašu ponudu. Dobro, moja Lucica neka ostane kod 
kuće, a ja ću se s Dobranićem izvezti. I Vi ćete s nama?« 

»Žalibože nemogu. Baš sam danas naručio tapetara i 

stolara, da se dogovorim radi našega pokućtva. Moram ljude 
goniti na posao, jer, draga mama, govorili Vi sto puta, da 
se oprema u kratko svršiti nemože, to želim svakako, da mi 
Lucija za dva mjeseca milom ženom bude.« 

»Gle, gle! Kako Vi pod taj sladki jaram brzate kao — —« 

»Da, draga mama. Srdite li se možebiti ?« 

»Kako to čudno pitate ?« 

»Pardon! Nu s Bogom, draga mama! Imam posla, silna 
posla. Dakle točno u dva sata stajat će moja kočija pred 
Vašim vratima i bit će do večera na Vašu službu.« 

»Dobro! S Bogom, Topolkoviću.« 

U dva sata povezoše se Dobranić i Klara u Maksimir. 
Iz prva se otac njekako protivio, jer mu je dosadilo bilo, 
kititi se tudjim zlatom. Nu Klara nepopusti. Ta kako da se 
Zagrebkinje nečude novomu shawlu! Te prilike nije propu- 
stiti smjela. Ta nije li druga koja shawl naručiti i Klaru pre- 
stignuti mogla ? Dobranić popusti, čovjek gotovo već nije imao 
svoje volje. Na odlazku poljubi otac kćer u usta, opomenuv 
ju, neka se čuva, a mati dodirnuvši se usnom čela Lucijina 
reče u kratko: 

»Adieu! Idemo, idemo! Kola već čekaju.« Lucija bijaše 
sama i u toj samoći njekako zadovoljnija. Sad je bar slo- 
bodno misliti mogla. I to je utjeha. Sjede za stolčić i poče 
vezti svoje ime u maramu — za opremu. Suza za suzom 
pade na vezivo. Za opremu! Bože! Kako se druge djevojke 
vesele tomu poslu, a ona kao da je vezla svoje mrtvačko 
pokrivalo. Da je to za Vladimira! Ah zašto se je proti njoj 
sve splelo i urotilo? Ruke s vezivom klonuše joj u krilo, 
pusti glavu natražke na naslon i poče snivati o minulih danih, 
O prvom cvietu, o prvoj pjesmi, o prvom cjelovu Vladimi- 
rovu. Zlatni dani, zašto uminuste u nepovrat ?« 

Koraci pred vratih probudiše ju od sladkih sanja. Brzo 

da sakrije svoju zlovolju, nu nješto se začudi, kako ju za- 
ručnik iznenada pohodi. 

»Dobar dan, draga Lucijo,« reče Topolković nježno pri- 
stupiv k djevojci i pruživ joj ruku. 

»Dobar dan, gospodine Topolkoviću,« odvrati ona do- 
dirnuv se njegovih prsti. 

»Vi se čudite, da sam došao, je 1? Zabrinuh se za Vaše 
zdravlje; mišljah, da će Vam dosadno biti samovati. Zato 
obavih brzo svoj posao, i pohitih amo.« 

»Hvala na Vašoj brizi.« 

»Kako Vam je?« 

»Malo lakše, — glavobolja je popustila.« 

»Hvala Bogu! Vrlo sam zabrinut bio. Hoće li mi moja 
mila zaručnica dozvoliti, da ju pozabavim, dok se nevrate 
roditelji ? < 

»Molim, ako Vam nebude dosadno.« 

»Lucijo! Meni? Kraj Vas? Kako to govorite? A] da! 
Mal da nezaboravih. Dokazat ću Vam, da uviek na Vas 
mislim. Vi ljubite cvieće, to znam. Evo!« nastavi Topol- 
ković pošav k stolcu, gdje je šešir ostavio bio i izvadi iz 
papira krasnu kiticu bielih ruža, »to je najljepša vrst ruža, 
što ju mogoh naći u cielom gradu, divna oblika, divna mi- 
risa i dar dostojan toli divne djevice, kao što ste Vi, Lucijo! 
Molim Vas, primite ih.«< 

»Zaista su divne!» nasmjehnu se djevojka sladogorko, 
pogledavši na krasno cvieće. 

»Hvala Vam, gospodine Topolkoviću!« nastavi primivši 
kiticu, koju prinese k nosu. 

Topolkoviću sinuše oči i uzmaknu za korak. 

»Ali čudan — čudan je to miris — toli jak — toli — 
ja — ne — znam,« pentaše djevojka glavinjajući — »ja — 
ja — ah!<« jeknu, glava joj klonu natražke, vedje se sklopiše, 
ruka klonu i biele ruže padoše na pod. 

»Ha!« trznu se Topolković, »dobra je ljekarnikova nar- 
koza.« 
Brci mu se uzvinuše, usne zadrhtaše, oči zaškiljiše, za- 
iskriv se biesnim plamenom. Skoči, zaključa vrata. Lucija 
bude žrtvom vampira. 


* 
* * 


Djevojka se probudi, pootvori oči, prodje rukom preko 
čela. Skoči, ogleda se, vrisnu. Noga joj zape o nješto; po- 
gleda na zemlju, pogazila je biele ruže. U sobi nebijaše ni- 
koga. I opet vrisnu. 

»Sta je za ime Boga! milostiva gospodjice!« zapita 
služkinja. 

»Šta je? Šta je? — Ništa — ništa!« buncaše Lucija 
pritisnuvši šaku na lievu sljepočicu, a desnom grabeći si srce. 
»Ništa. Al čekaj, čekaj! Je | tkogodj ovdje bio ?« 

»Ma da!« 

»Tko, reci, tko ?- 

»Ta Vaš zaručnik, gospodično !« 

»Moj zaručnik!« disaše Lucija glavinjajući, »da, da, ah 
da! Moj zaručnik! Sad znam! Idi! Dobro je! Idi!« 

Služavka pogleda u čudu Luciju i ode. 

Lucijino lice porumeni tamnim žarom, oči joj igrahu 
ognjicom, reć bi, skočit će iz vedja. Stiskaše zube, stiskaše 
usne, stiskaše šakama srce svoje, cielim tielom joj drhtaše 
groznica. 

»Oh! Oh! Oh!« zajauknu iz dna duše. »Prevara, zasjeda! 
Da, da, da! Lucijo! Lucijo!« provali u glasan plač i pokrivši 
lice rukama, pade bez sviesti na zemlju. Kad se gospodja 
Klara kući povrati, nadje kćer u postelji, gdje sieva od vru- 
ćice. Služinčad nije znala nego da je gospodin Topolković 
došo i skoro otišo. Badava je pitala kćer. Lucija samo mahnu, 
šapćući kroz vrućicu: 

»Ništa! Ništa! Zlo!« 

12% 


1850 Vladimir. 


Dobranić plakaše gorko u svojoj sobi, Klara ga nepusti 
k bolestnici. Bilo mu je, da poludi. Gospodja obilažaše mračna 
lica očima Lucijinu sobu. Spazi pogažene ruže. Strašna mi- 
sao munu joj glavom i kleknu pred postelju zaklinjati kćer, 
neka govori, što joj je, ali Lucija pogleda na to majku toli 
gnjevno, toli strahovito i škrinu: 

»Majko! Ti si me ubila! Nepitaj me! Idi! Molim te, idi 
mi izpred očiju.« 

Tri dana nebi zaručnika, četvrtog dodje. Klara ga pozva 
u svoju sobu. Tu govorahu dugo i dugo na samu. Odilazeći 
bio je Topolković van reda blied, Lucije nije ni vidio, ni vi- 
djeti smio. 

Lucija je opet išla za svojim poslom, ali bijaše tupa, 
sumrtva. Niti je pitala, što oko nje biva, nit što se u svietu 
radi. Govorila nije gotovo ništa, ali lica joj se posvema izo- 
braziše. Njeko mračno ozbilje pojavi se na njih, ni u snu 
nije bilo oko tih ustiju smieha, stiskala ih je kao da su od 
gvoždja, gledala je preda se kao kip od kamena; samo za 
tihe noći plakaše i plačući šaptaše u mrak: 

»Otče moj! Primi ovu žrtvu od kćeri svoje!« Majka ju 
tješila, ali ona nije slušala majke. Od prezira bi joj zadrht- 
nule usne i rekla bi hladno: | 

»Šutite, majko, netreba mi utjehe! Gledajte, da s se skoro 
udadem.« 

Jedan jedini put bijaše s Topolkovićem na samu. Za 
ručnik htjede izmaknuti za Klarom, al ga Lucija zaustavi: 
»Gospodine Topolkoviću!« viknu, »ostajte ovdje!« 

»Što želite, Lucijo ?« 

»Vi ćete me oženiti?« reče djevojka podnimivši ruke. 

»Ma — da, Lucijo! Čemu to pitanje ?« 

»Dobro. Da nieste moj zaručnik, rekla bih Vam, da ste 
zlotvor.« 

»Ali — moja strastvena ljubav — oprostite, angjele 
moj !« : 

»Šutite, netreba mi rieči. Odgovarajte samo.« 


»Hoću.« 
»Kad će biti naše: vjenčanje ?« 
»Kada ? — — Za mjesec dana.« 


»Dobro. Vi ćete meni zapisati svoj imetak, ako prije 
umrete nego ja, je 1?« 

»Da, ali — — kako Vam je to na pamet došlo ?« 

»Onako. Ali što će biti, ako ja prije Vas umrem ?« 

»To nije moguće !« 

»Odgovorite! Što će biti?« 

»Što bi bilo?« 

»Reći ću Vam ja. Vi ćete pol svoga imetka momu otcu 
zapisati.« 

»Lucijo! Lucijo! Čemu te misli ?« 

»Hoćete li? Recite brzo!« 

Zaručnik izvalivši oči uzmaknu i zapenta: 

»Hoću! Hoću!« 

»Dobro! To se mora pismeno narediti, a ja Vam se ku- 
nem, da ću Vam vjerna biti, dok budem živa.« 

Svečanost zaruka bude obavljena, za četrnaest dana 
imalo je biti vjenčanje. Prvi put bi Topolković ozvan s Luci- 
jom. Zaručnik pripoviedaše, kako je udesno uredio stan, a 
Lucija je govorila s njim o tom do najtanjih potankošti. 
Htjela je i vidjeti stan, nu na to nije zaručnik pristao, jer da 
ju želi iznenaditi Izprave o imetku imao je na dan vjen- 
čanja predati otcu. Više no ikad posjećivala je Lucija za- 
bave, koncerte i kazalište i pri tom se smijala glasno. Dospje 
osmi dan prije vjenčanja, a baš je bio oglašen maškarni ples 
u reduti. Djevojka htjede svakako poći, ali bez krinke. 

»Valjda ćete mi dozvoliti,« reče zaručniku, »da se prije 
svatbe još jedanput sita naplešem ?« _Zaručnik prista. 

Točno u sedam sati dodje njegova kočija po Luciju i nje- 
zinu mater. Uz to posla krasnu kiticu i izpriku, da će nješta 
kasnije doći na ples, jer da ima posla sa svojim odvjetnikom 

radi onih izprava, Lucija neka medjutim slobodno pleše. 
Vesela lica stupi djevojka s materom u dvoranu, samo u za- 
kutcih njezinih ustiju opažao si njeku gorčinu, da si mogao 
podvojiti o iskrenosti veselja. Čevrljala je puno, pače razdra- 
ženo. Plesala je kao mahnita, da su joj lica sievala, a od 
časa do časa popila bi jednim mahom čašu ledne limunade. 
Klara bijaše blažena, te je primala sa svih strana čestitke 
radi dobre partije. 

»Gdje je Topolković toli dugo ?« upita Klara u jedan- 
put kćer. 

»Neznam,« slegnu Lucija ramenima, »valjda ima posla za 
vjenčanje. Doći će. Al vidi, majko. Onaj modri domino pri 
stupu nemiče se s mjesta i gleda u me kao zmija. To je čudno, 
dosadno.« 

»Negledaj ga! Valjda kakov tajni adorateur, koji se srdi, 
da mu se izpred nosa udaješ.« 

»Bit će tako. Sad ide kotiljon. S Bogom, majko! Evo 
gospodina poručnika. Molim, gospodine, povedite me prije kre- 
denci. Vruće mi je. Hoću čašu limunade, ali da je hladna.« 

>»Al, gospodično, Vi ste vrući.« 

»Molim, nikakva prigovora,« nasmija se Lucija. 

Figure kotiljonske razplitahu se hrlo. Kao bura lećahu 
parovi po glasbi »walzera«, a medju njima i Lucija, kojoj 
uvojci skakutahu oko glave kao zmije. Dodje izbor gospodja. 
Tad pogleda Lucija po dvorani; tu joj zape oko na modrom 
dominu. Trznu se, nasmjehnu se, podje ravno k dominu, pri- 
kopča mu na prsa papirnatu zviezdu. A on se pokloni, ne- 
rekav ni rieči, i uhvati Luciju. I zavrti ju dva puta oko sebe, 
a stisnuv ju gvozdenim rukama k svojim prsima poleti 
hrlo, biesno dvoranom, da joj nesta poda izpod nogu, da joj 
nesta daha, da su se svieće vrtile oko nje kao divlji ognjevi. 

»Dosta! Dosta!« izdisaše djevojka drhćući i pade kao 
bez sebe na bližnju stolicu. A domino osta pred njom stojeć 
i zurio je nepomično u djevojku. 

»Tko si ti, masko?« upita Lucija, »reci mi ime svoje?« 

»Sutra!« odvrati domino promienjenim glasom, pokloni 
se i ode iz dvorane. 

Već bješe ponoć minula, družtvo poče pomalo ostavljati 
dvoranu. 

»Topolkovića neće biti,« reče Klara zabrinuta, »liepa li 
zaručnika! To je sramota.« 

»Istina,« potvrdi djevojka, »al nemarim. Ti znaš, da ga 
neljubim. Ali sutra ću saznati ime modrog domina. Ajdemo, 
majko! Otac je sam.» 

Mati i kći ostaviše dvoranu, a Topolkovićeva kočija po- 
veze ih opet kući. 

Lucija klonu u tvrdosan, ali ni u snu nije imala mira 
od modrog domina. Vazda stajaše pred njom sliedeći ju svo- 
jim oštrim, neumoljivim okom. Kušala je udaljiti se od njega, 
ali bijaše prikovana kao u čarobnu kolu, bilo joj je kao 
zvierci, koju je oko ljutice zmije začaralo. I kad se u kasno 
jutro probudi, ponajprije pomisli na domina. Djevojka nije ni 
sama znala, zašto ju taj čudnovati pojav toli živo zaokuplja ; 
bijaše to nješto od radoznalosti, nješto od straha. 

Mučeći se tom mišlju i pogadjajući sjedila je po podne u 
u svojoj sobi. Jedan časak pomisli, da se je Topolković po- 
šalio bio, al se brzo dosjeti, da su oči domina bile crne i 
žarke, dočim je nemili joj zaručnik imao bliede, mutne. U to 
donese služavka u sobu malen smotak i preda ga Luciji. 
Reče, da ga je poštar donio. Nestrpljivo pograbi ga djevojka 
i pogleda nadpis. Tu je stajalo njezino ime upisano od ne- 
poznate ruke. Srce joj nješta življe uzigra. Drhćući skinu 
ovitak. | 

Šta to pade iz papira! Njezina slika! Uveo cvietak sa 
crvenom vrpcom! »Isuse Bože!« zavapi djevojka, tresući se na 
svem tielu. »Ta tu sliku, taj cvietak dadoh Vladimiru, kad je 
polazio u rat! Tko je to dobio, tko je to donio?« Uzjarena 
pogleda dalje, nadje smotano pisamce. Hrlo ga otvori, vrisnu 

kao luda, zaglavinja i pade na stolac. Na uzkrik doleti 
majka. 

»Šta je za ime Boga?« zapita prestravljena, uhvativši 
djevojku za obje ruke, ali Lucija ležaše bez sviesti. Tad 
spazi Klara na podu pismo, dignu i preleti očima sliedeće 
redke: »Gospodično Lucijo! Vraćam Vam, što ste mi njekad 
dali na put. Tada bijaše to moje, sada već nije. Dajte to 
onomu, za koga se morate radi svoje sramote udati, za koga 
se udajete i radi koristi svoje. Neimam prava koriti Vas, 
prigovarati Vam ; ta bijah mrtav za cieli sviet Povrativ se u 
svoj zavičaj vidjeh sve, čuh sve i požalih, da zbilja poginuo 
niesam. Budite sretni, za me više nepitajte. Modri domino, 
Vladimir Milković. « 

Gospodja Dobranićka zapanji se od strave i prepasti. 
Vladimir živ, Vladimir u Zagrebu! Čovjek, koji je poginuo 
u Magjarskoj, da je bio pod krinkom na plesu, Vladimir da 
da je plesao s Lucijom! Sve to činjaše se gospodji groz- 
nom bajkom. To nije moguće. Tu valjda njekakov zlobnik 
ili zavidnik zbija grješnu šalu. Da, sve će to šala biti, reče 
si Klara, podje ka kćeri i poče ju drmati. Djevojka progleda 
kao iz sna. Oči joj zurile u majku toli strašno, nepomično, 
kao kad ludjak u bjesnilu gleda u sviet. 

»Lucijo, dušo, osviesti se,«< tješila ju mati, »što si se 
tako preplašila ? Valjda nevjeruješ, da je ta bajka istinita, 
da je Vladimir živ? Mrtvi se nevraćaju iz groba. To je zlobna 
šala. Ljudi se srde na nas; žao im je tvoje buduće sreće. 
To je bez sumnje pakost koje suparnice učinila.« 

»Šuti, majko, šuti,« odvrati djevojka kao bez sviesti, 
»varaš se; Vladimir je živ. To pismo jasan je svjedok; 
poznajem svaki potez njegova pera. Sjećam se njegovih očiju, 
razumijem sad, zašto me je strastveno stiskao na svoja 
prsa. Vladimir !« kriknu djevojka skočivši na noge, i poče po 
sobi letjeti kao luda, »živ ljubljenik moga srca, on me se do- 
tako, moja glava počivala je.na njegovu ramenu. Oh Bože! 

Bože! poludit ću! A ja — sgažena, osramoćena. uništena, 
nevriedna, da stupim predanj. Ja, ja! propala djevojka! 
Majko! Majko! To je Vaše djelo. Ubili ste me, izvadili ste 
mi srce.« 

»Lucijo !« planu Klara, »obuzdaj ludu svoju strast. Zar 
sam znala, da se je taj mladić, koga smatrasmo mrtvim 
izbavio ?« 

» Vladimire! Moj Vladimire!« jecaše djevojka, >»ti si kraj 
mene bio, mene se dotaknuo — ti žudjenje moje! Okrut- 
niče! Ni rieči niesi reko, tko si. Ni toli milosrdan niesi bio, 
da grješnicu izpitaš za njezin grieh. Oh to je okrutno. Ne 
ne, ne, nije moguće. To je varka, obmana. Pravo govori majka, 
varaju me zavidnici !« Djevojka skoči i iztrgnu majci pismo, 
da ga i opet pročita. »Da, da, da!« kriknu, »njegova je ruka, 
njegova, ona ista, koja me je slavila u žarkih pjesmah, sada 
me proklinje. Majko, vratite mi moju sreću, moju ljubav, 
moje srce. Vi ste mi to ugrabili — Vi!« 

»Lucijo! Jesi li poludila ?« 

»Njesam,« odgovori djevojka, »ja sam pri zdravoj pameti 
ha, ha, ha! pri zdravoj pameti.« 

Zatim otvorivši ormar izvadi šešir i ogrtač. 

»Sta ćeš, za Boga!« upita Klara skočivši pred nju. 

»Idem ga potražit. U cielom gradu ću ga tražiti. Reći 
ću mu, da niesam vriedna njegove ljubavi, ali ću mu pripo- 
viedati cielu tu strašnu priču mojega života. Reći ću mu, da 
niesam po svojoj volji, po svojem griehu pala i postala ne- 
vriednom, reći ću mu, da je spletka majka i sila zlotvora 
svemu tomu kriva.« 

»Lucijo, ti si pobjesnila!« kriknu Klara stavivši se pred 
vrata, »ti nećeš ni koraka iz kuće.« 

»Moram ga naći, moram. Zavrgnut me može, mora, jer 
niesam ja više za njega, al prezirati me nesmije, jeste li čuli, 
majko !« osovi djevojka glavu i zapilji oči svoje u Klaru. »Vi 
to najbolje znate, da me nesmije prezirati.« 

»Nikamo nećeš! Lucijo, kćeri! Pomisli, što radiš! Od- 
lučila si, žrtvovati se za otca, ti za Vladimira nemožeš poći. 
Po tom, što se je sbilo, možeš samo Topolkovićevom biti. Vla- 
dimir je za tebe mrtav. Hoćeš li javnim škandalom uzbuniti 
grad, da te ostavi i Topolković, da nam neostane od tebe, 
nego sramota, čije posljedice može samo udaja pokriti. Lucijo! 
Draga, sladka Lucijo, zaklinjem te živim Bogom u ime sie- 
doga otca, nemoj gubiti sebe, roditelja svojih! Gdje ćeš ga 
tražiti, gdje ćeš ga naći?« 

Lucija spusti glavu, zamisli se. Zatim poče obučena amo 
tamo hodati po sobi, zaustavi se, podje opet, sjednu, pokri 
rukama lice i briznu od srca plakati.« 

»Lucijo! Kćeri! Nemoj !« 

Djevojka joj mahnu rukom. 

»Lucijo !« 

»Majko,« zapenia djevojka kroz plač, »molim Vas, pustite 
me, pustite me na samu. Neću ga tražiti, ostat ću kod kuće; 
pravo ste rekli, udat ću se, žrtvovat ću se; al tako Vam 
Boga, ostavite me, da se naplačem, da se natugujem do 
smrti. Idite! Idite!« 

Klara posluša kćer i udalji se namah, da naloži služin- 
čadi, neka nepusti Lucije iz kuće. 

Sav Zagreb uzrvjavao se silno, pripoviedajući si cio 
roman o Vladimiru Milkoviću, koji da je uskrsnuo od mrtvih, 
te kao grom iz vedra neba osvanuo u Zagrebu. Gatalo, pre- 
klapalo, primišljalo se koješta, ali nebijaše sumnje, da se je 
živ povratio iz Magjarske, da je govorio s njekoliko zna- 
naca i da je ostavio poštom grad te valjda pošao u Beč. 
Tetka Pavlina dokazivala je tu novinu vrlo obširno Dobra- 
nićevim, nemareći ni malo za Luciju, kojoj je svaka rieč 
nožem u srce bila. »Došo, prošo, pa je dobro!« govorila je 
dobra teta, »reci: »Hvala Bogu !« draga Lucice; niesi ti prva 
ni zadnja, kojoj se to dogodilo. Muža imaš na uzici. Budi 
pametna, drži se toga, jer, draga dušice — no valjda me razu- 

miješ — koledar se nešali; tvojoj udaji netreba nego mala 
ceremonija popa, da i po imenu budeš, što u istinu jesi. 
Medju sobom možemo već tako govoriti.« 

Gospodina Topolkovića nebi prvog, al ni drugog ni 
trećeg cana. Klara se veoma začudi. Dodje četvrto podne, 
ni sada ni glasa o njem. Klara se počela uznemirivati i od- 
luči potražiti zaručnika. Posla služkinju u njegov stan. Sva 
vrata bijahu zaključana. Isto popodne dodje u kuću Dobra- 
nićevu gospodin Krajačić, čovjek suhonjav, gladak i sladak 
po vanjštini, al vrlo oštar u istini. Po svom zanatu bijaše 
odvjetnik, a poznavao je Dobranića vrlo dobro, jer je stari 
gospodin za prijašnjih godina gospodinu Krajačiću, tada siro- 
mašnu juratu, priskrbio bio hranu u raznih zagrebačkih 
kućah. 

Krajačić zapita služkinju: 

»Je li gospodin Dobranić kod kuće ?« 

»Da, gospodine, izvolite se potruditi u njegovu sobu, 
ondje nakraj hodnika.« 

Odvjetnik stupi u sobu starca, koji se ponješta lecnu 
s toga pojava. 

»Servus humillimus, magnifice domine,« pokloni se Kra- 
jačić nehajno, snimi svoj šešir u sobi, stavi ga na postelju 
i baci unj svoje rukavice. Zatim sjednu do starca, prebaci 
noge, stavi očalin na nos, te izvukav iz džepa papir pruži 
ga starcu, koji ga je niem gledao. 

»Iz ovog papira razabrat ćete, magnilice, da sam puno- 
moćnik gospodina Topolkovića.« 

»Ali Vi ste valjda došli radi onih ženitbenih izprava ?« 

»O tom mi nije ništa poznato, te neimam posve ni- 
kakve upute.« 

»Da što je?« 

»Moj je posao posve druge naravi. Po obveznici, čiji 
izvor evo u svojih ruku imam, dugujete Vi Topolkoviću 
znamenitu svotu, koja je uz šestpostotne kamate uknjižena 

na Vašu kuću. Evo obveznice; Vi valjda netajite svoga 
podpisa ?« | 

Šta bi ga tajio? Ali — — —<« 

»Molim, molim, magnifice, odmah ću Vam razjasniti, koja 
mi prilika dozvoli sreću, pohoditi Vašu velecienjenu kuću. 
Gospodin Topolković predao mi je tu obveznicu, da glavnicu 
što prije utjeram, cum sua causa dakako. Dodjoh, da Vam 
odkažem glavnicu, te mi izvolite reći, kada da dodjem po 
novce? Odkazni je, mislim, rok četrnaest dana, da, da! Evo 
izvolite sami vidjeti, četrnaest dana.« 

»Gospodine! Vi se varate,« pentaše Dobranić blied drh- 
ćuć i dižuć se laktima sa naslonjača, »gospodin Topolković 
bit će za koji dan mojim zetom. To nije moguće. Ja moram 
sam s njime o tom govoriti. Da pošaljemo po njega.« 

»Prištedite si trud, magnifice; gospodina Topolkovića 
neima u Zagrebu i nevjerujem, da će se skoro povratiti. Pre- 
selio se u Beč, jer da je ondje život ugodniji.« 

>A] — al — Topolković — oženit će moju kćer —« 
kriknu starac skočiv prema odvjetniku. 

>»Da, zbilja! Da se riešim i u tom naloga svoga klienta. 
Gospodin Topolković opunovlastio me je, neka Vam izjavim, 
da darove ostavlja Vašoj gospodjici kćeri, nu okolnosti da 
su se tako promienile, da gospodjice Lucije nikako oženiti 
neće. « ' 

»Ne — ne — neće ?« zavapi iz dubine srca. Lice mu 
porumenje silno, usne počeše drhtati, noge klecati, zaglavinja 
i sruši se natražke u naslonjač. Kap ga se bila dirnula. 


IX. 


Godine i godine uminuše preko svieta, a uz godine i 
ljudi kao uvelo lišće o vjetru. Kolo poviesti vrtilo se u silo- 
vitih mahovih, mienjajuć neodoljivom silom carstva i kraljeve, 
satirući silovite, mudro izhitrene naume. Bijaše zimska večer, 

vani je vijao snieg, a kraj peći plemićkoga dvora sjedjahu u 
govoru dva zrela muža, dva od mladosti prijatelja — Evgen 
i Vladimir, sjedjahu kao pred godinami u sobici udove Jage. 
I njih se je vrieme dodirnulo bilo. Evgen bješe od mlada 
stabla postao krepkim, punim hrastom, koga se nije dotako 
crv, — muž zrio, krepak, jezgrovit, ozbiljan kao za mladih 
dana. I Vladimir se bio okriepio do muža, ali drugačije. 
Vrankosa mu bijaše gusta, crna brada dugačka, al o sljepo- 
čicah i u bujnoj bradi počeše se javljati srebrne niti; po 
bliedom, ozbiljnom licu križale se čudne crte, tajnovita ona 
pismena, u kojih je vrieme zapisalo cielu poviest ljudskoga 
života. Crne mu oči sievale su i sada živo, a kadšto spustile 
bi se vedje kao od umora, i duboka melankolija toga čud- 
noga pogleda kan da je reći htjela: U tih dubinah zakopano 
je izkušano srce. 

>»Da, da, Evgene,« nasmjehnu se Vladimir gorko, >»ti si 
kraćim putem došao do svoga cilja, ti već godine i godine 
sjediš u ovom dvorcu svojih djedova a u kolu mile obitelji, 
a mene bacala je kob amo i tamo, kao što bura baca po 
talasih lomnu korablju. Nu što hasne sve refleksije; poviest 
nevraća svojih žrtava! Čuj dakle u kratko golu istinu. Tane 
husarskoga častnika svali me u jamu kraj puta. Naše novine 
pisahu, kako sam istom kasno saznao, da sam poginuo, da su 
me zakopali u zajednički grob. Ali bijah živ, premda na 
smrt ranjen. Pobirući mrtvace namjeriše se honvedski gro- 
bari na me i osjetiše, da u meni jošte tinja iskra života. 
Pobraše me, ponesoše, uzmičući od carske vojske, dalje, sve 
dalje u Ugarsku, dok nedodjoh u bolnicu, u kukavno mje- 
stance za Debrecinom. Rat nezna za nježnost. Bacalo me 
amo i tamo kao suvišan teret, koga opet baciti nesmiješ. 
Dugo bijah gotovo bez sebe, malo po malo cielila je moja 
rana, nu kad pogibelj od rane minu, shrva me ljuta vrućica 
i opet padoh na dugo vremena u postelju. Čudim se i sam, 
kako sam iznio živu glavu, a još većma čudio se magjarski 

moj liečnik, koji me uvjeravaše, da on takova slučaja još 
vidio nije, i da je moja narav vragometno žilava. Bijah slab, 
u meni samo plamečak života, i dok je vani bjesnila bura, 
gdje se hrvahu do dva svieta, kako pjesnik veli, ležah bez- 
poslen, prikovan na kukavnu postelju, medju stranimi ljudmi, 
koji poprieko gledahu hrvatsku uniformu, ležah odkinut od 
svega svieta daleko od svoge zavičaja, od svojih prijatelja, 
od — — — zaručnice svoje. Magjari uzmicahu a vucijahu 
mene zarobljenika od mjesta do mjesta. U Magjarsku nava- 
liše Rusi. Sad razplamti sav gnjev, sva jarost toga strastve- 
nog plemena na sve, što je slavensko bilo. I ja im bijah 
trn u oku. Čitao sam dnevice mržnju iz njihova oka. Po- 
slaše me u tvrdjavu, u Komoran. Da sdvojim. Pisah i pisah 
pisma u Hrvatsku, da se bar zna, da sam živ. Pisah tebi, 
otcu, Dobraniću — njoj; ali ni odkud odgovora. Nijedno 
pismo nedodje na svoje mjesto. Zlokobna, tajna ruka morala 
je sva pisma uništiti, neka ostanem mrtav za rod, za dom, 
za svoje drage. I ostah mrtav. Komoran bude obsjednut od 
Austrijanaca, ali Klapka se opiraše svom silom. Moje zdravlje 
poče iznova ginuti, i dok su bombe letjele u grad, dok su im 
komoranski topovi krupno odgovarali, ležah u vrućici, a u 
mojoj glavi sievale su strahovite slike o medjusobnom klanju 
i hrvanju naroda. I sam znaš, kako je Komoran pao. Budem 
slobodan. Bože, kakova to bješe sloboda! Ni koraknuti niesam 
mogao, sviet me je gledao okom milosrdja, iz kojega čita 
bolestnik sigurnu smrt. U tih prvih časovih slobode u bol- 
nici čuh samo kadkad prasak od njekoliko pušaka, a kad 
upitah, šta to znači, odvratio bi mi čuvar: »Eh opet su 
honveda mušketali.« Nasitih se biede i svieta, razljutih se 
na sve čovječanstvo. Nakon pnjekoliko mjeseci ojačih se 
dosta, da se povratim kući. Htjedoh ti pisati, pisati njoj. 
Neučinih toga. Tajna radoznalost zaustavljaše mi ruku. Ne- 
znadu li, da sam živ, misle li jošte, da sam mrtav, sjećaju 
li se jošte mojega imena, jesu li mi vjerni? ta pitanja mu- 


Vladimir. 191 


čila su moju dušu. Izmjenice prikazivahu se mojoj mašti 
čarobne slike sreće i mrke prikaze zdvojnosti. Sumnja, ljubo - 
mor porodi se u mom srcu. Bojao sam se povratka, jer sam 
stoputa pomislio, kako bi to bilo, da se mrtvac digne iz groba, 
kako bi on neopazice sviet promatrati, prosuditi mogao, kako 
bi čuti mogao, što ljudi u istinu o njem sude i govore? 
Otezao sam od dana do dana. Liečnik mi pače reče, da ne- 
smijem odmah na toli dalek put, da moram u kupelj, i kad 
izjavih, da neimam k tomu novaca, posla me država na svoj 
trošak u češku kupelj, da si popravim zdravlje. Ozdravih 
Sad da vidim Hrvatsku, otca si, tebe i nju. U Beču da se 
odmorim. Slučaj me nanese na zemljaka: djaka, koji mi javi 
glasove iz domovine; nebijahu veseli. Zavjerih ga vjerom, da 
ništa nejavi u domovinu o meni, jer da svoju obitelj izne- 
naditi kanim. Još mi reče djak, neka negovorim odviše slo- 
bodoumno, jer da bih mogao imati neprilike, grad da je pun 
policajnih špiuna svakoga jezika — a i za Hrvate da ima 
špiun. A znaš li, tko je? — Milivoj, njegdanji radikalac, demon 
moga života, bijaše policajni špiun.« 

»Milivoj!« 

»Da. Nu pustimo to. Dodjoh pod večer u Zagreb. Pla- 
kao sam videći svoj dom, boravište svoje mladosti. Srce mi 
se čudnovato treslo od straha, radosti, nade i sumnje. Još 
časak, dva i sva istina stajat će pred mojim očima. Koga 
da pitam, komu da se javim? Dosjetih se. Podjoh ravno 
k udovici Jagi, staroj našoj hraniteljici. Baka znade za sve, 
rekoh, ona će mi javiti, što se za vrieme mojega mrtvo- 
vanja sbilo. 

Jaga se prestravi prepoznavši me, jer i ona mišljaše, da 
sam mrtav, kao i svi moji znanci. Pripovjedih joj u kratko, 
kako sam iznio glavu. Zatim mi poče ona pričati, što se je 
medjutim sbilo. Doznadoh, da si ostavio Zagreb, da mi je 
umro moj otac, i što je gore — doznadoh, da je Lucija za me 
propala, da ju je utrgo prije reda izmet od čovjeka, izkipjela 

duša, lihvar — uhoda. Da ti kažem, kako mi je pri duši 
bilo? Oh nikad, nikad u svom životu neoćutih tolike boli. 
Bješnjah u duši, htjedoh pohitit u kuću nevjernice, osramotit 
ju javno pred svietom, prokleti ju. Predomislih se, rekoh: 
Bilo bi ludo. Ta ti si za nju mrtav, sada je gospodarica svoja ; 
ima li mrtav zaručnik pravo pitati živu zaručnicu, da li mu 
je vjerna preko groba, da li je ostala čista? Ali vidjet ju 
morah. Podjoh pod krinkom na ples. Gledah ju, vidjeh ju 
veselu, pomamnu, da, njezina ruka dotakla se moje, njezina 
glava počivala je na mojem ramenu, njezine grudi na mojem 
srcu. Bijah joj toli blizu, da sam ćutio žarki joj dah, a opet 
daleko od nje, kao da nas dieli more, jer — ah, jer vidjeh 
očite znakove Lucijine sramote. Brate! Ti poznaješ moje 
srce, znaš, kako je ludo, da će zatreptjeti kao list o svakom 
ovjetricu. Brate! Samo ti možeš prosuditi, kako mi je pri duši 
bilo, kad pogledah oko sebe. Svetinje, o kojih snivah, bjehu 
pogažene; tisuće vrlih sinova proliše krv svoju zaludu, za 
tudju korist, željena sloboda, za koju stradah i ja, postade 
ruglom, a plaća za one tisuće krvavih žrtava bijaše gluho, 
tudjinsko robstvo, kraj kojega se veseljahu sinovi naše do- 
movine, grabeći tudje, mastne službe. Izgubih otca, izgubih 
dragu, sve izgubih na ovom svietu. Za ludost sam dakle 
živio, osjećao, pjevao, trpio, proljevao svoju krv; sve, sve 
zaludu, ja ludjak, ja prevaren, ja tudji rob! Prokleh i sebe 
i ovaj sviet, zdvajah o čovječanstvu, smatrah vjeru, poštenje 
ljubav, slobodu, domovinu ludom bajkom. Odieliti se od toga 
svieta, to bijaše jedina misao moja. Ostavih Zagreb, taj otu- 
djeni, prodajni Zagreb, njekad ognjište svih mojih želja. Po- 
bodih grob svoga otca, pa onda da krenem u sviet. Jednog 
dana nadjoh se na »Molo di San Carlo« u Trstu, stranac 
medju stranci. Za mnom stajaše bučni taj trgovački grad, 
gdje carstvuje lakomost, gdje čovjek čovjeka jede, — preda 
mnom pusto more, bezkrajno kao što moja zdvojnost. Onamo 

za more hotio sam poći, da poput Kolumba odkrijem nov 
sviet, da odkrijem ljudi i srdaca. 

Neznam, što mi je bilo, ali srce mi spopade neizmjerna 
tuga. Sve više i više gubio sam se u svoju žalost, duša mi 
šapnu: Ta ludjače! Ti prezireš ljude, koji su te prevarili, a 
opet ideš medju ljude! Vrtoglavica me uhvati, zavrisnuh i 
bacih se s kraja u more. Nepoginuh ipak. Probudiv se, na- 
djoh se u kabini pomorskog kapetana, čovjeka žilava i čvo- 
rasta, koji je kraj postelje sjedio. Bijaše Dalmatinac i imao 
je sutradan odjedriti u južnu Ameriku. Dokaza mi, kako su 
me prošle noći njegovi mornari iznieli iz vode na brod, pa 
me upita, tko sam, odakle sam, i što me je ponukalo, da se 
sam usmrtim ? Lice mu bijaše toli pošteno i prijazno, da me 
je k njemu vezalo osobito pouzdanje, te mu odkrih svu dušu 
kao izpovjedniku. A on se nasmija grohotom: >»Šta!« reče, 
»toli zdrav, toli jak i pametan, pa usmrtiti se! Jeste li polu- 
dili, čovječe? Nije li Vas stid? Vi ste sanjar, fantasta! Šta, 
da neima poštenih ljudi u svietu, da neima pametna posla ? 
Zasuknite rukave. prijatelju, pa se latite posla i okanite se 
sanjarija. Slobode Vam se hoće, za slobodu treba ozbiljno 
raditi. Znate šta! Ja jedrim u Buenos Ayres. Uzet ću Vas 
za mornara; dosta ste jaki, pa će te po vražki raditi i minut 
će Vas te Vaše mušice. A ondje na južnom kopnu ima dosta 
naših ljudi, naći će se i pametna posla.« Poslušah čestitoga 
Dalmatinca. Vjeruj, da sam se iznova pokrstio bio. Radio 
sam na brodu, što su mi ruke dale, radio sam biesno, samo 
da zaboravim svoje misli, da ih utopim u dubokom moru. 
Kadkad me je sgrabilo za srce, ali pod silu pjevah veselu 
pjesmu, da se otresem sjete. Tako stigoh i neopazice u 
Buenos Ayres. Divota južnoga neba, bujnost i žar blago- 
slovljene zemlje nadahnu me novim životom. Da, to je novi 
sviet, rekoh si sam, Bog zna, kakovi su tu ljudi? Treći dan 
dodje kapetan vesela lica iz grada na brod i podje ravno 
k meni: 

Šenoa. Pripoviesti VII, 13 

»Eto sreće!« viknu vesela lica. »Dodjite, gospodine Mil- 
koviću. U ovom gradu ima puno dalmatinskih .trogovaca, 
čitava naselbina. Bijasmo sinoć zajedno i govoreći što šta, 
navlaš o milom nam domu, moradoh trgovcem na tanko 
pripoviedati, što kod nas biva. Tada se sjetih i Vas i pripo- 
vjedih družtvu sve Vaše romantičke zgode. Silno je to pripo- 
viedanje zanimalo naše ljude, navlaš staroga trgovca Laza- 
rovića, silna bogataša i velika rodoljuba. Upita me, šta će 
taj mladić ovdje, a ja mu odvratih, da neznam ni sam. Neka 
dodje u moju kuću, viknu starac, naći ću mu ja posla. Iz- 
hečit ću ga ja.« 

To reče kapetan i povede _ me u kuću Lazarovića, gdje 
sam i ostao. Starac bijaše pravedan, strog, štedljiv i točan, 
sve ga je visoko cienilo. Trgovina mu je cvala na široko. 
Po njegovu naputku radio sam u njegovu poslu. Radio sam 
kao mrav, kao da za se radim; dah slobodne zemlje, kra- 
sota prirode preporodi me. Postadoh ljubimcem starca, postah 
poslovodjom ciele trgovine, cielog imanja, a najzad postah 
mužem njegove jedinice, mlade krasne republikanke od hr- 
vatskih roditelja, koja je i sada srce moje obitelji, a kad 
starac preminu, budem ja, taj izkušani šljivarski sin, glavom 
velike trgovačke kuće i gospodarom znatna imetka. Tada 
doletješe prvi glasovi iz staroga svieta, da se Evropa miče, 
da je i naša jadna, sgažena domovina planula na mladu 
slobodu. Prenuh se u se. Gledah to divno, zlatom i grimizom 
protkano more, po kojem bjeh iz nevolje dojedrio na nena- 
danu sreću, gledah tu bujnost, taj šar, ali težka čežnja osvo- 
jaše mi srce. I klikoh: Divna si zemljo kraj južnoga žala, 
pod tim sjajnim nebom — blagoslovljena, ali domovina niesi, 
već ja imam sirotu majku, krasnu postojbinu! Ondje mi je 
kolievka stala, ondje mladost cvala, ondje mi leži otac i 
majka. Oh toj zemlji mojoj treba ruke pomoćnice, treba rada 
i borbe, toj zemlji moram služiti i jaa Od onda mi nebi 
obstanka na drugoj strani mora. Poprodah sve svoje imanje 

i prebrodih sa svojom ženom široku pučinu, da se vratim u 
mile hrvatske zelengore, pod stari otčinski krov, da se iza 
dugih burnih dana svratim na svoje mjesto, da svoje zdrave 
ruke, svoju trieznu pamet posvetim slobodi i sreći naroda, 
kojega sam sin. I opet smo susjedi, Evgene moj, i opet sje- 
dimo zajedno, kao njekad kod udovice Jage. Nesreća nas je 
razstavila, sreća opet sastavila.« 

»Zdravo, uzkrsnuli brate, medju živimi! U horu povra- 
tio te je brod _ na rodni žal, u borbu živih, poštenih ljudi. 
Živ si, hvala Bogu, ali spomenimo i mrtve. Ti si me za njih 
pitao, i jedna duša me je na umoru molila, da ti dojavim 
istinu, — Lucija. Bio sam dočuo, da si živ, pisao, razpitivao 
sam po cieloj zemlji za te. Ali ni odkud odgovora ; trag ti se 
zameo bio i nitko nije ni sanjao, da ti sreća cvate na dru- 
gom briegu oceana. Nu čuj me dalje! Kad spazih, da je sila 
krutog absolutizma pritisla našu zemlju, da su nas sanci 
godine 1848. prevarili, odrekoh se službe, jer nehtjedoh sklo- 
niti šije pod jaram tudjih birokrata. Dodjoh u Zagreb. Prvo 
mi bijaše, da potražim Dobranićeve, nebi li štogodj za te 
saznao. Već odprije bjeh čuo, da su propali. Bože! Užasna 
li prizora! Dodjoh u sobicu pod krovom u gornjem gradu. 
Mišljah, da sam došao u stan prosjački, u zadušljivu atmos- 
feru biede. Sve bijaše kukavno, siromašno. Na stolcu kraj 
prozora sjedjaše mlada ženska, blieda, upala, koža i kost, 
siguran plien smrti, — to bijaše Lucija. Prepozna me odmah. 
Blieda joj lica porumenješe kao od stida, poče drhtati i gorko 
se smiešiti. Sjedoh do nje. »Hvala Vam, prijatelju, da ste 
došli,« reče slabim glasom pruživši mi suhu, hladnu ruku. 
»Dajte da Vam u njekoliko rieči opišem strašnu nesreću, 
koja me je bez krivnje moje zastigla. Nesmijem puno govo- | 
rit, liečnik mi je zabranio. Vladimir je živ, to valjda znate; 
gdje je, to Bog zna. Nu ako se ikad s njim sastanete, izru- 
čite mu moj zadnji pozdrav i ove rieči. Vi znate, koliko ga 
ljubljah, kako li ga žalih. Za mene nije više bilo života. Tad 
13% 

navali težko zlo na nas. Moj otac stajaše na rubu propasti; 
rekoše mi, da ga mogu spasti, ako se udam za bogataša. 
Neljubeći nikoga van otca na svietu, htjedoh prinieti žrtvu 
i poći za zlotvora, koji nam obeća spasenje. Ali to bijaše 
sotona, vukodlak. Omami me, da zasiti prokletu požudu svoju, 
a poslije ostavi mene, otca i upropasti naš dom. Budući za- 
ručnicom, ludovala, mahnitala sam, da se sama uništim, živ- 
ljah u vječnoj vrućici. Propadasmo posve, prodaše nam sve. 
Siromasi smo, neimamo kadkad ni korice hljeba. Porodih 
diete, umrlo je. Mene uhvati bolest, koje, kako vidite, pre- 
boljeti neću. A moj jadni, moj siromašni otac piše od zore 
do mraka, da zasluži koju krajcaru za svoju bolestnu kćer. 
Očajanje ga ubija, pije od zdvojnosti. A mati, oprostio joj 
Bog griehe, bludi po gradu i pije. Evo to je poviest moje 
nesreće. Jesam li to zaslužila ?« To reče Lucija i poče od 
srca tiho plakati. Bijah joj tješiteljem do smrti, jer naskoro 
umre od bolesti, koju si sama pribaviti htjede. I otac joj 
preminu. Bijaše po smrti kćerinoj izgubljen, ljudska podrtina 
u otrcanom ruhu. Gledah ga ne jedanput sa strane, kako bi, 
iduć od kuće na posao, zamaknuo za kućna vrata, izvadio 
iz njedara bocu i napio se rakije. Rakija ga i ubi. Mati, 
grješna mati i sada žive. Ako podješ Zagrebom, pa te na 
ulici spopadne ružna baka u odrpanoj svilenoj mantili, ter ti 
veli: »Gospodine, dajte mi groš, da si kupim kruha!« znaj, 
da je to stara Klara Dobranićka. Tako propade po ženi staro 
hrvatsko pleme.« 

Vladimir sjedjaše poniknute glave kao kamen, samo niz 
blieda lica potekoše dvie vrele suze, koje se žarile o vese- 
lom svjetlu kamina. 

»Nebudi mrtvih, Evgene!« šapnu napokon, »zaklinjem te. 
Šuti. Sudbina hara stare korjenike hrvatske, stanovnike onih 
tihih dvoraca, koji bi mogli biti četovodjami narodne vojske. 
Lucijo! Jadna Lucijo! Oprosti! Ti si bila nevin cvietak u 
buri svieta; majka te izda, zloba te zgazi. Oh Evgene! Hoće 

li ikad prestati taj očajni boj hrvatskoga roda, u kojem po- 
gibaju tisuće nevinih žrtava, u kojem se troši u ludo toliko 
krasnih glava, u kojem se uništuju karakteri ?« 

»Hoće, brate! Bog će dati! Skupimo se u obitelj svoju, 
u to svetilište čovječjeg roda! Obitelj nek je poštena, hr- 
vatska. Ulijmo u srca svojih žena ljubav za rod, za skrom- 
nost, za sve, što je plemenito. Dižimo djecu do krepkih, valja- 
nih ljudi, u kojih je srca i poštenja, koji zaziru od mita i 
podlosti, koji živu i dišu cielom dušom za sreću, slobodu 
hrvatskoga roda. Obitelj naša, tvrdjava naša. Ti bijaše sanjar ; 
ondje za oceonom izliečila je nesreća tvoju bolest. Ti si 
valjan, radin čovjek bez predsuda, bez sebičnosti i zavisti. 
Radimo za sav rod! To je nam dužnost, to nam budi lozinka 
naša! Sjećaj se rieči mojega pokojnoga strica župnika: 
»Mnogo će trebati vremena, dok se sve u narodu pročisti, 
dok bude krepko i jasno. Ali bilo što bilo, ti stoj uviek uz 
svoj narod, uz pravicu. Ozbiljno vrši svoju dužnost za narod. 
Budi čitav čovjek !« Što nećemo mi, doživjet će naša djeca, 
ali raditi moramo.« 

»Da! Hoćemo, brate,« kliknu Vladimir, >»radit ćemo 
krepko i tvrdo do groba. Kunem ti se živim Bogom !« 

strani kuću vrlo kukavnu na tri sprata neračunajući 
sobe pod krovom. Čudna je to gradjevina bez pra- 
voga lika, sliepljena u razno vrieme bez ikakve 
osnove, puna zakutaka, hodnika, visokih dimnjaka, krovića i 
okanaca razne veličine. Stoji tu pod krivim, razčupanim 
krovom kao pijana ljudeskara pod naherenim, odrpanim še- 
širom. Nehotice ti se namiće misao, da je tu gromadu brvana, 
pletera, ilovače, opeka i vapna skrpao njekakov ludjak ili 
pijanac. Nu nepitam, kada i kako je postala. Gospodar kuće 
nije ni malo mario — sad je već pokojni — za »reforma- 
torski duh vremena«, za pravilnost sloga i arhitektoničku 
ljepotu i kako se već zovu sve te fraze »ludskastih piskara«, 
koji bi htjeli, da bude svaki kokošnjak, svaki kotac — da 
oprostite — sazidan po zakonih ljepote. Pokojni kućegospo- 
dar bijaše po svom jeziku strahovit rodoljub, uslied svoje 
trbušine neobičan flegmatik. Da ste mu rekli, da tu rugobu 
valja porušiti, da je i onako klimava i čadjava, da sve to 
nije nego šupalj opanak, bio bi vam se ljudski nasmijao 
u brk. 

»Šta? Porušiti ?« znao je odgovoriti kroz smieh, lupkajuć 
debelimi prsti po trbušini, »valjda niesam pojeo ludih gljiva. 
Ta kuća stoji posve dobro, a vriedi više nego vaše zidane 
parade sa vapnenim cviećem. To vam je zlatna ruda, Kali- 
fornija. Dok sam živ, neću ni klinca na njoj maknuti, ma 

graktali na me piskari, koliko ih volja. Ja istinabog nebih 
htio u njoj stanovati i netreba mi toga, hvala Bogu, ali ta, 
kako velite, kućetina, nosi više kamata, nego li akcije svih 
vaših štedionica, pa ako je i drvena, bolje je drvo, nego li 
papir.« 

Jednoč je govorio tako i meni taj trokatni, drveni Krezo 
bubnjajući po svojoj velikoj, srebrnoj burmutici, skupljajući 
debele usne na glup smieh i iztičuć oblinu svoga trbuha 0so- 
bitom grandecom, a ja nehoteći dalje dosadjivati njegovu 
»rodoljublju«, niesam kušao razlagati tomu cincaru zakona 
ljepote i dužnosti gradjanina za obću korist, to jest sklonuti 
ga na kakovo poljepšanje i rekoh mu naprosto: »S Bogom !« 

Kraj toga vazda mi je oko zapinjalo na toj krpariji, kad- 
godj bih prošao kraj nje. Nješta sam se ljutio, da to ruglo 
stoji svejednako usred našega liepoga Zagreba, dok se da- 
leko u polju već dižu tvrde, čiste i liepe ma i malene kuća- 
rice, sve plod poštena znoja. Nješto me je mučila i rado- 
znalost. Zlatna ruda! Kalifornija! Po čemu? Kako? Naskoro 
mi se nadade prilika, da zavirim toj arhitektoničkoj nemani 
u utrobu. Po svom zvanju omjerih ju od glave do pete, pro- 
gledah joj »dušu i srce«. Sad razumjeh, zašto debeli taj kon- 
zervativac svoju ogromnu gajbu smatra malom Kalifornijom. 
U nijednoj kući našega glavnoga grada neima toliko stanov- 
nika, koliko u ovoj ; nijedna nenosi toliko kamata, koliko ova, 
gorkih dakako, do Boga krvavih. Sve te komorice, izbice, 
sobice, svi ti čadjavi, nizki, vlažni i truli zakutci puni su 
puncati živih ljudi. Pa kakovih! Bože moj! Neima te rieči, 
pod koju da strpam svu tu čeljad. Reko bih »žuljevi« su to 
ili »kurja oka« zagrebačkoga žiteljstva. Il bih rekao »mje- 
huri« su to čovječjega družtva. Težaci, koji se nehrane nego 
lukom i kuružnjakom ; zakutni pisari, koji jadne kliente hva- 
taju po ulici; protjerani činovnici, koji se hrane dugom ; 
kotlokrpe, koji spavaju na gnjiloj slami; djevojke po imenu 
švelje, koje su nikle iz truleža ljudstva i kojim je pošten 

zanat preslab za život, a opet živu; hrome ili jednooke dvor- 
kinje, piljarice, krojači krpači, nažigači svjetiljaka, — sve na pol 
golo, sve gladno, uviek gladno. Puna torba djece, a pol torbe 
nezakonske. Pa to sred sriede glavnoga grada? Danas? Da. 
Živa istina, prava pravcata Kalifornija. Tko si vičan čistoći i 
redu, tko rado gledaš zdrava i vesela lica, ne svrni okom amo. 
Srce bi te zaboljelo. Čitavu knjigu valjalo bi napisati, da 
obrediš sve te bliede, suhonjave stvorove, kojih je nemila 
šaka sudbine bacila u taj kukavni kut; iz svakoga para tih 
mutnih, driemnih, obumrlih očiju viri po jedna žalostna, lako 
rješiva zagonetka. Nu ja niesam voljan pisati zapisnike 
ljudske biede, niti premetati utočišta nevolje. Dobra je tuj 
malo vidjeti, sreće ni malo. Čemu da pišući razžalostim i sebe 
i vas? Ali stante! Ostajmo u toj kući! Podjite za mnom 
preko uzkih, klimavih stepenica u prvi, drugi i treći sprat. 
Nagnite glavu, da nelupite čelom u čadjave stepenice. Mrak 
je tu i u pol dana, gotova noć. Ni prsta nebi vidio pred 
sobom, da se ovdje i ondje nekrade koji tračak kroz škulju 
na pol razvaljenoga krova. Pa kakva izpara! Čisto te duši. 
Zaboravljaš vedro, plavetno nebo, svježi proljetni zrak. Sretnih 
li zločinaca, kojim je sud dosudio tamnicu! Bar se kadkad mogu 
nagledati neba, nadisati zraka, a toplo jelo ih grije. Skupo 
li se kadšto kupuje poštenje, gorka je kadšto sloboda! To 
vidiš ovdje, to osjećaš tu. Vi fine gospodjice čitate pohlepno 
parižke grozote od Eugena Sue-a sjedeći na meku divanu, i suza 
samilosti kane na knjižicu zlatom vezanu. Vi žalite te parižke 
stvorove, kojih smisli mašta pjesnikova. Al čitajte na požu- 
tjelom licu, u mutnih očiju, u tih dronjcih, ah vidjele biste, 
da netreba po nevolju ići u Pariz, da bieda stanuje u vašem 
susjedstvu. Eno hodnika! Koracaj pomalo. Stare daske drkću 
pod tobom, mogle bi se slomiti. Eno ti nakraj hodnika vrata, 
pokucaj, unidji! Ah! U mraku svjetlo! Sunčana zraka za- 
blene ti oči, zeleno lišće, mirisavo cvieće na prozorčiću 
omami te, a veselo tralaliče kraj prozora zlatolika ptičica. O 

tu je čisto, svietlo, tu možeš disati slobodno voljko. Sobica 
je malena, kutasta. Matematik bi joj reko paralelepipedon, a 
ja velim, da je to nutrina ogromna jajeta — biela bjelcata. 
Ni prašak nije drktao o sunčanoj zraci, koja je koso prodi- 
rala kroz okance, ni najmanje niti paučine niesi vidio o zidu. 
Je | ta sobica zbilja u tom trošnom duplju, ili je to drugi 
sviet? upitah se nehotice. Malo je toga bilo vidjeti u njoj. 
Stara, široka postelja, na seljačku sazdana, na njoj visoko 
nakrcana uzglavja i perine, a ta gromada perja bijaše po- 
krivena šarenim gunjem. Kraj peći visjela je vrlo čadjava 
slika, — ne znam, da 1 sveta Marija ili sveta Kata, ali po 
zlatnom kolobaru bijaše svakako član litanije svih svetih, 
pred kojim je gorjelo srebrno kandilo. Još si vidio o zidu 
starinsku rdjavu sliku njeke ženske, policu sa njekoliko sta- 
rovječnih čaša i tanjura i s uljenicom. U kutu stajaše 
velika drvena škrinja i čudan ormar sa sto pretinaca, a sred 
sobe stol i stolac. Pa to vam je po prilici sve. Nu bilo je 
i živih stvorova u toj izbici. Ponajprije u zelenoj gajbici pti- 
čica uzvijojla — kanarinac, žut kao žganac. Mila, duše mi, ži- 
vinica, drobna, nježna, hrla kao vragoljak. Žuto joj se 
perje ljeskalo kao zlato, oči joj sievale kao crn biser, a te 
sitne ruž.časte nožice bijahu toli fine, taj ružičasti kljunić 
toli gladak! Ta ni fina gospodjica neumije toli nježno preme- 
tati nožica. Po sto puta skoknu od šibke na šibku, naheri 
glavicu, protegnu vratić, strese kreljuti, kljunu dva tri puta 
u komadić šećera. Zatim skoči na rub čaške, koja je na dnu 
gajbice stajala. Zavinu glavicu, pogleda crnim okom u vodu 
i skoči u čašku — u vodu. Da vidiš čeprkanja! Žutić za- 
roni, izroni glavom, udari krilcima, voda prska širom u sto 
svietlih kapljica. Sad skočila ptica na šibku, strese se, čisti 
se. U kljuniću joj osta pavuljica. Malić ju stavi pod noge, 
pa čupa, pa se igra. Sunce sieva, list se zeleni, ruža cvjeta 
na prozoru, malić udari cip! cip! a poslije se otvori gr'oce i 
žuti vražić viče i tralaliče; kako mu od veselja igra to malo, 

drobno ptičje srdašce! Nu nije kanarinac sam. Kako će on 
Bogorodici paliti kandilo; ta to je malen žut poganin! Kraj 
njega do okanca sjedi ženska, ako je ženska. U prvi mah 
ne možeš toga razabrati. Kako da vam ju opišem? Nije to 
lak posao. Jeste li kada vidjeli ljudeskaru od stražmeštra 
ili harambašu serežanina? Silna pleća, je 1? Grdne kosti, 
šta? Ni za pol prsta nebijaše manja ta mužko-baba kraj ka- 
narinca. Ruke su joj krupne, velike, široke nožurine, što stoje 
u papučah od crvene kože. Nedaj Bože, da ta noga ljudski 
korakne: kuća bi se srušila. Stara, velika glavurda bijaše 
svezana crnom svilenom maramom preko čela, niz koje se 
spuštahu dva sieda uvojka. Pa kakovo lice! Dugo, široko, 
mužko. Mrka koža nabire se u njem u sto nabora, u sto 
oštrih crta. Usta su joj široka, nos dug kvrgast, zavinut 
na lievu stranu preko debelih usana. Crne oči su ženskoj 
neobično velike, okrugle, a gledaju bez plama, bez iskre u 
sviet iznad debelih mjedenih očala, koje su spuzle do pol 
nosa. Ženska je sieda, al ima za čudo pod nosom silne crne 
brkove, gotovo kao mužka glava. Na njoj je crna, pozelenjela 
suknja i dugačak, pokrpan burnus od tamno-zelene svile. 
Prava je to grdoba, je 1? Ali nebiste se preplašili, da se i 
na noge digne, nu se dići nemože, jer je gotovo viša od 
svoje sobice. A u tom brkatom garavom licu drkće tolika 
blagost, tolika plahost, da te njeko tajno smilovanje uhvati 
za srce; te oči gledaju u sviet, kao kad diete gleda šibu uči- 
teljevu, te debele usne vazda trepte, kao da vazda Boga mole. 
Neima slikara, da pogodi lice, kad ga čudno obasjava pro- 
ljetno sunce, da pogodi taj kontrast, gdje se iz stare izpu- 
cane kore tiela izvija zelena grančica duše. Ta i ja, kako 
vidite, samo nagadjam, natucam tražeći pravu rieč, ali ćutim, 
da je našao niesam. A kad progovori ta silna mužko-baba! 
Grmi, mislite, je 1? A da! Piskuta, piskuta. Govor joj je tanko, 
plačljivo, izprekidano pojanje, bez promjene, bez naglasa. 
Slušaj ju jednu uru, zaboljet će te glava. Čisto mi je godilo, 

kad sam, obašav to cielo bludište ljudske nevolje, zašao u to 
čisto gnjezdašce, koje mi se činilo kao rumena krpica na 
gnjiloj jabuci, kao treptaj zvjezdice kroz mutne oblake. Su- 
stavih se smjerno na vratih, kao da sam stupio na prag sta- 
rinske <rkvice u pustinji. 

Starica kan da se stresla s mojega pohoda, i krenuvši 
glavom pogleda me sumnjivo preko naočala. Zatim se dignu, 
pokroči pognuta dva, tri koraka prama meni, gledajući me sve- 
jednako što u čudu, što u strahu. 

»Dobar dan, gospodjo,« pozdravih ju uljudno. 

»Recite: »gospodjice«, odvrati mi ona i bilo je kan da 
se je pri toj rieči sladogorko nasmjehnula. 

»Dakle dobar dan, gospodjice,« popravih se učtivo, ču- 
deći se u duši, kako nije ni ružnost ni starost mogla izbri- 
sati taštine iz toga uveloga srca. I tu je možda sakriven nje- 
kakov roman, prišapnu mi moja radoznalost, ali neprogovorih 
dakako. o tom ni besjedice, jer niesam ni smio po svom 
javnom zvanju. Javih se naprosto, tko sam i kako se zovem, 
dodah, neka oprosti, da ju bunim, nu moj pohod da neide 
nju već kuću, koju valja pregledati, jer se veli, da je trošna 
i da se ruši. Zato neka dozvoli, da i njezin stan na brzo 
pregledam. Stara gospodjica slušala je nagnute glave moje 
rieči pobožno, upirući tupe oči u me, držeći ruke na trbuhu, 
a kad dokrajčih, nakašlja se čudno kan da traži rieči i misli, 
mahnu lievom rukom preda se i zapiskuta: 

»Dajte, dajte! Milostivi gospodine! Samo pogledajte. Ta 
vi ste ljudi od zakona, vi to smijete, a da i nepokucate.« 

Neznadoh, je 1 te rieči rekla naprosto od duše bez pri- 
misalja ili se je u njih skrivao kakov žalac, jer znam po 
izkustvu, da siromašna čeljad nevidi rado u svom stanu go- 
spodu, koja kuće ruše, bud se ljudi stide svoga ubožtva, bud 
se boje, da će ih ta nemila gospoda lišiti stana. U takovih 
su prilikah stare ženske najzubatije, pa znadu kadšto do- 
hvatiti i sjekiru. 

Starica uzdahnu po svojih riečih dva tri puta, valjda da 
pribere frižke sape za nove rieči, i dok je mjernik ogledavao 
tavanice, pod, zidine i peć, nebi li našao kakovu pukotinu, 
sliedila ga starica njekako sumnjivim okom, pa će napokon 
gotovo kroz plač i smieh reći: 

»Hm! Hm! Da! Kuća stara, e njekad je mlada bila! Sve 
se iztroši kao i mi ljudi. Gubiš kosu, gubiš zube, oko ti oslabi, 
ruka ti klone. To je već tako u svietu, i mi _nepromienismo 
toga zakona. Pak dodje smrt i svemu je kraj,« završi — 
spustivši glavu na prsa. 

»Da, odvratih, eto baš i mi dodjosmo, da vidimo, ima 
li toj starici kući još lieka, ili je baš na smrt oboljela. « 

»Molim Vas, milostivi gospodine, nemjerite sve na svietu 
jednim rifom. Gdje je više blagoslova i ljudskoga bogatstva, 
tu mora dakako sve biti po žnorici, ali bogčiji morate 
malo kroz prste gledati. U ovoj kući Vam prebivaju 
ljudi, koji na dan samo jednu jestvinu a na godinu samo 
jedan put mesa jedu. Da, da, pod ovim krovom Vam je gotovo 
svaki dan veliki petak, pak često u godini i badnjak. Aj Bog, 
da su si ovdje našli škuljicu, kamo će izmučeni položiti ob 
noć glavu. Nevolja drži te temelje, drži taj krov i ufam ge, 
milost božja neće dopustiti, da nam se stara rebra krova 
sruše na glavu.« 

»Vi dakle mislite, gospodjice da je taj Vaš gospodin 
kućegazda dobročinac ubožadi ?« 

»Hm!« nastavi stara oklievajući, »nije ni dobročinac ni 
zločinac. Onako. Svatko traži svoje. Da znate, u toj kući 
Vam je osobiti red, kojemu se svaki stanar pokoriti mora i 
sve se to pravi na pismu pred sudom, da nebude kasnije 
duge pravde.« 

»Kakov red ?« zapitah ja. 

»Tu se neplaća svakoga mjeseca, već svake subote, i 
tko do subote o podne nije platio kvartira, mora u ponedje- 

ljak u jutro iz kuće. Naš kućegazda drži se toga zakona, 
pak došlo sto sudske gospode, on od toga odstupiti neće.« 

»A živite li bar jeftino u toj kućarici?« 

»Bože moj! Danas su skupa vremena, velika daća, pa 
gospodari i sirotinju šarafe. Evo za ovu moju sobicu plaćam 
pet forinti.« 

»Tu pod krovom pet forinti?!« 

»Da, da! Muka je to, kad se krajcara na krajcaru slaže, 
— ali, molim Vam se milo, milostivi gospodine,« produlji 
stara drhtavim glasom ter sklapajući ruke, i činilo mi se, da 
su joj dvie suze zablisnule u očiju, »nerušite kuće, pustite, 
neka se u njoj dohranim do groba.« 

»Po čemu Vam je toliko omiljela, gospodjice ? Za te novce 
možete drugdje kud i kamo bolji stan dobiti u zdravoj, novoj, 
zidanoj kući.« 

»Neću, neću, hvala!« odmahnu mi rukom, »ja nemislim 
iz te kuće živa izaći. Samo jedanput želim se jošte seliti, 
onamo, k svetomu Roku. Znate, navika je; već dvadeset i 
pet godina živim pod ovim krovom, pak onda« — — — tu 
umuknu: starica i pogleda u zemlju, kan da je njekoliko rieči, 
njekoliko misli progutnula. Možda joj je jezik zapeo na mi- 
nulih uspomenah, koje su to staro srce nemilo stezale. Brzo 
podignu opet glavu, pogleda me milo i opetova drhtavim 
usnama: 

»Molim Vam se milo, nerušite te kuće, to bi bila moja 
smrt. Bit će Vam za dušu.« 

»Pa zar se Vi nebojite tu stanovati?« zapitah u čudu. 

»Zašto da se bojim ?« 

»Ma od vatre?« 

»Ah,« nasmjehnu se stara, »ja Vam svaku večer poklo- 
bučim žeravicu u pećnici, kad si skuham kavu. Naučila sam 
se od mladosti paziti na vatru. Imam na krovu pred prozo- 
rom i netreska u loncu, pak se pomolim svaku večer sve- 
tomu Florijanu.« 

»Al mogli bi Vas okrasti, ili biste, kako ste slabi, na tih 
vratolomnih stepenicah u toj tmini mogli uvriediti glavu. « 

»Okrasti! Ha! Ha! S mojim siromaštvom nebi se nitko 
pomogao. Ta ja ništa i neimam. Za stepenice i tminu nije 
me strah. Od ovo dugo vremena naučila sam se i u tmini 
na to, i moja noga zna, kamo treba stati. Samo nemojte ru- 
šiti kuće, milostivi gospodine.« 

Nesrušismo kuće. Niesmo je dakako poštedili na staričine 
molbe, jer zakon nemari za suze i navike, već mjernici re- 
koše, da to ruglo još kojih desetak godina može stajati, ako 
se ovdje i ondje pokrpa. S njeke strane srdio sam se, da 
će ta kućetina stajati i nadalje u liepom Zagrebu kao krž- 
ljava kupina u kitnom perivoju, ali sjetivši se staričine 
molbe, njenih suza, opet mi je s druge strane drago bilo, 
da »Kalifornija« nije već sada pala žrtvom estetske i gradi- 
teljske strogosti. 

Stara gospodjica tvrdo je vjerovala, da sam ja občuvao 
kuću od propasti, te me pohodi, da mi suznim očima za- 
hvali na toj tobožnjoj dobroti. Izvinjavah se i ovako i onako, 
odklanjajuć od sebe tu vrlo dvojbenu zaslugu i odbijajući 
sve na mnienje mjernikovo, ali badava. 

»Znam ja, što znam, milostivi gospodine,« reče gospo- 
djica smiešeći se i krećući glavom, da je šareno cvieće na 
starovječnom joj šeširu poskakivalo. »Vi ste čedni, Vi mi ne- 
ćete priznati, da ste to na moju molbu učinili. Eh! Eh! Da 
nije mene, nebi već danas stajala daska na daski. Dobro! 
Dobro! Neću ništa više govoriti. Bog blagoslovio i Vas i 
Vašu dječicu. Da, da! Vi ste taj mjernik.« 

Meni je sve to gotovo smiešno bilo, nu videći, da tu 
nepomažu nikakovi argumenti, okanih se uvjeravanja i po- 
željeh starici, neka zdrava poživi još mnogo godina u svojoj 
sobici pod krovom. 

To je bilo pa se i zaboravilo. Uminula godina, dvie; pred 
moje oči dodje u javnom poslu sto i sto drugih lica, i slika 

stare gospodjice pod krovom mal se ne izbrisa iz moje pa- 
meti, jer za svega toga vremena nedodje mi nego dva, tri 
euta na oči, gdje ju vidje na ulici idući u crkvu. Da pravo 
reknem, bila je na ulici smješnija nego v svojoj sobici, gdje 
sp prikazivala kao starovječna glava u malenu okviru. I oz- 
biljan čovjek, u koga ima i srca i samilosti, koji se neveseli 
prirodjenoj nakaznosti, morao se je u prvi mah nehotice 
nasmjehnuti, gledajući, kako ta figura iz prošloga vieka, ružna 
i nespretna tapka velikim nožurinama po taracu u uzkoj 
izlizanoj suknji, dočim je čudno načipkana mantila letjela za 
njom poput kreljuti, a crveno makovo cvieće drhtalo na 
malenu crnu šeširiću, koji je jedvice pokrivao tjeme njezine 
glave. 

Još smješnija mi se učini starica, kad bi me na ulici 
pozdravila. Široko joj se lice raztegnu, usne produljiše na 
prijazan tobož posmjeh, oči se stisnuše kan da će kihnuti. 
Uvuče glavu medju ramena, kimnu, gotovo da čučne tielom, 
i makovo cvieće zatrepti jače. Pa pomislite, sve to uradi 
ženska velika, nespretna, stara, uvažite one nožurine, one 
ručetine i uza sve to taj sladogorki smieh. S daleka bi mi 
takovom prilikom zafijuknula ko fućkalica: 

»Dobar dan, milostivi gospodine!« a po tom stidno po- 
niknula očima i pritegnula krila svoje starovječne mantile., 
Kako da se tu nehotice nenasmjehneš ? 

Više puta navrnula bi se njezina slika u moju pamet 
Mišljah, predomišljah: Šta je ta čudna, smiešna starica? 
Zašto joj je škuljica pod krovom te kućetine toliko omiljela ? 
Ne jedanput razsrdih se. Eto ti zagonetke pred nosom, a 
nemožeš je riešiti. Sto puta odlučih izpitati ju pobliže, ali 
starica bijaše toli smjerna, čedna i uljudna, iz njezina go- 
vora razabrah dapače njeku finoću, trag boljega uzgoja, da 
me je gotovo stid bilo, dosadjivati joj kojekakvim izpitki- 
vanjem. Nu dodje čas i prilika, gdje mi se smiri moja ra- 
doznalost. 

Neznam, hoću ! 'r “ti pričajući o starici dje- 
vici, k tomu vrlo |“ «“\kako neću, jer u toj priči 
neima ljubavnih : . | .esnih prizora, zamamljivih 
opisa i zanimiv < ' «aj 'Prigovarat će mi, što sam 
posegao pod + “| >: drvenjare u izbu stare grdobe. 
Nu ta moja «+ taj ukor neplaši me nimalo, taj 
strah od prig. «4. (| moga pera nikako sklonuti, da 
staroj djevici nep«  —': «akovu takovu uspomenu. Čovjek 


idući poljem često osi: vlja sve nježno cvieće, sve rumene 
jagode i crne kupine na miru, i ubere koji grbav šipak, pa 
ga promatra. Recite, da je to hir, svejedno mi je. Tako je, i 
tako vam je bilo s tom starom djevicom. 

Njekog dana sjedjah radeći za svojim pisaćim stolom. 
Vrieme pohoda bijaše minulo, ono dosadno pokuckavanje na 
vratih prestalo, a ja budući sit čevrljanja i prazna razgovora, 
hvaljah Bogu, da je pokora današnjega dana sretno ovršena, 
da mi pero, nebunjeno ničim, može crtati brazde po artiji. 
Ali tek što zamočih, pokuca njetko tri puta na vrata, naj- 
prije tihano, kan da je vrata prstom dirnuo, poslije nješto 
jače, a najzad kao da je tko zvekirom lupio. 

»Slobodno'!« viknuh trznuv se od ljutine, bacih pero na 
stran i pogledah prema vratima,, koja se polagano otvarahu. 
Bilo je pod večer; na stolu stajala je prikrivena svjetiljka, 
te je samo moj stol razsvjetljivala, dočim se je po ostaloj 
sobi sterala tmina. Poglednuh u taj mrak. Njekakva velika 
spodoba šušnu kroz vrata, zatvori ih pomno za sobom, i 
poče se gotovo skakućuć približavati meni. Razpoznah ju po 
obrisih, bila je to stara ona gospodjica izpod krova. 

»Ah! Vi ste, gospodjice! Dobar večer!«  pozdravih ju, 
smiriv ponješto svoj gnjev. 

»Ja sam! Ja sam! milostivi gospodine! Bog Vam dao 
dobar večer!« zatezaše starica rieči gotovo plačući i stojeći 
preda mnom kao ukopana. 


»Sjednite! molim Vas!« 
14% 

»Hvala! Hvala :« izusnu starica drhćući 1 zakrenu glavom. 

»Al sjednite, molim Vas,« ponovih oštrije. 

»Eh, kad zapoviedate, milostivi gospodine !« odvrati plaho, 
spustivši svoju tjelesinu na stolac, da je počeo pucati i pri 
tom zatrepti opet djevici ono nesretno makovo cvieće navrh 
tjemena. 

Plamen svjetiljke padaše izpod svjetlobrana upravo na 
lice sgrbljene starice. Pogledah, gotovo se prepadoh. Čudno se 
preobrazila, živo rumenilo žarilo je to staro krupno lice, 
svaka je mišica u njem drhtala. Debele usne bjehu zinule, 
oči se pomicahu s jedne strane na drugu. Starica bijaše sva 
zadahćena, negovoraše ništa, te je samo okrajke svoje man- 
tile čupkala drhtavom rukom. Iz njezinih crta razabirao 
sam njeku prepast, njeki strah, kan da ju vode na stratište. 

»Što želite, gospodjice?« upitah ju mirno. 

Časak mi neodgovori ništa, spusti glavu i poče glavi- 
njajući mantilu čupkati. Onda dignu glavu, pogleda me čudno, 
stisnu usne na plač, a iz očiju skoči suza za suzom. Bilo 
mi je njekako čudno pri duši. Tad će starica, gušeći plač, 
sitnim svojim glasom : 

»Oprostite, milostivi gospodine, molim Vas, oprostite.« 

»Ali molim, gospodjice, što da Vam oprostim? Vi ste 
nemirni, uzrujani, šta Vam je? Umirite se, recite mi slobodno, 
što Vam je pri srcu ?« 

»Ah!« uzdahnu stara sve glavinjajući, kan da se nemože 
domisliti riečim. >»Jeste li čuli, kako su jučer pri svetom 
Marku zvonili u sva zvona ?« 

»Niesam, bar se nesjećam, možda sam od posla prečuo 
zvonjavu.« 

»Da, da,« nastavi stara gotovo kroz plač, »zvonili na 
umiranje, zvonili. Oh zašto mi je Bog to učinio ?« i pri tom 
prodje krupnim dlanom preko suznih očiju. 

»Je | Vam možebiti tko od roda umro ?« 

»Ta ja neimam roda na svietu.« 

»Čemu dakle Vaša žalost ?« 

»Umrla je gospodja Žirovićka. Jeste li ju poznavali?« 

»Po vidu jesam. Umrla dakle? Bila je već vrlo stara.« 

»Dakako stara. Eh, svatko mora umrieti! Da, da. Oso- 
bito stari ljudi rado umiru. Tako je, toga nemožemo mienjati. 
Pa sam se toga i uviek bojala. Da sam bar ja prije nje 
umrla, nebih se bila naužila toga straha, te nesreće. Ali tako, 
zlo po me.« 

Začudih se tim čudnim riečim tim više, jer je stara 
djevica radi smrti Žirovićkine više sebe nego pokojnicu 
žalila. 

»Je 1 Vam prijateljica bila,« upitah, »jeste li mnogo s njome 

»Obćila? Niesam. Od dvadeset godina nevidjeh joj lica 
nego dva, tri puta s daleka. Izlazila nije gotovo nikada, nikad 
me nije pustila preda se. Samo bi mi svakog mjeseca pet 
forinti poslala.« 

»Ah! Razumijem. Bila Vam je dobrotvorka.« 

»To jest, dobrotvorka pod moraš. Tako je njekako uči- 
njeno od naših starih. Neznam pravo ni sama, kako, zašto. 
Pače se je vrlo na me srdila, što mi mora tih krvavih pet 
forinti pošiljati do svoje smrti. Sluga, koji bi mi donio sva- 
koga mjeseca novce, znao mi je često reći, kako me je 
klela, davajući novce. Bila je skupa, a i kako skupa. Ali sad 
je i tomu kraj,« završi stara žalobno, spustivši i složivši ruke 
na krilu kao što na smrt ranjena ptica spušta kKreljuti. 

Šućasmo časak oboje, dakako od neprilike. Naslućivao 
sam doduše, da će stara gospodjica nješta zamoliti; ali opet 
mi nije posao posve jasan bio, nikako pako nehtjedoh uvrie- 
diti tanku joj ćud, jer je bila osjetljiva; djevojka nasuprot 
nije njekako htjela progovoriti od plahosti i stidljivosti. Guste 
suze provrieše joj iz oka, tražeći si put u brazdah toga sta- 
roga krupnoga lica. Od plača kan da joj napokon odlanu, te 
progovori bojažljivo ovako: 


/ 


/ 

»Da, da, sad je zlo! Ono pet forinti bilo mi je pol ži- 
vota, baš stanarina za me i za mojega kanarinca. Hrane nam 
netreba mnogo, naučili smo se na svagdanju mrvicu. Odjeće 
netreba žutomu ptiću, jer mu ju gospodin Bog daje badava, 
a ja imam od svoje mladosti dosta do groba. Eto, imali 
bismo sav živež, da nam nije jučer tih pet forinti stara Ži- 
rovićka odniela u grob. To je pokvarilo sve' moje račune. 
Jučer, kad su tako zvonili, prekrstih se i rekoh: Bog zna, 
koju je dobru dušicu Bog uzeo k sebi. Mora da je bogata, 
kad toliko zvone, jer siromah nemože na smrti platiti nego 
malo zvonce. Ali jedva sam to rekla bila, eto ti k meni u 
sobu stare šoštarice Lize, koja pazi na kuću, pak mi veli: 
»Znate li, za koga zvone? Za Žirovićku. Bog joj dao duši 
lako, ali skupa je baba bila, ta nije ni božjoj dušici na svietu 
mrvice priuštila nego svojoj staroj mački. Da, da, Žirovićka 
umrla, frajlice, sad je Vaših pet forinti fuć! Bome je dobro 
u ova zla vremena imati pet forinti, a težko ih je izgubiti. 
Lako je Vama bilo; ja, ja od magistrata nedobivam nego fo- 
rintu, ta da, ja sam prosta bogica, gospodski ljudi dobivaju 
više. S Bogom !« Tako mi govoraše šoštarica, milostivi gospo- 
dine, i zaklopi za sobom vrata. Meni je na prvu njezinu rieč 
bilo, kan da mi je tko klin zabio u srce i kako je dalje 
brbljala, sve mi se maglilo pred očima, a kad je izišla, tako 
me je srce davilo, da sam se jedva sita naplakati mogla. Oh 
milostivi gospodine, nije to šala, kad čovjeku sve stanje na 
vlasu visi, kao što meni ubogoj bogici. Tako sam si to liepo 
na krajcaru sračunala bila i mislila, da će tako biti do 
mirne smrti. A sad mi je smrt račun prekrižila i neznam, 
kamo bih se djela. Bože, Bože! Groza me popada. Doći će 
plaćni dan, a ja neću imati čim platiti. Pak ćemo se morat 
seliti, ja i moj kanarinac, a dvadeset i pet godina bdijem i 
snijem u toj luknjici pod krovom. Ta poznam ja gospodara. 
Tjerat će me. Što ću, kamo bih se djela?« reče izvrnuvši 
ruke. 

»Pa Vi posve nikoga neimate ?« 

»Ni žive dušice, koja bi mi svieću na grobu palila. Šta? 
Ja sam davno ostavila i zaboravila sviet. Moja sobičica mi 
je sve, a nitko me nerazumije nego mala žuta ptičica, moj 
kanarinac. « 

»Nedolazite nikamo ?« 

»Nikamo, milostivi gospodine, van što idem kadkad u 
crkvu. Pak nepoznajem ljudi, nego dvie, tri babe u našoj 
kući onako po vidu, i kramaricu, gdje kupujem svoje potre- 
bice. Ja i niesam više za sviet. Bože, Bože, neznam, kamo 
bih se djela ?« 

Starica je sve to govorila njekim čudnim naglasom čas 
zavlačeći rieči, kan da ih se boji izreći, čas brzajući, kan da 
ih se želi skoro riešiti, ali vazda kroz strah i prepast, vazda 
uz guste suze. 

»Nezdvajajte, gospodjice,« utješih ju ja, »ta nećete zato 
propasti, što je Žirovićka umrla. Ako Vam ja mogu pomoći, 
drage volje. Recite samo.« 

Nezgrapno lice izmieni se u jedan čas, čelom prosu joj 
se vedrina a usne nakriviše joj se opet na posmieh. 

»Da,« — reče hrlo — »kad mi je ono Liza rekla — 
znate za magistrat -— sinulo mi je u glavi — sjetih se na 
Vas — znate od onda, kad ste nam kuću rušiti htjeli — 
druge dakako dobivaju — mole cara — caricu — sve prince ; 
ja toga nemogu — mene je, vjerujte, sram. Sve mislim, 
da ima još siromašnijih od mene. Zašto da im preotmem tu 
mrvicu? Ta imala sam dosele dosta. I Bog i duša, nikad 
niesam nikoga molila za krajcaru, niti varoškoj gospodi do- 
sadjivala. Ali sad — sad,« sklopi starica ruke, i pogleda zdvojno 
preda se, »sad je koncu kraj, sad se utapljam. Oprostite, mi- 
lostivi gospodine, sram me je, voljela bih propasti u crnu 
zemlju, ali — —« 

»Razumijem Vas, draga gospodjice! Smirite se. Vi tra- 
žite pomoć na ruku, kakovu sirote po gradu dobivaju. Dobro. 

Zašto bi Vas sram bilo? Toliko ste godina u Zagrebu. Ostar- 
jeli ste, neimate se čim prehraniti, za posao su Vam se ruke 
ukočile.« 

»Da, da! Ukočile, Boga mi ukočile. Na gledajte sami, 
milostivi gospodine, na, gledajte sami,« doda pruživši preda se 
ruke. »I oči me izdale. Kad ostariš, dodje na te svaka bieda, 
popuca šav na sve strane. Plela sam ja čarape za strane, 
šivala do božjega mraka. Ali čim si bliže grobu, tim se više 
kočiš, dok se čisto na vieke ne ukočiš. Pak su došle i ma- 
šine, netreba nego nogom gurnuti kotač, pak same šivaju, i 
dok sam ja rukom šivala jednu košulju, sašila je mašina i 
tri i četiri, a novaca za takvo šivalo niesam imala; sad da- 
kako nebi više išlo ni s mašinom, jer kad sedamdesetu na 
ledjih nosiš, nepomažu više ni kotači.« 

»Sedamdeset Vam je godina ?« 

»I četiri mjeseca. Prošloga Miholja bilo mi je ravno se- 
damdeset.« 

»Dobro. Gledat ćemo, da Vam obćina naknadi, što ste 
po Žirovićkinoj smrti izgubili.< 

>Oh ljubim Vam sto puta ruke, milostivi gospodine,« 
viknu stara pljesnuvši dlanima i htjede posegnuti za mojim 
rukama, da jih poljubi. 

»Pustite,« odvratih uzmaknuvši, »ali zbilja, molim Vas, 
recite mi svoje ime, da ga zabilježim, jer ga moram pred 
gospodom spomenuti.« 

Tu zadrhta starica, kan da ju je njetko bocnuo u srce. 
Poniknu, porumeni i časak neodgovori ništa. Reć bi da ju je 
stid bilo izreći ime. 

Napokon podignu glavu, nagnu tielo prema meni i šapnu, 
da si ju jedva čuti mogao, jednim dahom: 

»Amalija plemenita Lenić Remetinska. 

Lecnuh se nješto na to ime, na taj plemićki predikat, 
razumjeh njezino oklievanje, ali neopazih ništa. Dakle stara 

plemićka, hrvatska kći pod krovom! Brzo napisah molbenicu 
za podporu te joj rekoh, neka podpiše. 

»Neznam,« odgovori Amalija krećući glavom i smiešeći 
se sladogorko, »znala sam, zaboravila sam. Duga su to ljeta, 
Bože moj, a niesam imala komu pisati. Oh da i niesam ni- 
kada ni pisati znala, bolje bi bilo po me. Štampano još ajde 
čitam po danu na očale; pri svieći nevidim ništa, pak | 
onako mi netreba gotovo nikada svieće. To Vam je dan 
danas skupa roba. Stavit ću križ, milostivi gospodine, i to 
će dosta biti.« 

»Dosta,« rekoh pruživ joj pero, da ga se dotakne, što 
ona učini sa dva prsta ali njekako bojažljivo, kan da vragu 
prodaje dušu. 

»Tako, sad je sve u redu,« završih složivši artiju. »Sad 
možete kući ići i mirno spavati, a kad izidje za Vas dobra 
odluka, poručit ću Vam.« 

Stara se podignu na moj poziv. Upirući oči u me, 
gledala me je tako milo i plaho, kan da me jošte za nješta 
umoliti želi. 

» Gospodine !« šapnu stidno, »hoće li mnogo gospode pri 
tom biti, kad se bude čitala moja inštancija ?« 

»Neće, samo tri, četiri gospodina.« 

»Hoće li se moje ime u novinah štampati ?« 

» Neće, gospodjice Amalijo, nebojte se!« 

»Hvala Bogu!« uzdahnu stara djevica, stavivši desnu ruku 
na prsa, kao da joj se zbilja kamen s prsiju odvalio. Zatim 
se dignu na odlazak, reć bi čisto vedra i vesela. 

»Bog Vam platio sto puta Vašu muku, milostivi gospo- 
dine,« propenta i poče se čudnovato klanjati glavom i pre- 
gibati gornje tielo, da je ono makovo cvieće opet silovito 
treptilo. Tako uzmicaše klanjajući se prema vratima idući 
natražke, da mi neokrene ledja, a pri tom je svejednako 
govorila: 

»Blagoslovio Vas i Vašu dječicu Bog i majka božja! 
Ljubim ruke! Ponizna službenica Vaša !« 

Tako dodje nazadujući do vrata, gdje se zaustavi, brzo 
za sebe posegne, da uhvati kvaku, da otvori vrata. Još jed- 
nom pokloni se, štono se veli »do crne zemlje«, zamumlja 
nješto i iztisnu se hrlo iz sobe. 

Još sam čuo težke njezine korake na hodniku. Raztvorih 
papir i pročitah ime: Amalija plemenita Lenić Remetinska. 
I uminuše koraci u nesluh, ali ja još držah pred sobom ar- 
tiju, pa sam čitao i opet čitao: Amalija plemenita Lenić Re- 
metinska. 

Po mojoj glavi vrzlo se sto kombinacija. Ta stara ružna 


djevica — plemenita hrvatska gospodjica — pod krovom 
nad trećim katom podrtine, — ta zdvojnost radi njekoliko 
kukavnih forinti — ta težko izrečena molba — i kad ju 


upitah za ime, to oklievanje, u kome se tajila zadnja iskrica 
plemićkoga ponosa. Pak zaboravila pisati, a umjela je i ža- 
lila je, da je ikad pisati umjela. I uza sve to ova čudna 
smjernost, blagost i stidljivost, one rumene ruže djevi- 
čanskoga stida na tom uvelom, grubom licu! Mene su te 
protivštine sasvim sbunile. Znao sam o njoj mnogo više no 
prije, ali sad mi se činilo još teže skinuti pečat s te tajne, 
sa toga starohrvatskoga imena siromašne starice. Amalija 
plemenita Lenić Remetinska! U tih riečih mora da se skriva 
čudnovata priča, kakovih ima na stotine u toj liepoj ali 
tužnoj hrvatskoj zemlji, priča srca, koje je kroz viekove ku- 
calo u slavlju a najzad ga usud baci u taman zakutak, da 
još njekoliko časaka kuca i puca. 

Gospodjici Amaliji dozvoliše zbilja podporu, baš onih 
pet forinti, što ih je izgubila bila po Žirovićkinoj smrti. 

Javit ću joj sam tu veselu viest, rekoh i krenuh 
jedno popodne put zlokobne, strahovite daščare na tri sprata 

Prevaliv sretno vratolomne stepenice, pokucah na vrata. 

plemenite gospodjice i kad mi se iznutra ozva tanahnim gla- 
som: »Slobodno !« pritisnuh kvaku i unidjoh. 

Na moj pojav sunu gospodjica Amalija, kan da ju je 
tko bio pošinuo u vis. Stajaše kao svieća, zinu i zurila uko- 
čenim očima u mene. Ali mi nereče ni rieči, pače me ni 
nepozdravi. Bilo ju je očito strah, a ta bojazan stezala joj 
je grlo, te nije mogla iztisnuti rieči. To razabrah odmah iz 
prestravljena, izkrivljena lica staričina. Da nestoji duže u 
mukah, reći ću joj u brzo: 

»Dobar dan, gospodjice! Eh dobro je. Sad Vam se ne- 
treba bojati ničije smrti. Što Vam je Žirovićka odniela, to 
Vam je gradska obćina povratila, a obćina neumire, dok je 
Zagreba.« 

Da ste ju vidjeli! Nemogu toga preobražaja izraziti 
riečmi. Bojazan bješe to staračko lice protegnula u duljinu, 
radost raztegnu ga u širinu. Amalija uzdahnu silovito, a pri 
tom se je gotovo cielim tielom uzvinula, zatim se pokloni 
tri puta, kan da Turčin klanja, kan da je nasred sriede 
prelomljena, ali ni da je pisnula. Doljnja joj usnica poče po- 
drhtavati, mišice lica trzahu se gotovo smiešno, kan da si 
ih taknuo munjevnom žicom, suza za suzom rinula se iz 
oka. Amalija razširi dlanove, kan da je razapeta, pokroči 
prema meni i htjede silom dohvatiti moju ruku, da ju poljubi. 

Niesam slikar, široke refleksije nemile mi se. Ali u taj 
čas požalih, da neumijem slikati. Bog i duša, bio bih naslikao 
tu staru plemenitu gospodjicu, bio bih kušao kistom opona- 
šati taj čudni, nespretni, smiešni, ali i ganutljivi izjav njezine 
radosti. Bože moj, pomislih zadubiv se za tren u refleksije, 
koliko ima biednika, a pružiš li im slamku u toj biedi, misle, 
da su najveći dobrosrećnici na ovom svietu. Samo nesretnici 
mogu nas naučiti, što je prava mjera sreće. Tobožnja 
nesreća nije u sto prilika nego drzovitost ljudske lakomosti. 
Pet forinti na mjesec! Ta bogataš gizdelin potroši u to vrieme 

dva puta više za crnilo svojih čizama, a ovoj je starici to 
spasenje života. 

Napokon — silne su suze prokanule bile iz njezinih 
očiju — povrati joj se rieč. 

»Ma — ma —,« uze Amalija pentati, »majčice božja! Ta 
milostivi gospodine! Neznam, kako sam to zaslužila! I Bog 
platio gospodi varoškoj sto puta tu dobrotu! Bog platio i 
Bogorodica! Ljubim Vam ruke, milostivi gospodine, ljubim 
Vam ruke. Bog dao svim dobrim ljudem dielak raja, koji 
misle na tužnoj zemlji dalje od svoje vlastite kože! 

Branjah se od toga klanjanja i blagoslivljanja, kako sam 
bolje znao. Bilo me je malo ne stid, da mi se za gotovo ni- 
kakvu zaslugu izkazuje tolika hvala. Ali starici tecijahu rieči | 
zahvalnice poput vode tekućice, koje niesi jak zaustaviti, i 
pri tom previjale joj se usnice s lieva na desno a s desna na 
lievo. Stajasmo tako čas prama sebi, ja šuteć, stara brbljajući, 
dok ona uzdahnuvši neiztisnu : 

»Oh! Gospodine! Dobra, zlatna dušice, kako ću ja Vama 
i slavnoj gospodi taj dug naplatiti?» 

»Možete,« odvratih ponješto drzovito, našto me ona nje- 
kako čudno nepovjerljivo pogleda. Valjda je mislila, da sam 
rad s njome se potitrati. 

»A da!« reći će napokon u čudu. 

»Da, da,« nasmieših se ja, »nije to šala, već prava istina. 
Ali šta tu stojimo? Sjednimo radje časak. Nješta sam umoran. 
To jest, ako dozvolite, ako Vam niesam na putu.« 

»Oh! Molim! Oprostite !« izmuca stara od neprilike, »lude 
sam pameti! Oprostite;< i pri tih riečih prigurnu mi drvenu 
stolicu. 

Sjednuvši domahnuh joj, neka i ona sjedne. Istom 
nakon časka stisnu se Amalija u svoj zakutak pri tavanskom 
prozoru i spusti se na stolicu kraj kanarinca. 

Meni je u toj škuljici voljko bilo; kao ono prvi put za- 
boravih, da sjedim pod krovom podrte kuće, da sjedim na 

drvenoj stolici. Zrake sunčane padahu koso preko rumenoga 
cvieća kroz uzani okvir tavanskog prozora. Na sunčanom 
zlatu ljeskale se zlatoliko pavuljice kanarinca, koji je u svojoj 
krletci toli živo skakutao i mene toli pametno gledao kao 
da je čovjek; to sunčano zlato padalo je i na lice Amalijino, 
na njezine ružne, ali srećom obasjane crte, na njene bistre 
suze radostnice. Stiskala je ponješto vedje, na trepavicah 
drhtao po koji sjajan biser. Svjetloba učini te vapnom obie- 
ljene zidove, te drvene tavanice i stare slike, umilnijimi. Sve 
je, reć bi, od sunčanog zlata treptilo. Neznam, je li drugim, 
ali meni je tako. Ja Vam volim boraviti u ljubku zakutku 
drvena, starohrvatskog plemićkog dvorca, nego li u dvorani 
visoke palače, kadifom obloženoj. Možda je to puka predsuda, 
ali ja je se nemogu otresti. Sve mi se čini, da u tih pro- 
storijah ima više zdrava srca. 

Amalija, spustiv glavu i složivši ruke na krilu, kan da 
je čekala, što ću joj reći. Čovjek pisac ima u sebi vazda 
nješto više srčanosti ili da bolje reknem drzovitosti od ostalih 
ljudi. I ja pribrah više svoje sile, te ću Amaliji: 

»Vi ste me, draga gospodjice, prije pitali, kako da mi 
se odužite, a ja odgovorih, da mi se možete odužiti. Je 1 
tako ?« 

»Da, da,« potvrdi stara plaho. 

»Nedvojim, da se mojim riečim čudite, jer po svoj pri- 
lici ni neslutite, što od Vas tražim.« 

»Istina je.« 

»Oprostite mi, ali ja sam Vam velik prijatelj starina, 
priča, pripoviesti o naših starih hrvatskih porodicah.« 

»Ah!« 

»Da! I to staro, zdravo sjeme toli je riedko dan danas 
posijano, da čovjek jedva koje zrnce pobrati može. Badava, 
stara krv gine, nov se izvija sviet. Sav se sviet izjednači 
jednim razom, povodi po jednoj mjeri. Neznam, da li je bolji 
stari sviet, da li novi. Vidite, ja o tom mislim na svoj način. 

Imam Vam starih novaca, kovani su prije mnogo stotina 
godina. Ali još je na njih sve jasno i srebro je čisto. Imam 
inješta novih. Glava je dakako bolje izrezana i ona dvoglava 
ptica, i pismo je, istina, finije, ali se to brzo ostruže, crveni 
bakar izlazi izpod srebra.« 

»Istina, istina,« potvrdi stara glavom. 

»Neznam, jeste li me pravo razumjeli. Hrvati su danas 
manje hrvatski, no prije. Sve hoće biti na dlaku jednako 
s ostalim svietom. Meni to nije pravo. Ruža nek ostane ruža, 
ljubica nek uviek cvate ljubicom, trešnja se neciepi na šljivu. 
A opet svaki cviet sjaje svojom bojom, miriše svojim mi- 
risom. Ludo bi bilo, htjeti sve cvieće promieniti u ruže; 
napokon bi nam i liepe ruže dosadile. Mi Hrvati, bojim 
se, gubimo staru boju, stari miris. Jeste li me razumjeli, go- 
spodjice ?« 

>Ah, kako niesam! O tom sam i ja često razmišljala, 
sjedeći do ovoga prozora i gledajući iz tamnog zakutka, kako 
se mjesec diže nad goru. Pa ne jednoč rekoh mjesecu: Ej! 
Je | mjeseče! Gore su iste, ljudi su drugačiji.« 

»Eto, to je. Pravo rekoste; vidim, da me razumijete. 
Ja dakle ljubim hrvatsku starinu. Zato molim Vas za nješto.« 

»Molite, molite, milostivi gospodine, ja sam Vaša pokorna 
službenica. « 

»Vi se zovete Amalija plemenita Lenić Remetinska.« 

»Na Vašu službu.« 

»Vi ste kći stare, hrvatske obitelji.« 

»Vrlo stare, gospodine.« 

»Recite mi, kako ste dospjeli pod krov ove podrtine, i 
zašto Vam je toli mila, kad velite, da tude boravite toliko 
godina, i da Vam se neće nikako izaći iz nje.« 

»To jest,« reče stara, »Vi biste htjeli čuti pripoviest moga 
života i svršetak moje obitelji, jer sam ja na svietu zadpvja 
Remetinska.« 

»Da, gospodjice!« 


to 

Amalija poniknu nikom, poče u krilu trzati svoje prste 
i stisnu usne. Disala je ponješto življe, a na čelo navuče joj 
se reć bi mrak. Začudih se. To ponizno, obumrlo lice uoz- 
bilji se za jedan hip. Mišljah, da mi te crte prikazuju nad- 
zrobni kameni kip kojega hrvatskoga junaka od prije trista 
godina. 

Požalib, da je moja literatska radoznalost posegla u 
tajne staričina srca i već da opozovem svoju nedelikatnu 
molbu, ali iznenada podignu stara glavu, pogleda me mirno 
i bilo mi je, da joj se lice, glas i stas promieniše. Mirno 
mi reče: 

»Gospodine! Stara sam. Sve, zašto me pitate, zakopala 
sam 4 svoje srce. Zaboravila sam, što sam, čija sam bila, 
jer “am to htjela zaboraviti. Vi hoćete ta mrtva vremena 
da povratite, hoćete da pokojnike probudite iz groba. Izim mene 
još je Žirovićka za to znala; sada nezna izim mene nitko. 
Pak što će Vam to? Ljepše je čuti veselu pjesmu ševe i 
veselu pripoviest nego fijuk ćuka po noći i tužne pričice. 
Bolje, da jedan čovjek svoju žalost čuva, pak da ju ponese 
sa sobom u grob, nego da naša žalost žive i poslije naše 
smrti medju ljudstvom.« 

Nemogoh se dosta načuditi, kako starica sada posve 
drugim načinom govori, toli ozbiljno, toli bistro, dočim je 
prije govorila ponizno, izprekidane rieči. 

»Nemojte, gospodjice, netražim više toga od Vas. Opro- 
stite, neću da Vam tajne izvadim iz srca. Razumijem, da bi 
Vas kruto boljelo ponoviti jade, koje ste već sami zaboravili. 
Neću da s nova otvorim staru ranu.« 

»Zaboravila?« nasmjehnu se Amalija. »Rekla sam to, 
ali sve jošte živo držim u pameti. A sad Vam baš hoću 
pripoviedati, sad me morate slušati. Nego, gospodine, to je 
moja tajna, sada neka bude i Vaša, — i dok sam živa, mora 
pred svietom ostati tajna.« 

»Hoće, gospodjice!« 

»Slušajte me, gospodine. Evo kako me sada vidite, uboga 
sam bogica, moram prosjačiti, oh — — čini mi se, da sam 
ostalomu svietu stara, dosadna maškara, koja je na ovoj 
božjoj zemljici čisto suvišna, jer neima od čega živjeti i za što 
živjeti. Smiju mi se, mislim, jer sam ružna. Znam, da niesam 
nikad liepa bila, ali za moje mladosti niesu mi se smijali. 
Njekad, njekad bilo je sve to drugačije. Na putu u Bistricu u 
našem Zagorju stoji Vam drven dvorac na brdu. Visok je 
na jedan pod a ima, kako se dobro sjećam, na čelu njekakvu 
finu izrezanu galeriju. Dobro ga je vidjeti, jer se iztiče iz- 
medju šumskih bregova na visoku brdu. Baš je kao star siv 
soko, ako ga nije koji Švaba pregradio i pobielio. Stara je 
kuća bila, jer se sjećam, da je bila urezana na gredi godina 
1630, a onda je dvor istom popravljen bio. Dvorac naše fa- 
milije stojao je na istom mjestu i duže, tako mi barem ka- 
zivahu ljudi, i u starih pismih da je tako zapisano. Vjerujem 
to; u crkvi svetoga Petra pod brdom imala je naša familija 
svoju raku a tu su zapisani mrtvaci i od 300 godina. To 
Vam je Remetinec, ondje se rodih nevoljna ja. Ondje sam i 
rasla i odrasla i bilo mi je, to pamtim živo, kao da sam 
kakovo drvo, korienom duboko usadjeno u remetinskoj šumi. 
Malo kada bih došla u Zagreb, na sajam možda za pet go- 
dina jedanput. Ali nikako mi se nije dalo ostati, bilo mi je, 
kao kad ribu izvadiš iz vode, gledala sam, da se brže bolje 
vratim u svoje gniezdo. Znala sam su za svaki hrast, za 
svaki kut, nu poznavala sam gotovo svakoga vrabca ; ali gle 
lude pameti, ta Vi ste pitali za ljude, ne za vrabce.«< 

Već sam Vam rekla, da su Lenićevi od sto i sto godina 
stanovali u Remetincu, što su ga dobili od neznam već ko- 
jega kralja za njekakvo junačtvo. Nije to dakako bilo nikakvo 
bogatstvo u našem dvorcu, nit su ondje rasle škude i cekini, 
ali nije bilo dana bez svakdanjega kruha. Da, bilo .je dosta 
kruha i onda, kad je car Franjo od petnaest krajcara na- 
činio groš, ljudi su tomu govorili, da je car postao bankrot. 

Sjećam se takodjer, da smo imali dosta, kad je bio veliki 
glad. Bilo je dašto kadkad mraza, kadkad tuče ili suše, ali 
to se i preboljelo. Ta te nevolje ima po čitavom svietu, pak 
tusta ljeta popravljaju suha. Takva stara šljivarija Vam je 
kao stara ura. Ide, bije godinu, dvie i deset godina. Kadkad 
zapne, leti prebrzo, vuče se polagano, ali sve se to lako 
popravi i ura bije, kan da i ništa bilo nije. Potrebice bile 
su male, gospodari remetinski pametni, sinova vazda više od 
djevojaka, ali opet nije bilo koša djece, koja izjedaju kuću. 
Još je bilo i to: imanje se nije nikad dielilo. Dječaci bijahu 
zdravi, kršni i našli bi vazda bogate nevjeste, a uz to bijahu 
mužkarci Lenići ne samo gospodari već i veliki sudci, ka- 
petani u vojsci, podžupani, gdjekoji i župnik ili kanonik, koji 
doduše nije imao djece, ali liepih novaca, kojih spade makar 
i po kapljica na Lenićevu kuću. Djevojke iz Remetinca bile 
su po svem Zagorju na glasu za ljepotice, i kad se je reklo 
»remetinska ženska plešina« znalo se, da to znači najljepša 
djevojka u Zagorju. Žensko lice istina nije sve na svietu, 
jer ga vrieme ofuri, kao što mraz liep cviet, ali su reme- 
tinske djevojke bile i dobre gospodarice, stidne, poštene, po- 
božne ženske. Zato su se i plemeniti mladići ili kako se go- 
vorilo »kišuri« jagmili za njima. Sve su se dobro udomile, 
bilo ih je, kako mi se pričalo, koje su se udale za grofe 
i barone. Što je pako najviše vriedilo, rodbina je bila 
složna u svojem, pak si je tu slogu bila načinila za svoj zakon, 
komu nije trebalo kraljevskoga pečata. Imanje se nije smjelo 
dieliti, na jednom mužkarcu moralo je uviek ostati. Drugi 
mužkarci se školali, porasli, postali gospodom i liepo se ože- 
nili, a djevojke bile su i kruto pod materinjom pazkom i 
kuhačom, dok se dobro neudaše. 

Još se naši stari držali i toga zakona, da je svaki sin, 
svaka kći morala pomagati djedovsku kuću, ako se desila 
kakva neprilika ili nesreća. Staro gniezdo nek bude uviek 

makar i podigli svoj vlastiti krov. Ljubav rodbine bila je 
svim sveta zapovied, a te ljubavi držala se pošteno i sva 
djeca. Sve Zagorje je Leniće poštivalo, to Vam pamtim dobro, 
premda našega plemena ondje više neima, a po našoj dje- 
dovskoj brazdi ore tudji plug. »He, Lenićevi,« reklo bi se, »da, 
to su ljudi,« ili: »Poštena duša, vitežki čovjek, kan da mu je 
u Remetincu zibka stala,« »čestita kao remetinska djevojka« 
i više takovih rieči bilo. Lenići držali se uviek stare hrvat- 
ske navade, brkati sinovi slušali otca i majku kao da su 
još drobni dječaci u gimnaziji, djevojke mele, prale, parile, 
kuhale, ribale kao da su služavke i joj si djevojci naše fa- 
milije, da joj je došlo na pamet povesti se za ludimi frajli- 
cami u susjedstvu. Sve su imale jednako odielo, niti koja 
bolje, niti koja gore, da nebude medju ženskadijom zavisti. 
Ništa nije smjela imati na sebi od svile nego tanke vrpce. 
Svaka je morala učiti, kako se miesi kruh, kako se težakom 
žganci kuhaju, kako se vino pretače. Niesu smjele govoriti 
nego hrvatski, niesu smjele čitati nego molitvenik, »Robin- 
sona«, »Genofevu« ili »sokačku knjigu« ; zimi morale su presti 
kraj peći, a kad je bila ura počinku, morale kćeri i sinovi — 
makar husari bili — kleknuti u sobi pred razpelo i moliti 
večernju molitvicu. Možebit je to mnogim smiešno bilo, jer se 
vrieme mienja a i ljudi i njihove navade. Lenići se niesu u 
tu promjenu podavali. Samo da Vam jedno reknem. Izim 
mojega nesretnoga brata — Bog mu dao duši lako, — nije 
nijedan Lenić oblačio švabskih hlača, a nauhvice, koje je 
nosila moja šukunbaba, nosila sam i ja, dok sam ih imala. 

Pri tih riečih uzdahnu stara, skrsti ruke na prsih i 
bilo je, kan da joj je suza sinula u oku. Za časak nastavi 
opet: 

»Jednu sam Vam zaboravila reći. Lenići bi se ženili 
samo sa plemkinjami iz susjedstva, djevojke bi se udavale samo 
za Hrvate, a u staru rodbinsku kuću nedaj Bog da bi se 
koja tudjega roda djevojka priudala bila. To kvari krv, go- 
vorili moji stari, tudjinka dovodi tudje navade, prevrne se 

stari zakon, prevrne se kuća, kuća ide na razsulo, protepe 
se. Žena tudjinka gospodska je, hoće, da ju drugi služe, na- 
vlači sve na svoj kalup, nezna za rod, grabi samo za se, 
pak kako će s djecom govoriti, kako ih učiti molitvu Go- 
spodnju? Bili smo tako u kumstvu, srodstvu i tastbini sa 
svim Zagorjem i nije bilo gotovo živice, za kojom nebi bilo 
Lenićeva kuma ili kumice, to jest, ako su stari Hrvati bili. 
Moja ženska pamet nezna, da li je taj zakon bio dobar ili 
loš, da svaki ostane pod svojim dimnjakom, za svojim plo- 
tom ; ali je istina, da su Lenići, mužki i ženski bili vazda 
zdrava, jaka čeljad, mužkarci kao gore, djevojke kršne. Istina 
je i to, da su Lenići propali, kad su od svoga staroga za- 
kona odstupili. Prvi odstupi moj pokojni otac, nezapamtio si 
gospodin Bog njegovih grieha! Liep gospodin moj roditelj. 
Jeste li ikada vidjeli sliku svetoga Ivana apostola? Fino lice, 
liepa brada, jasne oči, široka pleća, jaka prsa. Takav bijaše 
moj otac — nu, Lenićeva krv. Otac i majka pazili na njega kao 
na najplemenitiju voćku u vrtu. I s razlogom, jer nam se pleme 
utanjilo bilo, staro stablo našega plemena počelo se sušiti. 
Tako biva i u šumi. Hrastić poraste, doraste do hrasta, ze- 
leni se i petsto godina. Najedanput ga izdaje snaga, žile mu 
venu, gine, pada i samo korien ostaje pod zemljom, kao što 
ostatci staroga plemena u grobu. Moj pokojni otac bio je 
jošte jedini pravi Lenić. Imao je još i bratića, velika gospo- 
dina, koji je služio kod magjarske kancelarije u Beču, pak 
je u penziji ostao ondje. Nu bečki Lenić bijaše neženja, a 
takav mužkarac bez polovice svoje i nevriedi za pravoga čo- 
vjeka. Ondje u tudjini jeo je svoju penziju, stiskao svoje 
groše i hranio uza se Njemkinju gospodaricu, koja ga je va- 
rala na sve strane. To je bio prvi grieh proti starim nava- 
dam naše kuće, jer prije oženio bi se svaki Lenić, ako nije 
išao u popove, koji se nesmiju ženiti. Za moga otca govorili 
mi stari ljudi — jer sam ja rada razpitkivala za našu pro- 
šlost — da je za mladosti bio vražki čovjek, najljepši, naj- 
l5* 

jači plemićki mladić u čitavom Zagorju. Nepoznavah ga za 
mlada, jer sam njegova kći, te po njem ugledala sviet, ali 
kakovo mu je lice bilo pod starost, rekla bih, da je za mla- 
dih ljeta morao biti preliep. Roditelji, mazeći ga, poslali po- 
kojnog mi otca ovamo u Zagreb, u škole, i da im se zadnja 
grančica neizkvari, dadoše ga u plemićki konvikt. Kad je 
izučio škole, povrati se k roditeljem, županija ga primi za 
pristava, kasnije bude u našem kraju i veliki sudac. Onda 
je u Hrvatskoj drugačije bilo. Ako si bio gdjegodj vlastelin, 
pa onda kako tako izškolan, nije ti falila velika ili bar mala 
sudčija. Sad je dakako, kako mi vele, drugačije. I sami znate, 
da su roditelji moga otca namah tjerali po ženu. Uze zbilja 
po starom običaju plemenitu gospodjicu iz susjedstva, — 
moju majku, koja mu u kuću donese liep imetak, te je reme- 
tinski dvor baš liepo uredjen bio, kao nikad. Govorili mi 
stari ljudi, da mi je majka ljepota nad ljepotom bila, k tomu 
gospodja fina ali i radina. Rekoše mi i to, da je bila tiha, 
blaga, sanjarske ćudi. Sve to pričam samo po čuvenju, jer 
ja svoje majke poznavala niesam; prerano mi legnu u grob. 
Neznam, kako se je s mojim otcem slagala; čula sam, da nije 
baš najbolje. Ona da je!bila ozbiljna, mirna, on razmažen, že- 
stok mladić, pak je možebiti kremen kresnuo ob ocjel. Tako se 
bar govorilo; neznam, je li istina, jer i sami znate, da sviet 
svašta govori a ni polovica polovice nije istina. Ali Bog dao 
mrtvim vječni pokoj! Najprije imali sina, diete, veli se, milo 
i drago, pametno kao čovjek, okretno kao vjeverica. Kolike 
radosti! Dakako! Uz liepog sinčića neće pleme zahiriti. Nas 
ženske i onako nebroje u ništa, premda bez ženskih opet 
nebi bilo mužkih. Kratka im je bila radost. Dodjoše boginje, 
uzeše im sina. Sad je trebalo misliti na novu mladinu, da 
neizgine starina. Tada godinu dana po bratovoj smrti rodih se 
ja žalostna. Bože moj! Zašto sam se rodila? Rad mene umre 
mati, moja dobra, dobra mati!« 

Sad nije starica mogla dalje govoriti, srce joj skakalo 


Kanarinčeva ljubovca. 


a 


od težke žalosti, suze curile curkom iz starih očiju i uz ve- 
seli cijuk kanarinca čulo se glasno jecanje stare gospodjice 
Amalije. Šutio sam tronut, niesam htio tješeći povećati žalost 
Stara utre suze i prihvati na novo: 

»Ta da! Molim Vas, milostivi gospodine, recite sami, 
jesam li ja kriva, da mi je umrla mati? Rekoše drugi, da 
jesam; umrla je, jer me je rodila. Jesam li ja, jadna jadnica, 
rekla, da me rodi, da radjajući me umre? Jesam li to htijela, 
željela? Bog mi je svjedok, niesam, jer niesam nejaka imala 
volje i želje, pa da sam je imala, živim se kunem Bogom i 
danas, kako sam se sto puta u nevolji svoga života klela, 
evo i danas, kako se je na meni bieda svega svieta slomila, 
dala bih dragovoljno staru svoju glavu, i sto puta bih rado 
više prepatila za jedan cjelov majke svoje. Ta znam, da bi 
me ljubila bila, jer majka mora ljubiti svoje čedo. Tako za- 
povieda Bog i hoće narav. Ali to najveće blago izmaklo mi 
na vieke. Mene poslije nije nitko ljubio, a ni ja — Bog mi 
oprostio taj gri&h — niesam nikoga ljubila, jer niesam lju- 
biti mogla. Znam ja, što četvrta zapovied božja veli, znam, 
da je to sveti zakon, koji se slušati mora. Silila sam se, vje- 
rujte mi, sto puta na ljubav, ali moje srce priečilo se kao 
mahnito i šaptalo mi: Ludo! Nećutiš li one udarce, one 
psovke i kletve na te? Nevidiš li one mrke oči, koje te po- 
gledom proklinju, one izkrivljene usne, koje ti se rugaju i 
malo da nepljunu na te? A još ti se hoće koga ljubiti ? 
Niesam nikoga mrzila, ali ni ljubila, moje srce bijaše Vam 
kao kamen ni vruć ni leden. Mislila sam, da mi je nečisti duh 
šaptao takove rieči. Nije. Kadkad — bila sam već razborita 
djevojka — utekla bih se pod brdo na malo župno groblje, 
gdje mi je ležala u raci mati, da tražim ljubavi. »Majko! 
Majko!« kliknuh, ali kamen se na grobu nemaknu, majka 
se neodazva, pod nemilostnom zemljom ležalo je u prahu 
ono biće, kojega nikad nevidjeh, za kojega bih jedan pogled 
dala bila oba svoja oka, jer samo jedna iskra žive ljubavi 

bila bi me spasla za cieli viek. Zaludu, tako mi je sudjeno 
bilo, kan da me je Bog prokleo u povojih. Koliko sam puta 
klečeći na majčinoj gluhoj grobnici zavapila: »Oj da se radje 
rodila niesam!« Ali suza je za suzom pala, hladna je zemlja 
sve moje suze progutala, i ni biljka utjehe neprocvate mi 
iz nje. Vi možebiti pravo nerazumijete, gospodine, kako mi 
i sad srce tuguje, gdje su evo prošla tolika ljeta. Vi ćete mi 
reći: Majka ti je umrla, žalost je to velika, ali ostao ti je 
jedini otac. Niesam, vjere, zavidna, ali stoputa zavidjela sam 
djeci, da mogu onako sladko od srca izreći ime »otac«. Meni 
ta sreća nije dana bila. Moj otac mrzio me od srca, mrzio 
do «groba. 

Težka je to rieč, kad ju mora izreći rodjena kći, a i 
sami možete vjerovati, da je to ciela istina, kad Vam ju veli 
kći, koja je za svoga vieka tražila ljubav, ali je našla nije, 
koja bi Bog zna što dala i sad, da Vam može pripoviedati 
za otčevu ljubav. Nu nestidim se reći Vam sve, jer sam rada, 
da znate sve, a koliko ja znam, nije mi to nikakov grieh. 
Otac moj, — Bog ga u raju tješio, —— mislio je kao i drugi ljudi. 
Mati me je rodila i pri mom porodu umrla, to je već bio 
pred otcem grieh, jer nije s majkom više mogao imati djece, 
pošto je umrla. Bila sam i ženska. Ej, da sam mužka glava, 
nebi me možda ćako mrzio bio, jer s mužkarcem neizumire 
ime, prenosi se dalje na buduća vremena; a ženska, ako se 
uda, izgubi svoje ime, a tako i njezina djeca, ako su poštena 
i zakonska. Po meni se dakle staro pleme Lenićevih nije 
moglo dalje držati. Još ima jedan razlog, što me je otac toli 
ljuto mrzio. Svi Lenićevi sinovi bijahu krasni, sve Lenićeve 
kćeri liepe kao jabuke, a ja sam, kako i sad vidite, ružna... 
i bila sam od poroda ružna. To je moga otca jadilo više, 
nego sve na svietu. Čini mi se, da mu se je sgadilo, kad bi 
me pogledao. To Vam je sve toli jasno, da ćete njegovu 
mržnju i sami razumjeti. Nu jedno Vam nije još jasno, a i 
to je nemala kvaka, koju sam i ja istom kasnije razumjela. 

Rekoh Vam, da mi je pokojna mati dosta imetka doniela u 
kuću, ali pod takovu obvezu i način, da materinstvo ostane 
samo na njezinoj djeci i da se neima pretočiti u Lenićko 
imanje, ako bi se druga djeca i druga loza našla. U ono 
vrieme bila se je stara kuća dobrano iztrošila. Neznam, da 
li su tomu kriva bila zla ljeta, nerodica ili moj pokojni otac, 
koji je, kako ljudi vele, rado igrao karte i gubio mnogo no- 
vaca, koji su po tom dakako izgubljeni bili za gospodarstvo. 
U moje materinstvo nije mogao dirnuti, tako je odredila mati, 
a sam nije imao dosta prihoda za svoj trošak i za svoje 
gospodarstvo. Bila sam mu, što se veli, kamen na putu. Od 
svoje zibke niesam izkusila dobra. Dali me na dojište nje- 
kakvoj seljakinji u selo za njekoliko kukavnih klipova kuruze, 
za svieće i sapun, pak jer je naša kmetica bila, odpustili joj 
nješta težaka. Pitam Vas, niesu li me tako vrgli na samu 
milost božju, jer ta kmetica sigurno me nije povijala u pa- 
muk, nit me hranila mliekom i medom. Otac moj nebi nikad 
pitao za svoju kćer, a nije materin jedini brat, čovjek bez djece, 
vrlo zadužen, koji se je na pokojnu majku srdio, što mu nije 
ništa od svoga diela ostavila. Tako se grizli otac i ujak 
medj sobom, obojica me mrzila, nit se brinula za me, pače 
i jedan i drugi, mislim, želio je, da umrem. Na žalost ne- 
umrieh, živa sam i sad biedna starica, preživjela sam obojicu. 
Kamo sreće, da sam skoro za majkom umrla, bar bi bila 
danas pri njoj, pri Bogu, bar bi bila našla na nebu ljubavi, 
koje niesam mogla naći na zemlji. Bog je, kako vidite, dru- 
gačije sudio. Dodje vrieme, prohodih, pa ma kako gladovala 
i pod kmetskom šibom plakala, opet mi ojačale kosti i mi- 
šice i ružna Malčika, »to strašilo«, kako mi se reklo, posta- 
jalo od dana do dana jače. Uzeše me nevoljnu opet u otčin- 
sku kuću. Stara sam, slaba, ali još mi je pamet bistra, još 
su mi djetinska ljeta na pameti. 

Sjećam se dosta toga, ali dobra se nesjećam. Gotovo nikad 
nevidjeh otčeva lica. Bio je činovnik pri županiji, išao je po 

zvanju, vozio se na zabave gospodi, rado je hodio u lov, a 
bilo je bučnih zabava i u našem dvorcu, gdje se dakako 
nije smjela pokazivati ružna Malčika. Živjela sam gotovo samo 
u družinskoj sobi medju slugami i težaci, s njima sam bdila. 
s njima spavala, s njima jela žgance i kašu. Samo nedjeljom 
poveo bi me otac sa sobom u crkvu. Tad bi me čišće odje- 
nuli, na njegova kola stavili, a tu sam sjedila plaha uz njega, 
a on bi mi riedko kada rekao rieč. Gotovo sam se veselila, 
kad po koju nedjelju nije bilo otca kod kuće, da nemoram 
s njim u crkvu, toliko sam ga se bojala. Na mlado ljeto ili 
otčev god morala sam mu dakako čestitati. Pošla bih plaha 
u gornji sprat dvorca, ušla u sobu i koracala pomalo prema 
njemu, noseći kiticu cvieća. Niesam mogla pod živu glavu 
iztisnuti ono njekoliko rieči, što sam reći htjela. Otac iztrg- 
nuo bi mi cvieće, bacio ga na stol i viknuo: — Dobro! Do- 
bro! i jedva mu se dotakoh ruke, da ju poljubim, iztrgnuo 
bi ju silovito, i kan da me je gurnuo od sebe. Suze mi do- 
djoše u taj par na oči, nješta mi je paralo srce, okrenuh se 
jedva, te se vraćah zapinjući nogom u družinsku sobu. Bilo 
mi je zlo pri srcu, ah kako zlo! Mlado moje srce žalilo je, 
da nemože omiliti jednomu stvoru, od kojega se može na- 
dati ljubavi, mlada duša nije si znala pomoći, kako da se 
izvine iz te težke biede, koja joj bijaše strašnom mukom. 
Jedan jedini dan u godini bio mi je njekako lakši od 
ostalih. Bože moj, koliko veselih dana imaju drugi i biedni 
ljudi u godini, ta i naša se družina veselila na zlatne orahe 
o božiću; na crvena pisana jaja o uskrsu. Ja niesam znala 
za to veselje. Gledala sam ga, sjedeći postrance, a kad su 
se drugi smijali, pjevali i šalili, meni je bilo na plač. Ta ja 
niesam spadala u njihovo kolo, a svoga kola niesam imala. 
Jedan jedini dan, rekoh, bio mi je drag, a upravo taj dan 
je drugim nemio. To Vam je mrtvi god. Taj dan naprtio bi 
me otac na svoja kola, povezao pod brieg do župne crkve i 
poveo na groblje, tik crkvenoga zida, gdje je raka naše obi- 

telji, gdje i moja pokojna majka počiva. Tu bijahu na kamen 
postavljene svjetiljke lojanice u staklenih čaškah, tu je ležao 
vienac jesenskog cvieća. 

»Tu su ti djedovi sahranjeni, tu ti leži majka zakopana,« 
rekao bi mi otac hladno, »moli za starije otčenaš, moli majku 
za oproštenje.« — Za oproštenje! Oh! Ta samo krivcu se 
oprašta, a što sam ja kriva bila? Te su me rieči u prvi mah 
ubole u srce. Premda bijah malo, nerazumno curče, osjećala sam, 
što je pravica, što li krivica i uvreda. Suze sve se stiskale 
na moje oči i plačući počeh moliti otčenaš, što me nauči 
stara služavka, plačući sam molila, moleći sam plakala, ništa 
niesam vidjela od ostaloga svieta nego one male svjetiljke, 
onaj jesenski vienac. Od plača mi odlanu, gotovo sam sretna 
bila sred tih suza. Ludo je diete slutilo, da pod tim kame- 
nom truhne srce, možda jedino srce, koje bi ga ljubilo bilo, 
da nije prestalo kucati. Recite sami, milostivi gospodine, nie- 
sam li biedna, niesam li nesretna, kad moju tugu mogu 
samo ublažiti suze, kad mi je bio najveseliji dan gos 
mrtvi god! 

Nego moje živovanje u družinskoj sobi nije moglo po- 
trajati do vieka. Bila sam ipak plemenita djevojka; niesu me 
mogli odhraniti za kravaricu. K tomu je materin brat — 
s mržnje dakako na otca, ni po što s ljubavi za me — po 
svietu vikao, kolika je to sramota, da Lenić zapušta svoju 
jedinicu, kćerku »mile mu sestre«, kako se diete nezna ni 
križati, — što dakako nije istina bila. Na mojega otca digla 
se po cielom Zagorju graja, kako sam čula — i napokon 
odpremi me u samostan varaždinski na tri godine dana. Tre- 
balo je dosta vremena, da koludrice tu nečešljanu, divlju 
djevojku privedu u red. Šta! Rasla sam donle medju kravari 
i konjari, mogla sam bezposlice bluditi po trnju i grmlju, po 
prašini i sniegu, a nitko nije ni pitao za me; a sad najedan- 
put hodaj mirno i pobožno, utegnuta, obuvena sjedi cieli 
dan za knjigom i pletivom. Mnogo je to muke, mnogo suza 

stajalo; koliko sam puta u kutu stajala, klečala, sukneni jezik 
nosila i koliko puta za kaznu postila! Koludrice me niesu | 
rado gledale. Bila sam svojeglava, otresita. Druge djevojke 
smijale mi se i rugale, jer sam ružna bila. Bila sam čitavomu 
samostanu na ruglo, o mene se otirao, što je rieč, svaki bies. 
To me je kruto peklo, to se je ljuto zajelo u moje srce ; po- 
stah još divljija, nedružih se ni s kim. Nu zato niesam bila 
tupa i glupa. Motala sam te svoje knjižice kao ma koja u 
školi, znala računati u glavi, da su sve poniknule preda 
mnom, pismo mi je dakako debelo bilo rad mojih težkih 
ruku a i s pletivom sam se dosta namučila. Tako su me ko- 
ludrice hvalile za ono, što sam znala, a kudile za ono, za što 
sam nespretna bila, drugarice pako smijale se nespretnosti 
mojoj a zavidjale mi moje znanje. Zato se niesam ništa bri- 
nula, niesam gledala ni lievo ni desno, zatvorila se u se i 
najdraže mi je bilo, kad sam mogla samovati sa svojimi 
knjigami. Tri godine probavila sam tako u varaždinskom sa- 
mostanu, niesu bile Bog zna kako vedre i vesele, ali rekla 
bih najveselije, što sam ih ikad doživjela. Za svega toga ne- 
pohodi me otac nijedanput. Pisala sam mu čestitke na god 
i mlado ljeto, ali nikad nedobih odgovora. Otac učini sa mo- 
jimi pismi valjda ono isto, što je s mojim cviećem učinio 
bio. Na izmaku treće godine dade me častna sestra glava- 
rica jednog jutra k sebi pozvati. Niesam u istinu znala, zašto ; 
drugarice moje stiskale za mnom glave, huškale, šuškale i 
nagadjale, da je ružna Malčika valjda opet počinila kakovo 
zlo, te će za to kažnjena biti. Udjoh u sobu glavarice, ali na 
svoje veliko čudo spazih, da do nje sjedi moj otac. Pohitih 
k njemu, da ga poljubim u ruku. Ovaj put mi to dopusti i 
taknu se usnom njekako moje kose, što je valjda pred opati- 
eom imao biti poljubac. 

»Amalijo,« reče mirno i suho, »došao sam po te. Tri 


godine si ovdje učila i valjda nješto naučila.« 
»Jest, jest,« potvrdi koludrica, »Amalija je dobra uče- 

nica, nemogu se na nju potužiti, samo joj ženske radnje nje- 
kako neidu od ruke.« 

Nehotice svrnu moj otac okom na moje ruke, nasmjehnu 
se ironički i pogleda me gotovo prezirno. 

»Ta da,« reče, »neidu joj od ruke, jer joj je prevelika. 
Neznam, ta cura sasvim se je izvrgla iz našega roda.« 

Zadrhtah, zažarih se pri tih riečih. , 

Povratih se s otcem u stari naš dvorac remetinski. 
Lako si možete pomisliti, kako mi je srce kucalo, kad vidjeh 
toranj župne crkve i naš starinski dvorac. Plakala sam — 
neznam, da li od radosti — ali plakala sam od srca. Bila 
sam za tri godine zrelija, pače za više, jer divljom djevojkom, 
neznalicom ostavila bjeh prije tri godine otčinski krov, sad 
se povratih mirnija, čednija, pa sam se bila i nješto naučila. 
Mogla sam dakle više misliti, više osjećati. Družina u dvorcu 
gledala je njekako u čudu ružnu Malčiku ; služavka, od koje 
bjeh naučila molitvu Gospodnju, nije nikako vjerovati htjela, 
da umijem čitati i pisati. Prvo mi je bilo, da ogledam dvorac 
i gospodarstvo. Staje, gumno, hliev, suša, kuružnjak, zdenac, 
pasja koliba, sve je stajalo na istom mjestu, sve sam to po- 
zdravila kao stare znance, da, i onaj siedi, sgrbljeni hrastovi 
stup pri prelazu u kupušnjaku. Bilo mi je, kan da sve to 
staro drvlje i kamenje ima srca i oči, da me i ono pozdrav- 
lja. Nu kako su mi oči obilazile po svih tih milih stvarih, 
nješta me sjeklo u srce. Činilo mi se, da je sve trošnije, nje- 
kako zapušteno, da sve to njekako truhne i gine. Ovdje, 
ondje falilo na prozoru staklo, u ogradi kolac, u krovu bila 
ovdje, ondje škulja. a dimnjaku bila je stara kapa odpala. 
Od moga odlazka nije se ništa popravljalo, služinčad je 
gospodarila po svojoj volji, otac išao po svojoj želji, kuća 
bijaše nečista, dvorište blatno, a cvietnjak upravo podivljao 
od samoga drača. Neima sumnje, gospodarstvo išlo je na 
gore, nije bilo _ruke, koja bi sve redila bila. Meni se to ga- 
dilo, a navlaš zato, jer sam se u samostanu priučila čistoći. 

Niesam htjela ni smjela pitati otca za razlog tomu propada- 
nju. Kao i prije odbijao se je od mene, govorio samo toliko, 
koliko se moralo, vladao se, kao da sam mu teretom, koga 
se otresti nemože. 

Niesam pače ni blizu njega stanovala. U našem dvorcu 
bio je njekakav starinski toranj, a u njem sobica, na spo- 
dobu ove, u kojoj sad živem. Tu mi sobicu dade otac za 
stan, sam je stanovao na drugom kraju kuće a medju nama 
bilo je dosta soba, vazda zaključanih kao u kakvu gradu, 
gdje neborave gospodari. Stisnuh se u svoj kutić, kako sam 
bolje znala, uresih ga cviećem, slikami, i vjerujte, bilo je 
sve čisto kao što ovdje. Ovo siromaštvo, što u mojoj sobici 
još i sad stoji, stajalo je i u tornju remetinskog dvora. Ne- 
treba ni spomenuti, da sam i grob svoje majke pohodila, i 
često polazila. Sad me je istom pri grobu boljelo srce, sad, 
budući pametnija, ćutila sam istom, kolika je to žalost i 
bieda neimati majke. Za dječake je lakše; dječaci su vjetro- 
gonje, ali kćeri se hoće majčino oko, majčina ruka, hoće se 
majčino srce. Vidite, svega toga niesam imala. 

Ja Vam odviše brbljam, je 1, milostivi gospodine? Eh 
oprostite, mi ženske uviek više govorimo, nego što treba; 
nu govorit ću kraće, da Vam nedosadim. Neznam, što je onda 
u me ušlo bilo, kao njekakva vrućica, kao njekakva žedja. 
Htjela sam da popravim, poljepšam gospodarstvo. To je da- 
kako smiješno od mlade djevojke, koja, odhranjena u samo- 
stanu, nezna upravo ništa o gospodarstvu. Ali volja mi je 
bila jaka, srce vragometno, a niesam ni luda bila, pa sam 
se tako turala i gurala kroz te svakdanje brige. Nered mi 
je dosadjivao, htjela sam pokazati, da jesam za nješta na 
svietu, ako sam i ružna, nadala sam se, da ću možebit ra- 
deći s vremenom omiliti otcu. Uzeh ključe od pivnice i 
spremnice k sebi, pazila sam na težake, zatvarala mlieko, stajala 
kod bačava, kad se je vino pretakalo, i kod krava, kad se 
je dojilo. Tjerala sam služinčad, da mete, pere, bieli, prede, 

u kratko, zabadala sam svoje prste svakamo. Sad da ste vi- 
djeli služinčad! Sve je na me zarežilo, jer sam ih gonila iz 
nereda u red, jer sam im pazila na duge prste, ter nedala, 
da mi otca okradu. Sve je bilo pod ključem i mojim okom. 
Prije je cielo selo živjelo od naše kuće, trošilo se na otčev 
račun, jelo se, pilo se, grabilo se po volji. Kad bijah djetetom, 
nije me nitko gledao, kan da ništa nebrojim. Sad, kad na- 
rastoh do djevojke, gledalo me sve, ali poprieko, gospodine. 
Nikad me nebi služinčad medj sobom drugačije zvala nego 
»grdi vrag«. Učinili mi kojekakve psine, podmitali ovo ili 
ovo, bacali klipove pod noge, ali ja sam to vidjela i nevi- 
djela, a kad uminu njekoliko godina, ter postah veća i jača, 
pokazivala sam im po vražki zube, i sve je drhtalo od mene 
kao soldati od stražmeštra. Zalazili i tužeći me k mojemu 
otcu. Nu ako moj starac i nije za me imao nikakve ljubavi, 
uvidjao je opet, da sam gospodarstvu od hasne i da pribi- 
rem više novca. Ništarije služavke vidjale predobro, da nie- 
sam otcu u miloj volji, pak se je na me smišljalo svašta, 
da me posve odkinu od njega. Nu kad bi kakva baba ili slu- 
žavka došla pred njega, da mi prišije krivu krpicu, uzeo bi 
otac drenovaču iz kuta, pak bi, nerekav ni rieči, iztjerao 
ovu ili onu lažicu preko stepenica. Ljubavi njegove niesam 
si dakako steći mogla, ma se znojila danju i noću. U obće 
bio je moj otac čudan svat, kakovih dan danas već neima. 
Kao da ste ga izrezali iz drenova drva. Što je zamislio, 
moralo se ovršiti, makar popucao sviet, govorio je vrlo male 
i medj drugim svietom. Znalo je i u družtvu minuti pol ure, 
a da nije iztisnuo slovke. Držao je glavu ravno, kao da mu 
na kolcu stoji, brijao se je svake subote, ali mu brkovi niesu 
smjeli segnuti preko gornje ustnice, a dlake njegove brade 
stršile izpod podbradka ; nosio je na desnoj ruci uviek glace- 
rukavicu, a na lievoj duge nokte. Za gospodarstvo nije se 
nikada brinuo. 

U takovu plemićkom dvorcu ima dosta svakdanjih briga. 
Ali kad bi mu tko o tih malicah progovorio, znale su mu 
nosnice podrhtavati, kao da ga je bocnula konjska muha. 
Puštao je sve na mojoj brizi. Bio je strastven lovac, naj- 
radje išao je na vuke i lisice. Kad je za zimske noći snieg 
o mjesečini sievao kao biser, znao bi se otac dići od večere, 
prebaciti dvocievku i odmaknuti u debeli snieg za vukom. 
Ljudi su o njem pričali, da umije vučji jezik i da doziva 
ob noć u šumi vukove. Ja mu pri tom niesam smjela prigo- 
voriti. Jedan jedini put pokušala sam, ali on mi okrenu ledja, 
navuče kučmu na glavu i ode. Moji objedi, moje večere bi- 
jahu dosta tužne. Sjedila sam uz otca kao lutka, a on je 
prsti bubnjao po stolu, gledao u zemlju ili s prozora, pa je 
pri tom čačkao zube. Najzad poljubila bi ga u ruku, rekavši: 
»Laku noć!« a on bi bubnjajući dalje odgovorio: »Laku 
noć!« Rado se igrao na kavalira, to je već bilo u krvi svih 
Lenića. Kadkad je sjedio kartajući se za stolom, gubio mnogo 
i mnogo novaca; ali on Vam nije govorio ni slovke više, 
nego što za karte treba, niti dlačica na bradi nebi se makla, 
i kad je morao drugim pri kraju igre platiti 50, ili 100 a 
kadkada i više forinti, nasmjehnuo bi se samo lagacko, kan 
da nije ništa. Sa starijimi familijami obćio je rado, najradje 
sa grofovi i baroni. Pri toj prilici razvezao bi se tomu inače 
šutljivomu čovjeku jezik, te je pričao stare bajčice o plemić- 
kom životu, kao na primjer onu o Patačiću i Matačiću, no 
Vi ju valjda znate. Gospodjam plemićkim udvarao se bolje 
nego kakov mladić, koji je za ženitbu. Što da trošim rieči; 
kakov je bio, takov je bio, čudak doista, ali sviet mu toga 
nije pisao u grieh. 

I ja sam se napokon priučila tomu životu, primila sam 
ga, kakav je bio, jer nije bio drugačiji. Na ljubav ga niesam 
siliti mogla, jer kad srce negovori od sebe, neima zapoviedi 
ni molbe. Kretala sam se ob dan po gospodarstvu, a pod noć 
zavukla bih se u svoju sobičicu u tornju, ondje čitala, ra- 

čunala i Bogu se molila. Kadkad je došlo na me, te sam 
gorko plakala, zašto da sam tako od svega svieta napu- 
štena, neljubljena. I tu Vam moram reći, da se niesam ni 
s kim u susjedstvu polazila, pače niesam išla ni na proštenje. 
Kad bih se pred crkvom srela s kojom vlastelinkom ili ple- 
mićkom kćeri, pozdravila sam ih samo mimogred. Niesam se 
nikako htjela miešat u tu svojtu, a mislim, da je to bilo i 
njima drago; bar sam to vidjela na njegovu licu. Kadkad mi 
je bilo u mojoj samoći, da poludim. Bacila sam molitvenik, 
srdila se na cieli sviet, da me zapušta, srdila se — Bog mi 
prosti griehe — na božju providnost, što je dopustila, da 
toli ružna izidjem na sviet. Postavila bih se luda pred zr- 
calo, da vidim, jesam li zbilja toliko ružna. A što si od- 
govorih ? 

»Jesi Malčiko, jesi ružna kao kakvo strašilo.« 

Pregrizla sam to i gospodarila dalje, misleći: tako je i 
nije drugčije. Amen. Dani su mi tekli kao voda na mlinskom 
kolu ili kao otčenaš iz ustiju sliepca, sve jedno te isto. 
Nije to dakako nikakva radost, ali se krštena duša napokon 
priuči. 

Najedanput se taj tihi mir izvrnuo čudno, pak me po- 
godilo kao striela s vedra neba. Bila sam već zrela djevojka, 
pak u toj dobi vidi ženska bome na oba oka. Otac mi podje 
dva, tri puta u grad, donese sa sobom nove haljine, cipele 
i rukavice, počeo si farbati i kosu. Šta je to? pomislih ja. 
Onda je mimo običaja izostajao po duže vremena od kuće. 
Kad je pako kod kuće sjedio, bijaše nestrpljiv, kan da ga 
nješto goni i huška. Jelo mu nije bilo po volji, grdio je cielo 
gospodarstvo, a toga prije nije nikad činio. Otresnuo bi se 
na me i na služinčad, sve je bježalo od njega, sve se je 
krstilo pred njim. Počelo se po selu šuškat i šaptat, po koja 
riečca doletjela i do mojega uha. Kadkad spazih, kako mi 
ose ova ili ona kuma smije, ova ili ona služavka na me 
kesi. 

Jedne večeri lupila se baš u dvorištu pod jabukom ku- 
ruza. Bilo je tiho i vedro. Nadošle susjede, posjednule sa 
služavkami u kolo, tu se lupilo, pjevalo i preklapalo po 
staroj navadi. Otca nebijaše opet kod kuće, a ja sidjoh po 
večeri, da prigledam, da li se ljudski radi i da li je svatko 
dobio svoj večernji obrok. Idući sjenom po hodniku prema 
kućnim vratima, dočuh, kako se družina grohotom smije. 
Zaustavih se, da saznam, čemu toliko smieha? Stajala sam 
u mraku, mene nije nitko vidjeti mogao, a ja sam sve vidjela 
i čula. 

»Ej, ej!« reći će ujedljivo prva naša susjeda — »ej! 
Dakle i tomu carstvu bit će kraj! Hvalite Bogu, da se je 
desila prilika. 

»I hvalimo,« odvrati hohočući jedna naša služavka, koja 
već nije mogla mlieka krasti niti prodavati u selo kao prije, 
»i hvalimo; onaj »grdi vrag«, ona Malčika neće već ključevi 
zveketati po kući i mjerit nam sirutku na napršnjake.« 

»Istina«, kimnu na to stara naša kuharica, » pušljiva je 
to plemenština pod njezinim gospodarstvom. Prije ajde mogla 
si je božja duša kadkad zaklati po koju guščicu i prištediti 
blazinicu, ali odkada taj »grdi vrag« svuda svoj nos ima, 
čuva guščice kao vrag griešne duše i pobire svaku pavuljicu 
po dvorištu. « 

»A_Bog zna, nije li ta novina laž?« zapita susjeda. 

»Ne, nije,« reče kuharica, »ja to znam i predobro znam. 
Žirovićevi ljudi su mi to pripoviedali. Ja vam velim, poslije 
tri kralja ženi se naš gospodar, dobit ćemo novu gospoda- 
ricu, a taj »grdi vrag«, naša muka, poći će u kut.« 

Te rieči bile su mojemu srcu nož, morala sam se u 
tmini prisloniti na zid hodnika, da nepadnem na zemlju. 
Stajala sam tu njekoliko časova kao bez sviesti, zatim se 
povratih u svoju sobicu; tu padoh licem na uzglavlje svoje 
postelje, pak sam dugo gorko, pregorko plakala. Što sam ja 
imala na svietu? U mojem životu bili svi dani redomice 


Kanarinčeva ljubovca. 251 
neveseli, živjela sam za se gotovo van svieta. Ali bila sam 
barem njekako svojom gospodaricom, nije mi trebalo komu 
se klanjati, niti za čije hire obuzdavati svoju volju. [te 
male nevesele slobode da budem lišena, da dobijem maćuhu ! 
Oh pri toj rieči »maćuha« zazeblo me je do dna duše. Od 
maćuhe nemože dobra biti, to mi se vazda vrzlo po glavi. 
Tješila sam se, da to nije moguće, otac da je pristar, na- 
gnuća za ženske niesam nikad kod njega opazila bila, gospo- 
darice nije trebalo, ta ja sam bila u kući, pa je pod mojom 
rukom sve uspievalo; pak rekoh si, moj otac ljubio je i po- 
kojnicu majku, pričalo se, da joj je obećao pred smrt, da 
se oženiti više neće. Ne, nije moguće, to nije nego luda 
brbljarija, koju je babji jezik smislio. Tako sam se luda tje- 
šila za prvi mah. Ali moje očajanje nije mi dalo mirovati. 
Sve više i više dubila sam se u žalostne misli, dozivala si 
u svoju pamet svaku i najmanju zgodicu, a moja utjeha, 
zadnja iskrica moje nade prevrnula se u goru žalost i ljući 
plač. Sjetih se, da si je otac dobavio nove haljine, da je 
često zalazio k Žirovićevim, da je od dana do dana bio sve 
više razdražen, pak mi je puklo medju očima. Ali koju da 
žensku uzme od Žirovićevih ? Dvie kćeri bijahu udate, a 
jedna mala još nije bila za udaju. Koja je imala postati 
mojom maćuhom? Ta neizvjestnost rovala mi je po srcu 
ljuće od crva. Cielu noć niesam stisnula oka, klečeći kraj 
postelje molila sam se Bogu, neka odvrati to zlo od mene, 
kroz plač dozivala sam svoju majku, neka me biednu za- 
štiti. Za dva dana dodje otac, pozva me .k sebi i reče: 
»Malčiko! Pobrini se, da mi kuća bude čista, sve neka 
se popravi, pobieli, opere. Zaključane sobe otvori, prozrači, 
navlake skini s pokućtva, obriši prah, priredi posteljinu.« 
»Hoću, otče,« odvratih mu ja plaho a pri tom svijalo 
mi se srce od težke muke. Nu dalje ga niesam smjela pitati, 
toliko me je strah bilo od njega. Ali on nastavi sam: 


»Malčiko! Oženit ću se. Dobit ćeš majku. Budi joj po- 
Šenoa. Pripoviesti VII. 16 


252 Kanarinčeva ljubovca, 

korna, slušaj ju, velim ti, to je moja volja; ona će ovdje 
biti gospodarica. Nepravi nikakve neprilike, zapamti si to.. 
Ona će mojom ženom, gospodaricom u ovoj kući biti.« 

Neodgovorih ništa, premda mi je srce puno rieči bilo, 
da pukne. Stajah pred otcem kao ukopana. Najednoč mi se 
zamagli, sve mi je crno bilo prea očima, padoh pred otcem 
na koljena i zavapih kroz plač: 

»Otče! Otče!« Više rieči niesam smogla. Ali moj otac 
neču ni tih, uzev šešir ode od kuće. Buduće nedjelje saznah 
u crkvi, koja da mi je ženska sudjena za maćuhu. Poslije 
prodike oglasi župnik, da će gospodin Lenić remetinski uzeti 
gospodjicu Luciju Roderovu. Pri tom svrnuše se svačije oči 
najprije na mene, pa onda na drugu osobu, koja je kraj 
velikoga oltara na klupi naprama meni klečala, te me pod 
cielom misom njekako drzovito motrila. Ona tobož od stida 
spusti lice na molitvenik, a u meni se potreslo srce, duša, 
pamet, kao da mi je djavo navijao živce, počeh od muke 
drhtati i jedva se izvukoh iz crkve. 

Sad sam znala, što me čeka. Mišljah, da će otac uzeti 
kakovu usidjelicu ili udovicu iz našega kraja. Ali me i ta 
kukavna nada prevari. Znate li, tko je bila ta Lucija Rode- 
rerova ? Guvernanta kod Žirovićeve najmladje kćeri, njeka- 
kova Švabica, koja je po kazalištih plesala prije, nego je 
postala guvernantom. Samo njekoliko puti bila sam tu žen- 
sku prije vidjela, samo pvjekoliko rieči iz njezinih usti pred 
crkvom čula, ali i to je dosta bilo, da mi se do kraja odu- 
rila. Bila je dosta mlada, imala je i fino lice, plavu kosu 
svietlu poput zlata, mala usta i modre sjajne oči, nu nje- 
kako nije bila kao što naše djevojke friška, crvena, već 
njekako privenula, prisuha, a mazala je, kako se vidjelo, i 
svoje lice. Gledala je uviek pobožno u zemlju kao stidljiva 
djevojčica, u crkvi živo iz molitvenika čitala, da su joj se 
usne neprestano pomicale, govorila je svojoj učenici ozbiljno 
i nosila se posve priprosto. Čovjek bio bi mislio, da je ka- 

kova svetica, samo su joj male nožice bile uviek za čudo 
fino obuvene, pak ih je prebacivala, da pravo kažem, kao 
srnka, da im se je svatko čudio, jer to dakako nepristaje uz 
sveticu. Da, svetica; srce me od te ženske i prije odbijalo, 
ali poslije izkusib, da je to paklena zmija, da je to stvor, 
u kojega neima ni trunka srca, koja bi dosta griešna bila 
zaklati i otca i muža svoga, samo da sebi, svojoj prokletoj 
oholosti ugodi. 

Oženili se zbilja, došla u kuću mjesto moje majke! 
Majke! Majke! — uzdahnu starica Amalija i poslije toliko go- 
dina skočile joj suze na oči — oprosti, svetice draga, majčice 
mila u grobu, da i sad tvoje sladko ime spominjem uz tu 
zmiju, kojoj, oprosti mi Bog griehe, nemogu ni u grobu 
oprostiti, što nam je žao učinila. Do sada bila sam čamila 
u očistilištu, sada me je zla moja sreća gurnula u živ pakao. 
Kad pomislim na ona ljeta, kad pomislim, kako sada kukavna 
živem, duše mi, čini mi se ova moja biedna sobica pravim 
rajem. Veli se, da smo mi ljudi stvoreni po spodobi božjoj, 
da nam je Bog stvarajuć sviet nadahnuo svoju dušu. Nu 
svijajući se pod nemilim jarmom maćuhinstva, često sam o 
tom podvojila, moliti prestala, pa sam i kako morala stiskati 
zube, da mi kletva neizleti na usta. Prije vjenčanja bila je 
samo jedan put u našoj kući. Pozdravih ju, a ona mi od- 
zdravi smiešeći se sladko i kiselo, i pružila mi dva prsta 
kao od milosti. Kad pako dodje otčevom ženom u starinski 
naš dvor, nije imala za me ni dva prsta. Ključe od gospo- 
darstva uze mi, namah, >grdi vrag« morao je zbilja u kut. 
Služinčad se je tomu i kako veselila i meni se očito rugala, 
Pa imali se čemu veseliti. Ta švabska plesačica, to Vam je 
bila istom gospodarica. Prije nego sam ja uzde pritegnula 
bila, krala je samo služinčad; sad su i maćuha i služinčad 
krali sve u liepoj slozi, sve na račun moga otca. O redu ni 
govora, šta je Švabica i znala o gospodarstvu! Vrt je po- 
divljao, naša polja stala su najgore, kad si došao u vino: 

16% 


254 Kanarinčeva ljubovca. 





grade, kan da samo vinjage vidiš; napokon smo kupovali od 
kramara jaja, masla, od pekara kruh. Nije li to najveća sra- 
mota za pošteno plemićko gospodartvo, gospodine ? Iz prvine 
htjela sam se njekako prikladati novomu redu, kad nije 
drugčije bilo, htjela sam maćuhu pomagati, da kući bude 
manja šteta. Rekoh joj dobrim ovo i ono, htjedoh ju neuku 
upućivati, prišapnuh joj, neka pazi služinčadi na prste. Kakvu 
sam hvalu dobila za to? Otresnula se na mene. Neka se 
nebrinem za njezine poslove, ona da je gospodarica i zna, 
šta raditi treba. Ja da sam tajna uhoda, pa valjda pazim i 
na nju. Tužila me i otcu, koji me izgrdi ter mi oštro zabrani, 
neka se nemiešam u gospodarstvo. Dobro, pomislih, nećete, 
pa ću se zavući u svoju sobu. Tad poče maćuha, da sam 
liena ništarija, koja nije ni za što na svietu. Dade mi čitav 
tovar kudjelje, da ju izpredem, dala mi rpu stare kuhinjske 
rubenine, da ju krpam. Radila sam u noć, da su mi skoro 
izcurile oči, da su prsti krvavi bili, al čim sam više radila, 
tim mi je više davala, da niesam mogla svršiti svoga posla, 
pa onda me opet karala i tužila otcu, da joj prkosim, da 
sam liena, a otac bi opet sve gromove sasuo na me. 

Tako se je postavila medj njega i mene, tako me je 
odkidala još više od roditelja moga. Pri objedu i večeri sje- 
djah iz prvine i ja pri stolu s otcem i maćuhom. Morala 
sam gledati to gotovo djetinsko draganje i milovanje mlade 
gospodarice. Gotovo sam se stidila. Otac bijaše u istinu kao 
sliep, nije vidio nego mladu svoju gospoju, mene nije ni po- 
gledao, niti mi odzdravio. Njoj je sipao pune šake ljubavi, 
meni ni da je mrvica od njegova srca pala. Uvidjeh predobro, 
da je njekad kazalištna plesačica bila. Znala se oko mojega 
otca okretati kao mačka, pazila, da mu pripravi njeko 080- 
bito jelo, namieštala mu uzglavje na divanu, kad je po 
objedu driemati htio, punila mu tursku lulu i sama ju za- 
palila, da mu tobože bude sladja. Doniela bi mu na večer 
papuče, ili kad je pri hladnu vremenu izašao, kabanicu i 

shawl, zamotala ga brižno, a sve to djetinjajuć i tepajući. 
Otac se nebi od milja i lagodnosti ni mako, tolika briga 
bila mu je mila i draga, on je sve te milosti i dragosti pri- 
mao za znakove ljubavi, i nejedanput bi gladeći Lucijino lice 
rekao, koliko Bogu hvali, da je za svoga života našao bar 
jednu dušu, koja ga ljubi. To je dakako mene išlo, pa me 
zbilja ranilo u srce. Sve te silne laske nebijahu nego fino 
smišljena komedija. Lucija, kako ćete kasnije vidjeti, nije 
imala ni trunka srca. Već po tom možete suditi, kakva je 
bila. Kad je otac bio kod kuće, odievala se moja maćuha 
na čudan, fantastičan način. Imali smo u svojem dvorcu 
slike starih poganskih božica. Tako se po prilici odievala i 
moja maćuha. Vazda je bila pred otcem gladka, svietla, za- 
mamljiva, njezinoj priprostoj, pobožnoj nošnji guvernante 
nije sada bilo ni traga. Moj otac nije s nje ni oka skinuti 
mogao, navlastito kad mu je uz gitaru za večernjeg sumraka 
pjevala tugaljive pjesme, pri čem je silno okretala oči. Nego 
i to nije bio nego puki teatar. Maćuha je imala punu škri- 
njicu pomada, vodica, bjelila i rumenila za lice i usne, i 

praška za kosu, sto kojekakvih kefica, nožića i drugih koje- 
kakvih čudnih stvarca, o kojih niesam ni znala, zašto služe. 
Meni se uviek činilo, da je maškara, i ma kako ja ružna 
bila, nikad si niesam željela njezine ljepote, koja je i onako 
samo farbana bila. Imala je svoju posebnu ložnicu, u koju 
nije nitko ući smio, pa ni sam otac do jedanaest sati pred- 
podne. Jednom — otca nebijaše kod kuće — trebalo je na 
polju obaviti važan posao. Maćuhina vrata bijahu zatvorena, 
ljudi niesu smjeli kod nje pokucati, dodjoše dakle k meni, 
neka ja govorim maćuhi. Nije mi se njekako htjelo u prvi 
mah, nu napokon se odvažih, ta posao bio je prešan, a ja 
prava kći njezinog zakonitog muža. Tu nije dakle zamjere 
biti moglo. Podjem k njoj, pokucam, otvorim vrata. Nebijahu 
zaključana. Ta otca nije bilo kod kuće, a drugomu nije se 
nadala. Maćuha se zaleti kao furija na me, pak me stala 

grdit i ružiti, pače kleti, da je strahota bila. Prepadoh se do 
dna duše, videći ju pred sobom. Boga mi, toliko ružna nie- 
sam bila ni ja. Lice joj bilo bielo i žuto, usne bliede, uvele, 
imala je velike zelene i modre podočnjake, a od sve one 
zlatolike, bujne kose visio je samo »mišji repić« niz ledja. 
Drhtala je na svem tielu, usne joj trepetale od biesa, oči 
se okretale kao djavolu, a kad je na mene dizala svoje 
nokte, činilo mi se, da će mi izkopati oči. Iztjera me na 
polje nehoteći ni saslušati, po što sam došla. Od onog časa 
zamrzi sto puti gore na mene. Bila sam nehotice odkrila, 
da je sva njezina ljepota laž. bojala se, da ću to razglasiti 
med svietom, ali ja toga učinila niesam. Niesam od onda 
imala ni mirna časka u kući, da, toliko je otca nahuckala, 
da me je batinom tuko; čujete, gospodine, tukao, pa zabranio, 
da nesmijem više sjediti za njegovim stolom. Sad niesam 
imala na svietu živa stvora, niesam imala mjestanca na 
zemlji, koje mi nije paklom bilo, nego svoju sobičicu i maj- 
čin grob. U toj sam sobici jela i pila, spavala i bdila, radila 
i čitala. Ta samoća bijaše mi njekom utjehom, bar nije nitko 
dirao u mene, niesam vidjela mrkih lica niti čula psovaka i 
kletvi. Ali ni taj tužni mir nepriušti mi maćuha. Kad se 
jedne nedjelje povratih iz crkve, spazih, da su mi sve knjige 
odnieli. Zapitah služavku za razlog. Reče mi, da je gospodja 
zapovjedila, da se odnesu. Ni čitati mi niesu dali. Šta više! 
Izlazila sam malo kada, samo bih kadkad pohodila crkvu i 
majčin grob. Bilo me je stid pokazivati se pred svietom. 
Haljine mi bijahu stare i trošne, maćuha nije htjela dati 
novih. Bila sam sva skrpana. I njih je bilo stid. Ta maćuha 
vozila se po kraju u svili i kadifi, ja sam išla u crkvu pješke u 
krpah. Otac mi zabrani po naputku Lucijinu, da bez njegove 
dozvole nesmijem izlaziti iz dvorca, i da nebude prikora od 
svieta, raztrubiše, da mi se mieša po glavi, da sam suluda, 
pak da zato nesmijem medju sviet niti iz kuće. 

Ha! Ha! — nasmija se starica Amalija pri tih riečih nje- 
“kako muklo i užasno, da me je srce zazeblo. — Luda sam 
bila, da, da sam bila nakovanj ljudskoga nepoštenja, da sam 
se dala turati od takove nevriedne ženske. I recite, zar bi ka- 
kovo čudo bilo, da mi se je prevrnula pamet u tolikoj biedi ? 
Nu, hvala Bogu, glava mi osta zdrava, samo je na moju 
dušu pao čudan mrak, moje srce napunilo se gorkom žuči, 
čemernim jadom. Zamrzih na sviet i na sve, što je po svietu 
ljudsku spodobu nosilo. Hvalila sam Bogu, da je služavka, 
koja bi mi obično doniela jelo, ostavila sobicu, samo da ne- 
vidim čovječjega lica. Meni je gotovo draže bilo slušati sa 
okanca moje kule glas zvieri po gori, nego li pjesmu iz 
čovječjeg grla. Sve više zaboravljah, da spadam medju ljud- 
ske stvorove; činilo mi se, da sam ura, koje nenavijaju ; samo 
molitvenik na mojem stolu, samo slika majke božje nad mo- 
jom posteljom sjetila bi me, da sam krštena duša. Sjetiše 
me i crkvena zvona, ah ta mila zvona, kojih zvonka pjesan 
leti preko dola i brda, preko luga i polja, ta zvona, koja su 
mi nosila pozdrav od majčina groba! Kad bi sred večernje 
tišine njihov sklad zatreptio zrakom, klekla bih biedna bied- 
nica sred svoje sobice, dizala ruke k nebu. Tad oćutih, da 
sam više od čovječjeg stvora, da sam angjelom. 

Znala je Lucija, zašto me je odkinula od otca. Moje 
oči nedopirahu do njega, mogla je raditi od njega, što je 
htjela, i zbilja ga omotala kao pauk muhu, dok starac ne- 
pade posve u njezine mreže. Sve je mogla od njega imati, 
pak je ljudski sisala njegovu krv, kao vukodlačica kakva. 
Gospodarila je za se. Svu rubeninu i onu od pokojne majke 
dala je obilježiti znakom svoga imena, a na isti način sre- 
brninu i srebrne posude, a sve to doniela je pokojna mati 
u kuću. Na vjenčani dan pokloni joj otac i majčin zlatni 
nakit, njezine dragulje, a to je sve po pravici moje bilo. 
Šutila sam. Sto da sam uraditi imala, komu da se pritužim ? 
I onaj kukavni rodjak moje majke bio je umro. Da sam 

imala na silu uteći i zvati svoga otca pred sud? Toga nie- 
sam smjela od sramote. Otac je otac, po njem imam život, 
ma i čemeran bio. K tomu bjeh izgubila svaku volju, svaku 
želju, pustila sam, neka to srce kuca u meni, nek me te 
noge nose do smrti, za koju sam Boga toli vruće molila. 
Bog me neusliša, tu sjedim jošte i sada. Lucija je prodavala 
marljivo prirod gospodarstva. Zlo se je gospodarilo, ali je 
imanje liepo, al su godine dobre bile, dakle je vješto nos 
moralo. Novce pohranila brižna maćuha za se u gradu u 
štedionici. Otcu se je tužila, da je prirod loš, pa je tražila 
od njega svejednako novaca za kućne potrebe i za svoje 
gospodske troške. Otac bi se kadkada ismrknuo, tako mi 
služinčad reče, al bi joj dao. Jelo se, pilo se, gostilo se, vo- 
zilo se u Zagreb, u Beč, kupovalo se ondje zlata i srebra. 
Za kućno posoblje, za dvorac i gospodarstvene zgrade, za 
stoku trošilo se vrlo malo. Dakako, maćuhi se nije htjelo 
ulagati u kuću, njoj je draže bilo, što se lako gibati daje. 
Čut ćete, zašto. Nu odkuda otcu toliki novci? Plaća mu 
nebijaše velika, ni prihod moga materinstva, što ga je bez 
obzira trošio otac, sve to nije dosizalo za grofovsko živo- 
vanje, pri gospodarstvu neima gotovine, a prihod od priroda 
spravljala je maćuha za se, te bi otcu predložila kojekakve 
račune, kojih nije izpitivao nikad. Dakle se na imanje uzaj- 
mljivalo bez kraja i konca. Lucija je otca prešala, otac je 
uzimao novce uz velike kamate, da plati maćuhin trošak i 
stare kamate. 

Mal da nezaboravih jedno. Maćuha rodi otcu sina, premda 
je bilo ponješto rano, kako ljudi govorahu. Sad pomislite, ko- 
liko je to veselje u kući bilo. Na dan krštenja pokloni moj otac 
djetetu od samoga veselja četiri tisuće forinti, te ih dade 
dakako u pohranu majci, koja porodi plemenu Lenićevu nova 
potomka. Otac bijaše toli sliep, te nije ni brojio vrieme, kad 
se u zakonu može roditi diete. Nu taj sinak umre za nje- 
koliko mjeseci, što je maćuhu više srdilo nego žalostilo, jer 

je mislila po mužkarcu Lenićeva imena dobiti sve u svoje 
šake i držati starca još jače na uzdi. Nu kad joj smrt od- 
nese tu nadu, skupljala sve više, što je gibivo. Dakako da 
je postala i baštinicom onoga krstncg dara pokojnoga djeteta. 
Tako su išle godine, s njima rasli i dugovi. Jednom ljeti u 
mjesecu srpnju bijahu otac i maćuha baš u njekakvoj kupelji 
kod Beča. Za njihova odsuća bijah nješta slobodnija, mogla 
sam bar šetat po bližnjoj šumici. Bila sam i jaka, te mi slu- 
žinčad nije smjela ništa. Idjah šumskom stazom posve sama, 
kad u jedan put spazim, gdje pandur pred sobom tjera dje- 
vojku, koja je pod pazuhom nosila svežnjić. Pogledam bolje, 
al na svoje veliko čudo spazih, da je to Eva, koja je mnogo 
godina služila kod Žirovićevih. Čini mi se, da nije baš žalo- 
stna bila. Poznala sam djevojku dobro, pa ju zapitah: 

»Kamo ti, Evo ?« 

U prvi mah neodgovori ništa, al će mjesto nje reći 
stražar: 

»Ukrala je kod gospoštine njekoliko srebrnih žlica, koje 
sretno kod nje nadjosmo. Prošibali smo ju, kako treba, a sad 
će biti protjerana preko medje. To Vam je, frajlice.« 

»Da, podmetnuše mi ih vrazi,« ciknu djevojka jadovito, 
»htjeli me ukloniti od kuće!« Tad kan da se je nječemu 
dosjetila, izvadi iz džepa srebrn novac, dade ga stražaru i 
reče: »Pustite me, dobri čovječe, da malo počinem. Imam 
toj gospodjici nješta reći, a Vas molim za milost, gospodjice 
Amalijo, da me slušate. Dajte za Vašu dušu.« 

Bilo mi je težko odbiti molbu, a i pandur, neprotiveći 
se ni najmanje, odvrati : 

»Slobodno. Svoje si dobila, pa sve jedno je, hoćeš li 
čas prije ili poslije preko medje.« 

Eva sjede pod hrast, sjedoh i ja. Bijaše zaplakana, jado- 
vita, govorila je kao da zmija psiče. 

»Za oproštaj prišapnut ću Vam rieč, frajlice, vrlo Vas 
se tiče. Vjerujte mi, niesam tatica. Bila sam se nješto pova- 

dila s gospodjom, zagrozih se, da ću kojekakve tajne odati 
ženi mladoga gospodina i Vašemu otcu. Podmetnuše mi žlice, 
prošibaše, protjeraše nekrivu. Bog im to zapisao! Dobra sreća, 
tu Vam mogu reći istinu. Pazite se. Po svietu se govori, da 
ludujete. Znam, da je to bajka, koju na Vas smisli maćuha. 
Čula sam, kako su Žirovićevi medju sobom o tom govorili. Znam 
i više. Lucija bila je kod nas guvernanta kćeri, al je bila i draga 
našega mladoga gospodina. Pobožna dušica znala je za ključa- 
nicom bolje griešiti nego mi šugave ovce pred svietom. Griešilo 
se tajno, ali stara gospodja Žirovićka ima vražje oči i zateče 
pobožnu Luciju na griehu. Sad je bilo vike i krike. Lucija 
reče posve mirno, da će od mladoga gospodina postati maj- 
kom, da će ga tužiti, da će zapriečiti ženitbu njegovu, o 
kojoj se je onda radilo. Nju niesu mogli otjerati i prošibati 
kao mena sirotu, jer Lucija spada pod drugo carstvo. Pogo- 
dili se s njom. Odlučili su naprtiti ju za ženu Vašemu otcu. 
Ona je na to pristala, Žirovićevi Vašega starca motali i po- 
zivali, mamili, bilo prilike, a Lucija fina. Bilo, pak je postala 
Vašom maćuhom na nesreću božju. Njezino mužko diete 
nije bilo sin Vašega otca, već mladoga našega gospodina. To 
Vam je živa istina; ja sam čula sve te pregovore, čula sam 
kasnije i to, kako Lucija Vašega otca i Vas zatire, što od 
Vas, rade, kako Vas nište i kako će Lenićevi biti prosjaci. 
To su medj sobom govorili Žirovićevi, a ja sam prisluški- 
vala. Na,« reče napokon posegnuv u njedra, »ukrala sam 
Luciji pisma, što ih dobi od mladoga, a i njemu uzeh nje- 
koliko njezinih. Sama sam ta pisma nosila, a uzela ih zato, 
da se osvetim tim nepoštenim dušam. Nu mene tjeraju iz 
kraja. Držite Vi pisma, branite se njima, kako znate; Vama, 
mislim, biti će od bolje hasne. A sad s Bogom! Pazite se, 
frajlice !« 

To rekavši skoči Eva, uze svežnjić i krenu dalje u šumu 
pod stražom. 

Ja sam se kamenila, sievalo mi je pred očima, grizlo 
me u srcu. Bila sam oniemila, jedva smogoh iztisnuti rieč 
Evi na odzdrav. Bilo mi je, kan da snivam, ali opet nije bio 
san, ta držala sam pisma u drhćućih ruku. Digoh se i u 
isti čas šinu mi sva krv u glavu; da sam u onaj čas Luciju 
pred sobom imala, bila bih grješnici izkopala te mačje nje- 
zine oči. Pohitih kući, što su me noge nosile. U svojoj sobici 
zapalih brzo svieću. Na stolu preda mnom stajahu pisma. 
Gledala sam ih izpod oka, niesam ih se izprva smjela dodir- 
nuti, pritiskala sam ruke k sebi, kao da se žeravice bojim. 
U jedanput ih spopadoh, malo nerazderah. Čitala sam, gutala 
sam ta prokleta slova, te vrele ponude, tu paklenu vatru, te 
ukore, prietnje, tu griešnu izpovied Lucije, da će majkom 
postati, a poslije, kako se oprašta od mladoga, jer mora poći 
za staroga, da pokrije svoj grieh i neosramoti Žirovićeva 
imena. Pa kako je pisala o mom otcu, koli podlo, prosto, 
porugljivo, kako se sama žalila, da iz naručja mladca mora 
uteći od nevolje u krilo iztrošena starca. Istina, istina, istina 
sve to crno na bielom, a ona moga otca gladi, ljubi, mazi, 
zove ga sladkim, pružila mu pod njegov porod kopile. Bože! 
Strašno mi je bilo u onaj čas. U mojem srcu pribralo se 
toliko žuči i otrova, kao da sam zmija. Moja utroba gorjela 
je kao živ oganj. Smijala sam se i plakala od žalosti, da su 
moga otca zapleli u takovu mrežu. Bilo mi je žao, da ga 
nema kod kuće, da mu nemogu u isti hip sve izjaviti, od- 
kriti svu grjehotu i sramotu, koja na njegovu glavu spada. 
Al u taj par zazvonilo izpod briega večernje zvono. Kao da 
me je nješta dirnulo u srce. Niesam se više smijala, moja 
krv se ohladi, glava mi nije više gorjela. Uzeh pisma, te ih 
sakrih u škulju pod drvenom tavanicom. za koju nije nitko 
znao osim mene. Pak podjoh k prozoru. Tu sam klekla gle- 
dajući plavetno čisto ono nebo i zlatne zvjezdice, molila 
sam dugo i dugo Boga, neka me njegov duh razsvieti, što 
da jadna učinim. 

Otac se povrati s maćuhom u Remetinec. Nerekoh mu 
ništa o strašnoj tajni, nepokazah mu onih podlih pisama 
Bila sam se tako odlučila, premisliv si sve, što bi od toga 
postati moglo. Dokazi su jasni, Lucija nemože svoga pisma 
zatajiti, otac bi pobjesnio, bio bi najnesretniji čovjek na 
svietu! Tu nesreću imala sam mu ja odkriti, njegova ne- 
ljubljena jedinica. Zar je moja namjera bila i biti mogla 
učiniti otca nesretnim ? Ni po što. Al morala sam ga braniti, 
očuvati od propasti, jer sam razumjela, da mu uz lakoumnu, 
podlu maćuhu propada sve imanje. Smislim napokon sve i 
odlučim se tvrdo. Jednog dana ode moj otac na osam dana 
u Zagreb za uredskim poslom. Ja ni pet ni šest već maćuhi 
u sobu. 

»Dobar dan, maćuho,« rekoh u kratko postavivši se 
pred nju. 

Lucija dignu glavu, ponajprije ljutito, zatim u čudu i 
otresnu se na me: 

»Šta si došla? Šta tražiš? Zar ti je otac dozvolio, da 
ostaviš svoje duplje! Idi mi izpred očiju!« 

»Neidem, Lucijo,« odvratih krepko, »a dozvolih sama 
sebi, da te pohodim, jer ti imam reći važnu, vrlo važnu rieč.« 

»Netreba mi tvojih rieči, nedosadjuj mi, imam pamet- 
nijega posla.« 

»Dosadila ti ja ili nedosadila, velim ti naprosto, da ne- 
idem! Ti me moraš slušati, jer se radi o tvojoj glavi; da, 
da, gledaj me samo, o tvojoj glavi se radi.< 

To rekavši sjedoh, nemareći dalje za prigovore, na stolicu 
naprama njoj. Nu Lucija nije dalje ni prigovarala. Dignu glavu, 
trznu se, probliedi, izvali oči na mene i riknu napokon: 

»Jesi li poludila ?« 

»Niesam,« odvratih joj, »ti doduše pričaš po svietu, da 
se u mojoj glavi mieša, nu evo vidiš, kako sam mirna, kako 
ti ozbiljno i pametno govorim.« 

»Šta ćeš?« škrinu maćuha. 

»Čuj me! Prije svega reći ću ti, da nedolazim radi sebe. 
Niesam, Bog zna, kako blizu bila otčevu srcu, ali ti si me 
odrinula izpred njegovih očiju, klevetala si na me, gaziš 
me, evo na meni, plemićkoj kćeri, vise krpe, mučiš me tež- 
kim poslom, raztrubila si, da ludujem, odkinula si me od 
svieta, učinila, da je otac na mene zamrzio, nedaš mi, da 
pohodim grob svoje majke, i da možeš, ti bi mi svojimi nokti 
izvadila iz srca ufanje u Boga. Sušim se kao drvo, tupim, 
glupim, niesam ni za što na svietu i toliko sam žalostna i 
i biedna, da sam zaboravila plakati, da neznam više, što je 
posmjeh čovječjega lica. U svojoj tužnoj samoći mislim skoro, 
da je čovječje pleme na svietu izumrlo, da na zemlji neživu 
nego djavoli. Evo što si od mene učinila! Al sve neka bi ti 
prošteno bilo, jer se to mene tiče, mene, koja sam i onako 
odlučena od hude sreće, da sav sviet na meni drva ciepa, a 
napokon niesi od mene primila nikakve dobrote. Nego drugo 
ti, šarena zmijo, nemogu oprostiti. Ti ubijaš moga roditelja, 
zatireš mu dom. Aj to nećeš, prokletnice jadna !« 

»Pobjesnila si!« skoči maćuha bliedeć i drhćući. 

»Sjedi, sjedi!« primjetih joj. »Amalija nije luda. Govori 
ti posve čistu istinu i bolje po tebe, da me mirno slušaš 
Kao torica u kokošnjak uvukla si se ti tudjinka u ovu staru 
hrvatsku kuću, od toliko vjekova Bogom blagoslovljenu. Da 
si poštena ženska, da moga otca ljubiš, da si mu bar za- 
hvalna, pak da si mu rodila zdravo mužko čedo, po kojem 
bi naše pleme dalje raslo i da imaš uz to zrno milosrdja 
za mene sirotu, koja niesam kriva, da sam ženska, — ta 
klečala bih pred tobom, noge ti ljubila, za sveticu poštivala, 
pak radila za tebe dan i noć. Al ti niesi jama ti niesi nego 
griešna bludnica. < 

»Amalijo!« kriknu maćuha i zaleti se u mene, kao da 
će me rukama zadaviti, nu ja ju samo lako gurnuh, te je 
opet na stolicu klonula. 

»Da, Lucijo, bludnica si. Tebe nije srce dovuklo u ovu 
kuću, niti te ljubav drži ovdje. Skakala si po kazalištu kao 
plesačica, a kad si se naskakala, postala si guvernanta, došla 
si amo u.kraj divljih Hrvata, za koje si mislila, da su dosta 
glupi, da se od tebe mogu naučiti pameti, jer si cienila, da 
mladim Hrvaticam netreba srca, što ga i onako neimaš. Po- 
stala si guvernantom kod Žirovićevih, je 1? Bilo ti je dobro, 
al nije ti bilo dosta. I postala si više, to jest dragom mla- 
doga gospodina Žirovića.« 

Lucija tresla se je za toga moga govora, kan da ju 
groznica hvata, a pri zadnjoj rieči kriknu, kao da ju je 
zmija ujela u srce. 

»Vidiš, da sam te pogodila,« rekoh joj. »Da, bila si 
draga mladoga Žirovića, koji je drugu bogatu vlastelinku 
oženiti imao. Sgriešila si s njim proti božjoj zapoviedi, htjela 
si pobjesniti, čuvši, da ćeš ostati na cjedilu. Naputiše te za 
nevolju na moga staroga otca, a ti si to liepo primila, ta 
imala si postati još više, remetinskom vlastelinkom. Svojim 
mazalom zasliepila si mu oči, a _k oltaru božjemu doniela 
mu pod srcem plod tudje griešne ljubavi i kad je taj grieh 
izišo na sviet, položila si ga na ruke zamamljenomu starcu 
i rekla: »Evo ti od mene mladoga Lenića!« Oj Lucijo, reci, 
nije li zadnja ženska na svietu poštenija od tebe? Ti gladiš 
otca, al ga u isti čas plieniš, ti ga cjeluješ svojim prodaj- 
nim ustima, ali mu u isti čas kuhaš otrov, varajući ga za 
gospodarstvo, ti ćeš mu izsisati zadnju krajcaru, da, starac 
stenje pod dugom, dok ti sebi sgrćeš u potaji hiljade. Ti sve, 
što je naše, domaće prezireš, mrziš, guraš nogom, pljuješ po 
nama, al nam hoćeš do zadnje kapi krvi izprešati sve, što 
imamo od starine. Sladka i gladka, bielo i rumeno pofarbana, 
noseći na usnah prijazan smieh, u očiju pobožan pogled i 
milostive suze, došla si medju nas ljuta grabilica, gora od 
vukodlaka, koji ljudem ob noć izpija krv. Reci, reci, Lucijo, 
niesi li bludnica, jer ubijaš dušu, tielo, srce, obitelj, samo da 

zvierskimi nokti možeš u kratak čas prigrabiti ono, što su 
stari plemeniti ljudi kroz stotine godina stekli ?« 

Mišljah, da će me Lucija na te rieči ubiti, jer sam go- 
vorila kao mahnita, jer mi je krv kuhala u srcu i u glavi. 
Ali Lucija nemaknu se, složenih u krilu ruku sjedila je pre- 
da mnom kao kamen i gledala u zemlju. Lice joj kadkada 
drhtnulo, usne joj se stiskale, vidjeh, da i u njoj nješta 
strašno kuha, mirovala je kao zmija, koja videći pred sobom 
neprijatelja, vreba kako će sunuti, skočit i oviti mu se o 
grlo, da ga zadavi 

Napokon skoči, lica joj porumenješe, oči joj sievnuše, 
bila je kao pijana i smiešeći se vražki dokriknu mi: 

»Ti to veliš, ti to veliš? Ti si to čula? Al gdje su ti 
dokazi? Ha! Ha! Ha'« 

»Neboj se, imam ih crno na bielom.« 

»Pokaži.« 

»Neću, niesam luda.« 

»Imaš ih? Lažeš! Daj da vidimo; prije nevjerujem.« 

»Nevjeruj slobodno! Otac će vjerovat, kad ih vidi, tvoje 
pismo Žiroviću, tvoju ruku. Tebi ih neću dati; ubiti me možeš, 
dobit ih nećeš.« 

»Ti ćeš ih dati otcu ?« 

»Hm! tko zna? Bude li potrebno, hoću.« 

»Bude li potrebno ? Kako to misliš? Ti me mrziš i imaš 
me za što mrziti. Kako bi mogla neosvetiti se meni? Što da 
učinim, da mi se neosvetiš? Ima li načina pogodbe ?« 

»Ima.« 

»Reci.« 

»Da pisma pokažem otcu, uvidio bi, da je prevaren, ne- 
sretan. Ti ga neljubiš, možebit ljubi on tebe. Da sazna, što 
se sbilo, zamrzio bi na te, na cieli sviet. Da zna, da na 
groblju leži kopile pod njegovim grbom, sdvojio bi, polu- 
dio bi.« | 

»Istina. « 

»Vidiš, ja toga neću. Otac mi je.« 

»Već šta ?« 

»Zla si, popravi se. Čemu uništit otca? Evo me vidiš, 
ružna sam. Ostat ću djevojka, kunem ti se. Još si dosta 
mlada, možeš ne samo otca već i mene preživjeti. Vidiš, da 
sam kukavna. Ti si gadna, gadna grješnica. Ali nelaži, ne- 
varaj, nekradi, nerobi i možeš mirovati od mene; nu udariš 
li u staru žicu, sve ću odati otcu.« 

»Sve ću učiniti, kako veliš,» odvrati drhćući žena. 

»Nevjerujem ti. Znam, da lažeš i umiješ dobro lagati.« 

»Što želiš ?< 

»Povrati gospodarstvo mojim rukama. Ja ću voditi ra- 
čune; ti možeš trošiti, gospodjom biti, samo nesmiješ ludo 
trošiti, nesmiješ krasti.« 

I opet zašuti Lucija, kan da se nječemu domišlja. Na- 
jednoč poče joj brada podrhtavati, oči se stiskati, žena kleknu 
preda me, obujmi mi koljena i viknu kroz plač: 

»Amalijo! Amalijo! Bolja si od angjela, a ja gora od 
djavola. Što si rekla, istina je. Vidim, ti znaš za sve moje 
griehe. Hoćeš me štediti. Niesam toga vriedna. Štediš me, 
jer nećeš da ubijaš otca. O sgriešila, sgriešila sam, moja je 
duša do vieka prokleta. Ti me hoćeš izbaviti, griešnu dušu 
iz propasti izvaditi. Ti si angjeo, spasiteljica moja, neka bude 
sve, sve po tvojem — —« 

Dalje nije maćuha mogla govoriti od silnih jecaja, od 
ljuta plača. Pritiskala je klečeći glavu na moja koljena, sti- 
skala mi noge rukama, glavinjala — — no i meni su išle 
suze na oči. Rekoh si, divlja si, prosta si, prežestoko si go- 
vorila. Grješnica je, evo se kaje. 

Pridigoh ju, a ona — — — poljubi me. 

PR 
* * 

Sjedila sam opet za otčevim stolom, nosila sam opet 

ključe pri sebi, otac me je njekako čudno gledao, maćuha 

milo gledala, služinčad se čudila, da je »grdi vrag« opet 
izišao iz zakutka. Poslovi, reče maćuha, da joj dosadjuju, ja 
sam ju za oproštenje molila, udobrila se, opametila se, go- 
spodarstvo da me veseli, pa neka mi bude. Otac se čudio 
doduše, al mislim, da mu je drago bilo. Eto, rekoh si, nije 
li tako bolje? Da sam sve otcu odkrila, kolike nesreće! Lu- 
ciju bio bi protjerao, mene bi bio još većma zamrzio, a sam 
bi bio očajao. Lucija se kaje, okrutno bi bilo zatvoriti grješ- 
nici put k spasenju. Varka neka ostane prikrivena, sve može 
bolje biti, samo ako ona bude dobra. Maćuha je odsele manje 
trošila, ja sam dobivala nove haljine, povezla bi se s njom 
kadkad u crkvu, mogla sam po volji pohoditi majčin grob. 
Kolike za me sreće! Sad mi se je povratio smieh, povratiše 
mi se i suze, a maćuha povrati mi opet knjige. 

Tako se udobrilo sve, srce _ mi je kucalo zadovoljnije, 
spavala sam mirnije i kao da se je sav božji sviet sve više 
vraćao k mojemu srcu. Pa i tomu sam se čudila — maćuha 
me kadkada nutkala, neka idem s otcem u grad što šta 
kupovati. Jednoč se povratih ranije no obično kući. Otac 
bio je zaostao u gradu. Nadjoh u svojoj sobici maćuhu. Za- 
čudih se nemalo. Smiešeći se reče mi, da sam nemarna, da 
se nebrinem za svoju sobicu, sama da mi je sve pospremila, 
uredila, pače cvieće na prozore namjestila. Začudih se toli- 
koj dobroti. Kad Lucija izidje, pogledah u svoj ormar, al tu 
bijaše sve razmetano. To me njekako žacnulo. Njetko je 
prekapao moj ormar, maćuha je pospremila. Hm! Da nije 
tražila pisma? Čuvala sam se. Uzeh pisma izpod tavanice, 
ponesoh ih na tavan tornja u zabitan, taman kutić, gdje su 
samo golubovi noćili. Više puti u noći bilo mi je kan da 
pred mojim vratima čujem tih korak. Lecnuh se. Odlučihb, 
da. ću pripaziti. Ostavih svieću, neka gori, te se zavukoh 
na tavan, odakle sam s prozora vidjeti mogla, tko otvorenim 
triemom pred moja vrata hoda. Spazih zbilja maćuhu. Pred 


vratima nagnu glavu i pogleda kroz ključanicu. Nevidjevši ni- 
Šenoa. Pripoviesti VII. 17 

koga povrati se triemom kao noćna sjena. Ah! pomislih si, ti 
vrebaš na me, nebi li kako vidjela pisma. Drugi put uzeh 
pisma k sebi, zaključah vrata, izvadih ključ. Kroz ključanicu 
moglo se vidjeti, kako svieća na stolu stoji, kako ja za sto- 
lom sjedim i maćuhina pisma čitam. Osjetim, da je pred 
vratima, uzmem glasno čitati, da i ona čuje. Na kvaku mo- 
jih vrata pritisnu ruka silovita. Badava. Digoh se, kan da 
ništa nečujem, uzmem pisma, stavim ih u ormar. Sve za- 
muknu. U zoru izidjoh ponesavši sa sobom pisma. Povrativ 
se opazim, da je njetko moj ormar premetnuo, bez sumnje 
maćuha. Dobro je, rekoh, i ponesoh pisma opet pod golubi- 
njak. Dodje mi god, proslavismo ga za čudo slavno, dobih 
od maćuhe liep dar. Kad se je družtvo razigralo bilo, reče 
mi Lucija kroz šalu: 

»Amalijo! Vidiš, sve je prošlo, dobra sam, vrati mi 
pisma, da nedodju trećemu u šake !« 

 >»Još neću,« odvratih, »na otčev god dobit ćeš ih na 
dar.« Odsada pazila sam oštro. 

U jedanput javi nam maćuha vesela lica, da je primila 
pismo, reče, da će joj doći u pohode bratić iz Njemačke. 
Otac se veselio tomu nemalo. Za kratko vrieme doveze se 
zbilja plavokos visok čovjek izlizana lica, uzvinutih brkova, 
inače gospodski obučen. Govorio je vrlo puno, gotovo sam 
pri stolu, govorio mi je uviek: »milostiva gospodjice!« a 
momu otcu: »dragi tata!« Bilo je onda svaki dan gostbe u 
našem dvorcu, lovilo se, plesalo, pilo se bez obzira, a moj 
otac slušao je brbljanje toga »bratića« bez obzira. Čekala 
sam i čekala, al plavac nehtjede se nikako maknuti iz Reme- 
tinca. Čini mi se, da mu je otac davao i novaca. Taj čovjek 
bio je već preko dva mjeseca u našoj kući. 

Njekog dana pokuca njetko u rano jutro na vrata moje 
sobice. Baš sam se odievala. Tko bi to biti mogao ? Otvorim. 
Preda mnom se stvori otac, blied, smeten. 


Kanarinčeva ljubovca, 


N.. 269 


»Amalijo,« reče hrlo, zatvoriv za sobom vrata. »Došao 
sam, da nješta od tebe zaištem.« 

»Žapoviedaj, otče !« 

»Evo pred mjesec dana postala si punoljetna.« 

» Toga se ni nesjetih.« 

>»Da, to ti velim ja. Vjeruj, Amalijo! Ti imaš materin- 
stva, svoja si, možeš raditi, što hoćeš. Amalijo,« nastavi go- 
tovo plačnim glasom, »tvomu otcu sgodila se nesreća, ti ga 
moraš izbaviti. Trebalo mi je novaca, uzeo sam ih kod 
ureda iz kase. Prijatelj mi obeća, da će mi za koji dan tu 
svotu uzajmiti do jeseni, ali malo zatim reče, da mi ih ne- 
može dati. U kasi fale novci; nepovratim li ih, propast ću 
u sramotu. Amalijo, spasi me. Uzajmi mi svoje materinstvo, 
vratit ću ti ga, spasi otca, podpiši ovaj papir.« 

Otac je sve to govorio na mahove, kao prestravljen, lud 
čovjek. Vidjeh, da govori istinu. Protrnuh. Traži se od mene 
sve, što imam. Izgubim li to, neću ništa imati. Al otac je to 
od mene tražio, godilo mi je, da me bar jedanput u životu 
uslugu moli, i sramota mu prieti, rekoh, dakle si dužna to 
svomu otcu dati. Podpisah, ali me je pri tom njekako zazeblo. 
»Hvala,« reče otac i ostavi brzo moju sobu i Remetinec. 
Rekoše, da će se istom za koje tri nedjelje vratiti. Vratit 
će novce u kasu, pomislih, hvala Bogu, spasen je. Ali vazda 
mi se vraćale u pamet njegove rieči: »Trebalo mi je za 
nješta novaca.« Zašto? Komu? Na to si nemogoh nikako 
odgovoriti. Odgovoriše drugi. 

Tri dana iza otčeva odlazka sjedjasmo u jutro za kavom, 
maćuha, njezin »bratić« i ja. Govorilo se o koječem, činilo 
mi se, da im moja prisutnost nije mila. Napokon reče 
maćuha : 

»Idi, draga Amalijo, k poslu, molim te. Prigledaj na 
veliku sjenokošu, rade li ljudi. Al da!« reče, kad sam se 
bila na odlazak digla, »večeras idem s bratićem za otcem u 
grad, da ga iznenadimo.« 

17% 

»Dobro je,« rekoh, »idite, a ja ću sad na posao.« 

»Dobro, al mi revno čuvaj kuću !« 

»Neboj se, Lucijo! Ja već znam, što treba,« odgovorih 
i odoh = 

Niesam bila ni pć puta prevalila, al mi se u jedanput 
pozlilo, te niesam mogla dalje. Povratih se u svoju sobicu, 
da malo počinem. Maćuha me nije bila opazila. Već da leg- 
nem, al u vrtu pod prozorom tornja njetko razgovara. Pri- 
kučim se nehotice k prozoru. Lucija je govorila sa svojim 
»bratićem«. 

»Sreća,« reče Lucija, »da je stari na duže vremena 
otišao, dragane moj! Večeras nam valja otići.« 

»Pa dobro, ajdmo, draga Lucijo,« odvrati bratić poljubiv 
maćuhu. 

»Pisala sam ti u grad, da ovdje niesam sigurna. Ne- 
sretna ona rugoba Amalija ima kod sebe moja pisma, svaki 
čas može me odati. Tu sam gotovo njezina robkinja. Kušala 
sam joj prijateljski izmamiti pisma, al mudra je zmija, neda 
ih. U ostalom neimamo tu ništa više tražiti. Svoje sam si 
osigurala. Tu je sve obrano i za kratko, mislim, mora se sve 
gospodarstvo razpasti. Hvala Bogu, te ću se toga dosadnoga 
jarma starčeva riešiti. Ja mu niesam kriva, da je lud, te 
se je prevariti dao.« 

»Al, draga Lucijo,« odgovori »bratić«, »čini mi se, da 
tu ima jošte novaca, nješta si mi govorila, da »ružna cura« 
ima materinstva.« 

»Otišlo s Bogom !« nasmija se Lucija. »Govorila sam mu 
toliko o tvom velevažnom podhvatu, o špekulaciji s dugami, 
kojoj treba novaca. Rekoh, da će i na njega pasti liep do- 
bitak, pri tom sam ga naravski gladila i dragala. Prije dese- 
tak dana donese mi novce.« 

>»Al ti mi ništa nereče, Lucijo !« 

»Čekala sam do sgode. Nu čuj! Ludi starac izvadi 
novce iz javne blagajne, pošto mu je njeki prijatelj obećao 

bio zajam. Prijatelj ga iznevjeri, moj starac bijaše u škripcu. 
Tražio je, da mu ih povratim, al ja odvratih, da si ih već 
odpremio. Tad ga svjetovah, neka ište materinstvo od Ama- 
lije, koja da je punoljetna i nek joj odkrije, u kakvom je 
škripcu. Lenić učini po mom savjetu, pa je bome uspio. 
Amalija mu je ustupila sve svoje, a on podje u grad, da 
digne novce i da ih vrati u kasu.« 

»To je dakako drugi posao,« nasmija se »bratić«. »Da- 
kako, tu valja odmah čistiti mjesto.« 

»Da izvedemo svoj podhvat sa dužicami.« 

»Ha, ha, ha!« odvrati joj »bratić«, »nikad nebih bio 
pomislio, da će Lucijin dragi od mladosti i kazalištni plesač 
postati tvojim »bratićem« i špekulantom s dužicami.« 

»Evo sad ću da popravim ono, što ti skrivih pobjegnuvši 
s bogatim trgovcem i zavukavši se kasnije pod krinku gu- 
vernante.« 

»Gdje sam te sretno uvrebao, Lucijo.« 

»A niesam li te vazda liepo pomagala, novaca ti šiljala 
odavle ?« 

»Jesi, jesi! Dobro je sad. Večeras dakle !« 

»Da. Ajde da pospremim stvari. Kad se starac povrati, 
naći će gniezdo prazno. Za sjeme mu ostavljamo rugobu 
Amaliju. « 

Tako, — nastavi starica, — govorile medju sobom te 
dvie proklete duše, a zatim podjoše dalje u vrt. Nemogu Vam 
reći, milostivi gospodine, kako mi je bilo pri duši. Zemlja, 
drveće, nebo, sve se okretalo oko mene, mračilo mi se, 
maglilo pred očima, htjela sam kriknuti, niesam mogla. Pa- 
doh kao bez sebe. Povrativ se k sviesti, sjedoh na stolicu, 
počeh razmišljati. Glava mi je težka bila kao od olova, drh- 
tala sam sva, niesam se mogla dovinuti misli. Razbojnici ! 
Razbojnici! U takve smo šake pali! Da nas opliene, unište! 
I ono zadnje moje imanje iztrgnuše mi ljute zvieri u čovječ- 
joj spodobi iz ruku! Neće, viknuh, i odlučih tvrdo zapriečiti 

zlopako djelo tih varalica. Ali kako? Domišljala sam se 
ovomu i onomu, nenadjoh pravoga načina. Imanje naše bilo 
je prilično osamljeno, najbliži susjed bio nam je župnik. 
Kradomice napisah mu pisamce, umolih ga, neka svakako 
k meni dodje; mužkarac je, mogao bi zlo zapriečiti. U sluge 
se niesam uzdala. Služinčad me mrzila radi moje stro- 
gosti, a pristajala uz maćuhu radi njene lisičje prijaznosti, 
pa je znala, da ju otac u svem sluša. Sluga se povrati 
sa pisamcem, župnik je bio otišao u grad k sudu. Niesam 
imala ni živa pomoćnika, a vrieme je išlo bez obzira. Sdva- 
jala sam, al i u sdvojenju neodah ni trenom ni migom, da 
sam varalicam ušla u trag. Govorila sam pri objedu, kan da 
ništa neslutim, a one kukavice bijahu mi vrlo prijazne. Mimo- 
gred spazih, kako stoje dvie tri škrinje do vrha natrpane u 
drugoj sobi, ali maćuha skoči i zatvori brzo vrata, čim udjoh 
u sobu. Neima sumnje, rekoh si, spremaju se na dalek put 
i odlazeći ti cigani boće da nas do kraja opliene. Minulo je 
i podne a svakim hipom rastao je u mojoj duši strah. Podjoh 
niz stube u dvorište. Služinčad danas za čudo nije išla na 
djelo. Zadjoh u služinsku sobu, da vidim, tko to buči i pjeva. 
Za stolom sjedjahu služavke i sluge pijući vino i vičući. Sve 
je to pijano bilo, a kad ih potjerah na rad, nemaknu se 
nitko, svi mi se nasmijaše u lice. Protrnuh, razumjeh, da im 
je maćuha dala vina, da ih omami, da ih predobije za se. 
Bludila sam kao luda po vrtu, bila sam od straha i sdvoj- 
nosti izgubila razbor. Ujedanput čujem, gdje maćuha viknu 
s prozora : 

»Zapregnite !« 

Mraz mi uhvati srce. Mislim, da sam u taj čas pobjes- 
nila. Sve je bilo na kocki. Zbilja počeše zaprezati konje. Tad 
skupim svu svoju snagu. Zovnem dva naša pastira, rekoh im, 
nek dodju za mnom. Ljudi, manje pijani, sliedili me, a ja 
podjem s njima ravno u maćubinu sobu. Obučena u putno 
odielo navlačila si je upravo rukavice, do nje je stajao 

njezin mili »bratić« u lovačkom odielu, a sred sobe tri putne 
škrinje. Opazivši mene i za mnom dva pastira, začudi se 
maćuha, osovi glavu i probliedi. 

»Šta je ?« zapita me njekim divljim glasom, ošinuvši me 
zmijskim pogledom. 

»Kamo ćeš, Lucijo ?« zapitah ju odvažno. 

»Nerekoh li ti, da idem s mojim bratićem pohoditi otca.« 

»A čemu te škrinje za toli kratak put ?« 

»To se tebe netiče. Šta traže ti pastiri u mojoj sobi ?« 

»Lažeš!« viknuh biesna sa tolike laži, »ti neideš za 
otcem, ovo nije tvoj bratić, ti hoćeš oplienit, ostaviti moga 
starca otca, hoćeš sa svojim dragim pobjeći u bieli sviet.« 

Te rieči ošinuše ju kao grom, porumeni dovrh glave i 
ona i njezin »bratić« da će poletjeti proti meni. 

»Van, ništarije, iz ove stare, poštene kuće!« kriknuh 
pokazavši im prstom vrata. »Van! Znam vašu zasjedu, vašu 
himbu. Ljudi,« okrenuh se k pastirom, »evo žena vašega 
gospodara hoće da sramotno pobjegne s tim kukavnim čo- 
vjekom. Oplienila je kuću, oplienila me za moje materinstvo, 
i evo zadnji komadić vriednosti hoće da nam odnese iz kuće. 
Drž'te ih, nedajte im grabiti zadnje ostanke našega imućtva!« 

Stavivši se pred vrata razširih ruke i rekoh mirnije ma- 
ćuhi: »Čemerna gujo! Nepuštam te toli lako! Platit ćeš 
to! Uvukla si se, tudja nametnice, pod ovaj krov, prevarila 
starca, otela mu sve; al ja sam njegova kći, starog hrvat- 
skog plemena diete, ja ću osvetit poštenje naše familije. 
Ljudi, pograbite ju, otmite joj ukradene novce.« 

Smrtni strah pojavi se na Lucijinu licu. Od užasa za- 
niemi Moji pastiri htjedoše da ju sgrabe, al ona uzmaknu i 
stisnu se u kut. Kukavnomu plesaču počeše koljena klecati. 
U jedanput, kan da se je nječemu dosjetio, poleti k nevisoku 
prozoru i skoči na polje. Lucija kriknu, svi se prestravismo. 
Zar pobježe hulja ? Nepobježe. Za malen čas primicala se 
buka uz stube. Silovito gurnu njetko u vrata za mnom, da 

sam odletjela na stran. U sobu provali plesač, a za njim pijana 
rulja služinčadi. Lucija osovivši se nasmjehnu se. 

»Ljudi! Za ime božje!« viknuh. >»Evo to dvoje hoće 
da pobjegne, da okrade otca! Nedajte toga.« 

»Laže!« zakriešti Lucija drzovito i koraknu napried, »ja 
idem za vašim gospodarom i vratit ću se opet. Ta luda me 
mrzi, pak je pomahnitala. Čuvajte me, tako vam glave. Vidite, 
da bjesni. Svežite ju, zatvorite ju u njezinu komoricu.« 

>Oh vražji porode !« planuh i da poletim, al pijana rulja 
posluša nju. Uhvatiše me, neslušajući moga zaklinjanja; oti- 
mah se, svladaše me, izgubih sviest, samo sam još čula kroz 
nesviest pakleni smieh maćuhe. 

Tu zamuknu starica, guste suze kapale joj niz lice, tiho 
je jecala. 

— Šta, — nastavi, — bi 1 čudo bilo, da sam poludila ? 
Nebi, gospodine. Nu Bog mi je usudio, da ostanem pri pameti, 
da se dignem od težke bolesti, koja me iza toga shrva, da 
gledam propast, biedu stare naše kuće, muke moga roditelja. 
Varalice uminuše bez traga. Kad mi se otac povrati, bjehu 
već davna prevalili medju, ponesavši sa sobom naš imetak, 
naše srebro, zlato, ama sve. Pridignuv se od postelje, nadjem 
praznu kuću, a u njoj otca moga, koga od tolike nesreće 
ostavi pamet. Al što je veća groza, u svom ludilu zamrzi 
još većma na me, jer u njegovoj poharanoj pameti ostala 
je samo jedna misao živa, da je moja mržnja nagnala na 
bieg Luciju, ja da sam nesreći kriva. Proklinjana sto puti od 
njega, morala sam ga dvoriti, njegovati, na smrt ranjena u 
srce morala sam ga voditi u sviet, kad nam vjerovnici raz- 
nieše imanje i dvorac na bubnju. Oh, gospodine, težko je to 
bilo i pretežko. Nikomu nek Bog nedosudi takove muke, 
kakvu pretrpjeh ja, dok mi biedni otac pod tudjim krovom 
neizdahnu. A naši znanci, naši kumovi i prijatelji ? Okre- 
nuše nam ledja. Bili bismo poginuli od gladi, da niesam 
pošla k Žirovićevim, da ih pozovem na račun. Gospodja 


Kanarinćeva ljubovca. 


29 


Žirovićeva davala nam je podporu, dok je živa bila. A ja 
se evo preselih u grad, tu živarim, tu me je našla starost, 
a iz onog kraja, gdje sam se rodila, gdje mi je majčin grob 
i dvorac slavnih djedova, neponesoh nego — tu se dignu 
Amalija pristupi k ormaru, te izvadi listinu — na evo ovu 
kožu, plemenski list moje stare, poštene familije, koja sa 
mnom pada u grob. — Suza iz Amalijina oka pade na staru 
svetinju. 

Bilo mi je težko gledati staricu, gdje preda mnom stoji 
ukočena, stisnutih usana, pust'h očiju, gdje drži prvu i zad- 
nju uspomenu svoga roda — starinsku kožu, na kojoj je 
žarka suza drhtala. 

— Vidite, to mi je sve, što imam, — reče, — i kad umrem, 
moraju mi to staviti na prsa, dati u grob. Vidite, stara sam, 
a niesam imala žive ljudske duše od moga pamtenja, koja 
bi me bila ljubila. Eh! Tako mi je Bog sudio i tako neljub- 
ljena leći ću u grob. Nego imam njekoga, koji me ljubi, — na- 
stavi okrenuvši se kanarincu, — evo na ova mala živinica, ovaj 
mali zlatni ptić ljubi me od srca kao kakav čovjek, toli je 
mio, toli drag, — tako se svikao na me. Da, da. Smijte se 
slobodno. S tom živinicom živem; on neka pogine, poginut 
ću i ja. Taj kanarinac mi je ljubovnik.« — 

Večernje sunce igralo je na neliepom licu staričinu, na 
vrelih joj suzah, na staroj magarećoj koži, sunce je drhtalo 
na cvieću, a mali kanarinac kan da razumije gospodaricu, 
uzvinu vrat, pogleda ju bistro i udari veselo tralalikat. 


* 
* * 


Bilo je minulo po godine. Za toga vremena nedodje 
mi Amalija pred oči. Sjetih se je više puti, al ju i zabora- 
vih. Jednom sretoh šostaricu Lizu, koja pazi na onu straho- 
vitu kuću. 

»Lizo! Kako je?« rekoh. 

»Dobro, Vaša milosti.« 

»Šta radi frajlica Amalija ?« 

»Ništa neradi,« odvrati starica, pogledav me u čudu. 

»Kako *?« 

»Umrla je.« 

»Zbilja umrla ?« 

»Da, milostivi gospodine! Prije pet mjeseci ju zako- 
pasmo. Poginuo je kanarinac, bio je star. To se je primilo 
njezina srca. Počela slabiti, plakati, nije već izlazila, nije 
gotovo ništa govorila. Samo mi reče, da bi Vas još jednom 
vidjeti htjela. Jednog jutra nadjoh ju mrtvu u postelji. Bila 
je lice okrenula k zidu. Onda ju pošteno zakopasmo, a na 
srce dasmo star, kožnat papir. Bog zna, kakova je to ludorija, 
al stara je tako naredila. Neka joj bude, bila je dobra du- 
šica. Bog joj dao lako !« 

»Bog dao lako kanarinčevoj ljubovci,« rekoh u duši i ja. 


NA DE 
<. si ——— > 


. 


—. 







ajstor nije šala, navlaš stari cehovski majstor, 
koji ima dva podbradka i trbušinu za tri trbuha, 
g oote može dlanom lupati po njoj kao po velikom 

bubnju. Takov stari cehmeštar bio je stari Nikola Celinić, 
po meštriji postolar. Bavio se je dakle obućom, te se nije 
brinuo za glavu, i pravo reći, glava ga nije boljela od mudro- 
sti i ljudi govorili, da Niko gazi vazda po vlastitoj pameti. 
To brbljanje malo ga je koštalo. Lupio bi samo po svom 
džepu, i zlatni cekini zazvonili a Nikola viknuo: 

»Lajte, lajte, a moja je kesa puna, znajte. Novac je 
pamet. « 

Meštar Nikola bio je, duše mi, ružan kao rutava tunja, 
a i žena mu Julša takodjer nije bila umila lica proljetnim 
sniegom, a koža joj bila kao stara nagužvana čizma. Nego 
su imali kćer, Bože, kao da je u mlieku okupana i božjom 
rosicom odojena! Oči, da te prožegu, kosa, da se njom po- 
krije do pete, lica, da ih ubereš za ružicu, a usta, joj, ta 
pčela bi se na njih zaletjela. Marica bila onako okrugla, zdrava, 
poskočnica ko skakavica, stidna kao pupoljak, laka kao lep- 
tir, — u svem Zagrebu nije takove dušice bilo; a pitaš li 
za pamet, bome mogla je od svoje soli i koliko prodavati 
drugim. Bila je i ljepša i pametnija od otca i majke. 

»Odakle je meštar izpuknuo Maricu ?« pitalo se po Za- 
grebu, >»tu nije pala jabuka izpod drveta. Ona ko slika na 
oltaru, on ko vitez od licitara, a ni majci nevidi se trag na 

Maričinu licu.« Nikola bi zažmirio na takovo pitanje, po- 
strance pogledao ženu i rekao: »Odakle sam izpuknuo Ma- 
ricu? Hm! Da nije — —< a žena mu odvratila: »Iš ne- 
voljo, nezadavio se na tom griehu; da si zapamtio račun, 
nebi ti sumnja pamet miešala i poštenoj ženi zla prišivala.« 
»No, no,« odmumlja na to meštar Nikola. »Ništa, ništa, ženo, 
račun je čist.« 

Odakle se Marica izpuknula? Bog ju dao takovu, i hvala 
Bogu na daru, dika je kući i imenu, sieva kao zrcalo po 
domu. Novac Nikolin dva puta više vriedi, jer ima uz cekine i 
Maricu. To je on znao, i gizdajući se svojim porodom po trbu- 
šini se lupao, odievao djevojku finim suknom, obuvao žutimi 
cipelicami, zakapčao joj zobun srebrnimi kopčami, hranio ju 
marcipanom i pojio medicom, nu, mazio ju kao ptić svoju 
ptičicu u gniezdu, a pri tom bi govorio: »Visoko je drvo, na 
njem rumena djevojčica, naša Marica.« Nego djevojka je 
rekoh, pametnija bila od otca i majke, nije se od mazenja 
sprokšila, pričuvala uz marcipan i medicu zdravu pamet i 
dobru voljicu. Nije gledala visoko, nije nizoko, već ravno 
preda se, kud poštenje raste ko mirisava travica. 

Dobro i predobro znate, da se pupoljak jednom raz- 
cvasti, djevojačko srce jednom otvoriti mora. Blago si ga 
rosi, kad se namjeri na ružicu, blago si ga mladcu, kad po- 
ljubi djevojku. A kako je to? Pitaj, kako je to? Pismoznanci 
za to niesu napisali knjige, ali su sami od toga poludili. 
Kako je to? Oko pane, srce plane. Dodje vrieme, jabuka 
dozrije i padne komu u krilo. U Marice bila vrela krv, slu- 
titi je bilo, da će taj cviet u brzo naći svoju pčelicu. Istina 
je. Pala iskra ovamo, pala iskra onamo, pogledali se, ljubili 
ge. A Marica je pravo, zdravo ljubila, onako od puna srca, 
i nije ljubiti prestala, jer komu se jedanput to blaženstvo 
zavuče u srce, taj ga nepušta iz srca, kao što nepuštaš zlatnu 
ptičicu, koju držiš u gajbici. Za priliku me pitate, kako su 
se zaljubili, znam. Dakako! Vi mlade ženice i vi mlade dje- 

vice rado pitate i čitate, kako je mužka sgoda našla žensku 
priliku. Al vam tcga baš neću reći, jer ni sam neznam. 
Marica se zaljubila u toga svoga mladića prije trista godina 
u Zagrebu, a ja sam to prepisao iz stare, prnjave kronike i 
baš onaj list u kronici, gdje su se prvi put poljubili, baš 
taj nesretni list nječija je ruka iztrgnula. Valjda je komu 
žao bilo, da se mladi ljudi ljube. Ništa zato. Samo da znamo, 
da se mrzili niesu. I to je dosta. Nego sam zaboravio pri- 
čati o njem, tko je bio, šta je bio i čiji je bio. Na mala 
vrata nije mogao unići, bio bi čelom lupio u vratnice; rodjen 
je bio u Šestinah u seljačkoj kući pri crkvi, učio je posto- 
lariju u Zagrebu, nedavno postao majstor, a bio je i zvonar 
pri sv. Marku u Zagrebu. Po glasu zvona znalo se, kad on 
zvoni. Molio se Bogu od srca, šivao je postole kako ma 
koji, nikad nije pio vina; drugi mu se smijali, govorili mu, 
da je stidljiv kao djevojka, a jak kao vosak. Zvao se pako 
po krstu i otcu Janko Dobrilović. Nije samo zvoniti znao, 
već i pucati po vražki na Uskrs, na Božić, na veliko i malo 
Tielovo, kad ide procesija. Bože! Mužari su mu grmili pred 
crkvom kao ono pred devetdeset godina, kad se pod Zagre- 
bom zemlja tresla i toranj razbio crkvu sv. Marka. Pucao 
je i drugdje iz mužara, kad su naime varoška gospoda po 
vinogradih groždje brala. Tad bi posudili od varoškoga žup- 
nika zvonara i crkvene topove, pak se je pucalo, aj, u 
dobro zdravlje, da se je gora zibala. Nego je bio Janko Do- 
brilović ubog bogac, seljačko diete, koje se počelo svojim 
rukama dizati od ničega do nječega i trebalo mu još dosta 
puta i znoja, da bude čovjek, za koga drugi pitaju. Toga 
siromaha mladca ljubila je bogata Marica Celinićeva. Al se 
pri toj ljubavi na njega i srdila, jer vam već rekoh, da je 
bio plah kao djevojka. 

Jednom, bilo pod večer prije zdrave Marije, stajala je 
Marica na stepenicah pred vratima svoje kuće na Markovu 
trgu. Čekala roditelje, koji bijahu njegdje za kumove pri 

krštenju. Ledja naslonila na zid, drobne noge prebacila, ruke 
skrstila straga, nagnula glavicu i gledala je pjevakajući preda 
se na trg, koji je b'o prazan kan da si ga pomeo metlom. Od 
tud je išao njetko prema crkvi a uz njezinu kuću. Odmah ga 
djevojka prepozna. Bio je to zvonar Dobrilović, išao je u 
toranj zvoniti zdravu Mariju. Stan mu je bio nedaleko za 
erkvom, nije mu trebalo nego koraknuti njekoliko koraka u 
toranj, nije mu trebalo ići kraj Celinićeve kuće. Nu vi ste, 
moje djevice, premudre i netreba da vam rečem, zašto je mladi 
zvonar okolišao. 

»Dobar večer, Marice !« 

»Da Bog da, Janko.« 

»Ti tu sama ? 

»Samcata.« 

»Otac i majka ?« 

»U podgradju kumuju.« 

»A ti?« 

»Eto vidiš, pjevam i mislim, kakove su babe mužkarci.« 

»A ja idem zvonit zdravu Mariju.« 

»Sretan ti put. Ded zvoni pjesmicu, da su mužkarci 
babe.« 

»To valjda neide moj brk ?« 

»Da čiji? Upravo tvoj i ponajprije tvoj. Neznam, zašto 
ti je Bog dao brkove ?«< 

»Srdiš se? Što sam ti kriv? Neznam, duše mi moje.« 

»Neznaš, neznaš ?« razsrdi se Marica. »Moram li ti ja 
svieću zapaliti, ja tvoj jezik nabrusiti ? Baba si i sto puti 
si baba. Ti znaš, da si mojemu srcu drag.« 

»Znam, i hvala Bogu.« 

»Znaš, znaš, pa misliš, da je to dosta. Imamo li se zato 
rado, da ti svaku večer ideš mimo nas zvonit zdravu Ma- 
riju, pak veliš: »Dobar večer, Marice!« a ja tebi: »Da Bog 
da, Jankice!« Neće li. tomu nikada biti kraj? Niesam pitala, 
čiji si, ni šta si, već meni samo vriediš, jer si mojemu oku 

mojemu srcu drag. Hoću da budem tvoja, razumiješ li me 
tvoja, Janko? A evo taj naš »Dobar večer« vuče se od Ja- 
kovlja do Gjurgjeva.« 

»Pak misliš ti, da ja nebih hotio tvojim biti ?« 

»Pa govori! Niesi niem.« 

»Da otcu govorim,« počeše se zvonar za uhom, »moja 
Marice, ja ti se bogme neufam. Kad samo pomislim na to, 
vrti mi se u glavi i neznam, kako će našoj ljubavi biti kraj. 
Bojim se, neće biti dobar.« 

»A zašto, molim, zeče moj !« 

»Ti toga neznaš ? Poznam ja tvoga otca. Nezvoni li po 
svem svietu svojimi cekini, neigra li svuda gospodina? Novac 
je pamet, njegova je rieč. On je bogataš, cehmeštar, ima 
kuću, majur, vrt, vinograd, žutaka, — a ja božji, ubogi zvo- 
nar neimam niš', baš kao miš.« 

»Vidiš, da si baba, vidiš, da ti je Bog zaludu dao br- 
kove! Šta je zato? Žene li se ljudi radi cekina ili radi 
srca ? Moj otac je postolar, ti si postolar. Da ima više od 
tebe, nije ni čudo, jer je stariji, pa je više postola sašio za 
svojega života. Samo da si meni po volji, a ja velim, da 
niesam nikakva kraljevica. Samo da si pošten !« 

»Da, da, da, to vriedi tebi i pred tobom, ali nevriedi 
pred tvojim otcem. Bog mi je svjedok i majka božja, da si 
mi draža od vida očinjega, al ti velim, da mi se takova 
sreća čini kao bajka o zakopanom blagu. « 

»Moraš me snubiti '« viknu Marica srdito i lupi nožicom 
o zemlju. »Čuješ li, moraš. Odmah sutra. Čuj, ako neučiniš, 
kako ja hoću, neću te više pogledati, Bog mi je svjedok. 


Sad znaš. Jer — — jer neću živjeti bez tebe.« = 


Časak je Janko šutio, šuteći stajao, napokon reče plaho: 
 »Dobro, kad hoćeš, Marice, govorit ću. Neću biti kriv, izidje 
li na zlo.« 
»Na tvoju vjeru ćeš govoriti!« prihvati Marica življe, 
pruživši mu ruku. 
Šenoa. Pripoviesti VII. 18 

»Na moju vjeru, Marice draga,« reče zvonar i stisnu 
mladici ruku. »Al eto odmiče vrieme, idem zvoniti zdravu 
Mariju. Laku noć, srce moje !« 

»Laku noć, dragi moj !« 

Zvonar krenu prema crkvi i za malo razliegao se glas 
večernjeg zvona nad gradom, Marica pako klečala je u svo- 
joj sobi sklopljenih ruku moleći večernju molitvu, moleći za 
zdravlje i sreću onoga, koji je u taj par po skladnom glasu 
zvona sa visokog tornja slao »angjeoski pozdrav« pobožnim 
dušam rodnoga grada. 

I drugi dan zvonio je Janko Dobrilović zdravu Mariju 
pri svetom Marku, ali mu je bilo, kao da je pri svakom 
zvonu klatno udarilo o njegovo srce. Bio je kod majstora 
Nikole, reko mu, što želi onako tiho skromno od srca, kako 
se dostoji čednu mladiću. Al Nikola, da! Bučio kao bies, 
smijao se mladomu zvonaru upravo pod brk. Da ! mu je 
vrana izpila mazag, da li je lude gljive jeo? Šta? Ovakov 
golobrad čovjek, koji jošte nije ništa, da je smio i u snu 
poželjeti Maricu, jedinicu bogata, stara gradjanina! Neka se 
nosi s milim Bogom, neka se drži svojih zvona, neka 
se okani Marice. Tu da mu nerode šljive. Nek si traži 
drugdje ženu, prikladniju njogovoj bogčiji. Marica da je iz- 
nikla za boljega. Tako je bučio meštar Nikola, a Janko se 
odnio, rekav mirno: »Vi nedate, majstore; istina, srce mi 
puca, ali kad nedate, svršeni su računi. S Bogom!« Zvono 
se orilo one večeri toli silovito, da su ljudi od straha gle- 
dali u toranj, zvonilo toli žalobito, kan da će pući. Da, da, 
zvono govorilo je iz Jankova srca, a tu ljutu zvonjavu razu- 
emjela je biedna Marica, kojoj otac doviknu kroz bies: 

»Ako si mi draga i mila, pak te ja gladim i zavijam u 
pamuk, jer si mi jedinica, zvonarica nećeš biti, makar se 
posvetila i od gladi preda mnom pogibala. Niesu moji groši, 
da ih bacim nitkoviću u ždrielo, a Dobrilović nesnubi tebe, 
već moje imanje. Nepisni mi više o tom, ma ti izcurile oči 
od plača, mene omekšati nećeš.« 

Djevojka utre suze, pristupi k otcu i reče mirno: 

»Dobro! Nedate me, otče! A ZB Vam velim: njegova 
ili ničija !« 

Janko pako zvonio je u to na tornju na smrt svojoj 
ljubavi. 


II. 


Zagrebčani se nadimali vazda, bili su ljudi rogoborni ; 
bučili su za svoje pravice, da se je čulo na sve četiri strane 
svieta. Danas su tiho, tihomice šutili, gledali od straha u 
zemlju, kan da im je njetko nemilo posegao pod grlo. Bog 
zna, zašto gospodin sudac ide toli zamišljeno amo tamo po 
viećnici ? Složio je ruke straga, šeće kao medjed u gajbi, 
češe se sad za lievim, sad za desnim uhom, namiče svoju 
kapicu sad na čelo, sad na šiju. Prikupljaju se i drugi sta- 
rešine, al i oni kan da su zagrizli u kiselu jabuku. Samo 
oprezno koracaju po prstih, da neprobude škripljuć čizmami 
vraga, objesili tužne glave, smucaju se šuteć uz sudca, jedva 
mu vele: »Hvaljen Bog!« Bit će, da svi znaju, kakva im se 
kost zadjela u grlu, al se neufa jedan drugomu spomenuti 
nevolju. Sad se napokon skupiše. U viećnici nizkoj i tamnoj 
stoji dug i drven stol, a na njem gori svjetiljka, za stolom 
sjedi sudac u svojoj staroj kožnatoj stolici, obitoj žutimi 
klinci. Kraj njega mota palce notar gospodin Čenci i gleda 
srdito svetoga Blaža, koji visi mirno o zidu. Valjda notar 
svetca okom kara, zašto da bolje nezaštićuje Zagreba, kad 
mu je patron. Ostale starešine stisle se plaho na klupu do 
velike peći i ježe se čudno, pa čekaju, što će im sudac reći, 
medj njima i gizdavi Nikola Celinić, koji se je danas po 
vražki ukrotio bio. 

Napokon nakašlja se sudac tri puta pak će starešinam 
reći: 

»Plemeniti magistrate i gospodo starešine! Moram Vam 
reći, zašto tu sjedimo, mjesto da kod kuće mirno čašicu vina 

popijemo. Stvar Vam je ta. Turčinu vrag neda mira, to 
znate svi. Sve šeće po našoj zemlji kan da je njegova, hara 
i pali, občuvaj nas Bog! Dok je ta nekrštena duša šetala po 
drugih kotarih, ajde de, nije nas svrbilo, nek si pomogne 
svatko, kako zna; ali sad mu narasle zazubice na Zagreb, 
sad je počelo svrbiti i nas. U Zagreb nemože doći, ako ne- 
ima tvrdoga Siska, a zato šarafi Sisak, da mu sve rebra 
pucaju, pak da neimaju gospoda kanonici u Sisku bukovač- 
koga vina, bio bi ih od davna odnio bies, nebi već branili 
Siska. Strah je to božji, kako se priča. Draga moja braćo, 
fratar vam je došao gospodinu biskupu Stankovačkomu, pak 
je donio pismo, u podplatu ušiveno, od gospodina kanonika 
Blaža Gjuraka, koji je sada komandant u Sisku. Zlo je, dragi 
ljudi. Do sada je ajde našim u Sisku pomagala bukovačka 
kapljica, koju im je pošiljao prečastni kaptol, ali sada nepo- 
maže ni to. Nesretni pogani donieli iz Gradiške velike mu- 
žare po Savi, prešli preko Kupe, dižu pod Siskom šance i 
nabacivaju se kugljami u grad, da mu rebra pucaju i kako 
je došlo do šaka, odpuhnula je prokleta poganska kuglja 
gospodinu kanoniku Fintiću, Bog mu dao duši lako, poštenu 
glavu, baš kad se je hotio natrag smuknuti kroz vrata u 
grad. To vam je bio drugi komandant, pak Turke htio bacit 
u Kupu ; al mu je presjelo. Sad već neće Bukovca piti. Sad 
su vražji pogani posegli Siščanom pod grlo, a poslije Siščana 
doći će Zagrebčani. Joj si ga nam, braćo! Onda se ogle- 
dajmo, gdje smo. Neće nas glava boljeti ni o Božiću, ni o 
berbi. To mi je rekao i gospodin ban, presvietli gospodin 
knez Petar Erdodi. Još reče, da kršćanska gospoda dižu voj- 
sku na Sisak, da nas rieše toga vraga i da bi bilo dobro i 
pošteno, da mi Zagrebčani nješto više činimo, nego što je 
naredba i zemaljski zakon. Ja pako, moja braćo, mislim, da 
gospodin ban pravo govori, pak da nasnubimo na naš trošak 
jednu kompaniju soldata i da ju s vojskom pošljemo pod 
Sisak. < 

Vriedni otci zagrebački, trepećući od straha božjega i 
turskoga, viknuše u jedan glas: 

»Dajmo kumpaniju !« 

»Nedam! Protestiram !« skoči Stjepan Svastović, fiškal 
gradski, malen veseljak rumena lica, komu je crna kosa sta- 
jala na čelu kao pietlova kresta. »Nedam, ter nedam. Ja 
sam prava branitelj, pak velim : Slavni ovaj varoš po svojih 
privilegijih nije dužan dati za vojsku nego žito, sol i pred- 
pregu za zemaljske mužare i bombarde. Ako tu popustimo, 
propale su gradske pravice.« 

»A da,« reći će sudac, »ako te Turčin zakolje kao pu- 
rana, k vragu su pravice naše, makar ti sto puta protestirao. <« 

»Dajmo, dajmo kumpaniju!« viknuši svi u jedan glas. 

»Protestiram, nek se zapiše u protokol !« 

»Zapišite slobodno, notaru, al mi ipak dajemo kumpa- 
niju. Je 1 tako, ljudi ?« ' 

»Jest !« potvrdiše svi. 

Svastović pako skoči biesan, uhvati šešir i zaviknuv 
crven, poput raka, pri vratih: »Bog daj, pojeli vas Turci !« 
iztisnu se iz slavnoga vieća. 

Tad se dignu i Tomo Gradnaj, učen čovjek velika nosa 
i klapastih ušiju, koji je svoga druga fiškala Svastovića lju- 
bio kao vrag tamjan, pa će vieću: 

»Baš ćemo dati, baš! I ja sam prava branitelj! Ja pače, 
amplissime magistratus, dajem još i više.« 

»Čujmo! Čujmo !« 

»Da,« nastavi Tomo Gradnaj, »u dvorištu naše varoške 
kuće leži u blatu i to bez svakoga posla stara željezna lum- 
barda. Kud su Turci pod Sisak poslali mužare, zašto nebi 
Zagrebčani lumbardu, kad naša lumbarda neima posla, nek 
se vidi, tko je jači: poganski car u Carigradu ili slobodni 
purgari na Griču! Ha?« kriknu Gradnaj, dižuć junački šaku. 

»Ha!« zaurla cielo vieće zanosito, »pravo je, pošljimo 
lumbardu.« 

»Pravo je,« reče sudac, »lumbarda i onako neima posla, 
a nebi je kupio ni ciganin iz blata za podkove. I što je 
dobro, da grmi po svietu i nekošta nas ništa.« 

»Nego stojte na miru, braćo,« reče Gradnaj, staviv 
ozbiljno kažiprst na rt svoga nosa. »Lumbarda vam je gora 
od nieme živine. Nemože od sebe lajat ni pucat. Gdje nam 
je kanonir, koji će ju punit i paliti? Ha?!« 

»Ha!«< opetova cielo vieće od čuda. I svi zašutiše 
šutkom. 

»Ha!« viknu cehmeštar Celinić, zabodnuv kažiprst u 
zrak i skoči na noge. >»Kanonira tražite? Imam ga, imam 
ga. Hm! Dobrilović, naš zvonar. Šta? Pali mužare na Tie- 
lovo, na Božić, na Uskrs, o berbi. Hm! Šta? 

»Vidiš vraga !« reče sudac, »istina je.« 

»Istina je!« kriknu vieće u jedan glas. 

»Žovni Janka zvonara,« reče sudac kastelanu. 

Janko Dobrilović dodje pred vieće i pokloni se smjerno. 

»Šta je Vaša milostiva zapovied ?« zapita. 

»Hm'!« reče sudac, »Janko, ti znaš, šta je lumbarda ?« 


»Žnam.« 

»Lumbarda ima luknju sprieda i straga.« 
»Žnam.« 

»Lumbardi treba praha, i ruka, koja užiže prah.« 
»Znam.« 


»Turci bi rado na nas, a mi ćemo poslati lumbardu, da 
nedodju na nas. Znaš ?« 

»Znam.« 

»U cielom plemenitom varošu neima duše izim tebe, 
koja bi znala užigat lumbarde.« 

»Znam.« 

»Idi ti s našom lumbardom pod Sisak.« 

»Neidem.« 

»Zašto ?« 

»Neidem. Idite sami.« 

»Beno! A naša koža ?« 

»A moja koža ?« 

»Dat ćemo ti zlatan cekin. Je |, braćo ?«< zapita sudac. 
»Dat ćemo!« potvrdiše svi. 

»Neidem !« odvrati zvonar. 

»Dva cekina.« 

»Neidem.« 

»Pet!« 

»Neidem. « 

»Deset !« 

»I opet neidem.« 

»Bojiš se ?« 

»Vraga se bojim. Išao bih.« 

»Po što? | 

»Dajte mi Maricu Celinićevu.« 

»Ah!« zablenu se vieće. 

»Oh !« razsrdi se Celinić, »na vrbi nerastu kruške.« 
»Pa si kupite kruške od Turaka pod Siskom,« odvrati 

»Daj, majstore,« reče sudac. 

»Nedam !« otresnu se Celinić. 

»Daj !« zamoli Gradnaj, »za obćinu je, za Zagreb.« 
»Nedam! Nedam !« 

»Daj! Daj! Daj!« viknu vieće u jedan glas. 

Celinić se pjenio, rukavom obrisao znoj sa čela, ruknuo, 
prasnu u rieč: 

>K vragu, — dat ću! Ali — — ako Janko zvonar podje 


pod Sisak, pak nam donese cielu lumbardu natrag. Onda 
neka mu bude Marica, moja kći, kad je za obćinu. Nosi ga 
bies!« 


»Tako budi!« reče sudac. 
»Tako! Amen'!« potvrdi sve vieće. 
»Idem, hvaljen Isus!« pokloni se zvonar. 

Još istog dana provezoše gradski kmetovi staru lum- 
bardu na kolima u Sisak k banovoj vojsci, a na kolih sjedio 
Janko zvonar, noseći sa sobom blagoslov Marice Celinićeve. 


III. 


Bilo je na dvadeset i peti dan mjeseca lipnja a rodjenja 
sina božjega godišta 1593. Zagreb bio je pun ljudstva tudjega 
i domaćega pod oružjem, bez oružja, kao čičak na čičku. 
Došao od Siska i gospodin ban. Dika mu do Boga! Opet je 
sjedilo na Griču varoško vieće i sudac i Stjepan Svastović, 
Tomo Gradnaj, notar Čenci, a u kutu kod peći, pucajuć od 
jada, cehmeštar Nikola Celinić. Pred viećem pako stajao je 
Janko zvonar. 

»Kako, Janko ? zapita sudac. 

»Dobro, sudče.« 

»Pri Sisku si bio ?« 

»Jesam, Bog i duša.« 

»A _ lumbarda.« 

»Dolje u dvorištu, u blatu, na starom mjestu,« nasmjehnu 
se zvonar. 

»Pak čujte,« reče zvonar. >»Uf, slavna gospodo, još mi 
drhću palci, mislio sam, da je svietu kraj. Dovezli smo staru 
željeznu mrcinu pod Sisak. Praha natrpah si u žep, uzeh i 
gubu, kremena i ocjeli. Čudo božje! U Sisku bili popovi, 
preko Kupe Turci pogani, za Siskom gradom platnen grad, 
a u njem naš gospodin ban Tomo Erdčdi i naši Hrvati, i 
gospodin general Ašperg i njegovi željezni Švabe na konju. 
Mislite li, da su se pogani preplašili ? Da, brige su ih. Imali 
su generala Hasana, živoga vraga. Digao konjski rep, opržio 
ga Bog, počeo po bubnjevih grmiti kan da ide grom, pak 
udri na naše. Grmilo je, Bože moj, kao pri procesiji u Reme- 
tah. Toga se naši valjda poplašili. Turčin se tiska, a naši 
smuk pa smuk sve natrag po svojoj stopi. Brrrr! to vam je 

grmilo i blisikalo, da nije trebalo ni sunca ni mjeseca, kako 
je iz velikih i malih pušaka vrcalo. A eto Jurko vraga! Pri- 
tisni gospodin Ašperg i željezni Švabe s desna, pa gospodin 
ban s lieva, udri, užgi, a Turčinu pomozi Bog! Bjež', kume, 
negledaj u me, vikasmo svi! Udri obrezanca, pak se to na- 
lokalo Kupe za posljednju žedju i u neuzkrs. Toliko je po- 
gana plivalo po Kupi, da si suhom nogom prieći mogao. 1] 
general Hasan dobio je svoje po glavi, neće ga ni vrag pro- 
buditi. To je slava! Šta, gospodo? Pri Sisku već neima 
Turčina, a vi hvalite Bogu, da živite, jer neznate, što je tur- 
ski strah < 

»A znaš li ti?« zapita ga sudac važno. 

»Bogme znam. Treslo me ko groznica.« 

»Kako je s tobom bilo ?« viknu Svastović. 

»Kako je s tobom bilo ?« kriknu Gradnaj. 

»Kako ? E tako! Dobar je strah, komu ga je Bog dao, 
rekoh si. Janko, ti si šostar, nezatiči prerano svoga nosa, 
nemoraš biti prvi. Položim svoju zagrebačku lumbardu pred 
jamu, natrpam ju prahom pak dodam kuglju od kamena. 
Nek dodju Turci, prestrašit će se od straha. Dok se to po 
polju miešalo i motalo, sjedio sam mirno u jami za topom, 
i krešući čekao Turke. Došli su, bježali u Kupu. Vraga, po- 
mislih si, sramota bi bila, da se neoglasi zagrebačka lum- 
barda. Šuk! puk! užgi ja u Turke! Zagrmilo je, Bože moj, 
kao da se nebo ruši, a moja se lumbarda prevalila kao 
pijana kokoš. Čujte čudo! Naša stara lumbarda pogodila je 
u srce veliki bubanj, što su ga bježeći Turci nosili. Sad već 
nisu mogli grmiti. Zato se razsrdili, okrenuli bome k meni. 
Niesam lud, da si dam odrezati glavu, pak ajde, Janko, za- 
vuci se u grabu, u šaš, a oni ni pet ni šest zabili gvozde- 
nim klinom lumbardi škuljicu i bježali dalje u Kupu. Ali mi 
smo ipak nadvladali, gospodin ban Erdčdi, Ašperg i ja. Do- 
nesoh vam lumbardu, eno je dolje u blatu, a vi mi dajte 
Maricu. « 

»Neima tu ništa,« viknu Celinić. 

»Zašto ?« upita sudac. 

»Neima ništa, amplissime magistratus,« kriknu Svastović, 
skočiv na noge, »lumbarda nije ciela, Turci su zabili klin, 
sad nije ni za što. Ništavu ju donie Janko. Nemože dobiti 


o Marice.« : 


» Tako je!« viknu u jedan glas cielo vieće. 

»Protestiram,« kliknu Gradnaj mašuć rukama, »rekli ste, 
da Janko donese cielu lumbardu. Nije li ciela? Jest. I više 
nego ciela, jer važe više za onaj željezni klin, što ga zabiše 
Turci. Janko mora dobiti Maricu.« 

»Tako je!« viknu opet cielo vieće. 

»Tako je. Amen!« potvrdi sudac. »Janko nek vodi Ma- 
ricu i na dar mu onih deset cekina, što ih obećasmo. Vrie- 
dan je Zagrebčanin.« 

»Do biesa! Nek si ju vodi!« prasnu debeli Nikola 
Celinić. 

Da, Janko osta junak, dobi Maricu, deset cekina i po- 
hvalu od grada, a pri prvom unuku lupao se stari Celinić 
po trbuhu od radosti i ponosa te se nasmija rekav: 

»Vidi ga, vidi, prokleti kanonir! Mišljah, da će mu Turci 
odrezati glavu, a evo mi donese još unuka.« 

»Ha! Ha!« nasmjehnu se Marica, >»vidiš, lumbarda je 
kriva, tatice. Je | ti žao ?« 

»Vraga je žao!« otresnu se postolar. »Hvala Bogu, da 
su ju zabili Turci.« 

»I da sam ja pri tom u šašu sjedio,« završi Janko. 

Dugo i sretno zvonio je jošte Janko uz Maricu sa tornja 
svetoga Marka, najpače zvonio, kad se pobjedna vojska hr- 
vatska pod banom Petrom Erdčdijem vratila od Siska u Za- 
greb. Veliko pako vieće Zagreba grada pisa kralju, koliko 
si je naprtilo troška za sisačku bitku preko navade i zakona. 
Veliko vieće zahtievalo je jednoglasno od kralja, neka iz 
Beča pošlje »meštra bombardira«, koji će izvaditi iz lumbarde 


_— o > 

taj turski klin, jer ako ga nepošalje. da neće Zagreb kralju 
dati za buduće ni konjika, ni pješaka, ni lumbarde za rat. 
Je li kralj toga »meštra« poslao ? Neznam, jer je žalibože 
baš zadnji list iz stare kronike iztrgan. Nu još sam i ja 
vidio staru željeznu lumbardu gdje leži u blatu gradskoga 
dvorišta i sve mi se čini, da je to nesretni top sretnoga 
zvonara Janka Dobrilovića. 

